Mestské zastupiteľstvo v Košiciach

Zápisnica
zo VI. rokovanie Mestského zastupiteľstva v Košiciach,
zo dňa 21. septembra 2015

Prítomní: podľa prezenčných listín

Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Vážené dámy poslankyne, vážení poslanci, ctení hostia, otváram VI. rokovanie mestského zastupiteľstva, na ktorom vás všetkých vítam. V úvode chcem ospravedlniť z rokovania pána poslanca Deča, ktorý sa ospravedlnil z rokovania dnešného zastupiteľstva. Konštatujem, že momentálne je prezentovaná nadpolovičná väčšina poslancov, 26 prezentovaných, 30 zasunutých kariet. Poprosím ešte ctené dámy poslankyne a vážených pánov poslancov, ktorí majú vložené karty v zariadeniach a sú prítomní, aby sa zaprezentovali. Teda sme uznášania schopní. 
- - -

K programu rokovania 

p. Raši, primátor mesta - Program rokovania ste dostali v pozvánke. Teraz poprosím o vaše pripomienky, resp. doplňujúce návrhy. Pani poslankyňa Blaškovičová, po nej pani námestníčka.

p. Blaškovičová, poslankyňa MZ - Ďakujem pekne. Dobrý deň pán primátor, kolegyne, kolegovia. Ja mám návrh na doplnenie bodu 23/a Personálne zmeny v komisii kultúry.

p. Raši, primátor mesta - Ďakujem pekne. Pani námestníčka, nech sa páči.

p. Lenártová, námestníčka primátora - Vážený pán primátor, ctení kolegovia, ja by som iba chcela upresniť nepresnosť, ktorá je v bode číslo 68. Ide o prevod nebytového priestoru pre nájomcu OREF s.r.o. v dome na ulici Alžbetina číslo 32 – 34, kde v zhrňujúcej časti došlo nedopatrením k uvedeniu inej kúpnej ceny. Správna cena je v uznesení. Je to 3.095,- eur. Čiže, iba chcem na to upozorniť. Ďakujem pekne.

p. Raši, primátor mesta - Čiže bod 68. Všimnite si prosím uznesenie so správnym uvedením správnej sumy pri prevode. Pán námestník, nech sa páči.

p. Petruško, námestník primátora - Ďakujem pekne za slovo. Vážený pán primátor, vážené kolegyne poslankyne, kolegovia poslanci, ja by som rád predložil pozmeňovací návrh k návrhu Rokovacieho poriadku mestského zastupiteľstva, aha... pardon. Tak beriem späť.

p. Raši, primátor mesta - Ďakujem pekne. Bude to predložené až po schválení programu, pokiaľ tento bod bude schválený aj s ostatnými bodmi programu. Ďakujem pekne. Keď nikto ďalší nedáva pripomienky, respektíve doplňujúce návrhy, budeme hlasovať najprv o jednotlivých doplňujúcich návrhoch. Teda najprv budeme hlasovať o doplnení bodu programu 23/1 Personálne zmeny v komisii kultúry, ktorý predložila predsedkyňa pani poslankyňa Blaškovičová. Prosím hlasujme.

Hlasovanie č. 1 -	za: 33, proti: 0, zdržali sa: 0 

p. Raši, primátor mesta - Tento doplňujúci návrh sme schválili.
A teraz budeme hlasovať o programe ako o celku aj s jeho úpravami, teda so schváleným doplňujúcim návrhom. Prosím hlasujte.

Hlasovanie č. 2 -	za: 34, proti: 0, zdržali sa: 0 

p. Raši, primátor mesta - Oznamujem teda, že dnes sa budeme riadiť týmto schváleným programom rokovania. 
- - -

Overovatelia zápisnice:	 Mgr. Jozef Andrejčák a Mgr. Bernard Berberich
- - -

Návrhová komisia

p. Raši, primátor mesta - A teraz poprosím predsedov poslaneckých klubov, aby navrhli svojich zástupcov do návrhovej komisie. Pán predseda klubu Janko Jakubov.

p. Jakubov, poslanec MZ - Vážený pán primátor, vážení členovia mestského zastupiteľstva, za klub SMER - Sociálna demokracia navrhujem za členov návrhovej komisie pánov poslancov Andrejčáka, Kaifera a Sitkára.

p. Raši, primátor mesta - Ďakujem pekne, pán poslanec Špak.

p. Špak, poslanec MZ - Dobrý deň prajem. Dobré ráno. Vážené panie poslankyne, páni poslanci, pán primátor, navrhujem do komisie pána poslanca Jutku.

p. Raši, primátor mesta - Ďakujem pekne, ak nemá nikto pripomienky alebo iný návrh budeme hlasovať o zložení návrhovej komisie. Budeme hlasovať an block, aby členmi návrhovej komisie boli páni poslanci: Andrejčák, Kaifer, Sitkár a Jutka. Prosím hlasujte.

Hlasovanie č. 3 -	za: 35, proti: 0, zdržal sa: 1

p. Raši, primátor mesta - Oznamujem teda, že na tomto rokovaní mestského zastupiteľstva bude návrhová komisia pracovať vo schválenom zložení. Zároveň žiadam členov návrhovej komisie, aby zaujali svoje miesta vo vyhradenom 12-tom rade. Ostatným poslancom oznamujem, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov.
- - -

Bod č. 1
Správa o činnosti Útvaru hlavného kontrolóra

p. Raši, primátor mesta - Prejdeme k bodu číslo 1, ktorým je Správa o činnosti útvaru hlavného kontrolóra mesta Košice. Prosím pani Ing. Jakubíkovú, hlavnú kontrolórku mesta, aby uviedla správu o svojej činnosti.

p. Jakubíková, hlavná kontrolórka mesta - Ďakujem za slovo. Vážené mestské zastupiteľstvo a vážený pán primátor, dovoľte mi vás v krátkosti informovať o výsledkoch kontrol, ktoré sme vykonali v Bytovom podniku mesta Košice, neziskovej organizácie Európske hlavné mesto Košice, v Meste Košice - Magistrát mesta Košice a v Základnej škole na Hroncovej ulici. Všeobecne kontrolné zistenia poukázali na nedostatky vo vedení účtovníctva, nedodržiavanie pravidiel prenajímania školského majetku, nedodržiavania rokovacieho poriadku, nedostatky pri aplikácii zákona o finančnej kontrole a vnútornom audite a nedostatky pri aplikácii zákona o slobodnom prístupe informácií v subjektoch Základná škola, Mesto Košice - Magistrát mesta Košice a v neziskovej organizácií EHMK. Podrobnejšie informácie o týchto zisteniach sú uvedené v Správe o výsledkoch kontrol. Zároveň sa vykonala kontrola v Bytovom podniku mesta Košice. Táto kontrola bola rozdelená na 2 časti. Prvá sa zamerala na hospodárenie spoločností za rok 2014 a druhá sa týkala poslaneckého podnetu. Poslanci, ktorí mali záujem sa zúčastniť kontroly, boli na zahájení výkonu kontroly a pozvaní na prerokovanie správy o následnej finančnej kontrole, pri ktorej sme oboznámili subjekt s kontrolnými zisteniami. Pri kontrole hospodárenia nakladania s majetkom a vybraných položiek výnosov a nákladoch boli zistené nedostatky pri vedení účtovníctva, napr. vo veci zistenia rozdielov pri inventarizácií, ktoré neboli vykazované kontrolovaným subjektom v príslušnom účtovnom období. Ďalej bolo zistené neoprávnené fakturovanie dopravných nákladov, nedodržiavanie pokladničného limitu, nezverejňovanie údajov v súlade s nariadením vlády Slovenskej republiky č. 498 z roku 2011, nevyplňovanie predpísaných tlačív vo všetkých stĺpcoch v zmysle smernice na používanie služobných motorových vozidiel. Pre objektivitu kontroly hospodárenia je potrebné uviesť, že kontrolovaný subjekt začal riešiť opravné položky - zložka majetku a rezervy, rieši nerozpustené dotácie bývalej obchodnej spoločnosti Správy majetku mesta Košice. Ide o zlepšenie oproti predchádzajúcemu obdobiu. V druhej časti sme sa zamerali na podnety, ktoré boli podané poslancami. Poslanci boli požiadaní v určitom termíne zaslať na útvar hlavného kontrolóra doplňujúce informácie alebo požiadavky, ktoré sme preverili a v prípade zistenia nedostatku sa toto kontrolné zistenie uviedlo do správy. Kontrola sa týkala výkonov kontrolovaného subjektu, ktoré boli objednané zamestnancami kontrolovaného subjektu ako fyzické osoby. Išlo o tri osoby. V tomto prípade sa kontrolovala dokumentácia za roky 2011, ´12, ´13, ´14. Kontrolovala sa predovšetkým dokumentácia týkajúca sa evidencie zákaziek, v zákazkových knihách oddelenia údržby, oddelenie výroby a evidencia vyšlých faktúr, prijatých úhrad. Plnenie týchto zákaziek bolo uskutočňované zamestnancami bytového podniku. Pre objektívne posúdenie dali sme preveriť jednotkové ceny pre stavebné práce a na základe vyjadrenia príslušného oddelením z Magistrátu mesta Košice sa konštatuje, že ceny boli obvyklé a neboli podkročené ani prekročené. Preverili sa knihy jázd, výkon vozidiel, ktoré zabezpečovali dodávky stavebného materiálu, ktoré sa mali použiť ako materiál pri výkone zákaziek, ktoré boli objednané zamestnancami bytového podniku. A z tejto kontroly vyplynulo, že sa nevenuje dostatočná pozornosť pri evidencii pohybu motorových vozidiel a tým aj zamestnancov, ktorí vykonávajú činnosť menej kontrolovaného subjektu. Tiež sme sa zamerali na kontrolu nákupu a spotrebe zásob a na základe predloženej dokumentácie ku kontrole, čiže výdajky. Neboli zistené, že by bol použitý materiál na zákazky, ktoré sa realizovali na objednávky od zamestnancov kontrolovaného subjektu. Ďalej sme sa zamerali na prešetrenie podozrenia z porušenia zákona výkone prác vo verejnom záujme vedúcimi zamestnancami bytového podniku. Tu sme vychádzali z platnej právnej úpravy vyššie citovaného zákona. Pre objektívne posúdenie vecí bolo o stanovisko požiadaný odbor štátnej služby a verejnej služby Úradu vlády Slovenskej republiky. Ako vyplýva z dôvodovej správy k zákonu, ako aj stanovisko Úradu vlády Slovenskej republiky, jednou z povinnosťou zamestnancov pri výkone prác vo verejnom záujme je zdržať sa konania, ktoré by mohlo viesť k rozporu záujmov. Tzn. k uprednostneniu osobného záujmu pred verejným záujmom. Cieľom týchto obmedzení je v maximálnom možnom rozsahu vylúčiť možnosť vzniku situácií, pri ktorých by mohlo dôjsť k poskytnutiu nenáležitej výhody pre zamestnanca pri výkone vo verejnom záujme. Samotným prešetrením predmetného podozrenia z porušenia zákona o výkone prác vo verejnom záujme a analýzou účtovných dokladov bolo zistené, že v kontrolovanom období rokov 2001 až 2014 bolo v bytovom podniku realizovaných celkom 7 zákaziek pre zamestnancov. A to 3 zákazky pre bývalého konateľa v zmysle Obchodného zákonníka, a riaditeľa na základe pracovnej zmluvy v zmysle Zákonníka práce. Tri zákazky pre technického riaditeľa, jedna zákazka pre vedúcu právneho oddelenia. Podľa zákona o výkone práce vo verejnom záujme sa za zamestnanca považuje aj štatutárny orgán s podmienkou, že je v pracovnoprávnom vzťahu k zamestnávateľovi, na ktorého sa zákon vzťahuje. V uvedenom prípade bol bývalý konateľ zamestnancom. V plnej miere sa naňho vzťahovalo ustanovovanie zákona o verejnej službe, že nesmie sprostredkovať pre seba alebo inú fyzickú osobu alebo právnickú osobu obchodný styk so štátom, obcou, vyšším územným celkom, štátnym podnikom, rozpočtovou alebo príspevkovou organizáciou zriadenou obcou. Kontrolou účtovných dokladoch činnosť sprostredkovania nebola v priebehu kontroly preukázaná. Realizáciu objednávky nemožno považovať za sprostredkovanie. Realizáciou zákaziek pre vedúcich pracovníkov nedošlo k rozporu záujmov, čiže uprednostnenie osobných záujmov pred verejným záujmom. Z tejto skutočnosti vyplýva, že uvedeným zamestnancom nebola v súvislosti s realizovaním zákaziek poskytnutá nenáležitá výhoda. Počas kontroly boli podané ďalšie podnety poslancami ako: valorizácia miest,  palivové karty, služobné vozidlá a využívanie služobných motorových vozidiel, a tieto podnety boli preverené. Čo sa týka stavebného povolenia, ide o zákon o územnom plánovaní a stavebnom poriadku. Na preverenie takého vydaného stavebného povolenia pre fyzickú osobu nemáme kompetencie. Skúmali sme len subjekt, ktorý vykonával tieto zákazky, čiže bytový podnik. Bližšie informácie o kontrolných zisteniach sú uvedené v Správe o výsledkoch kontrol, ktorá je súčasťou tejto správy a prílohu tvoria opatrenia na nápravu nedostatkov v kontrolovaných subjektoch. Začína kontrola v Tepelnom hospodárstve, v Základnej škole Mateja Lechkého, Jána Pavla II. na sídlisku KVP. Všetkým kontrolovaným subjektom a zúčastneným sa chceme poďakovať za poskytnutú súčinnosť pri kontrole. Ďakujem za pozornosť.

p. Raši, primátor mesta - Ďakujem veľmi pekne pani hlavná kontrolórka. Čiže otváram rozpravu k tomuto bodu. Nech sa páči. Pán poslanec Polaček, po ňom pán poslanec Ihnát.

p. Polaček, poslanec MZ - Ďakujem pekne za slovo. Predpokladám, že pán Ihnát sa chce vyjadrovať aj k tomu bytovému podniku. Ja by som chcel medzitým vyplniť priestor a chcel by som poprosiť kolegov, aby sme prijali uznesenie, ktorým rozšírime Plán kontrolnej činnosti Útvaru hlavného kontrolóra mesta Košice na druhý polrok roku 2015 a to o zaradenie kontroly hospodárnosti a efektívnosti pri hospodárení a nakladaní s majetkom mesta v organizácii K 13 - Košické kultúrne centrá za obdobie od 1. januára 2014 až do 31. 8. 2015, na základe podnetu, ktorý som osobne podal ešte minulý rok 5. 9. 2014, ako aj poslaneckého podnetu, ku ktorému by som sa chcel teraz vrátiť. Pani hlavná kontrolórka mne, aj pánovi Gibódovi odpísala  niekedy v októbri roku 2014, že náš podnet bude zaradený do plánu kontrolnej činnosti na 2. polrok roku 2015. Tak isto nám to pani hlavná kontrolórka aj potvrdila na II. rokovaní vo februári, že tak urobíme. A nakoľko sme na to asi opomenuli, na túto dohodu, ktorá tu vznikla priamo na zastupiteľstve, teda vo februári, tak by som teda bol veľmi rád, keby kolegovia podporili toto rozšírenie plánu kontrolnej činnosti a aby sme sa na K 13-ku pozreli. Jedná sa o dve veci. Tá druhá je, ja aj keď som si včera pozeral K 13-ku, tak som bol veľmi smutný z toho, že K 13 nezverejňuje v zmysle zákona o informáciách objednávky, ktoré by na webe mali byť. Posledná informácia , sú tam až 4 informácie z tohto roku. Tá posledná je z 1. 6. 2015, za obdobie január až máj. Čiže tam absentujú takéto veci. No a tá prvá časť ktorá bola, ktorá sa týkala podnetu, týkala sa niektorých kultúrnych akcií, spôsoby vyúčtovania, používania registračných pokladní a spôsobu manipulácie s predajnými lístkami pre návštevníkov kultúrnych podujatí. Ten podnet mali poslanci k dispozícii v tom septembri roku 2014. A nakoľko mám písomné stanovisko od pani hlavnej kontrolórky, že to zaradíme, tak by som bol veľmi rád, keby ste kolegovia ma podporili a ten podnet by išiel. Ďakujem pekne.

p. Raši, primátor mesta - Ďakujem pekne. Pani hlavná kontrolórka, prosím o reakciu.

p. Jakubíková, hlavná kontrolórka mesta - Ja by som chcela uviesť, že na 2. polrok 2015 máme K 13-ku zaradenú. 

p. Raši, primátor mesta - Ďakujem pekne.

p. Jakubíková, hlavná kontrolórka mesta - Schvaľovalo sa pred letom, plán kontrolnej činnosti na 2. polrok 2015.

p. Raši, primátor mesta - Poprosím potom ctených pánov poslancov a dámy poslankyne, aby si pozreli materiály pred tým, ako dávajú návrhy, ktoré sú schválené. Čiže K 13-ka schválená bude. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne za slovo, pán primátor. Ja by som zareagoval na jednu vec. Pani hlavná kontrolórka, keby ste mi vysvetlila, vlastne, z čoho pozostáva strata tohto mestského Bytového podniku mesta Košice vo výške viac ako 296.000 eur za rok 2014? Lebo boli sme na tom stretnutí a jednoducho zazneli tam dôvody, ktoré mňa budú zaujímať. Keby ste mi to vysvetlila trošku bližšie. Čiže strata 296.000 eur za rok 2014 ma bude zaujímať. Lebo 27. 4. 2015 sme dostali na stoly listy z bytového podniku, jak všetko je fajn, všetko je OK. Manažuje sa vynikajúco! Čiže chcem vedieť vlastne dôvody tejto straty. To je prvá vec. Druhá vec. Pani kontrolórka, verím tomu, že ste ten zákon č. 552/2003 Zb. zákonov konzultovala. Čiže ja neviem, či vám tu došlo písomne, alebo konzultovala ste, lebo ja mám tiež stanovisko. Cieľom týchto obmedzení je zabezpečiť, aby zamestnanec pri výkone práce vo verejnom záujme nebol ovplyvňovaný nežiaducimi vplyvmi, v záujme zachovania jeho morálneho kreditu. Ja len chcem jednu vec. Či je morálny kredit to, ako napríklad, že som vám dal mená zamestnancov, ktorí sa zúčastňovali týchto prestávok? Mali sme aj stavebné povolenie, dokonca pán Paška priznal ešte, dokonca, že aj cudzia firma sa mu zúčastňovala na týchto drobných úpravách. Drobných úpravách! Opakujem, lebo v médiách som čítal len „drobné úpravy“. No zrazu sa tu dozvedám trošku viac toho. Čiže ten zákon vlastne, no ste to vyhodnotila vy. Ja ako nemôžem do toho nejakým spôsobom ako pôsobiť, ale sa pýtam, či je to naozaj v poriadku? Či tam nie je ten stret určitý? A či tie výhody tam, ako, oproti iným neboli. Ďalej chcem z tej správy prečítať jednu dôležitú vec. Kontrolou bolo ďalej zistené, že okrem uvedených dní boli vozidlá BPMK s.r.o. na uliciach Masarykova, pri nemocnici a Pasteurovom námestí. Aj v iných dňoch. Nakoľko podľa evidencie jázd nie je zrejmá presná adresa, kontrolná skupina požiadala BPMK s.r.o. o zdokumentovanie činnosti pracovníkov na uvedených uliciach v dňoch podľa evidencie jázd. Podľa vyjadrení BPMK s.r.o. vzhľadom na rozsah a štruktúru ponúkaných prác BPMK, je niekedy priam takmer nemožné podľa uvedených evidencii jázd dokladovať úplne presný rozsah činností jednotlivých pracovníkov. Pán primátor a pani kontrolórka, keď bytový podnik dokázal kontrolovať 4 roky dozadu, ako u zamestnancov dochádzku a ich činnosti prác, tak verím tomu, že toto je by som povedal, toto snáď nie je pravda!? To je snáď, len by som povedal omyl! Toto, čo je tu napísané. A skôr by som žiadal o vysvetlenie, vlastne, že prečo pani kontrolórka toto nie je tiež ako súčasťou určitých poukázaní, ako by sa diať nemalo. Ďalej kontrolou evidencie jázd vozidla KE 566 CC bolo zistené, že v dňoch 17., 18., 21., 22. 5. 2012 došlo k opravám údajov v evidencii jázd a to prepísaním ulice Masarykova na iné ulice. Na iné ulice!

p. Raši, primátor mesta - Pán poslanec, my to máme v správe.

p. Ihnát, poslanec MZ - Dobre, v poriadku, ale aby aj verejnosť vedela, pán primátor.

p. Raši, primátor mesta - Verejnosť dostane správu.

p. Ihnát, poslanec MZ - Že sa prepisovali veci? Čiže ako ja môžem dôverovať takejto kontrole? Alebo by som povedal, takejto správe kontrolórky? To je tá ďalšia vec. Takže a ešte  jedna vec. Vychádzalo sa len z listín, ktoré predložilo BPMK, hej? Čiže z toho sa vychádzalo. Ja vám poviem pravdu, ja som mal iné informácie, ja som dal práve mená tých zamestnancov, aby s nimi bolo rozprávané. Čo mám informácie, rozprávané s nimi vôbec nebolo. To je všetko, ďakujem.

p. Raši, primátor mesta - Ďakujem pekne. Pani hlavná kontrolórka, prosím, aby ste sa k týmto obvineniam vyjadrili.

p. Jakubíková, hlavná kontrolórka mesta – Takže, čo sa týka výsledkov hospodárenia za rok 2014, je oprávnený podať vysvetlenie Bytový podnik mesta Košice, ako vznikla strata. Ale ja vám k tomu môžem povedať, že výsledok hospodárenia ide vlastne o zložku vlastného imania, ide o kontrolu, krytie, majetku kontrolovaného subjektu. A chcem povedať, že kontrolovaný subjekt vykazuje vlastné imanie vyššie o 880 000 eur viac, oproti roku 2013. Nárast vlastného imania kontrolovaného subjektu spôsobilo zvýšenie základného imania oproti roku 2013 o 1,18 milióna eur. Položka základného imania, ako zložka vlastného imania, vykazuje prírastok v kontrolovanom období, ktorý bol spôsobený nepeňažnými vkladmi a ktoré boli ohodnotené znalcom, nie staršie ako šesť rokov. Ide o vlastne minulý rok, ste schvaľovali dve uznesenia týkajúce sa zvýšenia základného imania. Vlastné imanie, okrem zložky základného imania, obsahuje aj výsledok hospodárenia minulých období a výsledok hospodárenia za účtovné obdobie. K tej strate, po zdanení, bol vykazovaný kontrolovaným subjektom v zápornej hodnote, vo výške 296 000, ako uviedol pán poslanec Ihnát, v roku 2015 valné zhromaždenie odsúhlasilo použitie položky nerozdeleného zisku minulých rokov vo výške 155 000 na zníženie tohto záporného výsledku hospodárenia a zostatok záporného výsledku zúčtovať vo výške 140 000 na syntetický účet 422 – 429, neuhradená strata minulých rokov. V roku 2013 bol výsledok hospodárenia, schvaľovaný kladný vo výške 12 000. Ide o to, že môžem povedať, že v priebehu piatich rokov výsledok hospodárenia za účtovné obdobie po zdanení, je ukazovateľ výsledkov celkovej činnosti kontrolovaného subjektu za účtovné obdobie. V priebehu sledovaného obdobia vykazuje kontrolovaný subjekt kladný výsledok hospodárenia. Okrem roku 2014, kedy spoločnosť vykazuje záporný výsledok. Ako som uviedla, tento výsledok bol spôsobený, že sa predával nehnuteľný majetok a cena bola nižšia ako zostatková cena. Neviem, môže ma aj doplniť pán riaditeľ bytového podniku, či rozprávam správne. A ešte k tomu bol predávaný dom v Smolníku, ale to vlastne ako aj zamestnanecká rada ste odsúhlasovali tento predaj. To môžem povedať k tomu výsledku hospodárenia. Čo sa týka obvinenia, že kontrola neposudzovala správne rozsah týkajúci sa výkonu verejnej služby, nemyslíme si to, že je to objektívne z vašej strany, pretože my sme žiadali o vyjadrenie Úrad vlády k tomu problému, ktoré ste nám predostreli. A ja a ani moji zamestnanci nemôžu uviesť do správy nič iné, len fakty, ktoré sme získali na základe podkladov, ktoré sme dostali k dispozícií. Ďakujem za pozornosť.

p. Raši, primátor mesta - Ďakujem. S faktickou poznámkou pani poslankyňa Jenčová.

p. Jenčová, poslankyňa MZ – Faktická poznámka. Ďakujem za slovo. Ja to skúsim povedať ľudovou rečou. Čo sa týka tej straty, existuje niečo také, ako účtovná strata a skutočná strata. Tzn., že ja môžem mať vo vrecku peniaze, ale keď uplatním odpisy a podobné veci, ktoré jednoducho uplatniť musím, tak som v účtovnej strate. Výsledný efekt hospodárenia bytového podniku, keďže som tam predseda dozornej rady, je ten, že cash flow sa zlepšil. Tzn., že bytový podnik má peniaze v hotovosti alebo na účtoch a vykázal účtovnú stratu. Čiže treba rozlišovať tieto pojmy. Ďakujem.

p. Raši, primátor mesta - Pán poslanec Ihnát, nech sa páči.

p. Ihnát, poslanec MZ - Áno. Ďakujem za slovo pán primátor. Ja som, pani hlavná kontrolórka, vlastne mieril na to, že či chcem, či nie, tak vlastne svojim spôsobom musím brať na vedomie vlastne to, čo vaši kontrolóri povedali alebo v rámci aj tohto zákona. Čiže mne osobne sa niečo páčiť nemusí. Ako, môžem mať úplne iný názor na to, no ale tak aj Úrad vlády povedal, ako tu píše, že jednoznačne hlavná kontrolórka musí dať k tomu stanovisko. Tak to tak aj beriem. Čo sa týka tej straty, v roku 2013 bol zisk 12.000 eur. Preto som sa pýtal vlastne to porovnanie, čiže tej straty 296 000 a 12.000 za rok 2013. Čiže mňa zaujímali tieto náležitosti. A treba povedať, že do základného imania sme schvaľovali naozaj niekoľko tam bytov, okolo 14 alebo koľko tam bolo hybridných alebo 24, no niekoľko desiatok bytov tých hybridných bytov, ktoré išli do základného imania. Vlastne tam sa dokonca aj predali. Takže vlastne tam nejaký zisk z toho bol, ako, čiže peniažky boli. No a mňa zaujímalo vlastne ako sa tie peniažky otočili, alebo ako sa ukázali potom v tom samotnom hospodárskom výsledku. Tak mám právo sa pýtať na to, myslím si, že mám na to, ako legitímne právo. Ďakujem.

p. Raši, primátor mesta - Ďakujem, pán poslanec Polaček.

p. Polaček, poslanec MZ - Ďakujem pekne. Sa ospravedlňujem za to uznesenie pani kontrolórke. Teda by som ho preštylizoval, ak môžem. A to je, návrh uznesenia teda bude znieť takto. Mestské zastupiteľstvo v Košiciach schvaľuje rozšírenie Plánu kontrolnej činnosti Útvaru hlavného kontrolóra mesta Košice na 2. polrok 2015 a to o kontrolu týkajúcich sa zverejňovania povinných dokumentoch v organizácii K 13 - Košické kultúrne centrá za obdobie od 1. januára 2014 do augusta 2015. Čiže len o to zverejňovanie dokumentov.

p. Raši, primátor mesta - Ďakujem pekne. Pani hlavná kontrolórka chcem sa spýtať, či štandardná kontrola zahŕňa aj toto? Pán poslanec, štandardná kontrola zahŕňa aj to, čo ste navrhli. Takže považujem za bezpredmetné hlasovať. Ale keď chcete, budeme o tom hlasovať. Chcete? Nemusíme. Nemusíme, pani hlavná kontrolórka vravela, že toto kontroluje štandardne a bude to aj teraz robiť v kontrole, ktorú má schválenú. Tak zapnite pána poslanca Polačeka na chvíľu, nech mi povie, či je to v poriadku.

p. Polaček, poslanec MZ - Áno. Máme to v nejakej internej smernici, že sa to takto robí alebo je to len na dobré slovo?

p. Raši, primátor mesta - Pani hlavná kontrolórka, robíte podľa zákona alebo na dobré slovo?

p. Jakubíková, hlavná kontrolórka mesta - Kontrolu robíme podľa zákona o finančnej kontrole. Ale, kontrolujeme aj to pri každom subjekte. Môžete si to pozrieť pri základných školách, pri obchodných spoločnostiach, pri rozpočtových organizáciách. Vždy pozeráme zverejňovanie a poskytovanie údajov, informácií.

p. Polaček, poslanec MZ - Nepochybne viem, že pozeráte.

p. Raši, primátor mesta - Chcete hlasovať o tom?

p. Jakubíková, hlavná kontrolórka mesta - Aj kontrolujeme, tak nepozeráme, ale kontrolujeme.

p. Raši, primátor mesta - Chcete hlasovať, pán poslanec o tom, lebo bude to súčasťou kontroly. 

p. Polaček, poslanec MZ - Budem rád, keď to bude súčasťou uznesenia.

p. Raši, primátor mesta - Dobre, dobre, čiže uzatváram rozpravu, poprosím návrhovú komisiu, aby uviedla hlasovanie s tým, že najprv uvedie písomný návrh od pána poslanca Polačeka, ktorý nám dal. Ten odhlasujeme a potom odhlasujeme uznesenie.

p. Andrejčák, poslanec MZ a člen návrhovej komisie - Takže, návrhová komisia obdržala jeden pozmeňujúci, resp. teda doplňujúci návrh od pána poslanca Polačeka v znení: „Mestské zastupiteľstvo v Košiciach schvaľuje rozšírenie Plánu kontrolnej činnosti Útvaru hlavného kontrolóra mesta Košice na 2. polrok 2015 a to o kontrolu týkajúcu sa zverejňovania povinných dokumentov v organizácii K 13 - Košické kultúrne centrá za obdobie od 1.1. 2014 do 31. 8. 2015.“ Ďakujem.

p. Raši, primátor mesta - Ďakujem, budeme hlasovať o zverejňovaní povinných dokumentov. Prosím hlasujte.

Hlasovanie č. 4 -	za: 14 proti: 2, zdržali sa: 22 

p. Raši, primátor mesta - Ďakujem pekne, neschválili sme tento doplňujúci návrh, ktorý aj tak je zahrnutý. Poprosím ďalej.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach po A) berie na vedomie po 1.) Správu o činnosti hlavného kontrolóra mesta Košice od V. rokovania Mestského zastupiteľstva v Košiciach, a po 2.) Správu o výsledkoch kontrol vykonaných v subjektoch Bytový podnik mesta Košice, EHMK Košice 2013, n. o, Magistrát mesta Košice a ZŠ Hroncova 23, Košice.“ Ďakujem.

p. Raši, primátor mesta -  Ďakujem, prosím hlasujte.

Hlasovanie č. 5 -	za: 37, proti: 0, zdržali sa: 2 

p. Raši, primátor mesta - Uznesenie bolo schválené. Ďakujem pekne.
- - -

Bod č. 2
Správa povereného zastupovaním náčelníka Mestskej polície Košice o činnosti MsP Košice od 01.01.2015 do 30.06.2015

p. Raši, primátor mesta - Prejdeme k bodu číslo 2, ktorým je správa povereného zastupovaním náčelníka Mestskej polície o činnosti Mestskej polície od 1. 1. do 30. 6. 2015. Poprosím pána povereného náčelníka, aby uviedol materiál.

p. Palčík, MP - Vážené poslankyne, poslanci, vážené vedenie mesta, predkladám vám správu o činnosti Mestskej polície za 1. polrok 2015. Dovoľte, aby som podrobnejšie zhrnul niektoré ukazovatele z činnosti. K 30. 6. 2015 bol personálny stav mestskej polície 239 policajtov, máme 10 policajných staníc, pričom policajné stanica Stred má vysunuté pracovisko na Tatranskej ulici. Na týchto staniciach slúži spolu 223 policajtov, zvyšok, 10 je operačný príslušník, a 6 sú tuná na magistráte v rámci vedenia mestskej polície. Keď to rozmeníme na drobné, tak stanica Stred má 72 policajtov, Západ 20, Východ 15, Jazero 17, Šaca 14, KVP 16, Juh 27, tam je aj odťahovka, Ťahanovce 17, Luník IX. 8 a stanica Sever 17. V priemere za jeden deň zistíme tak 115 priestupkov. To je priemer za tento polrok. Z toho v blokovom konaní riešime nejakých 56 priestupkov, na sumu v priemere 910 eur, ostatné sú viac-menej napomenutím, a to máme tak 52 priestupkov, riešime napomenutím. Ostatné priestupky sú objasňované tzn. sa založí na nich priestupkový spis a sa spracováva. V porovnaní s 1. polrokom 2014 sa nám znížil počet priestupkov, v súvislosti s rekonštrukciou električkových tratí. V tejto súvislosti uvádzam, že napriek kritiky zo strany obyvateľov a návštevníkov mesta, že policajti vyberajú pokuty na miestach, kde dochádzalo k častej zmene dopravného značenia, bola viac ako polovica vodičov, ktorí nerešpektovali zákazy a príkazy riešená napomenutím. Spolu sme riešili za tento polrok 21 118 priestupkov, z toho v doprave 13 470, čo je zhruba 64 %. Ostatné sú VZN, to je 5 400 priestupkov a iné. Nejakých 2 200 priestupkov, počet pokút, sme udelili za 10 306 priestupkov, t. j. 165.758 eur bolo vybratých na pokutách. Na mestskú políciu bolo podaných spolu 21 sťažností, z toho jedna sťažnosť bola vyhodnotená ako oprávnená. V súčasnosti evidujeme 3 väčšie nelegálne osady na území mesta, a to Mašličkovo, Lubina - to je Nad jazerom a Moňov potok - to je na Dargovských hrdinov, kde vykonávame hlavne monitoring týchto osád. Môžem povedať, že na Mašličkove, čo teraz také najznámejšie, je tam cez 50 chatrčí a zhruba medzi 250 až 280 obyvateľov sa tam nachádza. V roku 2015 došlo k navýšeniu o 9 bezpečnostných kamier. Ku dnešnému dňu evidujeme na území mesta spolu 82 bezpečnostných kamier. Môžem tak povedať, Dargovských hrdinov 2, Juh 6, Košická Nová Ves 5, Jazero 18, Staré Mesto 29, Šaca 5, Západ 7, KVP 2 kamery, Sever 4, Pereš 4. Asi toľko. Ďakujem.

p. Raši, primátor mesta - Ďakujem pekne. Otváram rozpravu k bodu číslo 2. Nech sa páči. Uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie správu povereného zastupovaním náčelníka Mestskej polície Košice o činnosti Mestskej polície Košice od 01.01.2015 do 30.06.2015.“

p. Raši, primátor mesta - Ďakujem, prosím hlasujte.

Hlasovanie č. 6 -	za: 38, proti: 0, zdržal sa: 1
         
p. Raši, primátor mesta - Uznesenie sme schválili. Ďakujem.
- - -

Bod č. 3
Správa o odpovediach na interpelácie a dopyty poslancov mestského zastupiteľstva, ktoré boli prednesené na V. rokovaní MZ v Košiciach dňa 22.06.2015 a dňa 13.07.2015

p. Raši, primátor mesta - Prejdeme k bodu číslo 3. Poprosím pána riaditeľa magistrátu, aby uviedol Správu o odpovediach na interpelácie a dopyty poslancov Mestského zastupiteľstva, ktoré boli prednesené na 5. rokovaní Mestského zastupiteľstva dňa 22. 6. 2015 a na jeho pokračovaní dňa 13. 7. 2015. Nech sa páči.

p. Lazúr, riaditeľ MMK - Ďakujem vážený pán primátor. Ctené Mestské zastupiteľstvo, v tomto materiáli je vyhodnotených 44 interpelácií a 32 dopytov na mestské podniky. Interpelácie sú, bohužiaľ, ako z obdobia júna a začiatku júla, čiže niektoré sú už splnené, niektoré priebežne plnené a niektoré sú problémové z pohľadu či finančnej náročnosti alebo z pohľadu legislatívy. Čiže keby boli nejaké konkrétne otázky, nech sa páči, poprosím zastupiteľský zbor, aby zobralo materiál na vedomie. Ďakujem.

p. Raši, primátor mesta - Ďakujem pekne, otváram rozpravu k bodu číslo 3. Nech sa páči, pán poslanec Ihnát, máte slovo.

p. Ihnát, poslanec MZ - Áno, ďakujem pekne pán primátor. Mám tú vyjadrenie k dopytu zo dňa 17. 7. 2015. Porovnával som ho z 13. 5. 2015 od Dopravného podniku mesta Košice a treba povedať, ako pravdivo, že je to úplne „iné karé“, je to by som povedal v úplne inom vyjadrení a vysvetlení, ako to bolo. Takže pán riaditeľ, ďakujem veľmi pekne. Ale sa musím tiež, ako, teraz trošku opýtať na jednu veľmi dôležitú vec, že má to hlavu a pätu, naozaj, ako teraz poviem, ale naše vyjadrenie zamestnanci, ktorí boli v roku 2014 vo výpovednej dobe tri mesiace ponechaní doma, boli vyplatení zo mzdových prostriedkov spoločnosti vo výške 22 380,20 eur.  Išlo o 7 zamestnancov. Viete, mne ako poslancovi mestského zastupiteľstva, pán riaditeľ, ako nehrá jedna vec. Že my, len tak necháme zamestnancov doma a platíme im mzdu, čiže, len tak ako z verejných financií, vlastne sa usmejeme a tri mesiace a zaplatíme 22 380,20 eur. To je len konštatácia, ale jednoducho je to na zamyslenie sa. Ďalšia vec, pôjdem ku interpeláciám. Dal som interpeláciu v znení: „Aké relevantné kroky doposiaľ učinilo mesto Košice v spolupráci s Mestskou časťou Košice - Sídlisko Ťahanovce pri doriešení problematiky nelegálneho osídlenia časti Majetkár, privádzač  z Prešova do Košíc?“ Je tu napísané vlastne, že „budem informovať“.  Ja len fakt budem chcieť vedieť, že či sa veci vôbec pohli a sa niečo okolo tejto veci robilo. Ďalšia interpelácia v znení: „Kedy seriózne mesto Košice dokončí vyčistenie celého rigola nad Hanojskou ulicou? Aké ďalšie kroky mesto Košice podnikne v budúcej údržbe tohto rigola na Sídlisku Ťahanovce?“ Odpoveď som nedostal. Tu je, že sa vyčistí teraz v roku 2015, čo sa aj stalo. Samozrejme tých 300 metrov. Ale, kto je správcom? Kto bude správcom, sa pýtam? Čiže ako sa podnikne v budúcej údržbe? Správca tu nie je uvedený žiadny! Ďalej na základe uvedeného, ďalšia interpelácia v znení: „V akom súčasnom stave je vybavenie petície za odstránenie nelegálnej osady Mašličkovo na Luníku IX?“ Má byť informovaná podávateľka o výsledku vybavenia, respektíve o ďalšom postupe mesta Košice v tejto veci. Bude osoba určená na zastupovanie styku orgánov verejnej správy bezodkladne informovaná? Bola informovaná, podľa informatizácií, že do 22. 7. 2015 dostala informáciu, ale ako ďalej s tou petíciou? Čo sa deje vlastne? Chcem vedieť ďalej! Ďalej to je to Mašličkovo. A mňa zaujíma ešte aj tá cesta potom na tej Aničke. Hovoríme, že štát. Kto je štát vlastne?! Ako, kto je štát? Vy, poslanci Národnej rady Slovenskej republiky ste štát? Alebo to Krajský úrad? Bolo jednanie, rokovania s týmto štátom takzvane. Tu jednoducho treba veci hýbať dopredu! Tá cesta je rozbombardovaná, je rozbitá na Aničku, smerom ku Gajdovke. A ľudia sa pýtajú na to, akým spôsobom ďalej? A to ma bude naozaj zaujímať. Podobne ako ma to zaujímalo na Rozvojovej ulici a som veľmi rád, že sa začala kopať s čakanom a lopatou sama. A jednoducho bude to zaasfaltované. Takýto spôsobom sa má postupovať ďalej. Ďakujem.

p. Raši, primátor mesta - Ďakujem pekne, ďakujem pán poslanec. Pán poslanec Petrvalský, nech sa páči.

p. Petrvalský, poslanec MZ - Ďakujem pekne pán primátor za slovo. Ja som tiež interpeloval vo veci odstránenia odpadu spoza Metra, spoza bývalej nelegálnej osady, ktorú sa mi podarilo ešte za môjho starostovania zlikvidovať. Odpoveď ma zarazila, že za dva roky pán inžinier Ihnát nebol schopný dodať povolenie od vlastníkov pôdy na vstup, aby sa toto dalo urobiť! Ja by som bol veľmi rád, keby sa to čo najskôr vyriešilo. Ďakujem pekne.

p. Raši, primátor mesta - Ďakujem pekne pán poslanec. S faktickou pán poslanec Ihnát s reakciou, nech sa páči.

p. Ihnát, poslanec MZ - Faktická poznámka. Áno, ďakujem veľmi pekne. Pravda je jedna, čo povedal pán poslanec Petrvalský, že som vypratal tú osadu vlastne vtedy. Čiže taká je pravda! Čiže nie on!  On tam bol prítomný v obleku, ja v montérkach! A to je ten rozdiel. Občania to vedia. To je jedna stránka veci. A druhá stránka veci je tá, že „poslanec Ihnát nezabezpečil“. No nech sa nehnevá, je zástupcom starostu s poberajúcim platom 1.500 eur! To sa nehanbí povedať také niečo poslancovi mestského zastupiteľstva?! Naozaj, naozaj, ja som urobil jednu vec, ale nech sa nehádajú so mnou. Ja som povedal jednu vec. Ja som zobral a som zohnal povolenia, celkové povolenia vlastne na to, aby sa začalo konať. Čiže som bol splnomocnený zástupca týchto ľudí a to sa mi podarilo! To mi trvalo pol roka.

p. Raši, primátor mesta - Ďakujem pekne, uzatváram rozpravu k tomuto bodu, nech sa páči návrhová komisia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na V. rokovaní Mestského zastupiteľstva dňa 22.06.2015 a dňa 13.07.2015.“
 
p. Raši, primátor mesta - Ďakujem, prosím hlasujte.

Hlasovanie č. 7 -	za: 36, proti: 0, zdržali sa: 2
         
p. Raši, primátor mesta - Uznesenie sme schválili. Ďakujem pekne.
- - -

Bod č. 4 
Informácia o plnení úloh vyplývajúcich z uznesení MZ od II. rokovania MZ dňa 09.02.2015

p. Raši, primátor mesta - Prejdeme k bodu číslo 4. Je to Informácia o plnení úloh vyplývajúcich z uznesení mestského zastupiteľstva od II. rokovania mestského zastupiteľstva dňa 9. 2. 2015. Pán riaditeľ, nech sa páči, uveďte materiál.

p. Lazúr, riaditeľ MMK - Ďakujem za slovo. Čiže zase je to pravidelný materiál, ktorý sme povinní predkladať. Všetci dostali vyhodnotenie. Úlohy sú buď plnené alebo priebežne plnené. Nemáme neplnené úlohy. Snáď chcem upriamiť pozornosť na číslo uznesenia 1098, kde sa jedná o druhú etapu modernizácie spaľovne. Je to v ďalšom, myslím, že bod číslo 5 v programe, návrh na zrušenie úlohy. Takže toto by som tu nerozoberal. Poprosím prijať uznesenie tak, ako je.

p. Raši, primátor mesta - Ďakujem pán riaditeľ. Nech sa páči, otváram rozpravu. Pán poslanec Polaček, máte slovo.

p. Polaček, poslanec MZ - Ďakujem pekne za slovo. Ja, keď som si túto informáciu preštudoval, tak som zistil isté nezhody. Možno len v názvosloví. Ale ja nerozumiem, čo znamená úloha v štádiu riešenia? Podľa mňa úloha je buď „splnená v termíne“, „bude splnená“, „nie je splnená“, „úloha je po termíne“ alebo „úlohy sú nesplnené“. Tých uznesení je tu niekoľko. Ale tiež by som sa vrátil k tomu, k tej 1098, o ktorej sa budeme rozprávať v nasledujúcom bode. Podľa môjho názoru, ak tu máme termíny a posledný termín bol 31. 12. 2014 na splnenie tohto uznesenia a dnes je september 2015, tak považovať takéto uznesenie, môžeme síce, že „v realizácii“, ale každopádne podľa môjho názoru nesplnené. A ten termín už dávno vypršal. Nechcem o tom uznesení dlho rozprávať, lebo prídeme k nemu v bode 5, ale takýchto, podľa mojich môjho názoru, nepresných informácií alebo jednoducho informácií, kde nechceme pomenovať stav uznesenia, tak ako je, je tu niekoľko. A bol by som veľmi nerád, keby sme sa nevedeli k niektorým uzneseniam postaviť čelom a povedať OK, nie je splnené, poďme to riešiť. Je to v pohode, podľa môjho názoru, ak sa k tomu pristupuje správne a netrvali sme na tom, že budeme všetky uznesenia prehlasovať za splnené alebo dávať im prívlastky, ktoré sú podľa môjho názoru nie presné. Preto si dovolím, kolegovia, dať návrh na uznesenie. Je to pozmeňovací návrh na uznesenie Mestského zastupiteľstva v Košiciach, kde ukladáme riaditeľovi Magistrátu mesta Košice po 1.) prepracovať a predložiť na najbližšie rokovanie mestského zastupiteľstva informáciu o plnení úloh vyplývajúcich z uznesení mestského zastupiteľstva od II. rokovania MZ dňa 9. februára 2015 v členení podľa bodu 3. Po 2.) predkladať v zmysle Rokovacieho poriadku Mestského zastupiteľstva v Košiciach všetky budúce informácie o plnení úloh vyplývajúcich z uznesenia mestského zastupiteľstva v členení podľa bodu 3. A teraz ten bod 3. Členenie predkladaných informácií o plnení úloh vyplývajúcich z uznesení Mestského zastupiteľstva sa budú predkladať po a) splnené úlohy v termíne plnenia, b) splnené úlohy po termíne plnenia, c) realizované úlohy v termíne plnenia v zátvorke ešte nesplnené, ale v termíne a po d) nesplnené úlohy v zátvorke aj tie, ktoré sú rozpracované, ale po termíne. Predkladateľom je aj pán Gibóda. Ďakujem.

p. Raši, primátor mesta - Ďakujem pekne. Predkladateľa máme pána poslanca Polačeka, lebo pán Gibóda nemôže vyjadriť súhlas, že by tento materiál predkladal aj on. Je podpísaný, hej? Dobre. Čiže ďakujem pekne. Poprosím návrhovú komisiu, aby uviedla hlasovanie.

p. Andrejčák, poslanec MZ a člen návrhovej komisie - Návrhová komisia obdržala jeden doplňujúci návrh na uznesenie prednesený pánom poslancom Polačekom v znení: „Mestské zastupiteľstvo v Košiciach ukladá riaditeľovi Magistrátu mesta Košice po 1.) prepracovať a predložiť na najbližšie rokovanie MZ informáciu o plnení úloh vyplývajúcich z uznesení MZ od II. rokovania MZ dňa 09.02.2015 v členení podľa bodu 3. Po 2.) predkladať v zmysle Rokovacieho poriadku MZ v Košiciach všetky budúce informácie o plnení úloh vyplývajúcich z uznesení MZ v členení podľa bodu 3. A bod 3.) členenie predkladaných informácií o plnení úloh vyplývajúcich z uznesení MZ po a) splnené úlohy v termíne plnenia, po b) splnené úlohy po termíne plnenia, po c) realizované úlohy v termíne plnenia ešte nesplnené, ale v termíne, v zátvorke, po d) nesplnené úlohy, v zátvorke aj tie, ktoré sú rozpracované, ale po termíne. Termín v texte.“ Ďakujem pekne.

p. Raši, primátor mesta - Ďakujem, budeme hlasovať o tomto pozmeňujúcom návrhu.

Hlasovanie č. 8 -	za: 9, proti: 0, zdržali sa: 26

p. Raši, primátor mesta - A teraz poprosím, aby ste uviedli pôvodný návrh uznesenia.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach berie na vedomie Informáciu o plnení úloh vyplývajúcich z uznesení mestského zastupiteľstva od II. rokovania mestského zastupiteľstva dňa 09.02.2015.“ 

p. Raši, primátor mesta - Ďakujem prosím hlasujte.

Hlasovanie č. 9 -	za: 36, proti: 0, zdržali sa: 3 

p. Raši, primátor mesta - Uznesenie sme schválili. Ďakujem pekne.
- - -

Bod č. 5
Zrušenie časti B) uznesenia mestského zastupiteľstva č. 1098 zo dňa 12.04.2010 Projekt energetického zhodnotenia odpadu pre Mesto Košice - MODERNIZÁCIA SPAĽOVNE, a zrušenie uznesenia mestského zastupiteľstva č. 433 zo dňa 10.12.2012

p. Raši, primátor mesta - Prejdeme k ďalšiemu bodu rokovania. Je to bod číslo 5. Materiál má názov Návrh na zrušenie časti B) uznesenia mestského zastupiteľstva číslo 1098 zo dňa 12. apríla 2010 Projekt energetického zhodnotenia odpadu pre mesto Košice - Modernizácia spaľovne a zrušenie uznesenia mestského zastupiteľstva číslo 433 zo dňa 10.12.2012. Predkladateľom materiálu je pani námestníčka, ale keď je všeobecný súhlas, poprosil by som, aby sme dali slovo generálnemu riaditeľovi spoločnosti Kosit, ktorý sa tu nachádza. Pán Ing. Christenko, môžeme? Ďakujem veľmi pekne pán inžinier. Poprosím vás, stručne nám uveďte, kvôli čomu navrhujete toto zrušenie, aké sú dôvody a prečo sa to robiť nebude, čo bolo schválené a čo chcete robiť v spoločnosti Kosit. Ďakujem pekne.

p. Christenko, Kosit a.s. - Vážený pán primátor, vážené dámy a páni. K prehodnoteniu koncepcie rozvoja spaľovne sme pristúpili, samozrejme, po zmene majoritného akcionára, po zmenách v riadiacich orgánoch. Momentálne pripravujeme novú koncepciu rozvoja spaľovne v horizonte ďalších 15 rokov a pripravujeme ju v spolupráci s dvoma brnenskými spoločnosťami. Je to spoločnosť Inteka a spoločnosť Eveco. Táto koncepcia jednak zohľadňuje niektoré vady, ktoré boli zistené na modernizácii spaľovne v rámci prvej etapy, čo nakoniec vyústilo do zrejme asi práve prebiehajúceho súdneho sporu s bývalým EPC Kontraktorom a jednak je tá koncepcia zameraná na synchronizáciu starej časti, novej časti a dosiahnutie v plnej miere automatizácie celej spaľovne. Tá nová koncepcia je dnes v podobe nejakého interného dokumentu, ktorý sa momentálne ďalej pripomienkuje. V niektorých bodoch bude kopírovať tie základné body 2. etapy, tak ako to bolo pomenované pred tým. Nepôjde sa zrejmé asi do celej rekonštrukcie Kotla 1, ale skôr do predĺženia životnosti. Plánuje sa druhý energetický zdroj, skôr z pohľadu vlastnej spotreby a plánujú sa investície do čistenia spalín. A viaceré z týchto investícií plánujeme realizovať aj v spolupráci alebo v rámci podpory z fondu Európskej únie. Táto koncepcia, ako som už povedal, je momentálne v štádiu prípravy. Bude dokončená zrejme asi v tom 4. kvartáli 2015 a s realizáciou jednotlivých projektov uvažujeme potom ďalej v rámci rokov 2016, ´17 a ´18. Ale podotýkam, tie pôvodné projekty alebo tie pôvodné myšlienky, ktoré boli na stole sme po zistení niektorých skutočností museli opäť prehodnotiť. A to je dôvod, prečo navrhujeme takúto úpravu uznesenia. Ďakujem pekne.

p. Raši, primátor mesta - Ďakujem pekne. Otváram rozpravu a poprosím vás pán generálny riaditeľ, aby ste si zapísali otázky, ktoré budú prípadne vznesené poslancami mestského zastupiteľstva a potom ich zodpovedali. Nech sa páči, otváram rozpravu k tomuto bodu. Pán poslanec Polaček, nech sa páči.

p. Polaček, poslanec MZ - Ďakujem pekne. Mojím cieľom nie je spochybňovať zámer nového akcionára, ktorý tu vystúpil a hovorí o nových víziách spaľovne, ale ja by som sa chcel vrátiť do roku 2010, kedy sa prijalo uznesenie. Totižto je podstatné si povedať, že to uznesenie malo niekoľko bodov. Okrem toho, že sa rozhodlo, že sa ide do 1. etapy, o tom, že sa rozprávalo o tom, že budeme rozprávať o 2. etape, zároveň v bode D) sme poverili bývalého primátora, aby uzavrel s Kositom zmluvu na ďalších 10 rokov. Teda v roku 2010 sme si povedali, že od 1. januára 2012 až do 31. 12. 2021 bude platná zmluva. Ja som si pozrel materiály z roku 2010 a rád by som počul odpoveď asi ani nie od pána Christenka, ale od, buď referentov alebo možno vedenia mesta, a tá otázka vlastne znie, podľa môjho názoru, ak sme v roku 2010 prijali nejakú zásadu a zároveň tá zásada hovorila o tom, že s Kositom predĺžime zmluvu na ďalších 10 rokov, tak to bola istá dohoda a my sme povedali „ideme do spoločnej investície“ a zároveň, logicky to v tých materiáloch sa dá dočítať, môžem, prípadne odcitovať, keby sme potrebovali, zároveň sme vlastne túto zmluvu predĺžili. Dnes tu hovoríme o tom, že chceme rozprávať o ďalších víziách na ďalších 15 rokov a ja sa obávam, že dnes toto uznesenie zrušíme a v decembri si povieme OK, poďme do ďalšej rozvojovej akcie s novým Kositom. Ale bolo by dobré zmluvu uzavrieť na ďalších 15 rokov, teda do roku ´21+´15. Preto ja si myslím a verím, že nejaké odpovede dostanem, že bolo by určité vhodné porozmýšľať, aby sme sa neunáhlili a nerušili platné uznesenie, ktoré zaväzuje o tom, že poďme o tej 2. etape rozprávať. Počkajme si do decembra, pretože podľa informácií, ktoré tu mám a materiály, ktoré nám boli predložené už v súčasnosti sa pracuje na nejakej vízií, je september. V septembri by mala byť predložená kompletná, predpokladám, alebo ešte sa bude dopracovať, ktorú teda ja si myslím, že v decembri by sme mohli ako poslanci vidieť reálne záver z toho, čo nová investícia spoločnosti Kosit prinesie a potom poďme rušiť uznesenia a prijímať také uznesenie, aby to malo zmysel pre Košičanov. Teda moja prvá otázka znie, ak mi vie niekto ozrejmiť dôvody, a teda, že či sa domnievam správne, že sme predĺžili zmluvu o 10 rokov a súvisí to s tou rekonštrukciou alebo s modernizáciou v rámci etapy 2 v roku 2010? Tie správy tu mám, nechcem s nimi zdržiavať, čiže možnože by sme sa takto posunuli ďalej. Ak je to možné. Ďakujem.

p. Lenártová, námestníčka primátora - Ďakujem pekne, ďalej do rozpravy pán starosta Halenár. Pán poslanec. Ospravedlňujem sa.

p. Halenár, poslanec MZ - Ja si to veľmi dobre pamätám. Bola to celkom búrlivá debata v tom roku 2010. Možno aj pani poslankyňa Blaškovičová si to pamätá. A jedna z najdôležitejších vecí, ktoré tam zazneli je, že prvých 5 rokov nám Kosit bude na základe toho, čo sa príjme, bude nám garantovať nezmenenú cenu za odpad. Teda Košičanom. A to bol zrejme aj značný impulz pre poslancov, aby hlasovali „ZA“. Žiaľ my sme momentálne v situácii, kedy mesto je plne v rukách Kositu. My nemáme inú možnosť. Zavreli sme si všetky dvere pred tým, aby sme vedeli aj inak spracovávať odpad než odvozom cez firmu Kosit. Áno, v roku 2010 bolo komplexné uznesenie s rôznymi bodmi. Súhlasím s pánom poslancom Polačekom a dovolím si prečítať, že čo ešte bolo v tom uznesení, v tej 2. etape. V tej druhej etape bolo plánované investovať 70.000.000 eur. Je to naozaj veľmi významné číslo a zrejme ak by sa podarilo akýkoľvek termín, z tých dvoch splniť. Žiaľ, ten prvý nebol do 30. 8. 2010. Teda predložiť projekt mestskému zastupiteľstvu na tú druhú etapu. A keďže sa nepodaril ani do konca roka 2014, zrejme tých 70.000.000 zostalo iba na papieri. Iste nový majiteľ prirodzene začal skúmať, čo mu starý, teda, čo prevzal po pôvodnom majiteľovi. A rozhodol sa pre niečo iné. Súhlasím s pánom poslancom Polačekom, že by sme nemali rušiť toto uznesenie, ale počkať na to, čo nám predloží nový spolumajiteľ Kositu. Je tu veľmi vážna otázka poplatkov, ktoré sú v roku 2010, keď sme schvaľovali túto, teda v podstate predĺženie zmluvy na ďalších 10 rokov, nám bolo myslím, že čísla hovorili o tom, že okrem toho, čo vyberie mesto od občanov, ešte doplácalo. Netrúfam si teraz povedať presne tú sumu, ale bola to dosť vysoká suma z rozpočtu mesta, aby sme pokryli faktúry Kositu. A teraz naozaj ide o to, že či podobne ako v Dopravnom podniku mesta Košice, či si budeme zatvárať oči pred skutočnosťou, že vlastne mesto z vlastného rozpočtu tie peniaze, ktoré by mohlo použiť na iné účely, dáva na sanovanie faktúr alebo nejakého servisu pre občanov a že či toto je situácia, v ktorej chceme zostať, resp. je možné, že sa bude ešte zhoršovať tá situácia. Zatiaľ toľko.

p. Raši, primátor mesta - Ďakujem pekne. Prihlásil sa zástupca starostov a potom by som dal slovo nakrátko pánovi riaditeľovi a potom aj pánovi generálnemu riaditeľovi. Nech sa páči.

p. Kažimír, starosta MČ Krásna - Ďakujem pekne, vážený pán primátor, pani poslankyne a páni poslanci. Ja využijem prítomnosť generálneho riaditeľa Kositu. Dve otázočky, krátke, ktoré súvisia s modernizáciou spaľovne. Pán generálny riaditeľ, chcem sa opýtať na odstránenie hluku a revíziu a opravu tých tlmičov, o ktorých sme hovorili. V akom stave to je? A druhá otázočka je, vzhľadom k tomu, že v Krásnej sa darí v 3. lige, máme dosť dlho rozkopaný pozemok, ktorý súvisí s výmenou horúcovodu za paru, či vlastne parovod za horúcovod, vás poprosím, kedy bude ukončené? Ďakujem pekne.

p. Raši, primátor mesta - Ďakujem pekne. Čiže pán riaditeľ s reakciou a potom pán generálny riaditeľ.

p. Lazúr, riaditeľ MMK - Ďakujem za slovo. Ja by som sa vrátil do toho roku 2010. Bez toho, že by som nejak do hĺbky študoval technické parametre rekonštrukcie, modernizácie etáp, keď niekto pri tom obrate, ktorý má Kosit si zadá úlohu pre najbližšie obdobie v ďalšom investovať 70.000.000 eur, tak nech sa na mňa nikto nehnevá, ale mne to je veľmi pritiahnuté za vlasy. Čiže prvá vec, považujem to, čo sa vtedy prijalo a stanovilo za neadekvátne ku možnostiam reálnym, prevádzkovým, finančným Kositu. Neboli sme pri tom. Takže ťažko sa mi k tomu vyjadrovať. Druhá vec, jasne bolo deklarované, že Kosit neodchádza od rekonštrukcie a modernizácie kotla, len ide v menších parametroch, aby sa zbytočne nemrhali peniaze. A tretia vec, čo chcem povedať, neboli sme pri tých záväzkoch z roku 2010. Ale od roku 2010 neboli menené ceny jednotkové Kositu, voči mestu. Dokonca ani pri navýšení DPH o jedno percento. Ďakujem.

p. Raši, primátor mesta - Ďakujem pekne. Poprosím pána generálneho riaditeľa s reakciou.

p. Christenko, Kosit, a.s. - Ak by som mohol, tak najprv by som zareagoval na tých 15 rokov, verzus 10 rokov. Dôvodom, prečo hovoríme o 15 ročnej perióde, nie je samozrejme zmluva, ale dôvodom je nejaká rozumná miera podielu nákladov na údržbu vo vzťahu  k morálnej dobe opotrebovania jednotlivých zariadení a výšky investície. Tak isto pri príprave tej koncepcie sa nezaoberáme výškou rozpočtu, aj keď samozrejme suma 70.000.000 eur, tam by som súhlasil s tým, čo bolo povedané pred tým, to je čiastka, ktorá mne osobne pripadá dosť nelogická. Čiže doba 15 rokov a výška investície je momentálne v štádiu diskusie alebo internej diskusie. A doba 15 rokov skôr súvisí s tým, čo je naozaj rozumné a čo je naozaj reálne k cenám odpadu. Tak, ako už povedal pán riaditeľ, od roku 2010 spoločnosť Kosit nezmenila ceny, ktoré fakturuje mestu. A naše ceny, predpokladám, nemajú nič spoločné s poplatkami mesta vo vzťahu k obyvateľstvu. Tlmiče hluku, tak ako bolo dohodnuté, momentálne sa pripravuje projekt zastrešenia tých tlmičov. A ako som už povedal v súvislosti so spustením horúcovodu, pôvodný termín bol 1.10., žiaľ budeme mať 15 dňové oneskorenie. Čiže od 15. 10. kedy horúcovod nabehne a Kosit začne vykurovať Mestskú časť Nad jazerom, očakávame, že tento hluk by mal definitívne ustáť.

p. Raši, primátor mesta - Ďakujem pekne. Pán poslanec Polaček, nech sa páči.

p. Polaček, poslanec MZ - Ďakujem pekne. Opakujem, mojim cieľom nie je spochybňovať, ale byť zdržanlivý. Nemyslím si, že sa máme kde ponáhľať a zrušiť uznesenie, ktoré je v súčasnosti platné, aj keď po termíne - ako som už predtým rozprával. A preto si dovolím prečítať návrh na uznesenie a zároveň ešte keď dovolíte, prečítam záver dôvodovej správy z toho roku 2010. Tú poslednú vetu, ktorá vlastne prepája tie uznesenia A), B), C), D), ktoré hovoria o cenách, o predĺžení zmluvy a o investícií. Ten posledný odsek hovorí o tom: „Je záujmom mesta, aby jeho obyvatelia aj do budúcnosti mali zabezpečený komfort služieb v odpadovom hospodárstve, ktoré bude environmentálne a ekonomicky vyvážený. Preto navrhujeme ísť cestou modernizácie spaľovne, podpisu zmluvy na zber a zvoz zneškodnenie odpadu, ktorá zabezpečí návratnosť už spomínanej investície“. Teda jednoznačne v tom čase poslancom bolo povedané, že tie body spolu súvisia a jednoducho je logický uzavrime na dlhšie obdobie, pretože bude nejaká investícia. Tá investícia sa udiala, len v 1. etape nemá zmysel hodnotiť, proste áno, je nová doba, ale preto si myslím buďme zdržanliví. Ak v dnešnej dôvodovej správe, ktorá nám bola predložená sa hovorí, že september je obdobie, kedy sa na tej novej koncepcii nazvime to „modernizácie“ pracuje, ja nevidím dôvod, ak chceme ísť do nejakej novej investície, do niečoho nového, aby nám to bolo predložené v decembri. A verím, že to bude super. A vtedy zrušíme staré a prijmeme úplne nové uznesenie. Teda návrh na uznesenie je: „Mestské zastupiteľstvo v Košiciach schvaľuje zmenu termínu plnenia v časti B) ukladá uznesenia mestského zastupiteľstva v Košiciach číslo 1098 zo dňa 12. apríla 2010 Projekt energetického zhodnotenia odpadu pre mesto Košice, Modernizácia spaľovne v znení schválenej zmeny uznesenia číslo 433 zo dňa 10.12.2012 na 31.12.2015.“ Tzn., že uznesenie 1098, ktoré bolo v platnosti platné do 31. 12. 2014 a vlastne nebolo plnené, posunieme jeho platnosť do decembra 2015. Nič iné nerobíme. Posunieme. A pánovi riaditeľovi vytvoríme 3 mesiace na to, aby sme dostali možnože nejakú modernejšiu správu, nové informácie a následne sa rozhodli. V tejto chvíli nejde o peniaze, nejde o investície, len o zdržanlivosť. O nič iné. Ďakujem pekne.

p. Raši, primátor mesta - Ďakujem. Pán poslanec Halenár.

p. Halenár, poslanec MZ - Celkom ma zaujala myšlienka pána generálneho riaditeľa Kositu, že ceny Kositu nebudú mať vplyv na to, koľko bude vyberať mesto od občanov za zber a zneškodnenie komunálneho odpadu. Naozaj, veľmi zaujímavé! Ale dobre, chcel by som povedať, že čo odznelo v roku 2010. V roku 2010 v rozprave odznelo aj to, že cena 31,50, ktorú platíme ešte aj dnes a to prosím nie je žiadna chvála nikoho. Ani Kositu, ani mesta. Bol to záväzok Kositu, že 5 rokov od roku 2010 sa cena nezmení. Takže to je, ako, úplne v súlade s tým dohovorom. A tá cena 31,50 bola zvýšená. Vznikla ako tlak faktúr Kositu. A poslanci túto cenu pre občanov mesta schválili s dodatkom, že sa preveria zmluvy s Kositom aj ich fakturácia, a to s termínom leto 2008. 2008! Samozrejme, v roku 2008, ani v roku 2010 sa nič neudialo. A dokonca, dovolím si povedať, že vznikli veľmi vážne podozrenia na nedodržiavanie zmluvy mesta s Kositom  zo strany Kositu. A teda veľmi vážny dôvod na to, aby tá zmluva bola vlastne zrušená, nie predĺžená. Napriek tomu bola predĺžená o 10 rokov. Chcem tým povedať, že naozaj postavenie mesta a firmy Kosit je v niečom špecifické. A teda nie len v tom, že je to jediný a exkluzívny teda partner mesta pre zber a zneškodnenie komunálneho odpadu. My dnes už všetci vieme, že komunálny odpad nie je žiadna dobročinnosť, ale je to dobrý biznis. V roku 2010, v debate na zastupiteľstve, odznelo aj to, že cenový rozdiel medzi fakturáciou Kositu a počtu ton odpadu za roky 2002 až 2006 sú 61% navýšenie faktúr od Kositu. A za tie 4 roky bolo iba 12 percentné navýšenie ton, teda počtu ton komunálneho odpadu občanmi. A ja si to pamätám celkom dobre, keď som na komisii životného prostredia, to vtedy som ešte mohol byť v komisii životného prostredia, som sa opýtal predstaviteľa Kositu, že ako si to teda máme vysvetliť? Tak on prosto odpovedal, že Kosit mal nejaké investície a potreboval si ich skrátka zaplatiť. Dobre počujete! To bola vtedy odpoveď pánov z Talianska, ktorí prišli a takto argumentovali, že navýšenie fakturácie o 61 % bolo teda v „úvodzovkách“ spôsobované 12 % navýšením množstva komunálneho odpadu.

p. Raši, primátor mesta - Pán poslanec, 3 minúty vypršali druhýkrát.

p. Halenár, poslanec MZ - Dobre. Moja posledná otázka je, že či sa aj dnes deje to, že mesto platí Kositu ešte naviac, a koľko po rokoch okrem toho, čo vyzbiera od občanov?

p. Raši, primátor mesta - Ďakujem pekne. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor. Ja, keď je tu generálny riaditeľ Kositu, tak by som len chcel pripomenúť jednu vec. Že medzi nami sedia aj starostovia mestskej častí, väčších, menších mestských častí, tu košických. A jednoducho už niekoľko rokov aj my poslanci mesta tlačíme na tie kontajneroviská, uzatvárané kontajneroviská a tak ďalej. Takže aby sa nezabudlo aj na to. Toľko som len chcel vlastne pripomenúť, túto náležitosť, aby aj vedenie mesta s mestskými časťami prerokovávali tieto náležitosti a s Kositom. Tak isto aj Kositu by malo záležať na tom, ako to vyzerá vlastne. A tiež tak isto akým spôsobom vlastne svoju prácu tam vykonávajú, pri tých kontajneroviskách. Ďakujem.

p. Raši, primátor mesta - Ďakujem pekne. Chcem sa spýtať pána generálneho riaditeľa, či chce ešte vystúpiť s reakciou? Pán poslanec Polaček, veľmi krátko, lebo tretíkrát sa hlásite.

p. Polaček, poslanec MZ - 30 sekúnd. Jedno porovnanie. Týka sa to cien v meste Košice. Obyvatelia platia, ak si chcú objednať 1100 litrový kontajner, v rámci poplatkov 20 eur 79. Spoločnosť Kosit takýto 1100 litrový kontajner komerčne účtuje aj s DPH za 10 eur. A teraz to podstatné. V Čiernej nad Tisou tá istá služba stojí 1,87 od spoločnosti Kosit. V Čiernej nad Tisou! S tým, že k tejto cene ešte nutné pripočítať aj cenu za likvidáciu odpadu, čo približne v 1100 litrovom kontajneri môžeme hovoriť o maximálne piatich eurách. Čiže porovnanie cien. To je všetko.

p. Raši, primátor mesta - Ďakujem pekne. Pán poslanec Rusnák.

p. Rusnák, poslanec MZ - Ďakujem pekne. Ja mám otázku iba na predkladateľa materiálu, nakoľko, zdá sa logické, aby na jednom rokovaní bol predložený nový materiál a rovnako aj zrušený starý alebo zrušené to uznesenie. Či by bol problém, ak by, tento bod a tento návrh na uznesenie prerokoval až alebo zarovno s predložením tej novej koncepcie, ktorú má majoritný akcionár predložiť? Ďakujem.

p. Raši, primátor mesta - Ďakujem.

p. Lenártová, námestníčka primátora - Pán poslanec Rusnák, my teraz rušíme nezmyselné uznesenie. A to, čo bude potom, myslím si, že to nie je žiadny problém. Ale rovnako nie je problém zrušiť to uznesenie. Ďakujem pekne.

p. Raši, primátor mesta - Ďakujem. Uzatváram rozpravu k tomuto bodu. Už len na záver vás chcem poprosiť, aby ste si znova pozreli dôvodovú správu, ktorú máte pred sebou, pretože už len dva údaje. My aj Bratislava máme tú výhodu, že naozaj likvidujeme odpad ekologicky. Máme spaľovňu. Mnoho obcí a miest na Slovensku robí túto službu pre svojich občanov lacnejšie, ale nie ekologicky. Skládkujú to. To je veľká výhoda mesta Košice. A na to by sme mali myslieť. Druhá vec je, že mesto Košice je 34 % akcionárom Kositu. Tzn. všetky investície a náklady vrátane úverov sa podieľame zodpovednosťou ako akcionár a zároveň v objeme 34 %. Čiže schvaľovať investície znamená aj pre mesto, že schvaľujeme našu teoretickú záťaž. Keby sa čokoľvek s Kositom stalo, 34 % problému je nášho. To si uvedomme! A tretia vec, ako je napísané v materiáli, a myslím, že je to napísané veľmi jednoducho. Nový majoritný akcionár si robí koncepciu, pretože má zrejme predstavu o tom, ako celý Kosit by mal ísť. A hlavný dôraz na to máme v materiáli, je rozšírenie kapacít pre výrobu demineralizovanej vody, zlepšenie parametrov zariadenia na čistenie emisií, zvýšenie kapacity výroby elektrickej energie, ale aj distribúciu tepla. Čo znamená, že bude to potom výhoda aj pre nás, pretože aj zo spoločnosti Kosit pri pozitívnom hospodárskom výsledku malo mesto dividendy. Ďakujem pekne, prosím návrhovú komisiu o uvedenie návrhu uznesenia aj s pozmeňujúcim návrhom.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh predložený pánom poslancom Polačekom v znení: „Mestské zastupiteľstvo v Košiciach schvaľuje zmenu termínu plnenia časti B) uznesenia Mestského zastupiteľstva v Košiciach číslo 1098 zo dňa 12. 04. 2010 Projekt energetického zhodnotenia odpadu pre mesto Košice - Modernizácia spaľovne v znení schválenej zmeny uznesenia číslo 433 zo dňa 10. 12. 2012 na 31. 12. 2015.“

p. Raši, primátor mesta - Čiže, to je návrh pána poslanca Polačeka. Ďakujem hlasujte.

Hlasovanie č. 10 -	za: 8,  proti: 1, zdržali sa: 29 

p. Raši, primátor mesta - Poprosím, teraz už máme návrh uznesenia. Nech sa páči, uveďte návrh uznesenia.

p. Andrejčák, poslanec MZ a člen návrhovej komisie - Takže pôvodný návrh na uznesenie: „Mestské zastupiteľstvo v Košiciach schvaľuje zrušenie po 1.) časti B - uznesenia Mestského zastupiteľstva v Košiciach číslo 1098 zo dňa 12. apríla 2010 - Projekt energetického zhodnotenia odpadu pre mesto Košice - Modernizácia spaľovne. A po 2.) uznesenia Mestského zastupiteľstva v Košiciach číslo 433 zo dňa 10. 12. 2012.“ 

p. Raši, primátor mesta - Ďakujem pekne, prosím hlasujte.

Hlasovanie č. 11 -	za: 30, proti: 4, zdržali sa: 5
          
p. Raši, primátor mesta - Uznesenie sme schválili. Ďakujem pekne.
- - -

Bod č. 6
Prerokovanie protestu prokurátora proti § 3 ods. 3 VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice a návrh na zmenu VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice

p. Raši, primátor mesta - Prejdeme k ďalšiemu bodu. Je to bod číslo 6. Je to materiál Prerokovanie protestu prokurátora proti § 3 ods. 3 všeobecne záväzného nariadenia mesta Košice číslo 44 Pravidlá prenajímania malometrážnych bytov pre dôchodcov na území mesta Košice a návrh na zmenu VZN mesta Košice číslo 44 Pravidlá prenajímania malometrážnych bytov pre dôchodcov na území mesta Košice. Je to materiál, ktorý sme už raz mali zaradený na rokovanie, a rokovanie o tomto materiáli sme prerušili. Na predchádzajúcom rokovaní bol materiál prerušený, pretože sa ešte vyjasňovali právne stanoviská ku protestu prokurátora, ktorý sme dostali. Tento materiál v stave, v akom je pripravený, teraz reflektuje iba na protest prokurátora, čiže časť nášho starého všeobecne záväzného nariadenia, doteraz platného, ktorá bola prokurátorom vytknutá sa dáva z tohto uznesenia preč a ostáva uznesenie tak, aby protestu prokurátora vyhovelo. Na druhej strane chceme prepracovať a spracovať úplne nové VZN, ktoré bude riešiť spôsob prideľovania malometrážnych sociálnych bezbariérových bytov, ale aj bytov hybridných, ale aj bytov v hybridných domoch, čo v súčasnej dobe riešia tri samostatné VZN. Takže pokiaľ dnes schválime toto VZN, iba vyhovieme námietkam prokurátora, a v roku 2016 v 1. polroku by sme mali predložiť úplne nové VZN, ktoré bude nakladanie so všetkými bytmi, nielen sociálnymi, bezbariérovými, ale aj bytmi v hybridných domoch riešiť v jednom komplexnom materiáli. Otváram k tomuto bodu rozpravu. Nech sa páči, ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 6 zákona 369 z roku 1990 Zb. o obecnom zriadení a § 25 zákona č. 153 z roku 2001 Zb. zákonov o prokuratúre v znení neskorších predpisov a § 10 odsek 3 písm. b) zákona č. 401 z roku 1990 Zb. o meste Košice v znení neskorších predpisov po A) vyhovuje protestu prokurátora proti § 3 ods. 3 Všeobecne záväzného nariadenia mesta Košice číslo 44 Pravidlá prenajímania malometrážnych bytov dôchodcov na území mesta Košice, Pravidlá prenajímania malometrážnych bytov. Po B) schvaľuje zmenu Všeobecne záväzného nariadenia mesta Košice číslo 44 Pravidlá prenajímania malometrážnych bytov pre dôchodcov na území mesta Košice podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 12 -	za: 38, proti: 0, zdržalo sa: 0 
        
p. Raši, primátor mesta - Uznesenie sme schválili.
- - -

Bod č. 7
Návrh Všeobecne záväzného nariadenia mesta Košice o symboloch mesta Košice

p. Raši, primátor mesta - Prejdeme k bodu číslo 7. Pod bodom číslo 7 predkladám Návrh všeobecne záväzného nariadenia mesta Košice o symboloch mesta Košice. Materiál máte predložený. Predloženie tohto materiálu súvisí s novelou zákona o meste Košice, pretože symboly mesta Košice neboli chránené. Na základe tejto novely zákona je povinné mesto aj mestské časti do 30. 11. 2015 prijať vo svojich všeobecne záväzných nariadeniach úpravu používania symbolov mesta či mestských častí tak, ako je to urobené v navrhnutom materiáli. Pokiaľ ste si všimli, vo VZN sa nehovorí o uložených pokutách. Takže aby ste vedeli, uloženie pokút za porušenie VZN o symboloch mesta je uvedené v zákone o meste Košice. Právnickým osobám a fyzickej osobe oprávnenej na podnikanie môže byť uložená pokuta do výšky 6.638 eur zo zákona, fyzickým osobám maximálne do výšky 99 eur podľa zákona o priestupkoch. Nech sa páči, otváram k tomuto bodu rozpravu. Uzatváram rozpravu, nakoľko sa nikto nehlási a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 1a a § 6 zákona č. 369 z roku 1990 Zb. o obecnom zriadení v znení neskorších predpisov a § 10 ods. 3 písm. b) zákona č. 401 z roku 1990 Zb. o meste Košice v znení neskorších predpisov schvaľuje Všeobecne záväzné nariadenie mesta Košice o symboloch mesta Košice podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 13 -	za: 39, proti: 0, zdržalo sa: 0 

p. Raši, primátor mesta - Uznesenie bolo schválené. Ďakujem pekne.
- - -

Bod č. 8
Návrh Všeobecne záväzného nariadenia mesta Košice o podrobnostiach výkonu taxislužby a o prevádzkovom poriadku stanovíšť taxislužby (nariadenie o taxislužbe)

p. Raši, primátor mesta - Prejdeme k ďalšiemu bodu rokovania. Je to bod číslo 8 Návrh Všeobecne záväzného nariadenia mesta Košice o podrobnostiach výkonu taxislužby a o prevádzkovom poriadku stanovíšť taxislužby - nariadenie o taxislužbe. Určite si pamätáte, tak isto rokovanie o tomto bode bolo na predminulom rokovaní mestského zastupiteľstva prerušené. Prerušenie bolo urobené kvôli tomu, že sme čakali na výklad Ministerstvo dopravy výstavby a regionálneho rozvoja Slovenskej republiky. A išlo o výklad k otázke, či môže mesto určovať stanovištia taxislužieb aj na súkromných parkoviskách – letisko, hypermarkety a pod. Výklad bol mestu doručený v júli. Vyplynulo z neho, že obec môže určiť stanovište taxislužby len na pozemných komunikáciách a plochách, ktoré sú v jej vlastníctve. Pán námestník uskutočnil ku tomuto návrhu VZN aj rokovanie s cechom taxikárov, a preto toto všeobecne záväzné nariadenie na rokovanie mestského zastupiteľstva predkladáme. Ďakujem za pozornosť a otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 26 ods. 5 zákona č. 56 z roku 2012 Zb. zákonov o cestnej doprave v znení neskorších predpisov § 6 zákona č. 369 z roku 1990 Zb. o obecnom zriadení v znení neskorších predpisov a § 10 ods. 3 písm. b) zákona č. 401 z roku 1990 Zb. v znení neskorších predpisov schvaľuje návrh Všeobecne záväzného nariadenia mesta Košice o podrobnostiach výkonu taxislužby a o prevádzkovom poriadku stanovíšť taxislužby na území mesta Košice podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 14 -	za: 36, proti: 0, zdržali sa: 3
          
p. Raši, primátor mesta - Uznesenie bolo schválené. Ďakujem pekne.
- - -

Bod č. 9
Návrh Všeobecne záväzného nariadenia mesta Košice o poskytovaní elektronických služieb

p. Raši, primátor mesta - Prejdeme k ďalšiemu bodu programu, ktorým je Návrh Všeobecne záväzného nariadenia mesta Košice o poskytovaní elektronických služieb. Viete, že mesto Košice bolo úspešné v získaní OPIS-u, teda Operačného programu informatizácia spoločnosti, v projekte elektronizácia služieb miest, tzv. eMestá. Ciele projektu, o tých ste boli zrejme všetci informovaní, ide o sprístupnenie elektronických služieb mesta Košice, vrátane mestských častí, a zabezpečenie ich všeobecnej použiteľnosti v rozsahu 80 rôznych služieb. Integrácia elektronických služieb mesta Košice do celkovej architektúry e-Governmentu vrátane integrácie na verejné registre, ústredný portál a sprístupnenie jednotlivým mestským častiam a zabezpečenie ich použiteľnosti a tak isto verejnosti sprístupnenia elektronických služieb verejnosti a zabezpečenie ich použiteľnosti. Na to, aby implementácia elektronických služieb mesta mohla prebehnúť, potrebujeme schváliť toto všeobecne záväzné nariadenie mesta Košice. Otváram k nemu rozpravu. Uzatváram rozpravu, poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 6 zákona č. 369 z roku 1990 Zb. o obecnom zriadení v znení neskorších predpisov § 10 ods. 3 písm. b) zákona č. 401 z roku 1990 zbierky o meste Košice v znení neskorších predpisov a § 6 ods. 2 písm. a) Štatútu mesta Košice schvaľuje všeobecne záväzné nariadenie mesta Košice o poskytovaní elektronických služieb podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 15 -	za: 39, proti: 0, zdržali sa: 0 

p. Raši, primátor mesta - Uznesenie sme schválili. Ďakujem pekne.
- - -

Bod č. 10
Návrh zmien a doplnkov Štatútu mesta Košice

p. Raši, primátor mesta - Prejdeme k ďalšiemu bodu, ktorým je materiál Návrh zmien a doplnkov Štatútu mesta Košice. Dovoľte mi, aby som uviedol tento materiál. Tento materiál a aj materiál, ktorý nasleduje za ním vytvára nutný formálny predpoklad k tomu, aby sme mohli pristúpiť k referendu o mestských častiach v Košiciach, ak by sa na tom mestské zastupiteľstvo na svojom decembrovom rokovaní rozhodlo a vykreovalo a schválilo referendovú otázku alebo referendové otázky, ktoré by hovorili o novej forme usporiadania mesta Košice. Predpokladám, že ku samotnému obsahu sa vrátime v časti Analýza mestských časti, kde budeme rozprávať o modeloch, ktoré by boli pre mesto najvýhodnejšie, pre občanov, z ekonomického hľadiska, z mnohých iných. Ale na to, aby sme si nezahatali cestu pristúpiť k referendu, potrebujeme schváliť dva dokumenty. Prvý je teda Štatút mesta Košice, ktorý vytvára legislatívu pre mesto v tom, aby sa referendum mohlo konať. Pretože od 1. 7. 2015 nadobudol účinnosť zákon 180 z roku 2014 o podmienkach výkonu volebného práva, tzv. volebný kódex, čím sa zjednocuje doteraz mierne roztrieštená právna úprava jednotlivých druhov volieb. Ale časť týkajúca sa mestského, eventuálne miestnych referend tam nebola aplikovaná. Tak, aby sme ju mohli použiť, čiže preto prichádzame  s návrhom zmeny Štatútu. A potom v tom ďalšom bode bude návrh nového všeobecne záväzného nariadenia, ktoré je tak isto potrebné prijať, aby sme teda si vytvorili - ako som už spomenul formálny rámec na to aby sme, keď sa mestské zastupiteľstvo rozhodnem mohli k referendu pristúpiť. Takže otváram k štatútu rozpravu. Bod číslo 10. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 10 ods. 3 písm. a) a § 18 ods. 2 zákona č. 401 z roku 1990 Zb. o meste Košice v znení neskorších predpisov a § 6 ods. 2 písm. a) Štatútu mesta Košice schvaľuje zmeny a doplnky Štatútu mesta Košice podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 16 -	za: 38, proti: 0, zdržali sa: 0 
         
p. Raši, primátor mesta - Uznesenie bolo schválené. Ďakujem pekne.
- - -

Bod č. 11
Návrh Všeobecne záväzného nariadenia mesta Košice o organizácii referenda mesta Košice

p. Raši, primátor mesta - Prejdeme k ďalšiemu bodu rokovania a to je bod Návrh Všeobecne záväzného nariadenia mesta Košice o organizácií referenda Košice. Teda možno len doplním. Na to, aby sme tam mohli pristúpiť k referendu, pokiaľ by sa o tom mestské zastupiteľstvo rozhodlo, potrebujeme mať prijatý tento právny akt, ktorý pojednáva o organizácií mestského referenda a s úlohami, ktoré z toho pre mesto a pre mestské časti vyplývajú. Otváram k tomuto bodu rozpravu. Pán poslanec Kaifer, po ňom pán poslanec Polaček, to je rozprava alebo dobre, čiže pán poslanec Polaček má procedurálny návrh. Takže najprv budeme hlasovať o procedurálnom návrhu, nech sa páči.

p. Polaček, poslanec MZ - Ďakujem pekne za slovo. Pán primátor, dovolím si použiť vašu citáciu, ktorú ste pred chvíľkou použili, a to bolo povedané „nutný formálny predpoklad, respektíve rámec na to, aby sme pristúpili v budúcom období k referendu“. Mňa veľmi mrzí, že...

p. Raši, primátor mesta - Položte procedurálny návrh, vás poprosím.

p. Polaček, poslanec MZ - Musím ho vysvetliť.

p. Raši, primátor mesta - Lebo o procedurálnom návrhu sa hlasuje ihneď.

p. Polaček, poslanec MZ - OK. Podstatou môjho procedurálneho návrhu je odročiť rokovanie v tomto bode a posunúť ho na neskorší termín teda prečítam ho: „Mestské zastupiteľstvo v Košiciach prerušuje prerokovanie bodu č. 11 z programu rokovania VI. Mestského zastupiteľstva mesta Košice, teda dnešným dňom, a odročuje ho na termín riadneho rokovania mestského zastupiteľstva po uskutočnení parlamentných volieb do Národnej rady Slovenskej republiky v roku 2016, teda po parlamentných voľbách.“ Ak je záujem, rád to aj vysvetlím.

p. Raši, primátor mesta - Ďakujem, budeme hlasovať o tomto návrhu. Pričom vás upozorňujem, že pokiaľ by sme ho schválili, zabránime mať, využiť šancu, ktorá k nám prichádza, pretože najväčšia šanca mať v referende nadpolovičnú účasť voličov je spojitosť to s voľbami do národnej rady. Takže samozrejme hlasujte ako uznáte za vhodné, ale keď to zastavíme teraz, tak šancu na úspešné referendum, keby ste sa na tom zhodli, definitívne strácame. Prosím hlasujeme o návrhu, ktorý navrhuje odročiť referendum po parlamentných voľbách. Ďakujem pekne.

Hlasovanie č. 17 -	za: 5, proti: 26, zdržali sa: 7
 
p. Raši, primátor mesta - Konštatujem, že tento procedurálny návrh sme neschválili.
Pokračujeme v rozprave. Pán poslanec Kaifer, nech sa páči.

p. Kaifer, poslanec MZ a člen návrhovej komisie - Ďakujem veľmi pekne za slovo. Ja by som predniesol pozmeňujúci návrh, ktorý vyplynul aj z rokovania Legislatívno-právnej komisie týkajúce sa § 9 ods. 2, v ktorom je uvedené, že zoskupenie poslancov, ktoré sú oprávnené delegovať členov komisie či okrskových alebo mestských, má byť v počte 6, vzhľadom na to, aby to bolo totožné s počtom poslancov, ktorí vytvárajú poslanecký klub, v ktorých je 5. Tak chcem zmeniť z čísla 6 týchto poslancov na číslo 5. Čiže v zmysle aj predložených zmien Legislatívno-právnej komisie dávam pozmeňujúci návrh: „Mestské zastupiteľstvo schvaľuje v zmysle príslušných právnych predpisov zmenu návrhu VZN mesta Košice organizácií referenda mesta Košice v § 9 ods. 2 prvej vety, kde sa slovo „šesť“ sa nahrádza slovom „päť“.“

p. Raši, primátor mesta - Ďakujem pekne. Návrh si sám sebe predložte, pán poslanec, ako návrhovej komisii. Ďakujem pekne a poprosím v ďalšej diskusii pán poslanec Halenár, nech sa páči, máte slovo.

p. Halenár, poslanec MZ - Návrh VZN vnímam ako krok smerom k zvýšeniu demokracie v tomto meste. Je iba mne s počudovaním, že sa deje tak úplne účelovo preto, aby sme mohli urýchlene urobiť referendum. A v tom súhlasím s pánom poslancom Polačekom, že robiť si predvolebnú kampaň, vzhľadom na to, že sú tu hlasy občanov o prudké zníženie počtu mestských častí, nie je správne a k tomu využívať ešte aj toto referendum, ale samotné VZN vidím ako krok smerom k demokracii, aj keď je predkladané predstaviteľom politickej strany, ktorá v tejto krajine podomieľa základné piliere demokracie a ťahá nás do priepasti.

p. Raši, primátor mesta - Bez komentára. S faktickou pán poslanec Ihnát.

p. Ihnát, poslanec MZ - Ďakujem pekne za slovo. Ja sa pripájam k pánovi poslancovi Halenárovi. Je to tak. Ja tiež cítim za tým volebnú kampaň určitej štátostrany, čiže tiež sa na to pozerám. A za ďalšie, pán primátor, tu tých alternatív vlastne dané na spojenie týchto mestských častí už bolo. Čiže aj ja som dával vám tiež tak isto alternatívy a treba povedať, bude to stáť okolo koľko 117.000 ako tie mestské časti. Čiže 117.000.

p. Raši, primátor mesta - Vrátime sa k tomu pri ďalšom materiáli. Toto je všeobecne záväzné nariadenie, tak poprosím.

p. Ihnát, poslanec MZ - Ale chcel som len jednu vec ešte pán primátor, že eventuálne sám ste hovoril aj v médiách ste hovoril, že jednoducho máte dosť poslancov na to v Národnej rade Slovenskej republiky, aby ste to schválili zákonom. Čiže to je vlastne podľa môjho názoru vyhodených 117.000 eur. Ďakujem pekne.

p. Raši, primátor mesta - Ďakujem pekne. Určite si každý občan urobí názor o tom sám. Opakujem, nielen ja, ale aj mnohí poslanci z mestského zastupiteľstva, aj tí, ktorí tu nie sú, spomínali, že keď sa nechceme hrať na referendum, ale ho chceme skutočne urobiť tak, aby malo šancu prejsť, tak jediný a najlepší bod sú voľby do národnej rady. Pretože keď si všimnete účasť v komunálnych voľbách VÚC-karských, voľbách europarlamentných. Najbližšie voľby, ktoré majú šancu mať nad 50 percentnú účasť sú voľby do národnej rady. Myslím si, že nikto nepochybuje o tom, že keby sme urobili referendum o počte mestských častí v akomkoľvek inom termíne, ktorý vyhradíme iba tomuto referendu, tak by naňho neprišlo zrejme ani toľko ľudí, ako bolo na komunálnych voľbách, keď vás zvolili za poslancov mestského zastupiteľstva, starostov a mňa za primátora. Ide len o to. A predvolebnú kampaň, viete, to a keby sme referendum robili pred konaním, po komunálnych voľbách, v čase, keď je to ešte prihodné, vtedy by to nebola kampaň? Vždy to bude nejaká kampaň. Voľby sú rozhodené tak, že prakticky každý rok alebo každý druhý rok sú voľby. Prezidentské, europarlamentné, vúckarské, komunálne alebo do národnej rady. Pán poslanec Polaček, nech sa páči, máte slovo v rozprave.

p. Polaček, poslanec MZ - Ďakujem pekne. Určite by to bolo naozaj super, ako, pán primátor hovoríte, ale vtedy by to bolo úplne najlepšie, keby sme najprv mali prerokovaný bod 22. Keby sme vedeli, mali jasne určené náš cieľ, ako by mali tie otázky vyzerať. A potom by sme začali riešiť naozaj tieto všetky, ako ste to vy sám nazvali formálne predpoklady. Ja si osobne myslím, že keď referendum sme určili, že to bude stáť 117.000 eur, ja som si osobne sprvoti myslel, že mne sa páčila tá myšlienka pospájať to, pretože som si povedal ušetríme, spojíme to, zvýšime účasť. Potiaľ je to všetko pravda. Ale následne, keď som to začal analyzovať, som si uvedomil, že neušetríme, pretože potrebujeme mať okrsky, potrebujeme urobiť komplet celé voľby a národná rada, resp. voľby do národnej rady nám nepomôžu. A teda neušetríme. Teda bude nás to stáť stále rovnaký balík peňazí. To je po prvé. Po druhé. Volebné miestnosti, ktoré máme v súčasnosti môžu mať reálne také problémy, že tie volebné miestnosti sa stanú, nebudú bezbariérové, resp. budú po rôznych poschodiach, školách alebo budú rôzne roztrúsené. Pretože tie priestory, ktoré k dispozícii máme, a ktoré poznáme, poznám ich zo Severu, a budem rozprávať za Sever, jednoducho sa môže reálne stať, že niektoré okrsky budú mať problém, aby sme mali v jednej budove všetko, respektíve budeme riešiť poschodia a znova len spôsobíme to, že niekto si povie „nejdem na tie voľby, lebo jednoducho tam neviem prísť“ alebo „je to komplikované“ a pod. A ďalšia vec, tretia, najzásadnejšia je komunikácia. Ja si osobne myslím, že do marca nie sme schopní takúto zložitú tému s obyvateľmi mesta Košice odkomunikovať, nakoľko my dnes nevieme ako bude vyzerať otázka. A teda my nevieme, čo chceme. Máme cieľ, chceme ušetriť, chceme, aby mesto išlo dopredu. Tento cieľ poznáme, ale nie je to úplne jasné. A my budeme diskutovať teraz nejaké obdobie, dajme tomu v decembri si povieme nejakú otázku a teraz máme tri mesiace na to, aby sme to obyvateľom odkomunikovali. Ja si myslím, že to je málo a krátke obdobie. Ja by som bol ochotný investovať do tej komunikácie, naozaj to urobiť kampaňovo, aby jednoducho videli obyvatelia jednu stranu mince, veľa mestských častí, aj druhú stranu mince, málo mestských častí, respektíve žiadne mestské časti. Aby sme to naozaj mohli o tom komunikovať.

p. Raši, primátor mesta - Ďakujem pekne.

p. Polaček, poslanec MZ - Mám návrh na uznesenie. Ešte keď mám aj čas.

p. Raši, primátor mesta - Ešte doplňujúci návrh máte? Nech sa páči.

p. Polaček, poslanec MZ - Áno. A preto som si myslel, preto som chcel stiahnuť tento bod rokovania, pretože si myslím, že napr. jeseň 2016 by bola úplne možno ideálna. Nakoľko však nechcem pristúpiť k tomuto uzneseniu VZN úplne tak, že ho odignorujem, tak mal som pripravené dva návrhy. Jeden, veľmi pekne ďakujem kolegovi, hovoril o tom, že znížime zo 6 poslancov v rámci zoskupenia na 5. Som veľmi rád, že sa to odkomunikovalo. A druhý, pardon druhá zmena je, prečítam ju: „Mestské zastupiteľstvo schvaľuje pozmeňovací návrh k Všeobecne záväznému nariadeniu mesta Košice organizácie referenda mesta Košice, ktorým sa vypúšťa ods. 2 paragrafu 22. Prečítam ho potom následne, ak budete chcieť a dopĺňa sa úplne nový paragraf 22a s názvom Pozorovatelia okrskových komisií.“ Má sedem odsekov. „Odsek 1) - pozorovateľom je fyzická osoba, ktorá písomne požiadala o prítomnosť v okrskovej volebnej miestnosti počas doby hlasovania, sčítania hlasov a vyhotovenia zápisnice. Odsek 2) - pozorovateľ je povinný v žiadosti uviesť svoje celé meno a adresu trvalého pobytu. Žiadosť pozorovateľa je súčasťou zápisnice okrskovej komisie. Odsek 3) - pozorovateľ nie je členom okrskovej komisie. Odsek 4) - pozorovateľ má právo zdržiavať sa vo volebnej miestnosti počas celej doby hlasovania, pričom jeho činnosťou nesmie dôjsť k porušeniu ustanovení osobitných predpisov, najmä princípu tajných volieb a ochrany osobných údajov. Komisia nie je oprávnená vymedziť časový úsek pre prítomnosť pozorovateľa. Odsek 5) - počas sčítania hlasov je pozorovateľ oprávnený sledovať činnosť komisie tak, aby mohol získať poznatok o spôsobe sčítania hlasov. Odsek 6) - komisia môže z volebnej miestnosti vylúčiť pozorovateľa len ak by bol ohrozený priebeh hlasovania, sčítania hlasov alebo z dôvodu nedostatočnej kapacity volebnej miestnosti. Odsek 7) - rozhodnutie komisie o vylúčení pozorovateľa podľa ods. 6 nesmie byť svojvoľné a dôvod o vylúčení musí byť zaznamenaný v zápisnici okrskovej komisie, ktorá o vylúčení pozorovateľa rozhodla hlasovaním.“ Predkladateľom je aj pán poslanec Gibóda, čiže celý tento návrh vlastne vkladá nový odsek, ktorý sa nazýva „Pozorovatelia okrskových komisií.“

p. Raši, primátor mesta - Ďakujem pekne, pán poslanec Jakubov.

p. Jakubov, poslanec MZ - Ďakujem pekne pán primátor za slovo. Vážené panie poslankyne, vážení páni poslanci, myslím si, že termín, kedy je potrebné prerokovávať túto otázku je ideálny teraz. A je na to niekoľko dôvodov. V minulom funkčnom období sme sa pokúsili túto otázku, ktorá trápi aj obyvateľov mesta aj médiá, pretože veľmi často primátor dostával otázky, čo sa bude robiť s mestskými časťami odkomunikovať v 2. polovici volebného obdobia. Bolo to po roku, kedy bolo EHMK. Samozrejme v tom čase už myšlienky, ktoré sa nastolili a boli prerokované aj na rade starostov sa dostávali do predvolebného obdobia komunálnych volieb. Podľa mňa aj stanoviska starostov, resp. určité formy referend v jednotlivých mestských častiach mali, alebo vplýval na ne už tento termín. Čiže môj názor je takýto. Ak to posunieme do 2. polovice volebného obdobia, samozrejme, každý z nás starostov a to hovorím teraz aj ako starosta, aj ako predseda rady starostov, bude komunikovať so svojimi občanmi to, čo je preňho výhodné a čo chcú občania povedať. Ja si myslím, že nedá sa otvárať táto otázka v 2. polovici volebného obdobia. Treba ju otvárať teraz. V podstate je rok po komunálnych voľbách a vplyv na parlamentné voľby, tejto otázky, považujem za absolútne minoritný. Skôr rok 2016, resp. ďalší ´17 už bude veľmi, veľmi veľkým, teda bude mať veľmi veľký vplyv aj na potencionálne komunálne voľby. Ďakujem.

p. Raši, primátor mesta - Ďakujem pekne. Nech sa páči, pán poslanec Petrvalský, pán poslanec Gáll, potom bude nasledovať. Ešte vás prosím, ja len, máme ešte bod analýza mestských častí, držme sa teraz VZN-ka, ako takého. Ďakujem.

p. Petrvalský, poslanec MZ - Ďakujem veľmi pekne za slovo pán primátor. Ja osobne si myslím, že celá táto otázka je po prvé veľmi spolitizovaná a po druhé, problém je v tom, že my nemáme v týchto záležitostiach systém. Nemáme jasno, pokiaľ v analýze prídeme na to, že chceme ušetriť, pokiaľ chceme ušetriť vieme ušetriť aj inak. Nie je nutné likvidovať mestské časti. To je jedna vec. Druhá vec, áno, tie mestské časti, ktoré skutočne nie sú schopné vyžiť, ale to nie je len o mestských častiach ale o mnohých obciach na Slovensku, nemáme v zákone mechanizmus ako tieto obce alebo mestské časti zlúčiť s inými obcami alebo s inými mestskými časťami. A potom to vyzerá tak, že obec alebo mestská časť už krváca, už skutočne ani len na tú teplú vodu nemá peniaze, ale ona ešte stále existuje, lebo neexistuje ten mechanizmus, ktorý by ju zrušil. A tento mechanizmus mi chýba aj v zákone 369 o obecnom zriadení. A samozrejme aj v našom zákone o meste Košice. No takže riešení je tu viac. Ale my ideme, neviem prečo, strmhlav jedným smerom. Rušiť, rušiť, rušiť! Ja osobne si myslím, že my rušíme demokraciu pre obyvateľov, ktorí v týchto mestských častiach žijú. Ďakujem pekne.

p. Raši, primátor mesta - Ďakujem pekne, s faktickou pán poslanec Ihnát na pána poslanca Petrvalského. A potom v rozprave pán Gáll.

p. Ihnát, poslanec MZ – Faktická poznámka. Áno, ďakujem za slovo pán primátor. Ja len na pána poslanca Petrvalského, že skôr by som tiež mieril na to, to sú tie kompetencie mestských častí. Toto chýba, ako vôbec sa nebavíme o kompetenciách mestských častí. A čudujem sa aj starostom väčších mestských častí, že jednoducho nepripájajú sa do tejto diskusie. Je to závažná vec. Sám ste povedal, pán primátor, že je to podmienené, u vás dokonca to referendum alebo prebehnutie referenda je podmienené tým, že vlastne uvoľní mesto tie kompetencie mestským častiam. Ja sa pýtam, to jednoducho, veď by to malo fungovať prirodzene, ako - tie mestské časti by tie kompetencie mali dostať. Ďakujem.

p. Raši, primátor mesta - Poprosím vás, budeme mať k tomu bod. Hovoríme o VZN a právnej stránke veci. Čiže vyjadrujeme sa k bodu. Pri bode analýza môžeme rozprávať o obsahu a o kompetenciách. Pán starosta Hlinka s faktickou.

p. Hlinka, poslanec MZ - Faktická poznámka. Ďakujem. Ja som chcel len pripomenúť, že všetky tieto záležitosti máme v programe pod bodom 22, kde je analýza počtu a ekonomiky mestských častí. Teraz sa bavíme o organizácií vykonania referenda.

p. Raši, primátor mesta - Ďakujem pekne pán starosta. Presne tak. Pán poslanec Gáll, po ňom pán poslanec Berberich.

p. Gáll, poslanec MZ - Ja len na margo toho všetkého. Dúfam, že sa bude to týkať tohto bodu, ale jedná sa mi o tom, tu pán kolega vravel, že niekto si možno na tom bude robiť nejaké pi-ár. Ja mám takú informáciu, možnože viacero ľudí z tohto zastupiteľstva bude chcieť ísť do národnej rady. A ja si myslím, že kľudne nech si na tom pí-ár robia. Nech o tom rozprávajú, a nech pritiahnu tých ľudí ozaj k tým urnám. No a ľudia de facto rozhodnú o tom. Čiže mne vôbec nevadí, keď si na tom niekto bude robiť kampaň. Práve naopak, budem vďačný všetkým tým, ktorí sa dostanete alebo budete mať možnosť kandidovať do národnej rady a v podstate dotiahnete tých ľudí k tým urnám. Všetko už ostatné bude na občanoch. Čiže ja budem rád, keď sa to spojí.

p. Raši, primátor mesta - Ďakujem veľmi pekne pán poslanec. Ďakujem. Pán poslanec Berberich, po ňom pán poslanec Brixi.

p. Berberich, poslanec MZ - Ďakujem pekne za slovo. Vážený pán primátor, kolegyne, kolegovia, v súvislosti s návrhom, ktorý podal pán kolega Polaček, by som sa chcel opýtať, či prítomnosť tých pozorovateľov, ktorým vlastne chce riešiť alebo chce vložiť do toho VZN, či nie je riešené v zákone, ktorým sa referendom riadi? Tak, aby sme mohli dostať túto odpoveď, aby sme vedeli potom sa aj postaviť ku hlasovaniu, nejak. Ďakujem pekne.

p. Raši, primátor mesta - Ďakujem pekne. Máme tu pána Mgr. Takáča. Nech sa páči, poprosím vás pán Mgr. Takáč by nám dal odpoveď. Je právnik. Keď teda môžem.

p. Takáč, referát právny a legislatívny MMK - Dobrý deň ctení poslanci. Vážený pán primátor, čo sa týka toho pozmeňujúceho návrhu, respektíve celej koncepcie tohto VZN, problematika referenda je riešená v zákone o obecnom zriadení, iba v pár strohých odsekoch. Čiže v podstate to VZN bolo potrebné prijať vlastne kvôli celkovej teda organizácii a možnosti jeho vykonania, pri jeho príprave, ako to je viacnásobne relatívne podrobne uvádzané aj v dôvodovej správe sme tu textáciu vychádzali z volebného kódexu. A čo sa týka konkrétnej problematiky prítomnosti pozorovateľov vo volebnej miestnosti, tak volebný kódex, ktorý platí vlastne pre všetky tie typické veľké voľby, upravuje túto problematiku v jednom paragrafe v troch odsekoch. Ja som tie tri odseky v podstate zlúčil do dvoch odsekov. Čiže nazdávam sa, možnože až taká podrobná textácia tejto problematiky, úprava, nie je potrebná. Ale samozrejme, je to na zvážení.

p. Raši, primátor mesta - Pán magister. Čiže keď sa chcem spýtať, aby sme zase nehlasovali zbytočne o niečom, čo je v zákone, je to v zákone upravené tak, že môžu byť pozorovatelia resp. pardon vo volebnom kódexe, aby sme vedeli či pozorovatelia môžu byť, keby sme vyhlásili referendum?

p. Takáč, referát právny a legislatívny MMK – Takto, volebný kódex neupravuje mestské referendum. Ale toto VZN je inšpirované volebným kódexom. Čiže v podstate, keď si porovnáme tú zákonnú úpravu s tým, čo sa navrhuje vo VZN, je tam veľmi vysoká miera zhody.

p. Raši, primátor mesta - Čiže budú môcť byť pozorovatelia v našom referende?

p. Takáč, referát právny a legislatívny MMK - Áno, lebo v podstate ods. 2 súčasne hovorí: „vo volebnej miestnosti môžu byť prítomné iné osoby, ktoré prejavili záujem“, čiže to je to primárne východisko, že majú to právo. A hneď druhá veta rieši ten mechanizmus ich vylúčenia: „tieto osoby možno vylúčiť len ak by bol ohrozený priebeh hlasovania, sčítania hlasov alebo z dôvodu nedostatočnej kapacity volebnej miestnosti“. Čiže v podstate táto terminológia alebo to legislatívne vyjadrenie bolo prevzaté alebo inšpirované volebným kódexom. 

p. Raši, primátor mesta - Ďakujem pekne, s faktickou na pána poslanca Berbericha pán poslanec Polaček. Ďakujem pekne pán magister.

p. Polaček, poslanec MZ - Faktická poznámka. Pán Berberich sa vlastne pýtal niečo podobné, ako pán Takáč odpovedal. My, našim cieľom je ods. 2 zrušiť, pretože si myslíme, že túto časť treba upraviť omnoho podrobnejšie. Vychádzali sme z Ústrednej volebnej komisie, ktorá mnohokrát musí usmerňovať okrskové komisie. Čiže tam je vlastne ten základ. A i napriek tomu, že ústredná volebná komisia vydáva pokyny, mne osobne, ale aj ďalším ľuďom, ktorých poznám sa stalo mnohokrát, že v okrskovej komisii hľadajú spôsob ako nájsť dieru v kódexoch, v zákonoch a jednoducho nájsť spôsob, aby tí pozorovatelia neboli v celom tom systéme. Aby jednoducho nemuseli im pozerať na ruky. Preto je našim cieľom upresniť, zjednoznačniť, aby neboli pochybnosti ani na jednej strane, ani na druhej strane. A nech máme jasné pravidlá. Tie pravidlá naozaj sú napísané úprimne, bez toho, aby sme hľadali v nich nejaké zázraky, ktoré by mali niekomu ublížiť.

p. Raši, primátor mesta - Ďakujem pekne. Uzatváram rozpravu k tomuto bodu a poprosím teda návrhovú komisiu, aby nám pri uvádzaní povedala, aký pozmeňujúci návrh uvádza a potom, keď bude uvádzať záverečné hlasovanie. Nech sa páči.

p. Jutka, poslanec MZ a člen návrhovej komisie - Ďakujem pekne za slovo pán primátor. Návrhová komisia obdržala dva pozmeňujúce návrhy, respektíve doplňujúce návrhy. Budem ich čítať v poradí, ako sme ich obdržali. Prvý návrh predložil pán poslanec Kaifer: „Mestské zastupiteľstvo v Košiciach schvaľuje v zmysle príslušných právnych predpisov zmenu návrhu VZN mesta Košice o organizácií referenda mesta Košice v § 9 ods. 2 prvá veta sa slovo „šesť“ nahrádza slovom „päť“.“ 

p. Raši, primátor mesta - Ďakujem veľmi pekne, čiže je to návrh zmeniť počet 6 na počet 5, kvôli tomu, že to súvisí s praktickou aplikáciou. Nech sa páči hlasujeme o tomto pozmeňujúcom návrhu.

Hlasovanie č. 18 -	za: 39, proti: 0, zdržali sa: 0 

p. Raši, primátor mesta - Prosím ďalší pozmeňujúci návrh.

p. Jutka, poslanec MZ a člen návrhovej komisie - Druhý pozmeňujúci návrh predložený skupinou poslancov Polačekom a Gibódom. Prečítam tak, ako sme ho obdržali: „Mestské zastupiteľstvo v Košiciach podľa § 6 zákona 369 z roku 1990 o obecnom zriadení v znení neskorších predpisov § 10 ods. 3 písm. b) zákona 401 z roku 1990 Zb. o meste Košice v znení neskorších predpisov a § 6 ods. 2 písm. a) Štatútu mesta Košice schvaľuje pozmeňovací návrh Všeobecne záväzné nariadenie mesta Košice o organizácií referenda mesta Košice, ktorým sa vypúšťa ods. 2 paragrafu 22 a dopĺňa sa § 22a Pozorovatelia okrskových komisií. Po 1.) pozorovateľom je fyzická osoba, ktorá písomne požiadala o prítomnosť v okrskovej volebnej miestnosti počas doby hlasovania sčítania hlasov a vyhotovenia zápisnice. Po 2.) pozorovateľ je povinný v žiadosti uviesť svoje celé meno a adresu trvalého pobytu. Žiadosť pozorovateľa je súčasťou zápisnice okrskovej komisie. Po 3.) pozorovateľ nie je členom okrskovej komisie. Po 4.) pozorovateľ má právo zdržiavať sa vo volebnej miestnosti počas celej doby hlasovania, pričom jeho činnosťou nesmie dôjsť k porušeniu ustanovení osobitných predpisov najmä princípu tajných volieb a ochrany osobných údajov. Komisia nie je oprávnená vymedziť časový úsek pre prítomnosť pozorovateľa. Po 5.) počas sčítania hlasov je pozorovateľ oprávnený sledovať činnosť komisie tak, aby mohol získať poznatok o spôsobe sčítania hlasov. Po 6.) komisia môže z volebnej miestnosti vylúčiť pozorovateľa len ak by bol ohrozený priebeh hlasovania sčítavania hlasov alebo z dôvodu nedostatočnej kapacity volebnej miestnosti. A po 7.) rozhodnutie komisie o vylúčení pozorovateľa podľa ods. 6 nesmie byť svojvoľné a dôvod o vylúčení musí byť zaznamenaný v zápisnici okrskovej komisie, ktorá o vylúčení pozorovateľa rozhodla hlasovaním.“ 

p. Raši, primátor mesta - Ďakujem pekne, budeme hlasovať o pozmeňujúcom návrhu pána poslanca Polačeka.

Hlasovanie č. 19 -	za: 8, proti: 5, zdržali sa: 25
 
p. Raši, primátor mesta - Ďakujem pekne a teraz uvediete návrh pôvodného uznesenia, prosím hovorte.

p. Jutka, poslanec MZ a člen návrhovej komisie - Takže pôvodný návrh na uznesenie: „Mestské zastupiteľstvo v Košiciach podľa § 6 zákona 369 z roku 1990 Zb. o obecnom zriadení v znení neskorších predpisov, § 10 ods. 3 písm. b) zákona č. 401 z roku 1990 Zb. o meste Košice, v znení neskorších predpisov, a § 6 ods. 2 písm. a) Štatútu mesta Košice schvaľuje Všeobecne záväzné nariadenie mesta Košice o organizácií referenda mesta Košice podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 20 -	za: 37, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené aj s pozmeňujúcim návrhom, ktorý bol schválený a predložený pánom poslancom Kaiferom. Ďakujem veľmi pekne za podporu tohto materiálu.
- - -

Bod č. 12
Návrh Rokovacieho poriadku Mestského zastupiteľstva v Košiciach

p. Raši, primátor mesta - A teraz by sme prešli k materiálu číslo 12, ktorým je Návrh rokovacieho poriadku Mestského zastupiteľstva v Košiciach. Dovoľte mi, aby som tento materiál stručne uviedol. Materiál bol pripravený odbornými útvarmi mesta Košice na základe pripomienok vás a pripomienok z aplikačnej praxe. Materiál prešiel komisiami s mnohými pripomienkami. Dovoľte mi, možno aby som spomenul niekoľko bodov, ktoré sú v rokovacom poriadku, ktorý je navrhnutý odlišné od súčasne platného rokovacieho poriadku. Možno bod 1, možno hneď na začiatku bod, ktorý súvisí so situáciou po komunálnych voľbách. V § 8 ods. 7 píše sa, že funkčné obdobie mestskej rady a komisii sa končí zložením sľubu poslancov novozvoleného mestského zastupiteľstva, a tým končí funkčné obdobie pri ich jednotlivých doterajších členov a predsedov komisií. Čiže vytvára sa tu predpoklad na to, aby nebolo obdobie vo fungovaní samosprávy, keď neexistujú komisia, ani mestská rada, pokiaľ by teda k navoleniu nových komisií, či mestských rád nedošlo a bolo by treba materiály mať prerokované. Potom máme z ďalších bodov, tie ostatné, verím, že spomeniete vy. Čo sa týka poslaneckých návrhov, samozrejme, každý návrh, či už ho pripravuje mesto alebo ho pripravujú poslanci, musí byť spracovaný v súlade s platnou legislatívou. Nóvum je to, že pokiaľ poslanecký návrh prejde, splní všetky formálne predpoklady a je zaradený na rokovaní mestskej rady a na rokovanie mestského zastupiteľstva, môže byť stiahnutý iba so súhlasom príslušného poslanca. Čiže keď je po formálnej stránke poslanecký návrh v poriadku, tak ide do procesu a stiahnutý byť ďalej nemôže. Potom očakávam, že bude rozprava ku zasadnutiu komisií. Čiže dáva sa do rokovacieho poriadku, že zasadnutie komisie sa teda môže zúčastniť aj poslanec mestského zastupiteľstva, ktorý nie je členom danej komisie. Čiže doteraz ten to zúčastnenie bolo podmieňované súhlasom danej komisie. Teraz sa poslanec mestského zastupiteľstva zúčastniť môže. Ďalšie nové veci, ktoré sú v zastupiteľstve, ostáva, ako to bolo doteraz, že môže byť stiahnutý program z bodu rokovania predkladateľom najneskôr do schválenia programu zasadnutia a musí byť zastupiteľstvo informované o dôvodoch stiahnutia materiálu. Možno najväčšia zmena, ktorá bola navrhnutá, o ktorej budeme diskutovať je ohľadom rokovania a počtu prihlásení sa do rozpravy. Súčasný rokovací poriadok hovorí o tom, že sa poslancovi udeľuje slovo spravidla jeden krát. Viackrát sa môže udeliť podľa časových možností. Neodcitoval som to celkom presne, lebo to nemám pred sebou. Teraz máme v § 24 v ods. 2 napísané, že sa poslancovi udeľuje slovo k prerokovávanému bodu raz. Viackrát sa môže udeliť so súhlasom mestského zastupiteľstva, pričom predsedajúci dá o tom hlasovať. Vytvára sa tam, ale nový mechanizmus na prihlásenie sa a vyjadrenie svojich otázok alebo svojich poznámok. Doteraz sme mali faktickú poznámku len ako možnosť reakcie v trvaní jednej minúty na predchádzajúceho rečníka. Teraz sa do rokovacieho poriadku dáva možnosť prihlásiť sa dvakrát s faktickou poznámkou aj vtedy, keď to nie je reakcia na predchádzajúceho rečníka, ale keď chce poslanec vyjadriť položiť otázky alebo vyjadriť svoj názor k danému bodu. Čiže zavádza sa raz do rozpravy a dvakrát sa vyjadriť s faktickou poznámkou. Samozrejme, procedurálny návrh ostáva tak, ako tomu bolo doteraz, čiže pokiaľ by sme mechanizmus zavedenia dvoch nových faktických poznámok, ktoré budú vlastne vyjadrením názorov v rozprave, poprosím potom, aby nám vraveli aj poslanci či reagujú na predchádzajúceho rečníka, či sa prihlasujú do rozpravy eventuálne, keď je to procedurálny návrh, aby nám to oznámili, pretože vtedy je hlasovanie nevyhnutné ihneď. Čiže dvakrát nová faktická k vyjadrenie sa a vysvetlenie k danému bodu programu. Píše sa o vyhlásení prestávky v rokovaní ale to nie sú nejaké významnejšie zmeny. A potom je to piata hlava, kde sa hovorí o interpeláciách, dopytoch a bode rôzne. Odborné útvary, teda naši právnici navrhujú, aby sme mali explicitne vyjadrené, že v Interpelácie, Dopyty a bod Rôzne nie sú bodmi, kde sa môže prijímať uznesenie. Tak sa to vykladalo aj doteraz, pretože prijatie návrhu uznesenia musí byť spojené s pripraveným materiálom, tak ako to hovorí § 9 a ostatné paragrafy, ktoré pojednávajú o príprave materiáloch na rokovanie mestského zastupiteľstva, Čiže pokiaľ sa dopĺňa bod mestského zastupiteľstva, ktorého súčasťou je aj uznesenie, má to byť oznámené na začiatku rokovania, pretože každý bod musí mať svoju formálnu stránku aj svoju výrokovú časť. V interpeláciách a dopytoch sa návrhy na rokovanie mestského zastupiteľstva, procedurálne návrhy ani uznesenia neprijímajú. Vrátim sa ešte k jednej. A potom je tam upravené, kto sa môže interpelovať, a kto sa môže dopytovať. Ide o zosúladenie so súčasne platnou zákonnou úpravou v zákone o obecnom zriadení. Čiže možno si môžete všimnúť, že interpelovať môžete, keď chcete interpelovať, riaditeľa musíte interpelovať mňa a ja potom túto interpeláciu posúvam na riaditeľa magistrátu. Možno to je taká vec, ktorá doteraz v „rokováku“ bola, no myslím si, že ďalšie otázky a vaše návrhy prejdeme v rozprave. Takže ďakujem pekne za pozornosť. Otváram teda rozpravu. Nech sa páči, hláste sa do rozpravy. Pán poslanec Jutka, po ňom pán poslanec Ihnát.

p. Jutka, poslanec MZ a člen návrhovej komisie - Ďakujem za slovo pán primátor. Ja si dovolím odprezentovať svoj názor k prerokovanému bodu číslo 12. Ako poslanec veľmi často na rokovaní mestského zastupiteľstva sa snažím nevystupovať iba ak je to potrebné, ale ak vystúpim, tak sa snažím do troch minút odprezentovať všetko podstatné, lebo si myslím, že každý z nás by mal vedieť v tomto časovom limite odprezentovať svoje názory myšlienky a to aj vrátane návrhu na uznesenie. K tomuto predloženému návrhu rozumiem a musím konštatovať, že nie je zlý, aj keď rokovací poriadok asi ideálne sa nastaviť nedá tak, aby vyhovoval každému. Mám však dva doplňujúce návrhy. Prečítam ich. Prvý sa týka § 23 bod 2 žiadam doplniť „o predsedu vyššieho územného celku“. Úplné znenie prečítam, pán primátor: „Ak počas rokovania mestského zastupiteľstva požiada o slovo poslanec Národnej rady Slovenskej republiky, poslanec Európskeho parlamentu, zástupca vlády alebo iného štátneho orgánu, resp. predseda VÚC ,slovo sa mu udelí.“ Čiže tento doplňujúci návrh by som predložil. A druhý doplňujúci návrh sa týka § 24 bod 2, žiadam upraviť nasledovne: „Poslancovi sa udeľuje slovo k prerokovanému bodu dvakrát v riadnej rozprave. Ostatné odstavce znenia, paragrafové, nemám k nim žiadne pripomienky. Toto zdôvodnenie, toho druhého doplňujúceho návrhu, pán primátor dovoľte mi vysvetliť prečo som ho takto predložil. Môže sa stať, že poslanec v rozprave v prvom vystúpení predloží návrh na uznesenie a počas rozpravy dôjde ku skutočnostiam, či už z odborného aparátu alebo nejakým iným, ktorým môže dôjsť ku skutočnostiam oprávňujúcim pozmeniť tento návrh, ale nie je to možné už bez predchádzajúceho súhlasu mestského zastupiteľstva, ktoré musí poslancovi udeliť znovu slovo. Ak mu mestské zastupiteľstvo toto slovo neudelí, tento návrh môže byť dobrý, ale nemôže ho prípadne poslanec pozmeniť, neumožňujú to ani paragrafové znenia tohto istého alebo body tohto istého paragrafového znenia. Napr. v bode 3 sa píše „poslanec môže svoj návrh vziať späť až do času, kým o ňom nezačalo hlasovanie“, resp. v bode 6 toho istého paragrafového znenia sa píše: „mestské zastupiteľstvo neprijíma uznesenia k faktickým poznámkam a procedurálnym návrhom“. Ešte raz zopakujem, pán primátor, že tento rokovací poriadok považujem za dobrý a moje doplňujúce návrhy ho len dolaďujú. Ďakujem pekne.

p. Raši, primátor mesta - Ďakujem pekne pán poslanec. Myslím si, že nebude problém ani s jedným z týchto vašich doplňujúcich návrhov. Čiže aby som to stručne zopakoval. Pri uvádzaní budeme hlasovať najprv o návrhu poslanca Jutku, ktorý hovorí o tom, aby mohol vystúpiť aj predseda Košického samosprávneho kraja. V druhom doplňujúcom návrhu dáme možnosť v rozprave vystúpiť dvakrát s tým, že ostatné návrhy, teda ďalších dvakrát vystúpiť s faktickou poznámkou k danému materiálu a potom s reakciou na predrečníka ostanú doplnené a zachované. Ďakujem veľmi pekne pán poslanec. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne za slovo pán primátor. Ja najprv sa vrátim ku komisiám. Mali sme komisiu dopravy a výstavby magistrátu mesta pri mestskom zastupiteľstve. Treba povedať, ja som prekvapený, že doteraz bol problém, aby dvaja poslanci, ktorí chodili na komisie a prechádzali komisiami, tak jednoducho na tie komisie púšťaní neboli. A odrazu je tam vôľa vlastne, aby na tie komisie pustení boli a jednoducho, môžu sa aj vyjadrovať. Ako, neviem, čo sa stalo, ako neviem v tom systéme, že čo sa vlastne stalo, lebo bolo to svojim spôsobom  nesprávne a fakt ako nevysvetliteľné. tak isto sa stalo to, že napr. poslankyňa Zemková zo západu prišla na komisiu dopravy, ako občianka a jednoducho pustená nebola. Polaček pustený bol, ako poslanec mesta, ona pustená nebola. Ja tiež som nerozumel, ako z tohto dôvodu, prečo? A tiež som nerozumel jednej vecí, že riaditeľ magistrátu, ktorý nie je členom komisie, tak vstupoval do komisie a jednoducho, dá sa povedať, podľa môjho názoru trošku ovplyvňoval hlasovanie tejto komisie. Ja som za to, aby komisie boli verejne a aby občan mal možnosť vidieť svojich volených zástupcov, akým spôsobom v tej komisii pracujú. Je to poradný a iniciatívny orgán mestského zastupiteľstva. Takže môj názor je a trvám na tom, aby komisie boli verejne pre všetkých obyvateľov, občanov, ktorí sa prihlásia sekretárke alebo sekretárovi tejto komisie pred konaním komisie.

p. Raši, primátor mesta - Predložte, ale pozmeňujúci návrh, vás poprosím, pán poslanec písomne, aby sme o ňom mohli dať hlasovať.

p. Ihnát, poslanec MZ - Dobre. Ďalej, čo sa týka bodu Rôzne. Doteraz nebol problém, pán primátor, v tom, že v bode Rôzne, ak som sa nemohol vyjadrovať ku veciam, ktoré nesúviseli s bodmi rokovania, tak som sa vyjadril v bode Rôzne. Preto je ten bod Rôzne vlastne, že sa k nemu môžem vyjadriť rôzne. Tu je napísané vlastne, rôzne len informatívnym oznamom a určitej akcií alebo udalosti. Čiže to jednoducho nie je správne. Ten bod Rôzne pre toho poslanca, to je obmedzujúce pre toho poslanca. Toto chcem povedať, ďalej.

p. Raši, primátor mesta - Ja vás poprosím, návrh, dajte tiež.

p. Ihnát, poslanec MZ - Čo sa týka poslancovi na udelenie slova k prerokovanému bodu raz, súhlasím s pánom Jutkom aspoň dvakrát. Čiže aspoň dvakrát keby to bolo, tak je to ako ešte prijateľné. Tak naozaj, dá sa, no a to je vlastne k tomuto rokovaciemu poriadku naozaj všetko.

p. Raši, primátor mesta - Ďakujem pekne, aj ja súhlasím s pánom poslancom Jutkom. Pán poslanec Petruško, pán námestník, potom pani poslankyňa Jenčová.

p. Petruško, poslanec MZ - Ďakujem pekne za slovo. A ospravedlňujem sa za svoju aktivitu na začiatku. Takže tento krát už naozaj, dovoľte mi, aby som predložil aj ja pozmeňovací návrh k rokovaciemu poriadku. Ak dovolíte, prečítam v § 8 odsek 3 sa z poslednej vety vypúšťajú slová „telefónne číslo“ a v § 23 ods. 3 posledná veta končí bodkočiarkou a za ňou sa dopĺňa veta: „tým nie je dotknuté ustanovenie § 24 ods. 2“. Chcem len na vysvetlenie podotknúť, že ide naozaj o zosúladenie legislatívy a tak trochu možnože ma to súvis aj s osobnými údajmi. Návrh obdržala písomne aj návrhová komisia. Ďakujem pekne. A ešte, keď môžem, len krátko zareagujem na pána poslanca Ihnáta, lebo som členom komisie dopravy a tí, ktorí sú členmi, tak tiež mi myslím že dajú za pravdu. Pán poslanec, aj teraz sa na úvod odprezentoval 10 alebo 15 otázok, ktoré sa k nemu dostali, v podstate z okruhu verejnosti. Čiže ja si myslím, že komisie sú predovšetkým odborný a poradný orgán mestského zastupiteľstva. Preto by tam mali na takéto zastúpenie. A pokiaľ občan alebo verejnosť sa chce dozvedieť nejaké informácie, tak ja si myslím, že cez nás, cez poslancov, ktorí sme v podstate volení, nemajú problém sa k týmto informáciám dostať. Ďakujem pekne.

p. Raši, primátor mesta - Ďakujem pekne. Pani poslankyňa Jenčová, po nej pani poslankyňa Blaškovičová. Nech sa páči.

p. Jenčová, poslankyňa MZ - Ďakujem pekne za slovo. Tak komisia regionálneho rozvoja a cestovného ruchu sa taktiež zaoberala rokovacím poriadkom a prijala tri uznesenia, teda tri pozmeňujúce návrhy. Prvý sa vlastne zhoduje s návrhom pána poslanca Jutku, aby bolo doplnené, že poslancovi sa udeľuje slovo k prerokúvanému bodu zmeniť na dvakrát. Odôvodnenie vlastne u nás bolo podobné, ako hovoril pán poslanec Jutka. Druhý môj návrh je v § 8 bod 3 doplniť, že: „návrh na členov komisií spravidla predkladá predseda komisie“. Čiže len doplniť to slovíčko „spravidla“. A môj tretí návrh, v § 9 bod 6 doplniť vetu: „uznesenia komisii sú zverejňované na webovom sídle mesta“.  Aj keď to mnohé komisie robia, ale aby bolo takto aj teda podchytené v rokovacom poriadku a bola to viac-menej povinnosť. Takže predkladám za komisiu tieto tri pozmeňujúce návrhy. Komisia ich prijala jednohlasne hlasovaním. Ďakujem.

p. Raši, primátor mesta - Ďakujem pekne, čiže potom, ale navrhujem, že o prvom pozmeňujúcom návrhu budeme hlasovať spolu s pozmeňujúcim návrh pána poslanca Jutku a ďalšie dva budú v poradí, v akom boli predložené. Ďakujem pekne. Pani poslankyňa Blaškovičová, nech sa páči.

p. Blaškovičová, poslankyňa MZ - Ďakujem pekne za slovo. Rada by som sa vyjadrila k zmene, ktorú navrhujem v § 11 ods. 4, kde sa hovorí o zasadnutiach komisií. Po ostatnej skúsenosti zo zasadnutia komisie kultúry, kde sme sa opätovne zaoberali tým, že či komisia má byť verejná alebo neverejná, tak je jasne prijaté uznesenie hlasovaním, že členovia komisie kultúry nesúhlasia s tým, aby bola verejná. V prípade záujmu, ktokoľvek sa môže komisie zúčastniť, ak o to vopred požiada a vopred nám to oznámi, a bude to človek, ktorého si iste radi vypočujeme a bude to zrejme nejaký odborník, alebo môže prísť aj občan so svojím problémom. A keď príde kritik, môže to byť aj kolega, poslanec, tak ako posledne, máme to teraz v novom rokovacom poriadku, že môžete sa aj vy pokojne zúčastniť našej komisie. A môj pozmeňujúci návrh je ale, že ktokoľvek, tzn. osoba, ktorá nie je členom komisie, môže dostať slovo so súhlasom komisie. Verím, že tomu rozumiete. Aby sa nám nestalo to, že aj kolega poslanec, poslankyňa, ktorí nie sú členmi komisie asi nie sú členmi preto, lebo jednoducho máme splnený limit a máme svojich vlastných odborníkov, ale aby nemali pocit, že sa môžu vyjadrovať úplne ku všetkému a kedykoľvek chcú. Proste musia tam platiť isté pravidlá. Pretože členovia komisie sú preto členmi, lebo do tej komisie patria. A všetci ostatní sú tam ako hostia. Takže o tom, či hosť dostane slovo, musia rozhodnúť členovia komisie. Aby jednoducho isté pravidlá boli dodržané. Takže toto je môj pozmeňujúci návrh, ktorý odovzdávam návrhovej komisii.

p. Raši, primátor mesta - Ďakujem pani poslankyňa. Ja len jeden detail, pán poslanec Jutka, v tom vašom pozmeňujúcom návrhu je „predseda Košického samosprávneho“? Len aby nám tu neprišiel z Banskej Bystrice. Dobre? Tak keď môžete doplniť do písomného návrhu, aby to bol vyšší územný celok KSK. Dobre? Len kvôli, viete, nerád by sme tu prijímali iných. Pán poslanec Rusnák, po ňom pán poslanec Kaifer, nech sa páči, máte slovo.

p. Rusnák, poslanec MZ - Ďakujem pán primátor. Komisia cirkví prerokovala samozrejme tento materiál, neodporúčala ho schváliť. Ale a to z dvoch dôvodov. A tie dôvody hlavne sa týkali § 24 a možností prihlásiť sa do rozpravy iba raz. Preto som veľmi rád, že návrh kolegu Jutku ste ako predkladateľ prijal pozitívne. Ja mám návrh, ktorý ošetruje druhú vážnu výhradu v komisií a týka sa § 37 ods. 3. Sme poslanci mestského zastupiteľstva a nie sme plne uvoľnení na výkon tejto funkcie. Čiže samozrejme na to, aby sme fungovali, aj sme zamestnaní v svojich profesiách, máme svoje povinnosti, ktoré musíme plniť. A niekedy sa môže stať, že nám niektoré veci proste ujdú. Preto si myslím, že ods. 3 ktorý špecifikuje možnosti ktorých sa interpeláciou alebo dopytom nebude môcť dať obrátiť na interpelovaných alebo, na ktorých sa dopytom môžeme obrátiť, myslím si, že toto je veľmi obmedzujúce ustanovenie, nakoľko skutočne sa môže stať, že nám niektoré veci ujdú. Myslím tým samozrejme na ods. 3, ktorý hovorí, že nemôžeme žiadať spracovateľov prehľadov sumarizovaní informácií a pod. o plnení úloh mestom, nakladanie s majetkom mesta alebo rozpočte mesta, ak sú tieto súčasťou zverejňovaných materiálov. Ako, je to v poriadku, ale môže sa stať, že niektorý materiál bude niekde visieť dva týždne na nástenke a ho nestihneme.

p. Raši, primátor mesta - Ale my vám ho dáme, to sa nebojte.

p. Rusnák, poslanec MZ - No, ale považujem to za obmedzenie. To je môj názor.

p. Raši, primátor mesta - To je samozrejmé váš názor, akceptujem....

p. Rusnák, poslanec MZ - Predkladám tento návrh na uznesenie: „§ 37, aby bol ods. 3 bol vypustený a pôvodný ods. 4 bol prečíslovaný na ods. 3.“ To je všetko.

p. Raši, primátor mesta - Ďakujem pekne. Ešte raz len opakujem, keď je niečo zverejnené a všeobecne prístupné, tzn. že aj v čase hľadania to musí byť prístupné, tak vtedy vám tieto materiály nebudeme robiť, lebo to je potom obmedzujúce pre pracovníkov, ktorí vykonávajú svoje samosprávne funkcie. Čiže aby sa nestalo, že vám budeme dávať materiály, ktoré my vám presne povieme, kde materiál je, ale už s ním pracujte sami. To tým bolo myslené. Pán poslanec Halenár reaguje na pána poslanca Rusnáka. Nech sa páči.

p. Halenár, poslanec MZ - No, mrzí ma, že pán poslanec Rusnák súhlasí s tým, aby to bolo obmedzené na dve vystúpenia. Ja by som teda skôr si myslel, že by sme mali všetci poslanci protestovať, aby sme boli obmedzovaní akokoľvek v množstve vystúpení. Skôr teda, ale to si nemyslím, že by sa to mohlo objaviť v materiáli, by tam malo byť to, že my by sme mali žiadať, poslanci, aby ten kto vedie schôdzu akýmkoľvek spôsobom, keď zneužije to, že má stály prístup k mikrofónu alebo akýmkoľvek spôsobom zneužije svoje slovo tým, že buď „pre“ alebo „proti“ nejakému pozmeňujúcemu návrhu, teda vystúpi a to je jedno či slovom alebo gestom, že stráca možnosť viesť rokovanie. To by sa mi viac páčilo, keby sme mali v rokovacom poriadku.

p. Raši, primátor mesta - Ďakujem pekne, predložte to ako pozmeňujúci návrh, budeme o ňom hlasovať. Pán poslanec, písomne vás poprosím. Pán poslanec Kaifer, po ňom pán poslanec Petrvalský.

p. Kaifer, poslanec MZ - Ďakujem veľmi pekne za slovo pán primátor. Ja by som chcel predložiť pozmeňujúci návrh týkajúci sa § 24 ods. 6. Asi nedopatrením, najprv ho prečítam: „Mestské zastupiteľstvo neprijíma uznesenia k faktickým poznámkam a procedurálnym návrhom.“ K procedurálnym návrhom sa prijímajú uznesenia, čo hovorí aj § 27. Takže z hľadiska tohto by som pre nevhodnosť týchto posledných troch písmen, slov a procedurálnym návrhom predniesol pozmeňujúci návrh, v ktorom bude vypustené toto slovné spojenie „a procedurálnym návrhom“. Čiže pozmeňujúci návrh: Mestské zastupiteľstvo v Košiciach v zmysle príslušných právnych predpisov schvaľuje zmenu návrhu Rokovacieho poriadku Mestského zastupiteľstva v Košiciach v § 24 ods. 6, tak, že slovné spojenie „a procedurálnym návrhom“ sa vypúšťa.

p. Raši, primátor mesta - Ďakujem pekne pán poslanec. Pán poslanec Petrvalský, po ňom pán poslanec Polaček.

p. Petrvalský, poslanec MZ - Ďakujem pán primátor za slovo. Ja by som sa len chcel vrátiť k návrhu komisie regionálneho rozvoja. Ja som dal návrh na to, aby predseda, zvolený predseda komisie, si mohol vykreovať komisiu tak, ako si ju on predstavuje. Lebo on s ňou bude pracovať. A to slovo „spravidla“, neviem ako bolo myslené. Tzn., že keď my zvolíme na prvom mestskom zastupiteľstve predsedov jednotlivých komisií, tzn., že plne im dáme do ruky mandát na to, aby kreovali komisiu, preto to slovko „spravidla“ mne tam prekáža. Ďakujem.

p. Raši, primátor mesta - Poprosím reakcia, pani predsedkyňa.

p. Jenčová, poslankyňa MZ - Faktická poznámka. To slovko „spravidla“ je tam pretože, aj keď teda spravidla dáva predseda, ale nemôžeme žiadnemu poslancovi zobrať právo podať nejaký návrh. Potom je to už len na zastupiteľstve, či teda rešpektuje toho predsedu, ktorý „spravidla“ to predkladá a bude hlasovať len za tie návrhy, ktoré predložil predseda alebo teda, že je vôľa zastupiteľstva ešte nejakého člena komisie doplniť.

p. Raši, primátor mesta - Ďakujem. S pripomienkou ešte na pána poslanca Petrvalského, pán poslanec Halenár.

p. Halenár, poslanec MZ - Faktická poznámka. Súhlasím s tým, čo tu povedal pán kolega Petrvalský. Áno, predseda komisie by mal mať výlučné právo nominovať do svojej komisie naozaj ľudí, ktorých on tam potrebuje. Ale súčasne si myslím, že prax aká je, že každé štyri roky sa menia okrem poslancov samozrejme členovia komisie, je veľkou chybou pre toto mesto. A mali by byť členmi komisií, rôznych, ľudia, ktorí tam budú dlhé roky, ktorí svojou kredibilitou, odbornosťou, rozhľadom a samozrejme aj dlhoročným pôsobením komisie budú zárukou toho, že tých vedomosti a schopností nájdu uplatnenie. Samozrejme, zase na druhej strane, je treba pozrieť na váhu rokovaní a výsledkov teda uznesení komisii, nakoľko zastupiteľstvo je ochotné, ale zrejme má jedno súvis s druhým. Tzn., že keď sú tam politickí nominanti, ktorí tam prídu za pár euro, že či naozaj toto je to, čo chceme v tomto meste.

p. Raši, primátor mesta - Pán poslanec Kočiš s reakciou na pána poslanca Petrvalského.

p. Kočiš, poslanec MZ - Faktická poznámka. Ďakujem za slovo. Ja to slovíčko „spravidla“ vnímam tak, že aby nemal len predseda tejto komisie výhradne právo, z toho pohľadu, že komisia je poradným orgánom zastupiteľstva, nie predsedu tejto komisie. Čiže je pre mňa absolútne logické, že aj zastupiteľstvo má právo, malo by mať právo navrhovať svojich zástupcov do jednotlivých komisií. Ďakujem.

p. Raši, primátor mesta - Ďakujem pekne. Pán poslanec Ihnát ešte s faktickou na pána poslanca Petrvalského.

p. Ihnát, poslanec MZ - Faktická poznámka. Áno, ďakujem. Už od začiatku fungovania tohto mestského zastupiteľstva v tomto volebnom období mi nedá pokoj jedna vec. A to je tá, že jeden člen napr. má štyri komisie, plus mestskú radu a druhý člen, ktorý mal 2 800 hlasov vo voľbách, tak nemá ani jednu komisiu, napríklad nie je členom ani jednej komisie a nemôže sa zúčastňovať. Nerozumiem tomu. Ako, sa jedná o Ota Žarnaya, skončil druhý na Terase, skoro v najväčšej mestskej časti Košíc. A jednoducho nemá komisiu, a nie je členom. Toto vlastne nie je demokratické a nad tým sa treba zamyslieť. Ďakujem.

p. Raši, primátor mesta - Ďakujem. Pán poslanec Polaček, po ňom pán poslanec Žarnay.

p. Polaček, poslanec MZ - Ďakujem pekne. Vopred sa ospravedlňujem, že to bude trošku dlhšie. Doteraz tu odznelo asi 12, 13 návrhov, pozmeňovacích návrhov. Ja mám pripravených 25. Verím, že budete ku mne zhovievaví. Poslanec má právo navrhovať, čiže neviem ako to s tým mojím hlasom, odobratím urobíme.

p. Raši, primátor mesta - To uvidíte.

p. Polaček, poslanec MZ - Po dvadsiatich piatich pozmeňovacích návrhoch avizujem, že mám ešte potom jeden extra návrh. Ďakujem pekne. Verím, že ma vypočujete. Pokúsim sa byť ale stručný ku každému jednému. Môj prvý pozmeňovací návrh hovorí o tom, že v § 2 vysvetlenie základných pojmov sa v ods. 1 vypúšťa z návrhu písm. c). To písm. c) hovorí, ak je týmto rokovacím poriadkom určená lehota, napr. na doručenie návrhov a pod., končí sa o 15:00 hodine pracovného dňa, ak jej koniec pripadne na deň pracovného pokoja alebo sviatok, koniec lehoty sa posúva na najbližší pracovný deň. Dôvodom vypustenia tohto ustanovenia je to, že všetky zastupiteľstva sa konajú v pondelok. Tzn. ak padne nejaký termín na víkend, na zverejnenie niečoho, tak jednoducho sa to poslanci nedozvedia, pretože cez víkend sa nebudú veci uverejňovať. To je po prvé. A po druhé, nerozumiem slovnému spojeniu, že sa „končí lehota o 15:00“. Jednoducho je to interná záležitosť mesta Košice, magistrátu, ako si nastaví svoje interné procesy. Termíny pre poslancov, proste by mal byť termínmi ja doručím do podateľne mailom a to, že vy máte interné predpisy, to sa dá riešiť rôznym spôsobom. 
Druhý pozmeňovací návrh: „v § 8 Voľba členov mestskej rady a predsedov a členov komisií sa v ods. 1 vypúšťa z návrhu veta „na začiatku volieb členov mestskej rady a volieb predsedov a členov komisií mestské zastupiteľstvo určí spôsob volieb verejné alebo tajne“.“ Myslím si, že tam nie je, čo meniť a upraví sa to nasledovne: „ak nebol počet členov komisií určený na ustanovujúcom zasadnutí podľa § 7 ods. 12, druhá veta, mestské zastupiteľstvo pred voľbou určí minimálny a maximálny počet členov komisií alebo určí, že počet členov komisií nie je obmedzený“. Myslím si, že tieto pravidlá je dôležité nastaviť. 
Tretí pozmeňovací návrh. Samozrejme kolegovia, ja by som doplnil, že všetky tieto návrhy podávame spolu s pánom Gibódom. Čiže tretí pozmeňovací návrh: „Mestské zastupiteľstvo schvaľuje v § 8 Voľba členov mestskej rady a predsedov a členov komisií, sa v ods. 3 text upravuje a dopĺňa nasledovne: „kandidátov na predsedov komisií navrhujú poslanci zo svojich radov, pokiaľ osobitný predpis neurčuje inak. Návrh na členov komisií predkladá predseda komisie a poslanci.“ To je doplnené a zároveň: „návrh na člena komisie, ktorý nie je poslancom, musí okrem mena a priezviská obsahovať aj trvalé bydlisko, telefónne číslo, prípadne ďalšie nevyhnutné údaje potrebné na identifikovanie kandidáta“ a dopĺňa sa veta: „Nevyhnutnou súčasťou na návrh člena odbornej komisie z radov občanov je aj profesný životopis kandidáta s prehľadom doterajšej praxe a s uvedením pracovnej pozície“.“ Dôvodom toho je, že aj v súčasnosti, keď sme volili neposlancov za členov, ja som naozaj netušil, za koho stláčam a zo slušnosti som povedal, ak je návrh, podporím, ale myslím si, že podstatné je, aby poslanec vedel, za koho hlasuje. A hlavne ak títo členovia hlasujú o poslancovi v súčasnosti, či sa môže ich komisie zúčastniť. 
Štvrtý pozmeňovací návrh: „v § 8 Voľba členov mestskej rady a predsedov a členov komisií sa vypúšťa ods. 4 s textom „ak sa voľby členov mestskej rady alebo voľby predsedov a členov komisií konajú tajným hlasovaním, na hlasovacom lístku sa uvedú všetci kandidáti v abecednom poradí. Ak je určený maximálny počet kandidátov, ktorí sa volia, poslanec môže vyznačiť zakrúžkovaním maximálne určený počet kandidátov. Ak maximálny počet kandidátov nie je určený, poslanec môže vyznačiť zakrúžkovaním ľubovoľný počet kandidátov. Neplatný je hlasovací lístok na ktorom je vyznačený väčší počet kandidátov, než je určený maximálny počet a lístok bez vyznačenia kandidátov zakrúžkovaním členmi mestskej rady alebo predsedom a členom komisií s určeným maximálnym počtom členov sa stanú kandidáti s najväčším počtom hlasov. Pri rovnosti hlasov kandidátov sa postupujúci kandidát určí žrebovaním členmi komisií, ktorých maximálny počet nie je určený, sa stávajú kandidáti s nadpolovičnou väčšinou hlasov prítomných poslancov“ a nasledujúci ods. 5, 6, 7, sa prečíslujú ako odseky 4, 5, 6.“ 
Piaty pozmeňovací návrh: „v § 9 Spracovávanie návrhov a postup ich prípravy sa v ods. 5 mení lehota na zverejnenie plánu zasadnutí a text prvej vety znie: „Zasadnutia mestskej rady a mestského zastupiteľstva sú plánované na polročné obdobie a zverejňované najneskôr tri mesiace pred plánovaným polrokom.“ Dôvodom tejto zmeny je tá, to som hovoril aj na komisii rozvoja alebo výstavby, že jednoducho na jednej strane máme 10 týždňovú lehotu, aby sme mohli sa zapojiť do celého procesu a na druhej strane sa dozviem jeden mesiac dopredu, kedy bude v 2. polovici roka alebo nasledujúce rokovanie mestského. Preto túto lehotu z mesiaca chceme posunúť na tri. 
Šiesty pozmeňovací návrh: „v § 10 Prerokovanie návrhov primátorom a mestskou radou  sa v ods. 2 dopĺňa druhá veta: „O konkrétnych dôvodov nezaradenia poslaneckého návrhu na rokovania mestskej rady a zasadnutia mestského zastupiteľstva je predkladateľ informovaný primátorom do 7 dní, najneskôr deň pred samotným rokovaním mestskej rady a zasadnutí mestského zastupiteľstva, ak tieto spadajú do 7 dňovej lehoty.“ 
Siedmy pozmeňovací návrh: „v § 11 Prerokovanie návrhov v komisiách sa v ods. 4 mení text nasledovne „zasadnutia komisie sú verejné. Komisia môže hlasovaním vyhlásiť rokovanie za neverejné iba v odôvodnenom prípade a to v časti, v ktorej sú predmetom rokovania informácie alebo vecí chránené podľa osobitných zákonov. Takéto rozhodnutie musí komisia náležite zdôvodniť. Pre verejnosť zúčastňujúcu sa rokovania odbornej komisie platia obdobné pravidlá, ako pre verejnosť na rokovaní mestského zastupiteľstva“.“ 
Ôsmy pozmeňovací návrh k návrhu rokovacieho poriadku: „v § 11 Prerokovanie návrhov v komisiách sa dopĺňa ods. 8 v znení „poslanec, ktorý nie je členom komisie má právo zúčastniť sa jej zasadnutia, aj neverejného, s hlasom poradným a právom podávať návrhy na uznesenia komisie. Poslanec však nemá právo hlasovať ako riadny člen komisie“. 
Deviaty pozmeňovací návrh: „v § 11 Prerokovanie návrhov v komisiách sa dopĺňa bod ods. 9 v znení: „komisia je spôsobilá rokovať, ak je prítomná nadpolovičná väčšina všetkých členov komisie. Ak na zasadnutí nie je prítomný dostatočný počet členov komisie, predseda zvolá do 5 dní nové zasadnutie komisie“.“ Súčasný rokovací poriadok nerieši, kedy je komisia uznášaniaschopná. 
Desiaty pozmeňovací návrh: „v § 12 sa v ods. 1 upravuje lehota a mení text nasledovne: „vyjadrenia mestskej rady, komisií, stanovisko hlavného kontrolóra a rady starostov, prípadne stanovisko spracovateľa k ich vyjadreniam, ak sú doručené, sú zverejnené pre poslancov v elektronickej forme, najneskôr jeden pracovný deň pred zasadnutím mestského zastupiteľstva“.“ 
Jedenásty pozmeňovací návrh: „v § 12 sa v ods. 1 upravuje lehota a mení text nasledovne: „vyjadrenie mestskej rady, komisií, stanovisko hlavného kontrolóra a rady starostov, prípadne stanovisko spracovateľa k ich vyjadreniam, ak sú doručené sú zverejňované pre poslancov v elektronickej forme najneskôr jeden pracovný deň pred zasadnutím mestského zastupiteľstva“.“ 
Dvanásty pozmeňovací návrh: „v § 13 sa v ods. 2 upravuje lehota a mení text nasledovne: „návrh programu sa oznamuje a zverejňuje na úradnej tabuli mesta a na webovom sídle mesta najmenej 12 dní pred zasadnutím mestského zastupiteľstva“.“ 
Trinásty pozmeňovací, pardon niečo sa mi tu...a dobre. Trinásty pozmeňovací návrh: „v § 13 sa v ods. 2 upravuje lehota a mení text nasledovne: „návrh programu sa oznamuje a zverejňuje na úradnej tabuli mesta na webovom sídle mesta najmenej 12 dní pred zasadnutím mestského zastupiteľstva“.“ 
Štrnásty pozmeňovací návrh. To je trošku zložitejší. „V § 16 sa dopĺňa v odseku nasledujúcom znení: ods. 3 jedným z obligatórnych bodov programu riadneho zasadnutia mestského zastupiteľstva je bod „Slovo pre verejnosť“. Mestské zastupiteľstvo môže v rámci schvaľovania programu na úvod svojho zasadnutia tento bod hlasovaním vylúčiť. Odsek 4 v rámci časového limitu určeného pre uvedený bod môžu občania mesta, fyzické a právnické osoby pôsobiace na území mesta, ďalej len občan, vystúpiť so svojimi príspevkami dotýkajúcich sa ich potrieb, požiadaviek, návrhov aktivít a pod smerujúcich na orgány samosprávy mesta a organizácie v zriaďovateľskej a zakladateľskej pôsobnosti mesta. Odsek 5 bod Slovo pre verejnosť je zaradený do programu v čase od 12:00 hod. v trvaní 30 minút. Predsedajúci vedie zasadnutie tak, aby začiatok bodu Slovo pre verejnosť bol dodržaný. Uvedený bod otvorí predsedajúci až po prerokovaní prebiehajúceho bodu, vrátane schválenia uznesení. V prípade časového predstihu pokračuje mestské zastupiteľstvo v rokovaní ďalších bodov až do 12:00 hod. Záujemca o vystúpenie v uvedenom bode sa po príchode do rokovacej miestnosti prihlási u určeného zamestnanca mesta, ktorému uvedie svoje meno a priezvisko, resp. názov organizácie, ktorú zastupuje a tiež uvedie na akú tému bude hovoriť. Predsedajúci záujemcov vyzýva na vystúpenie v trvaní 5 minút v poradí, v akom boli prihlásení po príchode do rokovacej sály. O možnom predĺžení limitu rozhodujú poslanci hlasovaním na návrh predsedajúceho. Odsek 8 v prípade, že občan nehovorí k uvedenej téme, nedodrží rámec slušného vystupovania a časový limit, predsedajúci mu slovo odoberie.“ Celý tento § 16 bol vybraný z Banskobystrického rokovacieho poriadku. Nie je to výmysel. Reálne v Banskej Bystrici takýto bod Slovo pre verejnosť existuje a je veľmi často aj využívaný obyvateľmi. A úmyselne je v čase obeda, aby si vedeli obyvatelia zmenežovať svoj pracovný deň. 
Pätnásty pozmeňovací návrh: „v § 18 sa dopĺňa ods. 4 a 5 v nasledovnom znení:  „ods. 4 Po uplynutí každej 1 a pol hodiny nepretržitého rokovania vyhlási predsedajúci prestávku v trvaní minimálne 10 minút. Ak je rokovanie v štádiu prijímania uznesenia, môže predsedajúci vyhlásiť prestávku až po ukončení všetkých hlasovaní k bodu.  Odsek 5 obedňajšiu prestávku v trvaní 30 minút vyhlasuje predsedajúci spravidla v čase medzi 12:30 a 13:00.“ 
Šestnásty pozmeňovací návrh: „v § 24 sa v ods. 2 text mení nasledovne: „maximálne dĺžka rečníckeho času v rozprave je 10 minút, pokiaľ mestské zastupiteľstvo nerozhodne o jej predĺžení. Rečník môže v rozprave vystúpiť opakovane až do vyčerpania stanoveného 10 minútového limitu. V rámci vystúpenia môže vyjadriť svoje názory k návrhu, žiadať predkladateľa alebo spracovateľa o vysvetlenia k veci a pod. Faktické poznámky a procedurálne návrhy sa do určenej dĺžky rečníckeho času nezapočítavajú. V prípade, že poslanec predkladá doplňujúci alebo pozmeňujúcí návrh, nemôže mu byť odobraté slovo, aj keď prekročí maximálnu dĺžku stanoveného rečníckeho času“.“ Toto opäť nie je výmysel. Funguje to v Bratislave, v Banskej Bystrici a niečo podobné myslím majú aj v Prešove. 
Sedemnásty pozmeňovací návrh: „v § 25 sa dopĺňa nasledovná veta: „Rečník má právo požiadať o prinavrátenie slová. O tom na jeho žiadosť musí bezodkladne rozhodnúť mestské zastupiteľstvo hlasovaním“.“ 
Osemnásty pozmeňovací návrh: „v § 26 Faktická poznámka sa dopĺňa ods. 4 v znení: „po vystúpení všetkých reagujúcich poslancov s faktickou poznámkou má rečník právo na záver reagovať na ich vystúpenia v dĺžke jednej minúty. Do rozpravy sa prihlasuje faktickou poznámkou a tento čas sa mu nezapočítava do jeho vystúpenia v danom bode“.“ Reagujeme na to, že v súčasnosti rečník povie svoj príhovor, je tam množstvo faktických, niekedy sú k veci, niekedy nie, jednoducho je potrebné, aby rečník dovysvetľoval, doplnil, obhájil svoje konanie. A v tejto chvíli, v tomto rokovacom poriadku, ani v starom ani v novom, tak nie je. 
Devätnásty pozmeňovací návrh: „v § 29 Skončenie rozpravy sa dopĺňa druhá veta: „Po jej ukončení slovo získava návrhová komisia.“ To je to, čo vlastne spomínal aj pán Halenár, jednoducho, keď sa rozprava ukončí, už nie je dôvod na to, aby sa diskutovalo. Tzn. v tej chvíli získava slovo návrhová komisia a začne čítať návrhy. 
Dvadsiaty pozmeňovací návrh: „v § 34 Vyhlásenie hlasovania o návrhoch na uznesenie sa ods. 1 mení preformulovanie na, áno, už to mám: „predsedajúci vyhlási hlasovanie o doručených návrhoch na uznesenie. Návrhová komisia pred hlasovaním oznámi o akom návrhu na uznesenie bude mestské zastupiteľstvo hlasovať, ktorým poslancom bol predložený a prečíta jeho doručené písomné znenie“.“ 
Dvadsiaty prvý pozmeňovací návrh: „v § 37 Spoločné ustanovenia k Interpeláciám, Dopytom a bodu Rôzne, sa v ods. 2 vypúšťa ods. 2 a ods. 3 a 4 sa prečíslujú na odseky 2 a 3. 
Dvadsiaty druhý pozmeňovací návrh: „v § 37 Spoločné ustanovenia k interpeláciám dopytom a bodu rôzne sa ods. 3 dopĺňa o druhú vetu: „V takom prípade interpelovaný alebo dopytovaný odkáže žiadateľa na príslušne zverejnený dokument a v odpovedi uvedie aj spôsob, ako sa k nemu dá dostať.“ 
Dvadsiaty tretí pozmeňovací návrh: „v § 37 Spoločné ustanovenia k interpeláciám, dopytom a bodu Rôzne sa v ods. 4 dopĺňa o druhú vetu: „Odpovede na interpelácie a dopyty sú zároveň zverejnené pri zápisnici a uzneseniach konkrétneho zastupiteľstva, na ktorého rokovaní boli vznesené.“ 
Dvadsiaty štvrtý pozmeňovací návrh: „v § 38 Interpelácie, sa v ods. 1 dopĺňa: „Interpeláciou je písomné podanie kvalifikovanej otázky. Poslanec môže interpelovať primátora, námestníkov primátora, členov mestskej rady alebo predsedov komisií vo veciach týkajúcich sa výkonu ich práce.“ My máme za to, že zákon to jednoznačne neustanovuje a práveže zákon nám hovorí, že my si máme svoj rokovací poriadok nastaviť. Tak si myslíme, že ho treba nastaviť a je podstatné sa pýtať aj predsedov komisií. A to dneska predvedieme. 
Dvadsiaty piaty pozmeňovací návrh: „v § 39 Dopyty a rôzne sa vypúšťa ods. 3 v znení:  „bod Rôzne môže byť venovaný len informatívnym oznamom o určitej akcii alebo udalosti spoločenského významu a pod.“ 
Toľko mojich 25 pozmeňovacích návrhov, ktoré spolu predkladám aj s pánom Gibódom. Všetky sú podpísané aj jedným aj druhým, aj mnou aj pánom Gibódom. A zároveň tu mám ešte jeden návrh na uznesenie, ktorý samozrejme, že súvisí s rokovacím poriadkom a dovolím si ho prečítať. Bez nejakých zbytočných zdržovaní: „Mestské zastupiteľstvo v Košiciach žiada po A) predsedov zriadených komisií pri Mestskom zastupiteľstve v Košiciach predložiť po prerokovaní v príslušných komisiách náplň a úlohy ich práce na schválenie mestskému zastupiteľstvu. Po B) žiada predsedu majetkovej komisie pri Mestskom zastupiteľstve v Košiciach pripraviť a predložiť návrh na voľbu neposlancov za členov majetkovej komisie. Termín 14. december 2015.“ Ďakujem za slovo. Keby boli nejaké otázky, rád sa vyjadrím ku každému pozmeňujúcemu návrhu osobitne.

p. Raši, primátor mesta - Ďakujem pekne. Poprosím poslancov, ctených a pani poslankyne, aby sa pomaly začali schádzať do miestnosti, lebo budeme za chvíľku hlasovať. Dlho. Pán poslanec s faktickou, najprv pán poslanec Halenár a potom pán poslanec Gaj na pána poslanca Polačeka.

p. Halenár, poslanec MZ - Faktická poznámka. Pán poslanec Polaček, najprv vám chcem poďakovať, že ste si toľko námahy a úsilia naozaj dali, aby ste pripravili tento pozmeňovací návrh. Snažil som sa ich všetky sledovať a môžem vám povedať, že v drvivej väčšine plne súhlasím s vami. Dva ma mimoriadne oslovili. A to je tých 30 minút pre občanov o 12-tej a druhý možnosť minútovej reakcie rečníka na faktické. Naozaj, toto tu ohromne chýba. A ešte k desaťminútovému rečníckemu vystúpeniu, no, pokiaľ niektorí poslanci budú mať pocit, že sa iba tliacha a nehovorí sa k veci, pokojne si môžu nalistovať facebook alebo niečo podobné. Skrátka, nikto nekáže poslancovi počúvať toho druhého. Iste, že to zakladá väčší priestor na možné zneužívanie času, že niekto bude ťahať čas, ale záleží samozrejme od každého z nás, nakoľko si cení čas kolegov a nakoľko ho budú počúvať vzhľadom na to, čo povie. Takže ja by som vám navrhoval, pán poslanec, aby ste skúsili dať po jednom, teda návrh, aby sa o každom vašom „pozmeňováku“ hlasovalo osve. A podľa mňa, niektoré z nich by mali nájsť vysokú odozvu v tomto zastupiteľstve.

p. Raši, primátor mesta - Ďakujem pekne. Samozrejme, že budeme hlasovať o každom jednom osobitne. To inak sa ani nedá. Pán poslanec Gaj, po ňom pán poslanec Petrvalský.

p. Gaj, poslanec MZ - Faktická poznámka. Ďakujem pekne. Vážení kolegovia, ja by som sa výnimočne pripojil, že tak, či by som si niektorý bod aj vedel osvojiť. Mrzí ma jedna vec, že ako som minule poprosil, kto má nejaký návrh, veľký, ako je tento, treba ho zaslať, dopredu. Treba ho zaslať, prípadne v noci. V noci veľa ľudí nespí, číta, atď. Čiže ja poprosím návrhovú komisiu, aby to čítala možno ešte aj dvakrát, aby sme si to vedeli predstaviť o akú zmenu ide. Ďakujem.

p. Raši, primátor mesta - Ďakujem pekne, pán poslanec Petrvalský.

p. Petrvalský, poslanec MZ - Veľmi pekne ďakujem za slovo. Tiež som popočúval, áno, niektoré veci majú logiku, niektoré veci skutočne aj by sa dali podporiť. Nehovorím, že nie. Ale aj tak všetkých veľmi pekne prosím, mestské zastupiteľstvo je jeden vážny orgán. Nerobme z neho Hyde park. Ďakujem.

p. Raši, primátor mesta - Ďakujem veľmi pekne. Pán poslanec Žarnay.

p. Žarnay, poslanec MZ - Ďakujem pekne za slovo, pán primátor. Chcel by som poďakovať Milošovi Ihnátovi za jeho slová, ktoré adresoval ešte pred zhruba pätnástimi, dvadsiatimi minútami na moju adresu a označil jednu absurdnosť v podmienkach Mestského zastupiteľstva v Košiciach, ktorá dovolím si tvrdiť je absurdnosťou v rámci celého Slovenska, nielen v Košiciach. Chcel by som predložiť dva pozmeňovacie návrhy. Ten prvý pozmeňovací návrh, ktorý sa týka rokovacieho poriadku mestského zastupiteľstva znie nasledovne: „Mestské zastupiteľstvo v Košiciach schvaľuje zmenu v návrhu Rokovacieho poriadku Mestského zastupiteľstva v Košiciach v § 8 Voľba členov mestskej rady a predsedov a členov komisií sa dopĺňa bod 8 s týmto textom: „Poslanec má právo byť členom minimálne jednej komisie mestského zastupiteľstva  podľa vlastného uváženia. Poslanci majú pri nominácii člena komisie prednosť pred neposlancami.“ Druhý pozmeňovací návrh: „Mestské zastupiteľstvo v Košiciach schvaľuje zmenu návrhu Rokovacieho poriadku Mestského zastupiteľstva nasledovne:  v § 14 v bode 1 zasadnutie zvoláva podľa určeného plánu zasadnutí § 9 ods. 5 primátor. A táto veta by sa doplnila ďalším textom: „Mestské zastupiteľstvo sa schádza spravidla raz za 6 týždňov na svojom riadnom rokovaní podľa vopred vypracovaného časového plánu.“ Ďakujem.

p. Raši, primátor mesta - Ďakujem, pán poslanec Polaček.

p. Polaček, poslanec MZ - Ďakujem pekne. Budem už len krátky. Chcem vysvetliť kolegom. S pánom Gibódom sme pripravili 25 pozmeňovacích návrhov. My sme boli ochotní a pripravení ísť na legislatívno-právnu komisiu. Pán Gibóda bol stamaď, nechcem povedať, že vyhnaný, ale nemohol tam prísť. Bolo odhlasované, aby tam nebol. Určite by sa 25 pozmeňovacích návrhov odprezentovalo. Možno by z nich bolo 18, 17, 12. Ja neviem a bola by zmena, nejaká. Čiže ja nemám inú možnosť a naozaj toto nie je Hyde park a nám trvalo veľmi dlhé obdobie, aby sme prelúskali, prečítali, zamysleli si a všetky tie naše argumenty, ktoré sa pokúsili sme sa vložiť do tých 25 zmien. Vychádzajú z rokovacích poriadkov, prevažne v Banskej Bystrici, asi na 50 - 60 %, potom z Bratislavy. Tých 10 bodov je z Bratislavy, z Prešova a zároveň aj nejakých ďalších miest. Čiže naozaj za tým je obrovská práca. Ospravedlňujem sa, keď niektorí kolegovia to považujú za zdržiavanie, ale ja iný priestor na to, aby som navrhol nejaké zmeny a pokúsil sa o nich diskutovať, nemám! Dalo by sa o tom určite veľa rozprávať. Ale myslím si, že, keď kolegovia budú tie pozmeňovacie návrhy čítať, tak budem veľmi rád, keď ich budete počúvať a niektoré si prijmete a za nich zahlasujete. Ďakujem.

p. Raši, primátor mesta - Pán poslanec Halenár, po ňom pani poslankyňa Blaškovičová.

p. Halenár, poslanec MZ - Faktická poznámka. Pán kolega Polaček hovoril tu o obsadzovaní komisii. Jednoducho je to hanba nášho mestského zastupiteľstva, že si sami sebe, teda vlastným kolegom v zastupiteľstve nedovolíme, aby sa mohli zúčastňovať komisií. A to je už úplne jedno, že či iba tým, že bude fyzicky prítomný alebo ak by aj chcel prehovoriť, ako teraz je príklad kolegu Gibódu. Je to naozaj skôr na zamyslenie. My sme vážny orgán, že či naozaj tu sedí 41 zodpovedných a zodpovedne rozhodujúcich sa slobodných občanov tohto mesta.

p. Raši, primátor mesta - Ďakujem pekne, pani poslankyňa Blaškovičová.

p. Blaškovičová, poslankyňa MZ - Faktická poznámka. Ďakujem pekne. Pán kolega verím, že naozaj 25 návrhov ste pripravovali dlho. Ja sa len chcem spýtať, prečo teda naozaj ste nám to neposlali do mailov? My sme mali na rokovaní komisií tento bod. Keby som to mala písomne, určite sa budeme viacerými vašimi návrhmi zaoberať. Lebo tak, ako hovorili moji kolegovia, aj mne sa mnohé zdajú zaujímavé, rozumné a zmysluplné, ale naozaj nie som schopná zodpovedne zahlasovať za týchto 25 vašich návrhov. Vybrať si, preštudovať si to celé, vy ste to prednášali skoro 20 minút. A myslím si, že nezachovala by som sa zodpovedne, keby som za tie návrhy hlasovala alebo nehlasovala. Takže je mi to veľmi ľúto, ale myslím si, že nedá sa prísť na rokovanie a žiadať nás, aby sme zodpovedne rozhodli o niečom, čo sme len počuli ani sme to nevideli. Ďakujem.

p. Lenártová, námestníčka primátora - Ďakujem pekne, nech sa páči, pán poslanec Petrvalský s faktickou poznámkou.

p. Petrvalský, poslanec MZ - Faktická poznámka. Ja ešte len jednu rýchlu reakciu. Na finančnej komisii pán Gibóda bol, bol pustený dostal slovo, ale o nejakých pozmeňovacích návrhoch ani ťuk. Ďakujem.

p. Lenártová, námestníčka primátora - Pán poslanec Polaček s faktickou na pani poslankyňu Blaškovičovú.

p. Polaček, poslanec MZ - Faktická poznámka. Rád dovysvetľujem, aj pre pani poslankyňu, aj pre pána kolegu. Rokovací poriadok. Ja obdržím 12 dní, ako ja sa mu venujem, ale naozaj ja posledné 3, 4, 5 dní sú tie, kedy sa tomu dokážem venovať a dokážem spracovať všetky informácie. Rokovací poriadok, ktorý som ja dostal prvý do ruky bol z mestskej rady. A žiaľ obsahuje veľa zmien. To nie je výtka, proste on sa potom ešte upravil, ja som pracoval s úplne inou verziou. Čiže žiaľ, takéto niečo sa udialo. Nie, nebolo cieľom kolegom neposielať, ale na druhej strane je dôležité vedieť, že ja s mestom Košice pravidelne komunikujem, zasielam žiadosti, zasielam žiadosti s návrhmi na uznesenia. A mne nikto neodpovedá! Následne píšem urgencie, mne nikto neodpovedá. Ak by si toto mesto robilo, čo má, rozposlalo by moje žiadosti vám, ako kolegom, informovalo by vašich tajomníkov, ako predsedov komisií a tým, že by ste mali tieto informácie od svojich tajomníkov, pretože magistrát mesta by si robil svoju robotu, tie informácie by prebehli. Žiaľ ja píšem, píšem, píšem a mne nikto nič neodpíše.

p. Raši, primátor mesta - Ďakujem pekne, pán poslanec. Pán poslanec Kaifer, nech sa páči.

p. Kaifer, poslanec MZ - Ďakujem za slovo. Ako predseda legislatívno-právnej komisie sa chcem k tomuto vyjadriť. A to v tom rozsahu, že pán Polaček, žiadne vaše pripomienky, ktoré ste tu dnes predniesli nedostala legislatívno-právna komisia. T.j. ani tajomníčka legislatívno-právnej komisie. Bežne verejnosť predkladá svoje pripomienky k jednotlivým návrhom, ktoré si prechádzame na komisií. A v tomto prípade ani jedna vaša pripomienka nebola takto zaslaná tajomníčke. To, že to zasielate niekomu inému, ja za to nemôžem. Ale nie je možné, keď tu prečítate 25 návrhov naraz, aby sme to vedeli pochopiť. Ak to nikto z poslancov alebo komisii neprejednal vopred. Ono sa to nedá. Potom jasne, že je ťažko schvaľovať to, čo vy tu prednesiete. Ďakujem.

p. Raši, primátor mesta - Ďakujem pekne. S reakciou pán poslanec Polaček, prečo to neposlal.

p. Polaček, poslanec MZ - Faktická poznámka. Veľmi krátka informácia. Jednoducho, ja v tom čase ešte písomne nemám spracovaný celý rokovací poriadok, pretože ho držím v ruke 3 dni.  Mám podškrtnuté otázky, chcem prísť na legislatívno-právnu komisiu, teda pán Gibóda chcel a chcel odkomunikovať si niektoré body. Jednoducho, aby som dal 25 pozmeňovacích návrhov na papier, to nie je za 20 minút. To sú hodiny a hodiny. Tzn. áno, pripravený s podškrtnutým, zafarbeným rokovacím poriadkom a okrem iných vecí, lebo tam sme chceli na komisii riešiť aj iné veci, sme išli a chceli sme odkomunikovať „tu máme problém, tu nám vadí, tu nám vadí, čo si o tom myslíte“? Ako inak?

p. Raši, primátor mesta - Ďakujem pekne. Uzatváram rozpravu k tomuto bodu a poprosím, nabudúce... Tomáš Gáll prihlásený do rozpravy? Tomáš, nech sa páči.

p. Gáll, poslanec MZ - Keď môžem, v podstate u nás, na komisii bol kolega, pán Gibóda a my sme si prešli všetky veci. Myslím si, že vo viacerých sme mu vyšli v ústrety, ako aj vám. Ja sa len chcem opýtať, lebo, ozaj, keby ste poslali, hoci aj dnes maily, ja si myslím, že doteraz bol čas na to, aby sme si aspoň časť tých veci prečítali. Pri niektorých bodoch, mňa len mrzí to, že keď sú rôzne tlačové správy, ktoré robíte, tak všetko nám chodí mailom a taká podstatná vec nepríde. Čiže len na margo toho. Ja som sa stotožnil aj s pánom Gibódom, keď bol u nás na komisii a myslím, že viacerí členovia komisie, ale toto je aspoň, veľa tam bolo závažných vecí a kľudne, ráno ste mohli poslať a hneď sa prihlásiť „preštudujte si aspoň časť vecí, aspoň časť“.  Podľa mňa, veľká škoda.

p. Raši, primátor mesta - Ďakujem pekne pán poslanec. Myslím, že ste trafili klinec po hlavičke. Pán poslanec Polaček s reakciou.

p. Polaček, poslanec MZ - Faktická poznámka. Ďakujem pekne. Áno, máte pravdu, my sme to mali s pánom Gibódom pripravené. Chcel som to ešte dneska ráno rozdať a rozposlať, aj tu nakopírovať som si to chcel, v kopírke. Chcel som za to aj zaplatiť, nemal som s tým problém. Žiaľ ráno sa stali veľmi neočakávané veci, ktoré v tejto chvíli nebudem rozprávať a...

p. Raši, primátor mesta - Mohli ste to poslať včera večer v noci. Ako si to majú poslanci naštudovať?! 25 pozmeňovákov! Keď ich prednesiete na zastupiteľstve, tak to nie je fér voči poslancom. Ukončujem rozpravu, poprosím návrhovú komisiu. Budete uvádzať pozmeňujúce návrhy tak, ako boli predložené. Čo sa týka návrhov pána poslanca Polačeka, poprosím ich uvádzať po jednom. A označovať ich poslanecký návrh pána poslanca Polačeka prvý – hlasovať, druhý – hlasovať. Rozhodne ich nečítať všetky, lebo ich máme všetci pred sebou, ako nám pán poslanec Polaček povedal.

p. Jutka, poslanec MZ a člen návrhovej komisie - Ďakujem veľmi pekne za slovo, pán primátor. Komisia obdržala strašne veľa pozmeňujúcich návrhov. Takže ja sa pokúsim sa v tom nestratiť a ak by som sa stratil, tak sa ospravedlňujem všetkým kolegom. Nedá mi, aby som nekonštatoval, pred tým ako začnem čítať prvý pozmeňujúci návrh, že aká potreba je zmeny rokovacieho poriadku. Idem teraz k prvému pozmeňovaciemu návrhu.
Pozmeňovací návrh predložil poslanec Jutka a aj pani poslankyňa Jenčová, spojíme ho dokopy. Sme sa takto dohodli. Čiže týka sa § 23 bod 2 doplniť predseda vyššieho územného celku Košického samosprávneho kraja tak, ako ste pán primátor konštatoval. Čiže prečítam úplné znenie.

p. Raši, primátor mesta - Pán navrhovateľ, len upozorním, tento pozmeňujúci návrh ste predložili iba vy, čo sa týka predsedu KSK. A ten druhý, ktorý sa týka počtu vystúpení v rozprave ste obaja.

p. Jutka, poslanec MZ a člen návrhovej komisie - Áno, súhlasím. Čiže tento pozmeňujúci návrh je môj a týka sa vlastne predsedu VÚC KSK. Úplné znenie prečítam: „Ak počas rokovania mestského zastupiteľstva požiada o slovo poslanec Národnej rady, poslanec Európskeho parlamentu, zástupca vlády, predseda Vyššieho územného celku Košického samosprávneho kraja alebo iného štátneho orgánu, slovo sa mu udelí.“

p. Raši, primátor mesta - Prosím hlasujte.

Hlasovanie č. 21 -	za: 38, proti: 0, zdržali sa: 0 

p. Raši, primátor mesta - Konštatujem, že tento návrh sme schválili. Prosím druhý pozmeňujúci návrh.

p. Jutka, poslanec MZ a člen návrhovej komisie - Druhý pozmeňujúci návrh, tak ako ste povedal, pán primátor, predkladá pán poslanec Jutka a pani poslankyňa Jenčová. Týka sa § 24, bod 2 a žiadame upraviť nasledovné: „poslancovi sa udeľuje slovo k prerokovanému bodu dvakrát. Ostatné body paragrafového znenia ostávajú nezmenené.“ Ďakujem.

p. Raši, primátor mesta - Prosím hlasujte.

Hlasovanie č. 22 -	za: 37, proti: 7, zdržali sa: 0 

p. Raši, primátor mesta - Konštatujem, že tento návrh sme schválili. Prosím ďalej.

p. Jutka, poslanec MZ a člen návrhovej komisie - Pozmeňujúci návrh predložil pán poslanec Ihnát. „Mestské zastupiteľstvo v Košiciach schvaľuje podľa § 11 ods. 4 znenie: zasadnutie komisii by malo byť sú verejné. Občan vopred oznamuje sekretárovi komisie svoju účasť.“ 

p. Raši, primátor mesta - Prosím hlasujte.

Hlasovanie č. 23 -	za: 8, proti: 1, zdržali sa: 29
 
p. Raši, primátor mesta - Konštatujem, že tento návrh sme nepodporili. Prosím ďalej.

p. Jutka, poslanec MZ a člen návrhovej komisie - Tretí návrh predložil pán námestník Martin Petruško. „Mestského zastupiteľstva v Košiciach v § 8 ods. 3 sa z poslednej vety vypúšťajú slová „telefónne číslo“, v § 23 ods. 3 posledná veta končí bodkočiarkou a za ňou sa dopĺňa veta: „Tým nie je dotknuté ustanovenie § 24 ods. 2.“ 

p. Raši, primátor mesta - Ďakujem, prosím hlasujte.

Hlasovanie č. 24 -	za: 30, proti: 0, zdržali sa: 7
 
p. Raši, primátor mesta - Konštatujem, že tento návrh sme schválili. Prosím ďalej.

p. Jutka, poslanec MZ a člen návrhovej komisie - Štvrtý pozmeňujúci návrh predložila pani poslankyňa Jenčová. „V § 8 bod 3 doplniť „návrh na členov komisií spravidla predkladá predseda komisie“. A v § 9 bod 6 doplniť vetu „uznesenia komisií sú zverejňované na webovom sídle mesta.“ 

p. Raši, primátor mesta - Prosím hlasujte.

Hlasovanie č. 25 -	za: 33, proti: 0, zdržali sa: 5
 
p. Raši, primátor mesta - Konštatujem, že uznesenie bolo schválené. Prosím ďalej.

p. Jutka, poslanec MZ a člen návrhovej komisie - Piaty pozmeňujúci návrh predložila pani poslankyňa Blaškovičová. „Do § 11 ods. 4 sa za poslednú vetu vkladá veta: „Osoba, ktorá nie je členom komisie, môže dostať slovo so súhlasom komisie.“
 
p. Raši, primátor mesta - Prosím hlasujte.

Hlasovanie č. 26 -	za: 34, proti: 0, zdržali sa: 4 
p. Raši, primátor mesta - Konštatujem, že tento návrh sme schválili. Prosím ďalej.

p. Jutka, poslanec MZ a člen návrhovej komisie - Šiesty pozmeňujúci návrh predložil pán poslanec Rusnák: „V § 37 Spoločné ustanovenia k interpeláciám dopytom a bodu Rôzne po 1.) podanie interpelácie alebo dopytu v rámci týchto bodov programu poslanec oznámi mestskému zastupiteľstvu a písomné vyhotovenie doručí návrhovej komisii. Body Interpelácie a Dopyty sú zaraďované do programu ako posledné body programu. Po 2.) v rámci interpelácií, dopytov a bodu Rôzne nemožno predkladať návrhy na rokovanie mestského zastupiteľstva, procedurálne návrhy ani prijímať uznesenia. Po 3.)  o odpovediach na interpelácie a dopyty sa vyhotovuje správa, ktorá sa predkladá všetkým poslancom v súlade s § 15 ods. 4 a zverejňuje sa na webovom sídle mesta v súlade s § 13 ods. 2.“ 

p. Raši, primátor mesta - Prosím hlasujte.

Hlasovanie č. 27 -	za: 13, proti: 0, zdržali sa: 26
 
p. Raši, primátor mesta - Konštatujem, že tento návrh sme neschválili. Prosím ďalej.

p. Jutka, poslanec MZ a člen návrhovej komisie - Siedmy pozmeňujúci návrh predkladá pán poslanec Kaifer: „Mestské zastupiteľstvo v Košiciach v zmysle príslušných právnych predpisov schvaľuje zmenu návrhu Rokovacieho poriadku Mestského zastupiteľstva v Košiciach v § 24 ods. 6 tak, že slovné spojenie „a procedurálnym návrhom“ sa vypúšťa.“ 

p. Raši, primátor mesta - Prosím hlasujte.

Hlasovanie č. 28 -	za: 34, proti: 0, zdržali sa: 4
 
p. Raši, primátor mesta - Prosím ďalej.

p. Jutka, poslanec MZ a člen návrhovej komisie - Pán primátor, teraz pristupujeme k tomu bodu pozmeňovacieho návrhu, ktorý predložil pán poslanec Poláček, takže budem čítať po jednotlivých bodoch a vy asi dáte hlasovať tak, ako ste to avizoval.

p. Raši, primátor mesta - Poprosím podľa čísel, aby sme to nečítali znovu celé. Každý si to zaznamenal. Nech sa páči, návrhová komisia. Návrhová komisia keď rozpráva, tak nemôžu poslanci vstupovať do jej hlasovania. Nech sa páči, pokračuj tak, ako to hovorí rokovací poriadok.

p. Jutka, poslanec MZ a člen návrhovej komisie - Takže prvý pozmeňujúci návrh k návrhu Rokovacieho poriadku Mestského zastupiteľstva v Košiciach: „Mestské zastupiteľstvo schvaľuje zmenu v návrhu Rokovacieho poriadku Mestského zastupiteľstva v Košiciach v § 2 Vysvetlenie základných pojmov sa v ods. 1 vypúšťa z návrhu písm. c), ak je týmto rokovacím poriadkom určená lehota napr. na doručenie návrhov a pod. končí sa o 15-tej hodine pracovného dňa, ak jej koniec, pripadne na deň pracovného pokoja alebo sviatok, koniec lehoty sa posúva na najbližší pracovný deň.“ 

p. Raši, primátor mesta - Prosím hlasujte.

Hlasovanie č. 29 -	za: 12, proti: 9, zdržali sa: 17
 
p. Raši, primátor mesta - Konštatujem, že tento návrh sme neschválili.

p. Jutka, poslanec MZ a člen návrhovej komisie – „Mestské zastupiteľstvo v Košiciach schvaľuje zmenu v návrhu Rokovacieho poriadku Mestského zastupiteľstva v Košiciach v § 8 Voľba členov mestskej rady a predsedov a členov komisií v ods. 1 vypúšťa z návrhu veta: (tak čítam ako som to dostal) na začiatku volieb členov mestskej rady a volieb predsedov a členov komisií je mestské zastupiteľstvo určí spôsob volieb verejné alebo tajné a upraví text nasledovne, ak nebol počet členov komisií určený na ustanovujúcom zasadnutí podľa § 7 ods. 12 druhá veta, mestské zastupiteľstvo pred voľbou určí minimálny a maximálny počet členov komisií alebo určí, že počet členov komisií nie je obmedzený.“  

p. Raši, primátor mesta - Prosím hlasujte.

Hlasovanie č. 30 -	za: 9, proti: 10, zdržali sa: 19
 
p. Raši, primátor mesta - Prosím ďalej.

p. Jutka, poslanec MZ a člen návrhovej komisie - Pozmeňovací návrh (p. Polaček): „v § 8 Voľba členov mestskej rady a predsedov a členov komisií sa v odseku 3 text upravuje a dopĺňa nasledovne: kandidátov na predsedov komisií navrhujú poslanci zo svojich radov pokiaľ osobitný predpis neurčuje inak. Návrh na členov komisií predkladá predseda komisie a poslanci. Návrh na člena komisie, ktorý nie je poslancom musí okrem mena a priezviska obsahovať aj trvalé bydlisko, telefónne číslo, prípadne ďalšie nevyhnutné údaje potrebné na identifikovanie kandidáta. Nevyhnutnou súčasťou na návrh člena odbornej komisie z radov občanov je aj profesijný životopis kandidáta s prehľadom doterajšej praxe a s uvedením pracovnej pozície.“ 

p. Raši, primátor mesta - Ďakujem, prosím hlasujte.

Hlasovanie č. 31 -	za: 10, proti: 11, zdržali sa: 16

p. Raši, primátor mesta - Poprosím ďalej.

p. Jutka, poslanec MZ a člen návrhovej komisie - Štvrtý pozmeňovací návrh: „v § 8 Voľba členov mestskej rady a predsedov a členov komisií sa vypúšťa ods. 4 s textom „ak sa voľby členov mestskej rady alebo voľby predsedov a členov komisií konajú tajným hlasovaním, na hlasovacom lístku sa uvedú všetci kandidáti v abecednom poradí. Ak je určený maximálny počet kandidátov, ktorí sa volia, poslanec môže vyznačiť zakrúžkovaním maximálne určený počet kandidátov. Ak maximálny počet kandidátov nie je určený, poslanec môže vyznačiť zakrúžkovaním ľubovoľný počet kandidátov. Neplatný je hlasovací lístok, na ktorom je vyznačený väčší počet kandidátov, než je určený maximálny počet a lístok bez vyznačenia kandidátov zakrúžkovaním. Členmi mestskej rady alebo predsedom a členmi komisií s určeným maximálnym počtom členov sa stanú kandidáti s najväčším počtom hlasov. Pri rovnosti hlasov kandidátov sa postupujúci kandidát určí žrebovaním. Členmi komisií, ktorých maximálny počet nie je určený sa stávajú kandidáti s nadpolovičnou väčšinou hlasov prítomných poslancov.“ 

p. Raši, primátor mesta - Ďakujem, prosím hlasujte.

Hlasovanie č. 32 -	za: 7, proti: 8, zdržali sa: 24

p. Raši, primátor mesta - Konštatujem, že uznesenia sme neschválili. Prosím ďalej.

p. Jutka, poslanec MZ a člen návrhovej komisie - Piaty pozmeňujúci návrh: „v § 9 Spracovávanie návrhov a postup ich prípravy sa v ods. 5 mení lehota na zverejnenie plánu zasadnutia. Text prvej vety znie: „Zasadnutia mestskej rady a mestského zastupiteľstva sú plánované na polročné obdobie a zverejňované najneskôr tri mesiace pred plánovaným polrokom.“ 

p. Raši, primátor mesta - Ďakujem, prosím hlasujme.

Hlasovanie č. 33 -	za: 6, proti: 7, zdržali sa: 26

p. Raši, primátor mesta - Prosím ďalej.

p. Jutka, poslanec MZ a člen návrhovej komisie - Šiesty pozmeňujúci návrh: „v § 10 Prerokovanie návrhov primátorom a mestskou radou sa v odseku 2 dopĺňa druhá veta:  „O konkrétnych dôvodoch nezaradenia poslaneckého návrhu na rokovanie mestskej rady a zasadnutie mestského zastupiteľstva je predkladateľ informovaný primátorom do siedmich dní najneskôr v deň pred samotným rokovaním mestskej rady a zasadnutím mestského zastupiteľstva, ak tie spadajú do 7 dňovej lehoty.“ 

p. Raši, primátor mesta - Ďakujem, prosím hlasujte.

Hlasovanie č. 34 -	za: 10, proti: 9, zdržali sa: 20

p. Raši, primátor mesta - Konštatujem, že uznesenia sme neschválili. Prosím ďalej.

p. Jutka, poslanec MZ a člen návrhovej komisie - Siedmy pozmeňujúci návrh: „v § 11 Prerokovanie návrhov v komisiách sa v ods. 4 mení text nasledovne: „zasadnutia komisie sú verejné, komisia môže hlasovaním vyhlásiť rokovanie za neverejné iba v odôvodnenom prípade a to v časti, v ktorej sú predmetom rokovania informácie alebo veci chránené podľa osobitných zákonov. Takéto rozhodnutie musí komisia náležite zdôvodniť. Pre verejnosť zúčastňujúcu sa rokovania odbornej komisie platia odborné pravidlá ako pre verejnosť na rokovaní mestského zastupiteľstva“.“

p. Raši, primátor mesta -  Ďakujem, prosím hlasujte.

Hlasovanie č. 35 -	za: 8, proti: 9, zdržali sa: 21

p. Raši, primátor mesta - Konštatujem, že uznesenie sme neschválili. Prosím ďalej.

p. Jutka, poslanec MZ a člen návrhovej komisie - Ôsmy pozmeňujúci návrh: „v § 11 Prerokovanie návrhov v komisiách sa dopĺňa ods. 8 v znení: „poslanec, ktorý nie je členom komisie má právo zúčastniť sa jej zasadnutia, aj neverejného s hlasom poradným a právom podávať návrhy na uznesenia komisie. Poslanec však nemá právo hlasovať, ako riadny člen komisie“.“ 

p. Raši, primátor mesta - Prosím hlasujte.

Hlasovanie č. 36 -	za: 10, proti: 6, zdržali sa: 23

p. Raši, primátor mesta - Prosím ďalej.

p. Jutka, poslanec MZ a člen návrhovej komisie - Deviaty pozmeňujúci návrh: „v § 11 Prerokovanie návrhov v komisiách sa dopĺňa bod ods. 9 v znení: „komisia je spôsobilá rokovať, ak je prítomná nadpolovičná väčšina všetkých členov komisie. Ak na zasadnutí nie je prítomný dostatočný počet členov komisie, predseda zvolá do piatich dní nové zasadnutie komisie“.“ 

p. Raši, primátor mesta - Prosím hlasujte.

Hlasovanie č. 37 -	za: 9, proti: 6, zdržali sa: 24

p. Raši, primátor mesta - Konštatujem, že uznesenie nebolo schválené. Prosím ďalej.

p. Jutka, poslanec MZ a člen návrhovej komisie - Desiaty pozmeňujúci návrh: „v § 12 ods. 1 sa upravuje lehota a mení text nasledovne: „vyjadrenia mestskej rady, komisií, stanovisko hlavného kontrolóra a rady starostov, prípadne stanovisko spracovateľa k ich vyjadreniam, ak sú doručené, sú zverejnené pre poslancov v elektronickej forme najneskôr jeden pracovný deň pred zasadnutím mestského zastupiteľstva“.“ 

p. Raši, primátor mesta - Ďakujem, prosím hlasujte.

Hlasovanie č. 38 -	za: 12, proti: 2, zdržali sa: 25

p. Raši, primátor mesta - Konštatujem, že uznesenie nebolo schválené. Prosím ďalej.

p. Jutka, poslanec MZ a člen návrhovej komisie - Jedenásty pozmeňujúci návrh: „v § 12 sa v ods. 1 upravuje lehota a mení text nasledovne: „vyjadrenia mestskej rady, komisií, stanovisko hlavného kontrolóra a rady starostov, prípadne stanovisko spracovateľa k ich vyjadreniam ak sú doručené sú zverejnené pre poslancov v elektronickej forme najneskôr jeden pracovný deň pred zasadnutím mestského zastupiteľstva“.“ 

p. Raši, primátor mesta - Prosím hlasujte.

Hlasovanie č. 39 -	za: 14, proti: 2, zdržali sa: 23

p. Raši, primátor mesta - Konštatujem, že uznesenie sme neschválili. Prosím ďalej.

p. Jutka, poslanec MZ a člen návrhovej komisie - Dvanásty pozmeňujúci návrh: „v § 13 sa v ods. 2 upravuje lehota a mení text nasledovne: „návrh programu sa zverejňuje na úradnej tabuli mesta a na webovom sídle mesta najmenej 12 dní pred zasadnutím mestského zastupiteľstva“.“ 

p. Raši, primátor mesta - Prosím hlasujte.

Hlasovanie č. 40 -	za: 10, proti: 4, zdržali sa: 25

p. Raši, primátor mesta - Konštatujem, že uznesenie sme neschválili. Prosím ďalej.

p. Jutka, poslanec MZ a člen návrhovej komisie – Trinásty: „v § 13 sa v ods. 2 upravuje lehota a mení text nasledovne: „návrh programu sa oznamuje a zverejňuje na úradnej tabuli mesta a na webovom sídle mesta najneskôr 12 dní pred zasadnutím mestského zastupiteľstva“.“  

p. Raši, primátor mesta - Ďakujem, prosím hlasujte.

Hlasovanie č. 41 -	za: 10, proti: 4, zdržali sa: 25

p. Raši, primátor mesta - Tento návrh sme neschválili.  Čítajte tak, ako to máte na papieri, pán poslanec.

p. Jutka, poslanec MZ a člen návrhovej komisie – Štrnásty: „§ 16 sa dopĺňa o odsek v nasledujúcom znení: Bod 3.) Jedným z obligatórnych bodov programu riadneho zasadnutia mestského zastupiteľstva je bod Slovo pre verejnosť. Mestské zastupiteľstvo môže v rámci schvaľovania programu na úvod svojho zasadnutia tento bod hlasovaním vylúčiť. Bod 4.) V rámci časového limitu určeného pre uvedený bod môžu občania mesta, fyzické a právnické osoby pôsobiace na území mesta vystúpiť so svojimi príspevkami dotýkajúcimi sa ich potrieb, požiadaviek, návrhov, aktivít a pod. smerujúcich na orgány samosprávy mesta a organizácie v zriaďovateľskej a zakladateľskej pôsobnosti mesta. Bod 5.) Slovo pre verejnosť je zaradený do programu v čase od 12:00 hod v trvaní tridsiatich minút. Bod 6.) Predsedajúci vedie zasadnutie tak, aby začiatok bodu Slovo pre verejnosť bol dodržaný. Uvedený bod otvorí predsedajúci až po prerokovaní prebiehajúceho bodu, vrátane schválenia uznesení. V prípade časového predstihu pokračuje mestské zastupiteľstvo v rokovaní ďalších bodov, až do 12:00 hod. Po 7.) Záujemca o vystúpenie v uvedenom bode sa po príchode do rokovacej miestnosti prihlási u určeného zamestnanca mesta, ktorému uvedie svoje meno a priezvisko, resp. názov organizácie, ktorú zastupuje a tiež uvedie na akú tému bude hovoriť. Predsedajúci záujemcov vyzýva na vystúpenie, v trvaní piatich minút v poradí, v akom boli prihlásení. Po príchode do rokovacej sály o možnom predlžení termínu rozhodujú poslanci hlasovaním na návrh predsedajúceho. Po 8.) V prípade, že občan nehovorí k uvedenej téme, nedodrží rámec slušného vystupovania a časový limit, predsedajúci mu slovo odoberie.“ 

p. Raši, primátor mesta - Ďakujem, prosím hlasujte.

Hlasovanie č. 42 -	za: 10, proti: 4, zdržali sa: 25

p. Raši, primátor mesta - Prosím ďalej.
 
p. Jutka, poslanec MZ a člen návrhovej komisie – Pätnásty: „v § 18 sa dopĺňa ods. 4 a 5 v nasledovnom znení: 4.) Po uplynutí každej jeden a pol hodiny nepretržitého rokovania vyhlási predsedajúci prestávku s trvaním minimálne 10 minút. Ak je rokovanie v štádiu prijímania uznesenia, môže predsedajúci vyhlásiť prestávku až po ukončení všetkých hlasovaní k bodu. 5. bod: Obedňajšiu prestávku v trvaní tridsiatich minút vyhlási predsedajúci spravidla v čase medzi 12:30 hod a 13:00 hod.“ 

p. Raši, primátor mesta - Prosím hlasujte.

Hlasovanie č. 43 -	za: 10, proti: 4, zdržali sa: 25

p. Raši, primátor mesta - Konštatujem, že tento návrh sme neschválili. Prosím ďalej.

p. Jutka, poslanec MZ a člen návrhovej komisie – Šestnásty: „v § 24 ods. 2 sa text mení nasledovne: „maximálna dĺžka rečníckeho času v rozprave je 10 minút. Pokiaľ mestské zastupiteľstvo nerozhodne o jej predĺžení, rečník môže v rozprave vystúpiť opakovane až do vyčerpania stanoveného časového limitu. V rámci vystúpenia môže vyjadriť svoje názory k návrhu, žiadať predkladateľa alebo spracovateľa o vysvetlenia k veci a pod. Faktické poznámky a procedurálne návrhy sa do určenej dĺžky rečníckeho času nezapočítavajú. V prípade, že poslanec predkladá doplňujúci alebo pozmeňujúci návrh, nemôže mu byť odobraté slovo, aj keď prekročí maximálnu dĺžku stanoveného rečníckeho času“.“ 

p. Raši, primátor mesta - Ďakujem, prosím hlasujte.

Hlasovanie č. 44 -	za: 5, proti: 6, zdržali sa: 28

p. Raši, primátor mesta - Návrh nebol podporený. Ďakujem.

p. Jutka, poslanec MZ a člen návrhovej komisie – Sedemnásty: „v § 25 sa za text dopĺňa nasledovná veta: „Rečník má právo požiadať o prinavrátenie slová. O tomto na jeho žiadosť musí bezodkladne rozhodnúť mestské zastupiteľstvo hlasovaním.“ 

p. Raši, primátor mesta - Ďakujem, prosím hlasujte.

Hlasovanie č. 45 -	za: 12, proti: 4, zdržali sa: 23

p. Raši, primátor mesta - Tento návrh nebol podporený. Prosím ďalej.

p. Jutka, poslanec MZ a člen návrhovej komisie – Osemnásty: „v § 26 Faktická poznámka sa dopĺňa ods. 4 v znení: „po vystúpení všetkých reagujúcich poslancov s faktickou poznámkou má rečník právo na záver reagovať na ich vystúpenia v dĺžke jednej minúty. Do rozpravy sa prihlasuje faktickou poznámkou a tento čas sa mu nezapočítava do jeho vstúpenia v danom bode všetko“.“ 

p. Raši, primátor mesta - Ďakujem, prosím hlasujte.

Hlasovanie č. 46 -	za: 14, proti: 4, zdržali sa: 21

p. Raši, primátor mesta - Návrh sme nepodporili. Prosím ďalej.

p. Jutka, poslanec MZ a člen návrhovej komisie – Devätnásty: „v § 29 Skončenie rozpravy sa dopĺňa druhá veta: „Po jej ukončení, slovo získava návrhová komisia.“ 

p. Raši, primátor mesta - Prosím hlasujte.

Hlasovanie č. 47 -	za: 8, proti: 3, zdržali sa: 28

p. Raši, primátor mesta - Návrh sme nepodporili. Prosím ďalej.

p. Jutka, poslanec MZ a člen návrhovej komisie – Dvadsiaty: „v § 34 Vyhlásenie hlasovania o návrhoch na uznesenie sa ods. 1 mení, preformuluje na: „predsedajúci vyhlási hlasovanie o doručených návrhoch na uznesenie. Návrhová komisia pred hlasovaním oznámi o akom návrhu na uznesenie bude mestské zastupiteľstvo hlasovať a prečíta jeho doručené písomné znenie.“ 

p. Raši, primátor mesta - Ďakujem, prosím hlasujte.

Hlasovanie č. 48 -	za: 11, proti: 5, zdržali sa: 22

p. Raši, primátor mesta - Prosím ďalej.

p. Jutka, poslanec MZ a člen návrhovej komisie – Dvadsiaty prvý: „v § 37 Spoločné ustanovenia k interpeláciám, dopytom a bodu Rôzne sa ods. 2 vypúšťa, ods. 3 a 4 sa následne prečíslujú ako odseky 2 a 3.“  

p. Raši, primátor mesta - Ďakujem, prosím hlasujte.

Hlasovanie č. 49 -	za: 8, proti: 6, zdržali sa: 25

p. Raši, primátor mesta - Návrh sme nepodporili. Prosím ďalej.

p. Jutka, poslanec MZ a člen návrhovej komisie – Dvadsiaty druhý: „v § 37 Spoločné ustanovenia k interpeláciám, dopytom a bodu Rôzne sa ods. 3 dopĺňa o druhú vetu: „V takom prípade interpelovaný alebo dopytovaný odkáže žiadateľa na príslušne zverejnený dokument a v odpovedi uvedie aj spôsob, ako sa k nemu dá dostať.“ 

p. Raši, primátor mesta - Ďakujem, prosím hlasujte.

Hlasovanie č. 50 -	za: 10, proti: 7, zdržali sa: 22

p. Raši, primátor mesta - Návrh sme nepodporili. Prosím ďalej.

p. Jutka, poslanec MZ a člen návrhovej komisie – Dvadsiaty tretí: „v § 37 Spoločné ustanovenia k interpeláciám dopytom a bodu Rôzne sa ods. 4 dopĺňa o druhú vetu: „Odpovede na interpelácie a dopyty sú zároveň zverejnené pri zápisnici a uzneseniach konkrétneho zastupiteľstva, na ktorého rokovaní bolo vznesené.“ 

p. Raši, primátor mesta - Prosím hlasujte.

Hlasovanie č. 51 -	za: 12, proti: 6, zdržali sa: 21

p. Raši, primátor mesta - Návrh nebol podporený. Prosím ďalej.

p. Jutka, poslanec MZ a člen návrhovej komisie – Dvadsiaty štvrtý: „v § 38 Interpelácie sa ods. 1 dopĺňa: „interpeláciou je písomné podanie kvalifikovanej otázky. Poslanec môže interpelovať primátora, námestníkov primátora, členov mestskej rady alebo predsedov komisií vo veciach týkajúcich sa výkonu ich práce“.“ 

p. Raši, primátor mesta - Ďakujem, prosím hlasujte.

Hlasovanie č. 52 -	za: 12, proti: 6, zdržali sa: 21

p. Raši, primátor mesta - Návrh nebol podporený. Prosím ďalej.

p. Jutka, poslanec MZ a člen návrhovej komisie – Dvadsiaty piaty: „v § 39 Dopyty a Rôzne sa vypúšťa ods. 3 v znení: „bod Rôzne môže byť venovaný len informatívnym oznamom o určitej akcii alebo udalosti spoločenského významu a pod.“ 

p. Raši, primátor mesta -  Prosím hlasujte.

Hlasovanie č. 53 -	za: 7, proti: 7, zdržali sa: 24

p. Raši, primátor mesta - Tento návrh nebol podporený.

p. Jutka, poslanec MZ a člen návrhovej komisie - Ešte jeden návrh na uznesenie: „Mestské zastupiteľstvo podľa príslušných právnych predpisov žiada po A) predsedov zriadených komisií pri Mestskom zastupiteľstve v Košiciach predložiť po prerokovaní v príslušných komisiách náplň a úlohy ich práce na schválenie mestskému zastupiteľstvu, po B) predsedu Majetkovej komisie pri mestskom zastupiteľstve v Košiciach pripraviť a predložiť návrh na voľbu neposlancov za členov majetkovej komisie termín 14. 12. 2015. Zodpovední predsedovia komisií pri Mestskom zastupiteľstve v Košiciach.“ 

p. Raši, primátor mesta -Prosím hlasujte.

Hlasovanie č. 54 -	za: 10, proti: 7, zdržali sa: 21

p. Raši, primátor mesta - Návrh nebol podporený. Chcem sa spýtať, už ideme mať záverečné, či máme pozmeňujúce?

p. Sitkár, poslanec MZ a člen návrhovej komisie - Ešte sú dve.

p. Raši, primátor mesta - Dobre, čiže stále hlasujeme o pozmeňujúcich návrhoch. Prosím uviesť predkladateľa aj návrh.

p. Sitkár, poslanec MZ a člen návrhovej komisie - Predkladateľ pán Žarnay, pozmeňovací návrh: „Mestské zastupiteľstvo schvaľuje v § 8 Voľba členov mestskej rady a predsedov a členov komisií sa dopĺňa bod 8.) s nasledovným textom: „Poslanec má právo byť členom minimálne jednej komisie mestského zastupiteľstva, podľa vlastného uváženia. Poslanci majú pri nominácii za člena komisie prednosť pred neposlancami.“ 

p. Raši, primátor mesta - Prosím hlasujte.

Hlasovanie č. 55 -	za: 16, proti: 1, zdržali sa: 21

p. Raši, primátor mesta - Uznesenie sme neschválili. Prosím posledný pozmeňujúci.

p. Sitkár, poslanec MZ a člen návrhovej komisie - Druhý pozmeňovací návrh od pána Žarnaya: „ Mestské zastupiteľstvo schvaľuje v § 14 v bode 1 Zasadnutie zvoláva podľa určeného plánu zasadnutia § 9 ods. 5 primátor, sa dopĺňa text: „mestské zastupiteľstvo sa schádza spravidla raz za 6 týždňov na svojom riadnom rokovaní, podľa vopred vypracovaného časového plánu.“ 

p. Raši, primátor mesta - Prosím hlasujte.

Hlasovanie č. 56 -	za: 5, proti: 11, zdržali sa: 22

p. Raši, primátor mesta -  Prosím ďalej.

p. Sitkár, poslanec MZ a člen návrhovej komisie - Takže pôvodný návrh na uznesenie: „Mestské zastupiteľstvo v Košiciach podľa § 12 ods. 12 zákona č. 369 1990 o obecnom zriadení v znení neskorších predpisov a § 10 ods. 3 písm. a) zákona 401/ 1990 o meste Košice v znení neskorších predpisov schvaľuje Rokovací poriadok Mestského zastupiteľstva v Košiciach podľa predloženého návrhu a so zapracovanými zmenami.“

p. Raši, primátor mesta - Ďakujem. Záverečné hlasovanie, prosím hlasujte.

Hlasovanie č. 57 -	za: 28, proti: 5, zdržali sa: 5

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 13
Informácia primátora mesta o svojej činnosti od III. rokovania MZ

p. Raši, primátor mesta - Prejdeme k ďalšiemu bodu rokovania. Vážené dámy poslankyne, vážení páni poslanci, dovoľte mi, aby som vás informoval o mojej činnosti od posledného rokovania mestského zastupiteľstva. Počas víkendu ste dostali správu o mojej činnosti v mailoch, teda mailovou poštou, čiže veľmi krátko. V posledných dňoch sme prijali pána prezidenta Slovenskej republiky na oficiálnom prijatí. Zúčastnil som sa s ním aj na jeho návšteve na Gymnáziu na Poštovej a stretnutí so zástupcami IT sektora aj na 70. výročí divadla. Prijali sme zahraničné návštevy, či už veľvyslancov alebo zástupcov zahraničných miest, ktoré boli u nás. Prijali sme nového investora firmu Embraco Slovakia, ktoré otvára 100 pracovných miest vo svojom servisnom IT centre v Košiciach. Spolu s vedením letiska sme odovzdali nabíjaciu stanicu do prevádzky, pre elektromobily, odovzdali sme kúpalisko Červená hviezda víťazovi súťaže, odprezentovali sme spolu s odborníkmi z ekonomickej fakulty Technickej univerzity štúdiu o dopadoch Európskeho hlavného mesta kultúry 2013 za roky 2012 až ´14. Pokračovalo sa v rekonštrukcií školských zariadení z dotácií, ktoré nám schválila vláda Slovenskej republiky v októbri 2013 a odovzdali sme do užívania ďalší zrekonštruovaný bazén na Základnej škole Tomášiková. Dokončilo sa čistenie jazera v Mestskej časti Nad jazerom, ktoré slúžilo na odstránenie siníc. Zúčastnil som sa niektorých charitatívnych projektov. Ocenili sme zamestnancov Základnej školy Krosnianska 4, ktorá sa stala v konkurencii 2 200 základných škôl absolútnym víťazom - najlepšou základnou školou na Slovensku. Otvorili sme v zoologickej záhrade náučný chodník. V posledných dňoch sa konalo v našom meste obrovské športové podujatie Medzinárodná šesťdňová motocyklová súťaž. A tak isto sme si uctili obete invázie z 21. augusta, 71. výročie Slovenského národného povstania a naposledy pri tradičnom Dni kvetov obete tragickej havárie v Chorvátsku a iných tragédií našich spoluobčanov. Ďakujem pekne za pozornosť a otváram k tomuto bodu rozpravu. Nech sa páči, pán poslanec Ihnát, nech sa páči.

p. Ihnát, poslanec MZ - Áno, ďakujem pekne za slovo pán primátor. Ak sa pamätáme, na mestskom zastupiteľstve 27. 4. 2015 bol tu predložený list, alebo boli tu predložené listy, ktorými ste ukazoval vlastne občanom, že niečo je tam napísané, kde som si tie listy potom požiadal, vlastne, takže som ich požiadal, no a zistilo sa, pán primátor, potom, že mená uvedené v týchto listoch a adresy uvedené v týchto listoch sú falošné, čiže neexistúce.

p. Raši, primátor mesta - Pán poslanec, toto je správa o mojej činnosti, ktorá sa týka období. Tak poprosím využiť Interpelácie alebo Dopyty.

p. Ihnát, poslanec MZ - V poriadku. Toľko som len chcel povedať, pán primátor. To je všetko, čo som chcel povedať. Ďakujem pekne aj ja.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie ústnu informáciu primátora mesta o svojej činnosti od V. rokovania mestského zastupiteľstva.“ 

p. Raši, primátor mesta - Ďakujem, prosím hlasujte.

Hlasovanie č. 58 -	za: 27, proti: 0, zdržali sa: 6
 
p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 14
Informácia o aktuálnom stave rekonštrukcie električkových tratí (ústna informácia)

p. Raši, primátor mesta - Prejdeme k ďalšiemu bodu rokovania pod ktorým je Informácia o aktuálnom stave rekonštrukcie električkových tratí. Vážené dámy poslankyne, ctení páni poslanci, vážení prítomní, dovoľte mi, aby som vás informoval o aktuálnom stave modernizácie električkových tratí a električkových uzlov. Určite ste zachytili v médiách správu, že zhotoviteľ stavby Združenie Dúha - ZUE doručilo 16. 9. 2015 mestu Košice žiadosť o predlženie termínu dokončenia stavby IKD. V týchto dňoch ju mesto Košice posudzuje z právneho hľadiska. V procese posudzovania čakáme na stanoviska osôb spôsobilých pre verejné obstarávanie, či je tento postup v súlade so zákonom o verejnom obstarávaní, ako aj podpísanými dokumentmi stanoviska stavebného dozoru, oprávnenosti dôvodov, pre ktoré zhotoviteľ požiadal o predlženie termínu dokončenia stavby. Zhotoviteľ v žiadosti udáva konkrétne udalosti, ktoré ho vedú k tomu, že požiadal o predlženie termínu. Mesto Košice sa vyjadruje k tomu, či reálne tieto udalosti nastali alebo nie. Mesto Košice sa nevyjadruje ani nebude vyjadrovať k časovej náročnosti odstraňovania vzniknutých problémov. Iba riadiaci orgán, teda Ministerstvo dopravy výstavby a regionálneho rozvoja je kompetentné posúdiť, či sú udalosti popísané zhotoviteľom oprávnenými dôvodmi na predĺženie termínu dokončenia stavby. Následne riadiaci orgán rozhodne o predĺžení alebo nepredĺžení termínu. Zhotoviteľ stavby IKD deklaruje, že termín 28. september 2015 bude pre takmer celú stavebnú časť diela dodržaný. Po tomto termíne, píše, že budú realizované už len dokončovacie práce, funkčné skúšky a budú prebiehať konania dotknutých orgánov a realizované všetky náležitosti, tak aby do, ako uvádza vo svojom liste, 25. 10. 2015 mohlo začať odovzdávacie a preberacie konanie. Tzn., že po predĺžení termínu by združenie Dúha - ZUE realizovali už len definitívne povrchové úpravy na stavbe. Čo sa týka električkovej trate položenia koľajníc deklarujú, že 28. 9. bude hotová. Všetky cesty a križovatky v meste majú byť po 28. 9. znova spojazdnené a na pôvodných trasách električiek začnú premávať náhradné autobusové spoje. Pokiaľ sa nedokončia všetky funkčné skúšky a preberanie diela, tak ako je to pre spojazdnenie električkovej dopravy nevyhnutné, okrem tohto faktu je pre mesto Košice, verím, že aj pre Košičanov v tejto chvíli najdôležitejšie, že Medzinárodný maratón mieru sa pobeží v pôvodnej trati. Verím, že účastníci aj návštevníci mesta uvidia obrovský pokrok, ktorý sa tu podarilo za uplynulé mesiace pri modernizácii električkových tratí a vôbec zatraktívnenie vzhľadu mesta dosiahnuť. Rovnako dôležité je, že tento proces stihneme nielen stavebne, ale aj formálne ukončiť v priebehu tohto roka tak, aby Košice mohli v plnom objeme a bezo zvyšku využiť celú dotáciu z eurofondov, ktoré na modernizáciu električkových tratí a hromadnej dopravy získali. Som presvedčený o tom, že využiť šancu čerpania finančných prostriedkov z eurofondov zo starého programovacieho obdobia rokov 2007 až 2013, ktoré bolo predlžené do konca roku 2015 bolo správnym rozhodnutím. Získali sme finančné prostriedky v objeme takmer celého ročného bežného rozpočtu. A opakujem, mali sme možnosť ich buď využiť a urobiť naraz túto historicky najväčšiu rekonštrukciu koľajovej dopravy v meste Košice, alebo potom v priebehu nasledujúcich rokov, na úkor bežných činnosti mesta, na úkor dlhu alebo úverov rekonštruovať tieto trate postupne, čo by zaťažilo mnohé iné položky v rozpočte mesta a dotklo by sa to všetkých ostatných činností, ktoré takto môžeme z daní z príjmov fyzických osôb a zvláštnych ekonomických aktivít mesta Košice robiť. Uvedomujem si, že v súvislosti s aktuálne požadovaným predĺžením termínu zo strany spoločnosti Dúha - ZUE sa verejnosť pýta a zaujíma, či a ako bude mesto sankcionovať zhotoviteľa stavby. Dovoľte mi zopakovať, že sankcie môžu byť podľa zmluvy uplatňované v prípade, ak by zhotoviteľ nedodržal podmienky zmluvy. Sankcií je viac ako 10 druhov. Pre rôzne situácie a prípady. A tie sú zverejnené v zmluve na internetovej stránke mesta. V zmluve medzi mestom Košice a zhotoviteľom, ktorá je verejne dostupná, je jasne definovaná desaťpercentná časť celkovej sumy uplatniteľná ako banková záruka, ktorá nahrádza zádržné vo výške 4.000.000 eur za každý deň omeškania je uplatniteľných 0,05 % z nedokončeného objemu prác, do šesťdesiatich mesiacov, čo je záručná doba. Existuje povinnosť zhotoviteľa vinkulovať objem prostriedkov vo výške 5 % pre odstraňovanie vád diela na osobitnom účte v banke pre prípadné nároky mesta voči zhotoviteľovi, teda vo výške dvoch miliónov eur. Môžem vás ubezpečiť o tom, že ak Ministerstvo dopravy výstavby a regionálneho rozvoja ako riadiaci orgán rozhodne o tom, že dôvody žiadosti zhotoviteľa na predlženie termínu dokončenia stavby IKD nie sú oprávnené a nevyhovie tejto žiadosti pristúpime k sankciám voči zhotoviteľovi. Tak isto ako sme boli pripravení urobiť aj v súlade so zmluvou k termínu 31. 7. Ale na to, aby sme mohli sankcie voči zhotoviteľovi uplatniť, musel by riadiaci orgán rozhodnúť o tom, že neakceptuje dôvody žiadosti a nepredlžuje termín dokončenia stavby. To sa nestalo. A preto bolo rozhodnuté o predĺžení termínu do 28. 9. A v súčasnosti sme v podobnej situácii, vážené dámy, vážení páni, ak bude riadiaci orgán aktuálnu požiadavku na predlženie termínu akceptovať, budeme môcť naďalej čerpať finančné prostriedky z eurofondov a stavba IKD bude celá financovaná z eurofondov z programovacieho obdobia 2007 až 2013 s ukončením do konca roka 2015. V nadväznosti na stavbu modernizácia električkových uzlov bude stavba IKD ukončená do termínu, ktorý je navrhnutý stavebne aj administratívne. Mesto Košice tak získa možnosť v ďalšom programovacom období 2014 až 20 uchádzať sa o ďalšie desiatky miliónov eur na pokračujúcu modernizáciu tratí v ďalších častiach mesta. Ak riadiaci orgán žiadosti o predlženie termínu nevyhovie a bude trvať na dodržaní termínu 28. 9. 2015, mesto Košice si bude môcť uplatniť zmluvné sankcie a zároveň ale bude musieť prevziať zodpovednosť za financovanie stavby. V takom prípade by mesto Košice získalo peniaze zo sankcie, ale muselo by stavbu po tomto termíne a jej dokončovanie financovať z vlastných prostriedkov. Samozrejme určite by nasledovali súdne spory, ktoré ku... ktorými by mesto Košice žalovalo zhotoviteľa. Zopakujem teda ešte raz, najdôležitejšie pre mňa je, aby bol do konca tohto roka celý proces nielen stavebne ukončený, vrátane všetkých finálnych úprav a sfunkčnenia celej stavby, ale aby bol v požadovanom termíne 31. 12. 2015 aj kompletne zadministrovaný. Pretože 31. december 2015 je termín na posledné administratívne úkony a vyplatenie finančných prostriedkov z európskych peňazí teda z eurofondov. Verím, že mesto Košice si tak bezozvyšku a v celom objeme využije eurofondy na modernizáciu hromadnej dopravy v našom meste. Čo sa týka modernizácie električkových uzlov, ako viete, termín dokončenia modernizácie električkových uzlov je 31. 10. 2015. Čo sa týka spoločnosti EUROVIA spoločnosť deklaruje, že všetky práce na všetkých siedmich stavbách budú ukončené v stanovenom termíne. Samozrejme kvôli tomu, že rekonštruujeme aj električkové uzly, časť tratí bude môcť byť spojazdnená až po ukončení rekonštrukcie električkových uzlov a teda aj po prebehnutí všetkých potrebných revíznych či funkčných skúšok. Vážené dámy, vážení páni, toto je zatiaľ informácia o aktuálnom stave rekonštrukcie električkových tratí a električkových uzlov a nech sa páči, dávam priestor na vaše otázky. Pán poslanec Špak.

p. Špak, poslanec MZ - Ďakujem za slovo. Ja budem stručný. Prvú vec, čo som si všimol je to, že asi deviaty krát opakujete, že sme to museli robiť všetko naraz. A ľudia, naozaj verím tomu, že si všimnú, že deväť krát opakované klamstvo je stále klamstvo. Vôbec sme to nemuseli robiť, ani nemali robiť naraz! Boli jasné úseky v harmonograme. Bolo to jasne vymyslené a pripravené. Akurát, že to tu niekto nezvládal ukočírovať. Ale to už sám asi viete kto. Druhá vec, ktorá mňa veľmi prekvapila teraz pri tom vašom vyjadrení, ale klobúk dolu naozaj to viete čítať, čo je napísané, podľa mňa mesto má svoju moc a má svoje páky na to, aby s touto stavbou niečo robilo. A od začiatku to má. Od 2. 8. odkedy sme klepali alebo vy ste klepali po kameni, malo svoje páky a teraz mám pocit a neverím, že iba ja, že to, čo ste nám povedali: „My vlastne nemôžeme nič, šak my sme len investor, ministerstvo rozhodne alebo Dúha rozhodne. My sme len medzitým. A my uvidíme, ako urobia tí nad nami alebo tí pod nami.“ Ďakujem pekne.

p. Raši, primátor mesta - Ďakujem pekne. Pán poslanec Gibóda, vítajte. Nech sa páči, máte slovo.

p. Gibóda, poslanec MZ - Ďakujem veľmi pekne. Dobrý deň milí kolegovia. Milí kolegovia, pán primátor, rekonštrukcia električiek je veľkým výkričníkom pre nás všetkých do budúcnosti, ako mesto Košice nemá komunikovať a pripravovať rekonštrukcie do budúcnosti. Ak rekonštrukcia alebo akákoľvek stavba sa podriadi politickým vyhláseniam a politickým termínom z dôvodu blížiacich sa volieb a pod., tak budú na to doplácať opäť Košičania, ktorí budú zmätení, prečo napriek vyhláseniam politikov sa toto nedeje. Už 26. 9. pán Jakubov avizoval električky na Kuzmányho do Vianoc. 3. 12. pán Jakubov citujem: „Máme garanciu od zhotoviteľa, že práce v maximálnom rozsahu budú ukončené do konca roka.“ Uvidíme, či počasie dovolí dozvárať všetky koľajnice a dotiahnuť ďalšie technologické procesy, takže je jasné, že električková doprava nebude na Kuzmányho obnovená do konca roka. Potrebujeme potom ešte zabezpečiť v januári kolaudáciu, eventuálne nejaké drobné nedorobky. Dámy a páni, máme september 2015, viac ako rok po týchto vyhláseniach a Kuzmányho ešte stále nie je dokončená ani odovzdaná! Nie sú predložené harmonogramy a neboli predložené harmonogramy mestu. To, čo pán primátor hovorí o sankciách voči zhotoviteľovi je pekné, ale ako vám každý investičák povie, sankcionovať viete iba to, keď viete, čo bolo porušené. A ak nemáte zmluvne daný harmonogram, ktorý sme mali dostať ako mesto Košice, tak potom máme problém. Potom toto mesto naozaj nemá tie páky, o ktorých hovoril pán Špak a nevie zatlačiť na investora, aby ho dostalo do tej pozície, aby pracoval. Takže ešte raz, dámy a páni, v budúcich investičných projektoch poprosím a to je príklad kúpaliska Červená hviezda sa prosím vyvarujte vyhlásení, dokedy to bude a koľko to bude stáť! Ďakujem.

p. Raši, primátor mesta - Ďakujem pán poslanec. Pán poslanec Ihnát, mám pre vás informáciu, čo ste chceli. Keď môžem vstúpiť, pán poslanec Ihnát, chcel som to na začiatku povedať. Čiže pán poslanec Ihnát ma písomne požiadal o to, aby som alebo resp. mesto Košice zavolalo pána Remetu zo spoločnosti Dúha. Čiže keď môžem, prečítam odpoveď: „Dobrý deň, vzhľadom k plánovanému pracovnému harmonogramu pána majiteľa spoločnosti Dúha a.s. Miroslava Remetu nie je možné priať vaše poznanie na pondelkové rokovanie mestského zastupiteľstva, pričom plánovaná návšteva Košíc a stavby IKD v Košiciach je v stredu. Z jeho strany, v prípade záujmu, sme po kontrolnom dni pripravení spolu s technickým tímom združenia odpovedať na otázky poslancov v priestoroch magistrátu. S pozdravom Remeta.“  Čiže pokiaľ máte záujem v stredu, prosím sa nahláste a zorganizujeme termín tak, aby poslanci mestského zastupiteľstva sa môžu nielen pána Remetu, ale aj od technického tímu združenia aby mohli odpovedať. To je odpoveď. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne pán primátor. Áno, chcel som zareagovať vlastne na to, ako som vás žiadal tým e-mailom. Už ste odpovedal. Ja osobne ako veľmi krátko chcem povedať len toľko, že mne vadí, že informácie dostávam skôr z médií a to som sa aj vyjadril, či už na diskusiách alebo aj tu verejne. Poprosím viacej komunikovať, naozaj, s tými poslancami aby sme mali informácie. To mi vadí, že ja z médií sa dozvedám informácie. A ďalšia vec s pánom Remetom práve som chcel rozprávať o koľajniciach. Mnoho aj odborníkov vlastne kritizovalo to, že údajne sa vlastne zvárali koľajnice vo vysokých teplotách. Strojní inžinieri, ktorí sú tu napr. tak jednoznačne vám povedia, že nemôže sa to robiť takto. Ja fakt chcem len predísť tomu, aby tu boli tie riziká eliminované, čo sa týka potom zjazdnosti týchto koľají. To je všetko. Ďakujem pekne.

p. Raši, primátor mesta - Ďakujem pekne. Teda keď môžem, ja by som potom oznámil zhotoviteľovi stavby, že máte záujem sa zúčastniť. Môže byť tá streda? Niekedy asi poobede. Ďakujem pekne. S reakciou pán poslanec Petrvalský a potom za starostov mestských častí.

p. Petrvalský, poslanec MZ – Faktická poznámka. Ďakujem pán primátor za slovo. Ale tu sa plače, že nie sú informácie a keď bola zorganizované stretnutie s pánom Remetom a s jeho spolupracovníkmi, aj s riaditeľom poľskej firmy, ktorá je dodávateľom, prišlo 7 poslancov všeho všudy! Takže taký je tu záujem o informácie. Ďakujem pekne.

p. Raši, primátor mesta - Ďakujem pekne. Len aby som bol korektný, pán poslanec Ihnát oznámil, že má v tom čase plánovanú dovolenku, takže bolo to letné obdobie. Za starostov mestských častí, nech sa páči, pán starosta Kažimír.

p. Kažimír, starosta MČ Krásna - Ďakujem veľmi pekne, pán primátor. Vážený pán primátor, vážení páni poslanci, poslankyne, k tejto téme sa vyjadrím ako starosta mestskej časti. A vyjadrím sa k tejto téme aj ako bývalý riaditeľ kaštieľa v Krásnej. Ja som veľmi rád, že projekt rekonštrukcie električkových tratí sa v meste realizuje preto, lebo som sedel niekoľkokrát s vedením dopravného podniku, ešte keď som bol starostom v predchádzajúcom období a veľmi dobre viem, v akom stave boli električkové trate, keď hrozil kolaps električkovej dopravy. Keď s prižmúrením očí všetkých kompetentných električky jazdili. A viem dobre, aké náklady boli, keď sme uvažovali, z čoho to prefinancujeme. To je po prvé. Po druhé, myslím si, že po realizácii projektu rekonštrukcie kaštieľa, pán primátor dobre rozumiem tomu, čo sa deje. A myslím si, že robí všetko preto, aby mesto nemuselo vracať finančné prostriedky a ani nemusel... nemuselo samozrejme, aby projekt bol dokončený. Lebo neviem, či si uvedomujete páni, dámy jednu vec, ktorá hrozila aj v Krásnej, pokiaľ by firma odišla, projekt by nebol ukončený, Dúha môže odísť, môže sa zbaliť, môže ísť do reštrukturalizácie, môže ísť do konkurzu, ja neviem všetko, čo sa môže stať a mesto určite projekt nezrealizuje. A mesto bude musieť vrátiť finančné prostriedky, čo hrozilo aj v Krásnej. Chvalabohu nejakým spôsobom sme to ustáli, hoci ten projekt ma v Krásnej neteší tak, ako som sa tešil, keď sme sa doňho púšťali. Ale čo ja očakávam, a samozrejme aj obyvatelia Krásnej, od primátora a od vedenia mesta je to, aby projekt bol ukončený a mesto to nestalo nič naviac popri tomu, čo musí zaplatiť. Ešte poprosím, pán primátor, obyvatelia Krásnej, ja určite som tolerantný a všetci chápeme tak, ako sme chápali rekonštrukciu Hlavnej ulice, že doprava z Krásnej do mesta bola riešená rôznymi spôsobmi. Len súčasný stav je taký, že do mesta jazdí jedna linka číslo 52 po iných trasách. Ale hlavne obyvatelia, si myslím, že Krásna si zaslúži, aby tých liniek bolo viac, hlavne dve plnohodnotné. A preto prosím, pokiaľ sa bude dať, aby celá dopravná situácia, dopravné spojenie Krásnej bolo prehodnotené čo najskôr. Ďakujem.

p. Raši, primátor mesta - Ďakujem pekne pán starosta za poznámku. A verím, že keď dokončíme túto rekonštrukciu, budeme môcť čerpať eurofondy aj na dokončenie ostatných trás, ako je trasa na Jazere, kde sa nám ľudia sťažujú, okruh cez Terasu a iné. S reakciou na pána starostu pán poslanec Špak, po ňom pán poslanec Ihnát.

p. Špak, poslanec MZ - Faktická poznámka. Ďakujem pekne. Vážený pán starosta, neviem, či sa teraz snažíte nám nahovoriť, že my nie sme za rekonštrukciu, ale verím, že nie. Lebo tu v tejto miestnosti a myslím, že aj v celom meste je, aspoň som stretol možno jedného, dvoch, ktorí mali pochybnosť, ale všetci sme za to, že sa také niečo udialo a deje. My sme proti tomu, ako sa to deje. A druhá vec, že veríte, že pán primátor urobil všetko preto, aby to bolo tak, ako bolo. Od 2. 8. neviem či máte prehľad, ale ja, ako zvolený poslanec až od novembra, tak isto ako kolega Petruško od novembra sme začali túto stavbu sledovať. A vedeli sme to, čo mesto povedalo, čo prehlásilo, aj tu pán poslanec Jakubov, aj samozrejme iní predstavitelia mesta. A až v marci, keď sme poukázali na to, že sa naozaj niečo deje a „Haló, pán primátor!“ „Vstávajte, robte niečo!“, tak sme mali vykričané, že politikárčime a že všetko ide tak, ako má a všetko bude odovzdané v termínoch ako sú dohodnuté.

p. Raši, primátor mesta - Ďakujem pekne, pán poslanec Ihnát.

p. Ihnát, poslanec MZ - Faktická poznámka. Ďakujem za slovo. Fakt veľmi krátko súhlasím s tým, čo povedal pán Špak. A ešte 1 vec. Však predsa to poukazovanie na určitú nečinnosť. Možno tam Dúha, myslím, že mala problémy s tým objednávaním náhradných dielov a s tými dielmi. Ale to poukazovanie predsa vždy je dobré v tom, že ženie niečo dopredu. Čiže posúva tie veci dopredu. A ja som vám, pán primátor, povedal buď budete oslavovaný ako star, ako hviezda, alebo budete zatratený. A ja verím tomu, že budete oslávený, naozaj, ako koncom roku. A že aj ja sa zúčastním a budem mávať. Vďaka pekne.

p. Raši, primátor mesta - Napriek tomu, že si to cením, pán poslanec Ihnát zvládnem to aj bez mávania. Pán poslanec Polaček, nech sa páči.

p. Polaček, poslanec MZ - Ďakujem pekne. Ja, keď vás tak všetkých počúvam, ja naozaj neviem, či som z iného sveta! Ale ja som z týchto všetkých informácií, ktoré nám pán primátor dávate úplne rozčarovaný. Vždy sa dozvedám nové skutočnosti, nové výhovorky, nové spôsoby, ako je všetko v poriadku. A vlastne my sme len istý štatisti, ktorí tu vlastne nejakým spôsobom vnímame situáciu. Ja mám reálny problém, za mnou chodia ľudia a sa ma pýtajú: „Tak si tam, v týchto laviciach, tak mi povedz, kedy to bude, čo to bude, prečo to ešte nie je?“ A ja im nedokážem odpovedať, pretože ja im vždycky niečo poviem, čo som si napočúval alebo, čo sa dozviem a následne títo ľudia majú pocit, že ja im neviem dať jasnú informáciu, že ich klamem, že ich zavádzam. Ale vlastne toto mesto týmito informáciami zo mňa robí nedôveryhodného človeka. Ja nerozumiem prečo jednoducho sa nemohli v úvode pri prvých problémoch pohodiť karty, takéto sú možnosti a rozprávať otvorene. Mne nie je jasné, ak by sme chceli merať nedokončené práce a nemáme harmonogram, ako ich budeme merať? Neviem. A zaráža ma ešte jedna vec, a chcel by som poprosiť predsedu komisie dopravy, aby mi komisia dopravy tiež dala stanovisko, čo v tejto veci robí. Ja som si pozrel, bol som resp. na poslednej komisii, tam nebola o električkách ani chýra, ani slychu. Možno že som bol zlej na komisii, že sa má chodiť na nejakú inú, keď chcem počuť niečo o električkách! Tak by som bol rád, keby ma niekto usmernil, lebo ja si myslím a ja sa nechcem dávať do role odborníka na električky a rekonštrukciu tratí, preto aj mám reálny problém odpovedať svojim priateľom, známym, ľuďom, ktorí ma stretávajú, lebo necítim sa odborníkom a snažím sa túto tému len absorbovať, posúvať ďalej a snažiť sa správne rozhodnúť, bol by som veľmi rád, keby mi nielen pán primátor ale aj predseda komisie dopravy a výstavby, alebo aj inej komisie, ktorá to má na starosti, lebo to naozaj neviem, povedali, aké stanovisko komisie k týmto informáciám. Ďakujem.

p. Raši, primátor mesta - Ďakujem, pán poslanec Petrvalský.

p. Petrvalský, poslanec MZ - Faktická poznámka. Ešte raz sa vrátim k tomu. Mali sme sedenie s firmou Dúha a pán Remeta všetky problémy dopodrobna vysvetlil. Či už z archeologickými nálezmi, ktoré na začiatku nevidíte, neviete čo v tej zemi, až keď to odkopete, vtedy vidíte, že je roztrhnutý 11 kW kábel, že prídu za vami plynári, že keď už to máte vykopané, takže chcú aj oni svoje potrubie vymeniť, že sa tam naťahujú optické káble, ktoré robia novú infraštruktúru vlastne v meste, ktorá doteraz neexistovala a milión iných vecí. Proste my sme sa ho tam pýtali skutočne na veľa vecí a on hovoril, že cez to všetko, že pôvodne celý proces mali naplánovaný na 24 mesiacov a mesto prišlo s tým, že to treba urobiť v skrátenom termíne, do nejakých dvanástich mesiacov. Oni povedali, preboha živého, len nie do dvanástich, ale do šestnástich, aby sme aspoň reálne vedeli niektoré technologické procesy stihnúť. Aj to ich, hovorím, postretlo to, že keď zakopali do zeme, že nevedeli, čo tam nájdu. Takže ja neviem, či toto tu treba vysvetľovať a či takéto informácie treba posúva ďalej, ale skutočne tie informácie treba získavať tam, kde ich dávajú, teda na takýchto stretnutiach, ktoré k tomu boli zvolané. Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie ústnu informáciu o aktuálnom stave rekonštrukcie električkových tratí.“ 

p. Raši, primátor mesta - Ďakujem pekne, prosím hlasujte.

Hlasovanie č. 59 -	za: 32, proti: 4, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 15
Pokračovanie rokovania MZ o prerušenom bode z V. rokovania MZ zo dňa 22.06.2015 - Územný plán zóny Košice – Kavečany, Zmeny a doplnky 2014

p. Raši, primátor mesta - Prejdeme k ďalšiemu bodu ktorým je bod číslo 15. Je to Pokračovanie rokovania o prerušenom bode z V. rokovania mestského zastupiteľstva zo dňa 22. 6. Územný plán zóny Košice – Kavečany, Zmeny a doplnky. Máme tu pani hlavnú architektku. Stručne nám povedzte o čo išlo a potom by som poprosil láskavo pána starostu o krátke vyjadrenie. Ďakujem pekne.

p. Királyová, hlavná architektka mesta - Zmeny a doplnky územného plánu zóny Kavečany sa predkladajú opätovne. Územný plán rieši dve lokality. Ulicu Oblú, a to vlastne iné usporiadanie s prístupovou komunikáciou, a druhú lokalitu, ktorá je lokalita Pri cintoríne. Problém bol, že vlastne nadmerné záhrady, ktoré sa tu riešia, riešia sa len na časti tohto územia. Druhá časť územia, to je to svetlozelené, nebola pojatá do zmien a doplnkov. A z tohto dôvodu, že tam nedošlo k dohode medzi vlastníkmi týchto parciel, pán starosta dal námietky. My sme mu vlastne vysvetlili, obstarávateľ vyhodnotil ako námietku neopodstatnenú, pretože do budúcna je možné riešiť ďalšími zmenami a doplnkami túto lokalitu. Stanovisko, získali sme stanovisko od pána starostu, po vysvetlení tzn., že územný plán zóny Kavečian ako je predložené Zmeny a doplnky, boli spracované, vyhodnotené, prerokované a vlastne preskúmané Okresným úradom, kde máme na to stanovisko podľa § 25 súhlasné. A máme súhlasné stanovisko aj od pána starostu Kavečian.

p. Raši, primátor mesta - Ďakujem pekne. Ďakujem za predloženie materiálu. Poprosil by som, keby ste dali slovo pánovi starostovi. Vítam vás na zastupiteľstve pán starosta.

p. Balčík, starosta MČ Kavečany - Ďakujem pekne, vážený pán primátor za slovo. Tak, ako to bolo povedané, pripomienkami sme sa zaoberali vo februári. Mestská časť Košice Kavečany vlastne pripomienkovala štúdiu, ktorú poskytol úrad hlavného architekta. Následné pripomienky, ktoré vlastne niektoré boli akceptované, niektoré nie, s tým, že tie, ktoré akceptované neboli, boli vysvetlené z akého dôvodu akceptované nie sú. A tým pádom vlastne ten problém, že to svetlozelené územie, ktorý je graficky znázornené, do budúcna je možné aj toto riešiť ako funkčnou zástavbou. Tak nevidím dôvod, aby vlastne takto navrhnutá zmena nebola schválená.

p. Raši, primátor mesta - Ďakujem veľmi pekne. Ďakujem pán starosta. To sme chceli počuť. Ďakujem. Pán poslanec Petrvalský, nech sa páči.

p. Petrvalský, poslanec MZ - Ďakujem veľmi pekne za slovo, pán primátor. Keď sa pamätáte, na ostatnom zastupiteľstve, keď táto téma bola prerokúvaná, mňa oslovili obyvatelia týchto ulíc a tvrdili mi, že táto zmena veľmi silne zasiahne do vzhľadu, proste tohto celého. Že oni tam investovali nemalé finančné prostriedky, aby si tam vystavali určitý typ rodinných domov. A že táto zmena by mala toto všetko zmeniť, lebo by to mali byť nejaké dvojdomy alebo pospájané domy a, že by to bolo ako „päsť na oko“. Tak by som sa chcel spýtať aj pani architektky, aj pána starostu, či rozprávali s týmito obyvateľmi a či teda tí obyvatelia proste sú spokojní s tým riešením také, ako je predložené? Ďakujem.

p. Raši, primátor mesta - Ďakujem. Pani hlavná architektka, nech sa páči, potom pán starosta.

p. Királyová, hlavná architektka mesta - Všetky vlastne tieto zmeny, ktoré sú navrhované sú predkladané na prerokovanie. Je prerokovanie s občanmi, s organizáciami a námietky sú vyhodnotené. Tzn., že nebol dôvod, konkrétne také námietky, ako k tejto výstavbe, forme výstavby, neviem o tom, aby boli prednesené.

p. Raši, primátor mesta - Ďakujem, ešte pánovi starostovi vás poprosím dať slovo.

p. Balčík, starosta MČ Kavečany - Ďakujem. Všetky vlastne dotknuté strany boli prizvané na prerokovanie námietok. Ten kto vlastne spracoval alebo vyhotovoval tu to spracovanie námietok, taktiež ako Mestskej časti Kavečany, tak aj im podal vysvetlenie a zdôvodnil, prečo je to navrhované tak, ako to bolo navrhnuté. Takže ja tiež nemám.

p. Raši, primátor mesta - Ďakujem. Ďakujem pán starosta. Ak sa nikto ďalší nehlási, uzatváram rozpravu k tomuto bodu. Ďakujem pán starosta za prítomnosť a poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa platných právnych predpisov berie na vedomie po 1.) súhlasné stanovisko Okresného úradu odboru výstavby a bytovej politiky v Košiciach v zmysle § 25 zákona 50/1976 Zb. o územnom plánovaní a stavebnom poriadku v znení neskorších predpisov k návrhu Územného plánu zóny Košice Kavečany, Zmeny a doplnky 2014, oznámené listom OU-KE-OVBP-201/016054 zo dňa 21. 4. 2015. Po 2.) vyhodnotenie podmienok návrhu Územného plánu zóny Košice – Kavečany, Zmeny a doplnky 2014. Schvaľuje po 1.) Územný plán zóny Košice – Kavečany, Zmeny a doplnky 2014 v zmysle spracovanej dokumentácie. Po 2.) doplnok ku Všeobecnému záväznému nariadeniu mesta Košice číslo 48, záväznej časti územného plánu zóny Košice - Kavečany podľa predloženého návrhu. Žiada primátora mesta Košice za a) zabezpečiť prostredníctvom odborne spôsobilej osoby pre obstarávanie predmetnej územno-plánovacej dokumentácie označenie textovej časti, výkresovej časti a záväznej časti územno-plánovacej dokumentácie schvaľovacou doložkou podľa § 28 ods. 1 zákona 50/1976 Zb. o územnom plánovaní a stavebnom poriadku v znení neskorších predpisov. Vyhotovenie registračného listu podľa § 28 ods. 5 zákona 50 1976 zbierky o územnom plánovaní a stavebnom poriadku v znení neskorších predpisov a jeho doručenie príslušnému ministerstvu Slovenskej republiky spolu s kópiou uznesenia o schválení územnoplánovacej dokumentácie. Uloženie Územného plánu zóny Košice – Kavečany, Zmeny a doplnky 2014 na Magistráte mesta Košice, Útvare hlavného architekta, na Stavebnom úrade mesta Košice a na Okresnom úrade odbore výstavby a bytovej politiky v Košiciach do troch mesiacov od jeho schválenia v mestskom zastupiteľstve. A za b) zabezpečiť vydanie úplného znenia VZN č. 48 o záväznej časti Územného plánu zóny Košice - Kavečany v znení neskorších zmien a doplnkov.“ 

p. Raši, primátor mesta - Ďakujem pekne, prosím hlasujte.

Hlasovanie č. 60 -	za: 36, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.

- - -

Bod č. 16
Regulačný plán (ÚPN-Z) Moskovská trieda - KVP Košice, Zmeny a doplnky 2015, zmena č. 1

p. Raši, primátor mesta - Prejdeme k ďalšiemu bodu, ktorým je materiál Regulačný plán Moskovská trieda - KVP Košice, Zmeny a doplnky 2015. Zmena číslo 1, pani hlavná architektka, nech sa páči.

p. Királyová, hlavná architektka mesta - Zmena regulačného plánu Moskovská trieda rieši nové usporiadanie územia, západnej časti tohto územia, vlastne v dotyku s cintorínom Myslavským a prepojovacou komunikáciou Moskovská trieda a ulica Klimkovičova. Vlastne sa navrhuje usporiadanie ale s ponechaním funkcii športu, zelene. Jedine, čo sa mení, mení sa v tej južnej časti časť územia, ktorá bola určená na občiansku vybavenosť, tá je navrhovaná na viacpodlažnú obytnú zástavbu. To je všetko k tomuto návrhu. Návrh bol vlastne spracovaný spôsobilou osobou, vyhodnotený, pripomienky teda verejného obstarávania, pripomienky prerokovania verejného s občanmi a s organizáciami prebehli, boli vyhodnotené predošlé pripomienky v tom území, ktoré boli vlastne. Tam došlo k dohode medzi vlastníkmi týchto parciel a dotknutým riešením, ktoré je navrhované na zmenu. Tzn., že máme aj vyhodnotenie okresného úradu o spôsobe, že táto dokumentácia je v súlade s nadradenou dokumentáciou a je pripravená na schválenie do mestského zastupiteľstva.

p. Raši, primátor mesta - Ďakujem pekne. Otváram rozpravu k tomu bodu. Neviem, či sa hlási niekto. Nech sa páči. Ak nikto, uzatváram rozpravu, poprosím návrhovú komisiu.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa platných právnych predpisov berie na vedomie po 1.) súhlasné stanovisko Okresného úradu odboru výstavby a bytovej politiky v Košiciach v zmysle § 25 zákona č. 50/1976 Zb. o územnom plánovaní a stavebnom poriadku, v znení neskorších predpisov, k návrhu Regulačného plánu ÚPN-Z Moskovská trieda – KVP Košice, Zmeny a doplnky 2015, zmena číslo 1, oznámené listom číslo 034646 zo dňa 11. 9. 2015. Po 2.) vyhodnotenie pripomienok k návrhu Regulačného plánu Moskovská trieda – KVP Košice, Zmeny a doplnky 2015, zmena číslo 1. Schvaľuje po 1.) Regulačný plán Moskovská trieda – KVP Košice, Zmeny a doplnky 2015, zmena číslo 1v zmysle spracovanej dokumentácie. Po 2.) doplnok k Všeobecne záväznému nariadeniu mesta Košice číslo 106, ktorým sa vyhlasuje záväzná časť Regulačného plánu Moskovská trieda – KVP Košice v znení neskorších zmien a doplnkov podľa predloženého návrhu. A žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 61 -	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 17
Voľba Hlavného kontrolóra mesta Košice – podmienky spôsobu, účasti a vykonania voľby Hlavného kontrolóra mesta Košice a náležitosti prihlášky

p. Raši, primátor mesta - Prejdeme k ďalšiemu bodu programu, ktorým je materiál Voľba hlavného kontrolóra mesta Košice - podmienky spôsobu účasti a vykonanie voľby hlavného kontrolóra mesta Košice a náležitosti prihlášky. Ctené dámy poslankyne, vážení páni poslanci, materiál máte pred sebou. Materiál a jeho podmienky voľby hlavného kontrolóra vychádzajú zo zákonnej úpravy a z podmienok, ktoré sú definované zákonom. Chcem otvorením rozpravy požiadať o vaše pripomienky a zároveň chcem požiadať jednak predsedov klubov, ale aj poslancov, aby navrhli členov pracovnej komisie mestského zastupiteľstva na posúdenie náležitostí prihlášok a vyhodnotenie splnenia predpokladov kandidátov na funkciu hlavného kontrolóra mesta Košice. Budeme potrebovať piatich kandidátov, a potom po vyhlásení konkurzu, po vašom skontrolovaní prihlášok, tých ktorých spĺňa všetky náležitostí by urobili verejnú prezentáciu a voľba by sa uskutočnila 30. 11. 2015 s tým, že nový kontrolór alebo staronový kontrolór by nastúpil od 1. 1. 2016. Nech sa páči, otváram rozpravu. Pán poslanec Gáll, po ňom pán poslanec Gibóda.

p. Gáll, poslanec MZ - Rozpravu - Znamená, že môžem už aj navrhnúť? Áno?

p. Raši, primátor mesta - Áno. Aj seba.

p. Gáll, poslanec MZ - Áno. Seba nechcem, ale chcel by som navrhnúť pani poslankyňu Iľaščíkovú, nakoľko je kontrolórkou v Šaci, tak myslím si, že bude veľmi nápomocná. Ďakujem.

p. Raši, primátor mesta - Ďakujem pekne. Čiže prvý návrh máme pani poslankyňu Iľaščíkovú. Samozrejme, ide o kontrolu formálnej stránky. Takže náležitosti, čo obálky obsahujú. Ďakujem pekne, pán poslanec Gibóda.

p. Gibóda, poslanec MZ - Ďakujem veľmi pekne za slovo. V prvom rade by som chcel navrhnúť do tejto pracovnej skupiny pána poslanca Alfonza Halenára, ako dlhoročného poslanca mestského zastupiteľstva, určite skúseného a vhodného na túto funkciu. A zároveň by som rád, kolegovia predložil návrh, pozmeňujúci návrh ku tomuto materiálu kde sa jedná o zmenu v písmene c) ods. 1, kde voľba hlavného kontrolóra mesta Košice sa uskutočňuje tajným hlasovaním poslancov zastupiteľstva v Košiciach sa nahrádza textom „voľba hlavného kontrolóra mesta Košice sa uskutoční verejným hlasovaním poslancov mestského zastupiteľstva v Košiciach“. Ďakujem veľmi pekne.

p. Raši, primátor mesta - Ďakujem pekne. Čiže budú to 2 návrhy. Prvý bude pán poslanec Halenár do komisie, druhý bude, aby to bolo verejne. Poprosím predložiť písomne komisii. Ďakujem pekne, pán poslanec Sidor.

p. Sidor, poslanec MZ - Ďakujem za slovo. Za poslanecký klub Šport do Košíc by sme navrhli pani poslankyňu Kyjevskú, vzhľadom k tomu, že má dlhoročné skúsenosti v práci o samospráve. Ďakujem.

p. Raši, primátor mesta - Ďakujem pekne. Pani námestníčka, nech sa páči.

p. Lenártová, námestníčka primátora - Ja navrhujem za klub Smer - Sociálna demokracia pána Jána Jakubova. Ďakujem.

p. Raši, primátor mesta - Ďakujem pekne. Piaty navrhnutý a poprosím pána poslanca Špaka za Pravý sektor, klub. Nech sa páči.

p. Špak, poslanec MZ - Pravý poslanec klub. Takže, vážený pán primátor, za Pravý poslanecký klub, tak sa to pekne číta, správne, Navrhujem poslanca Daniela Rusnáka. Ďakujem.

p. Raši, primátor mesta - Ďakujem pekne. Nikto nemá žiadne ďalšie návrhy. Čiže budeme hlasovať najprv o pozmeňujúcich návrhoch a doplňujúcich tak, ako boli predložené s tým, že budeme voliť piatich členov. Máme navrhnutých 6. Potom pri uvádzaní vás poprosím návrhová komisia, uveďte okrem hlasovania o kandidátoch aj návrh, aby bolo hlasovanie nie tajné, ale verejné. Čiže uveďte potom aj tento návrh. Len aby sme vedeli. Čiže nech sa páči, návrhová komisia. Ak sa nikto ďalší nehlási, uzatváram teda rozpravu. Poprosím návrhovú komisiu o uvedenie hlasovania.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pána poslanca Gibódu v znení: „Mestské zastupiteľstvo v Košiciach schvaľuje zmenu návrhu, kde písm. c) ods. 1 po a) voľba hlavného kontrolóra mesta Košice sa uskutoční tajným hlasovaním poslancov Mestského zastupiteľstva v Košiciach nahrádza textom: „po a) voľba hlavného kontrolóra mesta Košice sa uskutoční verejným hlasovaním poslancov Mestského zastupiteľstva v Košiciach“.“ 

p. Raši, primátor mesta - Ďakujem pekne, prosím hlasujte.

Hlasovanie č. 62 -	za: 7, proti: 17, zdržali sa: 14

 p. Raši, primátor mesta - Tento návrh neprešiel. A teraz budeme hlasovať o návrhoch na jednotlivých členov komisie. My máme 6-tich kandidátov a máme 5 miest. Takže budeme hlasovať o každom osobitne.

p. Andrejčák, poslanec MZ a člen návrhovej komisie - Tak... poprosím - lebo...

p. Raši, primátor mesta - Takže, ja vám budem radiť. Prvý návrh dal pán poslanec Gáll, ktorý navrhol pani polankyňu Iľaščíkovú. Dobre, čiže budeme hlasovať.

p. Andrejčák, poslanec MZ a člen návrhovej komisie - Dobre takže: „za členku pracovnej komisie mestského zastupiteľstva na posúdenie náležitých prihlášok a vyhodnotenie splnenia predpokladov kandidátov na funkciu hlavného kontrolóra mesta Košice  mestské zastupiteľstvo volí pani poslankyňu Iľaščíkovú.“

p. Raši, primátor mesta - Prosím hlasujte. Dôležité je, aby kandidát mal nadpolovičný počet hlasov. Keď budú mať všetci nadpolovičný počet hlasov, podľa počtu hlasov budú vybratí prví piati.

Hlasovanie č. 63 -	za: 33, proti: 0, zdržali sa: 5

p. Raši, primátor mesta - Prosím, ďalej budeme hlasovať o pánovi poslancovi Halenárovi, ktorého navrhol pán poslanec Gibóda.

p. Andrejčák, poslanec MZ a člen návrhovej komisie - Takže text je ten istý: „Mestské zastupiteľstvo v Košiciach schvaľuje pána poslanca Alfonza Halenára do pracovnej komisie pre voľbu kontrolóra.“ 

p. Raši, primátor mesta - Prosím hlasujte.

Hlasovanie č. 64 -	za: 15, proti: 1, zdržali sa: 24

p. Raši, primátor mesta - Ďalšie hlasovanie bude o pani poslankyni Kyjevskej, ktorú navrhol Šport do Košíc.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje pani poslankyňu Ivetu Kyjevskú za členku pracovnej komisie pre voľby kontrolóra mesta Košice.“ 

p. Raši, primátor mesta - Prosím hlasujte.

Hlasovanie č. 65 -	za: 33, proti: 0, zdržali sa: 7

p. Raši, primátor mesta - Teraz budeme hlasovať o návrhu za poslanecký klub Smer - Sociálna demokracia, ktorý navrhol pána poslanca Jakubova.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje pána poslanca Jána Jakubova do pracovnej komisie pre voľby kontrolóra mesta Košice.“

p. Raši, primátor mesta - Ďakujem, prosím hlasujte.

Hlasovanie č. 66 -	za: 34, proti: 0, zdržali sa: 6

 p. Raši, primátor mesta – Ďalej.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje pána poslanca Daniela Rusnáka za člena pracovnej komisie pre voľby kontrolóra mesta Košice.“ 

p. Raši, primátor mesta - Prosím hlasujte.

Hlasovanie č. 67 -	za: 40, proti: 0, zdržali sa: 0

p. Raši, primátor mesta - Pán poslanec Rusnák bol schválený. Čiže, schválili sme štyroch poslancov, ktorí budú členmi pracovnej komisie mestského zastupiteľstva na posúdenie náležitostí prihlášok. Piateho člena komisie navrhnem pána riaditeľa Magistrátu mesta Košice, ide o kontrolu formálnej stránky. Ďakujem pekne, poprosím, aby sme hlasovali o návrhu uznesenia tak, ako je uvedené v materiáli.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach po A) konštatuje, že podľa § 18 ods. 8 písm. c) zákona o obecnom zriadení, dôjde dňa 31. 12. 2015 k zániku výkonu funkcie hlavného kontrolóra mesta Košice Ing. Hany Jakubíkovej uplynutím jeho funkčného obdobia. Po B) vyhlasuje deň konania voľby hlavného kontrolóra mesta Košice na 30. 11. 2015 s termínom nástupu do funkcie od 1. 1. 2016. Po C) schvaľuje podrobnosti o podmienkach spôsobu účasti a vykonania voľby hlavného kontrolóra mesta Košice a náležitosti prihlášky takto. Po 1.) spôsob a vykonanie voľby hlavného kontrolóra mesta Košice nasledovne podľa predloženého návrhu; po 2.) predpoklady na výkon funkcie hlavného kontrolóra mesta Košice podľa predloženého návrhu. Po 3.) náležitosti písomnej prihlášky kandidáta podľa predloženého návrhu. Po 4.) termín ukončenia podávania prihlášok podľa predloženého návrhu. Po D) menuje členov pracovnej komisie mestského zastupiteľstva na posúdenie náležitostí prihlášok a vyhodnotenie splnenia predpokladov kandidátov na funkciu hlavného kontrolóra mesta Košice v zložení: pani poslankyňa Iľaščíková, pani poslankyňa Kijevská, pán poslanec Jakubov a pán poslanec Rusnák. Po E) ukladá komisii na posúdenie náležitostí prihlášok a vyhodnotenie splnenia predpokladov kandidátov na funkciu hlavného kontrolóra mesta Košice podľa predloženého návrhu pod bodmi 1, 2. A po F) žiada primátora mesta Košice, aby podľa § 18 ods. 2 zákona Slovenskej národnej rady č. 369/1990 o obecnom zriadení v znení neskorších predpisov vyhlásil deň konania voľby hlavného kontrolóra mesta Košice podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 68 -	za: 37, proti: 0, zdržali sa: 1

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 18
Informácia o výsledku výberového konania na obsadenie funkcie riaditeľa príspevkovej organizácie Psychosociálne centrum

p. Raši, primátor mesta - Prejdeme k ďalšiemu bodu programu, ktorým je informácia o výsledku výberového konania na obsadenie funkcie riaditeľa príspevkovej organizácie Psychosociálne centrum. Na konkurz na obsadenie tejto pozície sa prihlásili dvaja uchádzači. Víťazným uchádzačom, tak ako to máte uvedené v materiáli bola pani Mgr. Beáta Horváthová, ktorá sa nachádza tu. Teda ja tam nedovidím, ale mala by byť tu. Takže pokiaľ sa chcete niečo spýtať pani magistry, máte priestor. Otváram rozpravu k tomuto bodu. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Ja sa ospravedlňujem, pán primátor, aj kolegom, ale nebol som tu k správe povereného náčelníka mestskej polície. Chcem sa preto opýtať, že prečo a ako dlho máme povereného, keďže tu teraz prerokovávame, že bolo výberové konanie?

p. Raši, primátor mesta - Pán poslanec, máte interpelácie a dopyty. Ďakujem.

p. Gibóda, poslanec MZ - Nie, nie, toto nie je interpelácie, dopyty. Ja tu mám návrh na uznesenie.

p. Raši, primátor mesta - Ale nesúvisí to s týmto bodom. Je to informácia o výsledku výberového konania.

p. Gibóda, poslanec MZ - Pán primátor, mám návrh na uznesenie, nemôžete má zbaviť možnosti ho predložiť. Navrhujem pripraviť a vyhlásiť výberové konanie na pozíciu náčelníka Mestskej polície, čož Mestské zastupiteľstvo ukladá, zodpovedný riaditeľ Magistrátu mesta Košice. Termín decembrové zastupiteľstvo mesta Košice. Ďakujem veľmi pekne.

p. Raši, primátor mesta - Pán poslanec, keď si pozriete rokovací poriadok, tak viete, že keď predkladáte návrhy nesúvisiace s bodom a tento bod hovorí o výsledku výberového konania na obsadenie funkcie Psychosociálneho centra, tak vám môže byť odobraté slovo. Tak ma neupozorňujte čo môžem robiť, ale si prečítajte rokovací poriadok. Dobre. Ukončujem rozpravu k tomuto bodu. Prosím návrhovú komisiu.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach menuje podľa príslušných právnych noriem, menuje s účinnosťou od 1. 10. 2015 pani magistru Beatu Horváthovú do funkcie riaditeľky príspevkovej organizácie Psychosociálne centrum, Jegorovovo námestie 5, Košice  podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 69 -	za: 37, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 19
Vyhodnotenie členstva mesta Košice v združeniach a organizáciách za rok 2014 – informatívna správa

p. Raši, primátor mesta - Prejdeme k ďalšiemu bodu. Je to Vyhodnotenie členstva mesta Košice v združeniach a organizáciách za rok 2014 - informatívna správa. Vyhodnotenie členstva máte pred sebou. Máte to v zložení domácich združení a organizácií a medzinárodných organizácií. Zároveň aj s členskými príspevkami, ktoré v daných organizáciách mesto platí. V návrhu uznesenia máme zachovať, teda nenavrhujeme žiadnu z týchto organizácií, teda respektíve zrušiť jej členstvo, alebo ju opustiť. Nech sa páči, otváram rozpravu k tomuto bodu. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Pán primátor, ja sa chcem opýtať, tu je naše členstvo v Oblastnej organizácii cestovného ruchu Košice – Turizmus. Členský príspevok bol vo výške 250.000 eur. Pokiaľ viem, táto organizácia dostáva tieto prostriedky aj na to na určitú stimuláciu košického letiska na odbavovanie pasažierov, aby sme podporili letecký ruch. Bohužiaľ, ale v tejto správe sa o tejto informácii nikde nedočítam, čož by som teda privítal, nejaké informácie k tomu, keďže na to dávame 250.000 eur. A zároveň pán primátor sa chcem opýtať, aké boli - možnože nie v roku 2014, ale v predchádzajúcich rokoch, aktivity pána primátora v organizácii Primátori za mier, ktorá je organizáciou s jedinou náplňou a to je nukleárne odzbrojovanie. Čiže ja sa chcem opýtať, že ako Košice prispievali a pán primátor v tejto organizácií k nukleárnemu odzbrojovaniu? Ďakujem.

p. Raši, primátor mesta - Ďakujem. Pani námestníčka, nech sa páči.

p. Lenártová, námestníčka primátora - Pán poslanec, nabudúce, keď sa niečo opýtate, tak si naozaj naštudujte materiály, pretože do Oblastnej organizácie cestovného ruchu Košice - Turizmus dáva mesto výber z daní za ubytovanie, na základe novely zákona o cestovnom ruchu. Čiže je to zo zákona vyplývajúca povinnosť mesta Košice. A čo sa týka podpory leteckej linky, oblastná organizácia Košice - Turizmus čerpá vo výške vybraného členského príspevku od mesta Košice, aj od neštátnych subjektov štátnu dotáciu. A táto štátna dotácia v rovnakej výške ako je vybrané členské, čiže ak sa vyberie členské 350.000 od štátu, dostávame z Ministerstva dopravy 350.000 štátnu dotáciu. A čo sa týka podpory leteckej linky, my podporujeme letisko Košice, s ktorým máme zmluvu na základe verejného obstarávania. Ďakujem pekne.

p. Raši, primátor mesta - Ďakujem pekne. To bola faktická. Alebo rozprava? Faktická. Potom pán poslanec Gibóda nemôže reagovať. Pán poslanec Halenár, nech sa páči.

p. Halenár, poslanec MZ - No, ja som sa chcel v podstate opýtať presne to isté, čo kolega Gibóda. A môžem povedať, že to, čo ste odpovedali pani Lenártová, pani námestníčka, prepáčte, nezasahuje otázku. Otázka znela, prečo nemáme tie peniaze, akokoľvek ja s vami súhlasím, ktoré tam idú, vyhodnotené? Tzn. nakoľko plnia svoj účel? Pokiaľ ja viem, Letisko Košice je privátna firma. Ak my dávame verejné peniaze do privátnej firmy, chcelo by to aspoň teraz skrátka povedať. Skúste prosím. Ďakujem.

p. Raši, primátor mesta - Letisko Košice je tak isto privátna firma ako spoločnosť Kosit. Lebo štát tam má 34 %. Ja poprosím pani námestníčka, možno, aby Košice - Turizmus rozposlal poslancom správu o svojej činnosti, aby dostali komplexnú informáciu. A ja by som ešte zareagoval na organizáciu, čo sa pýtal pán poslanec Gibóda Primátori za mier. Áno, v roku 2014 mesto nebolo vyzvané k žiadnej aktivite súvisiacej s členstvom v združení, ani v roku 2015 nebolo mesto zatiaľ vyzvané k žiadnej aktivite. A čo sa týka aktivity predtým, tak vás poprosím, dajte mi dopyt alebo interpeláciu, aby som vám všetky aktivity, ku ktorým sme boli vyzvané mohol dať písomne. Pán poslanec Halenár, nech sa páči.

p. Halenár, poslanec MZ – Faktická poznámka. Pán primátor, viete veľmi dobre, aká čulá debata je hocikedy o pár tisíc eur, alebo o desiatkach tisíc eur. Tu dávame značne vyššiu sumu, než je tých pár tisíc eur. A debata je len o tom, aby toto bolo súčasťou tej správy. Tzn., že ak by sme mali súčasťou tej správy nakoľko mesto Košice považuje tie peniaze, ktoré tam idú za účelne vynaložené, myslím, že by sme nemali žiaden príspevok.

p. Raši, primátor mesta - Pán poslanec Halenár, ale však celá správa je na webe o Košice turizme, kde máte všetky informácie o všetkom. Však to je jedna veľká organizácia, podpora turizmu. Z hľadiska podpory letiska je len jedna z jej mnohých častí. A robí mnohé ďalšie úkony. Tak ja vás láskavo poprosím, sa možno najprv pozrite na web a potom sa spýtajte. Ukončujem rozpravu k tomuto bodu. Poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie vyhodnotenie členstva mesta Košice v združeniach a organizáciách za rok 2014 informatívna správa.“ 

p. Raši, primátor mesta -  Ďakujem, prosím hlasujte.

Hlasovanie č. 70 -	za: 33, proti: 2, zdržali sa: 4

p. Raši, primátor mesta - Uznesenia sme schválili. Ďakujem pekne.
- - -

Bod č. 20
Monitorovacia správa programového rozpočtu mesta Košice k 30.06.2015

p. Raši, primátor mesta - Prejdeme k ďalšiemu bodu programu. Je to bod číslo 20 Monitorovacia správa programového rozpočtu mesta Košice k 30. 6. 2015. Materiál máte pred sebou, pomerne obsiahly, takže hneď k nemu otváram rozpravu. Nech sa páči, pán poslanec Petrenko, nech sa páči.

p. Petrenka, poslanec MZ - Ďakujem. Vážený pán primátor, páni námestníci, vážené kolegyne, kolegovia, finančná komisia pri mestskom zastupiteľstve v Košiciach prerokovala materiál Monitorovaciu správu programového rozpočtu mesta Košice k 30. 6. 2015. K materiálu neboli predložené zásadné pripomienky. Finančná komisia odporúča mestskému zastupiteľstvu zobrať na vedomie Monitorovaciu správu programového rozpočtu mesta Košice k 30. 6. 2015. Ďakujem.

p. Raši, primátor mesta - Ďakujem pekne, pán poslanec Polaček.

p. Polaček, poslanec MZ - Ďakujem pekne. Pán primátor, ja mám nejaké drobnosti k monitorovacej správe. Našiel som tam niekoľko disproporcií. Ale najprv začnem z trošku z druhej strany. Ja monitorovaciu správu považujem za to, kde istým spôsobom je to zrkadlo o tom, ako sa čerpá rozpočet, či plus, či mínus. A či sa napĺňa to, čo poslanci mali záujem alebo chceli podporiť a riešiť. A zároveň monitorovacia správa nám by mala odhaliť aj nejaké ďalšie problémy, nepríjemnosti alebo všetko to, čo s tým môže súvisieť, pretože je to zhluk čísla, ktorý hovorí o tom ako sa naša ekonomika vyvíja. Nebudem rozprávať o všetkých veciach, ktoré si myslím, že by bolo vhodné, ale vyberiem taký najmarkantnejší, a to je program 5 Doprava, zimná údržba, teda aktivita čísla 9. V monitorovacej správe sme schválili ako poslanci rozpočet 1.300.000 eur. Skutočné čerpanie je k 30. 6. je 1.229.000, čo je takmer 95 %. Tzn. ostalo nám 5 % rozpočtu na to, aby sme vykryli druhú časť zimy, sezóna 2015/2016. Zároveň som si pozrel záverečný účet za rok 2014 a ostal som prekvapený, pretože som si pamätal, že v minulosti sme sa schválili tým, aká bola teplá zima a ušetrili sme dosť peňazí na Hlinkovú most, myslím, že 200 alebo 300.000 eur. Za celý rok 2014 sme minuli 887.000 eur. Teda za prvú časť zimy v roku 2015 1.229.000, za rok 2014 887.000, čiže minuli sme o 342.000 eur viac a zima je ešte pred nami, resp. sezóna 2015/2016. Ale aby som neostal len pri číslach, vybral som si správu zo Slovenského hydrometeorologického ústavu, ktorý konštatuje, že zima 2014/2015, teda rozprávame o tom, v období sa zaradila medzi jednu z najteplejších. Z nej vyberiem len dva údaje. Oproti minulej sezóne 2013/2014, sezóna 2014/2015 mala menej ľadových dní a zároveň mala menej dní so snehovou prikrývkou. Podľa mňa dve dôležité informácie o tom, ako vlastne sa zimná údržba riadi v rámci mesta. V textovej časti a tu by som poprosil vlastne odpoveď, v textovej časti monitorovacej správy  na strane 46 sa hovorí o dĺžke posypaných miestnych komunikácií, dĺžke prehŕňaných miestnych komunikácií a pod. Zaskočili ma čísla, pretože dĺžka posypaných miestnych komunikácií v kilometroch oproti roku 2014 k 30. 6. je ... (pozn. signál trojminútového intervalu)...môžem dorozprávať, pán primátor? Jedná sa asi o 4 vety.

p. Raši, primátor mesta - Veľmi rýchlo. Ďakujem.

p. Polaček, poslanec MZ - Ďakujem, skúsim to skrátiť. Výkony, ktoré sú tu k tejto monitorovacej správe sú reálnymi výkonmi za polrok roku 2015. Vzhľadom na klimatické podmienky prekvapilo ma, že v roku 2012 sme mali 44 tis. pohotovostných hodín za celý rok 2012. A v roku 2015 za 1. polrok sme potrebovali 53 683 pohotovostných hodín. Teda o 13 tis. pohotovostných hodín viac. Taký istý stav sa deje vlastne v posypávaných miestnych komunikáciách odvozu snehu, keď sme v roku 2012 plánovali 250 ton, my už teraz plánujeme tisíc ton odvozu snehu. A istým spôsobom získal som pocit, že v tej monitorovacej správe niečo nie je dobre, resp. tu máme problém, ako sa postavíme v zime ku koncu sezóny v roku na konci roku 2015, keď sme vyčerpali peniaze i napriek tomu, že sme mali teplú sezónu. By som poprosil odpoveď. Ďakujem.

p. Raši, primátor mesta - Pani inžinierka Kažimírová alebo ak je tu pán inžinier Cichanský? No, tak to musíte zvládnuť sama.

p. Kažimírová, zástupkyňa riaditeľa MMK - Dobrý deň. Vážený pán primátor, vážené mestské zastupiteľstvo. Viem sa vyjadriť k tým finančným ukazovateľom, teda k tomu čerpaniu vo výške 1.229.000. Sú v tom zahrnuté faktúry za obdobie od novembra minulého roku, pretože vlastne tie faktúry, ktoré prichádzajú za výkon až mesiac po. A sú splatné v januári. Čiže vlastne boli uhrádzané až v roku 2015 a vlastne predstavujú celú zimnú sezónu roka 2014/2015 s tým, že je tam ešte nejaká rezerva na obdobie koniec roka. Čiže to môže byť mesiac október, ktorý bude ešte do konca roka splatný. Čiže podľa nášho názoru, ak teda nebudú nejaké mimoriadne poveternostné podmienky, tak tá suma 1.300.000 by mohla v tomto roku postačovať.

p. Raši, primátor mesta - Čiže, je to štandardné ako to býva každý rok?

p. Kažimírová, zástupkyňa riaditeľa MMK - Áno.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu. 

p. Andrejčák, poslanec MZ a člen návrhovej komisie - Návrh na uznesenie: „Mestského zastupiteľstva v Košiciach berie na vedomie Monitorovaciu správu programového rozpočtu mesta Košice  30. 6. 2015.“
 
p. Raši, primátor mesta - Ďakujem, prosím hlasujte.

Hlasovanie č. 71 -	za: 34, proti: 1, zdržali sa: 3

p. Raši, primátor mesta - Uznesenie bolo schválené. Ďakujem pekne.
- - -

Bod č. 21
Poskytovanie dotácie FC VSS Košice, a. s. (pôvodne MFK Košice, a. s.)

p. Raši, primátor mesta -  Prejdeme k ďalšiemu bodu, po ktorom bude obedňajšia prestávka. Je to Poskytnutie dotácie FC VSS Košice a.s., pôvodne MFK Košice a.s. Dovoľujem si poprosiť, aby nám úvod k tomuto bodu programu urobil predseda komisie pán poslanec Sidor. Igor, poprosím aj poprosím objasniť, čo sa udialo, aké boli rokovania, aké sú návrhy, atď. Medzitým ako pán poslanec Sidor bude rozprávať, vás poprosím, pozrite sa aj na návrh uznesenia, ktorý je pripravený aj s tým, že aké podmienky tam dávajú pre prijímateľa dotácie FC VSS Košice. Nech sa páči.

p. Sidor, poslanec MZ - Ďakujem pán primátor. Dámy, páni, ak dovolíte, v krátkosti by som zhrnul niečo aj z minulosti, tzn. niektoré záväzky mesta Košíc, ktoré vyplývali na základe uzatvorenej dohody akcionárov v minulosti. MFK, v ktorej mesto Košice malo svoje zastúpenie. V roku 2013 došlo k usporiadaniu vzťahov a mesto Košice vystúpilo z tejto a. s. Následne po dohode, kde bolo dohodnuté s novými akcionármi a následníkmi, že po dobu desiatich rokov mestský futbal, alebo v tom čase MFK Košice bude dostávať na najbližších 10 rokov dotáciu na mládeže vo výške 300.000 eur, zhruba po 25.000 eura mesačne na činnosť mládežníckeho futbalu. Samozrejme, že tam boli aj zakomponované určité body, kedy v tom čase sa nevedela, aký bude ďalší vývoj tohto futbalového klubu. V roku v sezóne 2014/2015 došlo k tomu, že síce MFK nevypadlo zo súťaže, ale nebola im udelená na základe určitých technických problémov licencia. A tým pádom sa musela celá táto zmluva v roku 2015 otvoriť. Vychádzalo sa z predchádzajúcej zmluvy, že jeden z tých bodov, ktorý hovoril o tom, že sa musí žiadať nová žiadosť o dotáciu bolo to, že došlo k opusteniu najvyššej súťaže a plus aj zmena názvu z MFK na VSS Košice. Mesto Košice potom následne na základe tohto prerušilo vyplácanie dotácie. Bolo k tomu viacero stretnutí so zástupcami, v tom čase už futbalového klubu VSS Košice, kde sa presne definovali podmienky za akých okolností v budúcnosti sa táto dotácia bude vyplácať. Keďže z minulej zmluvy z roku 2013 bol to už nový subjekt, tak práve preto na základe toho dnes máme na stole posudzovanie novej dotácie, ktorá je vo výške 150.000. Aby sme rozumeli, je to rozdelená dotácia, ktorá sa týka len tohto roku, tzn. roku 2015. Následná dotácia, ako bude vyzerať v roku 2016, tak bude predmetom asi zrejme decembrového mestského zastupiteľstva. Čo sa týka toho, čo viacerých z vás bude zaujímať, a to je, lebo veľa krát bolo vyčítané, aj správa hlavnej kontrolórky hovorila o niektorých nedostatkoch, tak bolo dohodnuté to na úrovni majiteľskej štruktúry futbalového klubu VSS, pánom Podolákom, na úrovni riaditeľa magistrátu, za účasti viackrát aj mojej, že následne následné, za predpokladu, že táto dotácia schváli, následné uhrádzanie faktúr bude prechádzať kontrole. Tzn. celé úhrady by išli v tej podobe, že by sa presne špecifikovali finančné čiastky, ktoré sú za nájom, za dopravu, za mzdy, vyúčtovanie v jednotlivých súťažiach. A ďalšie položky, ktoré by prechádzali kontrolou na magistráte a následne by prechádzali, by išli na podpis k riaditeľovi magistrátu a následne táto čiastka by bola postúpená na špeciálne zriadený klub FC VSS, ktorý nás, hneď tú istú čiastku by všetkým tým, ktorý tieto faktúry by mali odsúhlasené, by tieto finančné prostriedky boli uhrádzané. Záverom by som chcel len dodať ešte jednu skutočnosť, že v súčasnosti zatiaľ len FC VSS spĺňa kritériá na túto dotáciu, vzhľadom k tomu, ako jediní vlastnia útvary talentovej mládeže v Košiciach. Čo sa týka mládeže, dovolím si ešte na záver podotknúť číslo, a to je 400 detí, ktoré sú v kategórii od piatich do ôsmich rokoch v piatich tréningových centrách, v prípravkách. Potom sú to dievčatá, ktoré sú vo vekovej kategórii do 15 rokov, potom sú tam štyri družstvá, kategória od ôsmich do jedenástich rokov, v rámci tohto futbalového klubu. A následne sú dve družstvá mladších žiakov, dve družstvá starších žiakov, dve družstvá mladšieho dorastu a jedno družstvo staršieho dorastu. Všetky tieto družstvá, tzn. žiaci, starší žiaci, mladší dorast a starší dorast hrajú, podotýkam prvú ligu. Takže toto je v krátkosti ako na úvod. Ďakujem.

p. Raši, primátor mesta - Ďakujem pekne pán poslanec. Otváram rozpravu k tomuto bodu. Nech sa páči ctení poslanci, ctené dámy, páni. Pán poslanec Halenár, nech sa páči.

p. Halenár, poslanec MZ - Tiež sa vrátim k tomu, čo sme tu počuli od hlavného kontrolóra. A chcel by som od neho aj odpoveď na otázku, čo urobilo mesto preto, aby tie zistenia, ktoré boli, tzn. netransparentné používanie účtu, tzn. všelijaké peniaze sa tam miešali, a došli k nejakému záveru, čo bol záver tých zistení? Čiže to je moja otázka. A druhá moja otázka znie, nakoľko mesto považuje tie peniaze, ktoré dáva 300.000 za účelne využité, čiže ja neviem, kto sa zaoberá športom z námestníkov, niekto skrátka, nakoľko sú účelne využité? Na koľko máme informácie o účelnosti? Čiže prvá na kontrolóra a druhá o účelnosti.

p. Raši, primátor mesta - Pani hlavná kontrolórka, keď chcete zareagovať. Aj, čo sa týka účelnosti, lebo dotácia je viazaná na mládež. Čiže vy kontrolujete zrejme aj jej použitie v súlade s dotačnými pravidlami, takže obidve otázky sú na vás.

p. Jakubíková, hlavná kontrolórka mesta - Chvíľku strpenia, len si vytiahnem správu z predchádzajúceho rokovania. Takže, k tej správe, ktorú sme predkladali v 1. polroku 2015 mal kontrolovaný subjekt prijať opatrenia na zlepšenie situácie alebo odstránenie zistených nedostatkov, ktoré aj predstavitelia alebo štatutár podpísal. Túto správu o výsledkoch kontrol, zároveň prijali určité opatrenia. My sme skontrolovali tieto zistenia a je na Mestskom futbalovom klube, aby prijal opatrenia. A zároveň chcem podotknúť, že ako uviedol pán poslanec Sidor, mesto Košice konalo a koná. Vlastne aj na základe toho je aj toto uznesenie, kde sú prijaté určité opatrenia, v rámci poskytovania dotácie pre mestský futbalový klub. 

p. Raši, primátor mesta - Ďakujem pekne 

p. Jakubíková, hlavná kontrolórka mesta -  VSS, pardon.

p. Raši, primátor mesta - VSS kedysi MFK. Pani námestníčka, potom pán poslanec Petrenka.

p. Lenártová, námestníčka primátora - Aby bola účelnosť prostriedkov a ochrana mesta Košice vyšperkovaná, teda, naozaj k spokojnosti všetkým, predkladám ešte pozmeňujúci návrh, kde v návrhu uznesenia sa nakoniec dopĺňa nová odrážka, ktorá znie: „pri schvaľovaní akejkoľvek ďalšej dotácie musí mať príjemca dotácie vysporiadané všetky záväzky voči mestu Košice, právnickým osobám, ktoré zriadilo alebo založilo mesto Košice a mestským častiam v meste Košice a to vždy najneskôr pred schvaľovaním rozpočtu na príslušný kalendárny rok“.  Návrhová komisia má môj pozmeňujúci návrh. Ďakujem pekne.

p. Raši, primátor mesta - Ďakujem pekne. Pán poslanec Petrenka, po ňom pán poslanec Sidor.

p. Petrenka, poslanec MZ - Ďakujem. Vážený pán primátor, pani námestníčka, pán námestník, kolegyne, kolegovia, finančná komisia tak isto na svojom rokovaní prerokovala materiál Poskytnutie dotácie FC VSS Košice a. s., pôvodne MFK Košice, finančná komisia odporúča mestskému zastupiteľstvu prerokovať a schváliť dotáciu pre futbalový klub VSS Košice a. s. účelovo smerovanej výlučne len na podporu mládežníckeho futbalu v roku 2015 s dodržaním podmienok, podľa priloženého návrhu, vrátane doplneného pani námestníčkou primátora. Ďakujem.

p. Raši, primátor mesta - Ďakujem pekne, pán poslanec Sidor, nech sa páči.

p. Sidor, poslanec MZ - Ďakujem pekne za slovo, ale svojim spôsobom pani námestníčka ma trošku predbehla. Ja som chcel len zrekapitulovať to, čo bolo povedané a čo bude v pozmeňujúcom návrhu. Ďakujem.

p. Raši, primátor mesta - Ďakujem pekne pán poslanec. Ešte jednu vec, ale v návrhu uznesenie je zatiaľ vybodkovaná suma. Ako predseda komisie by si mal navrhnúť alebo niekto, sumu, o ktorej budeme hlasovať, eventuálne ešte rozprávať, kým máme otvorenú rozpravu. Čiže neviem, kto z nás, ale niekto by mal určiť nejakú sumu, aby sme vedeli pokračovať ďalej. Čiže najprv sa prihlásil pán poslanec Gibóda, potom pán poslanec Sidor, s faktickou pán poslanec Halenár a Petrenka. Čiže najprv máme faktické. Posledné vystúpenie mal pán poslanec Sidor, čiže pán poslanec Halenár bude reagovať na pána poslanca Sidora, potom pán poslanec Petrenka na poslanca Sidora a potom pokračuje rozprava.

p. Halenár, poslanec MZ - Faktická poznámka. No, rád by som, pán poslanec Sidor, upriamil vašu pozornosť na to, že pani kontrolórka vlastne povedala, že žiadna zodpovednosť nebola vyvodená. Muž menom Podolák, ktorý figuroval v MFK teraz figuruje vo VSS. Inými slovami, keď si to ja preložím do slovenčiny, čo bolo zistenie hlavného kontrolóra 300.000 ročne, ktoré boli posielané na mládežnícky futbal, boli používané teda ešte aj ďalšie peniaze a rôzne úhrady teda z toho účtu, čo mi dáva ako výstup, že tie peniaze, tých 300.000, čo dávalo mesto MFK, mohli byť použité na rôzne účely. Nevedno, aké výsledok je, že hlavný kontrolór teda zaviazal alebo dohodli sa s MFK, že na ich strane budú vykonané nejaké opatrenia. Toto považujem naozaj za niečo, čo nemôžem hlasovať za.

p. Raši, primátor mesta - Ďakujem pekne, pán poslanec Petrenka s reakciou na pána poslanca Sidora.

p. Petrenka, poslanec MZ - Faktická poznámka. Ja som skôr chcel reagovať ku navrhnutej výšky dotácie. V podstate na komisii sme prerokovali možnosti, ktoré sú. Komisia ako taká sa uzhodla na tom, že pokiaľ budú splnené podmienky, ktoré požaduje mesto a samozrejme aj poslanci mesta Košice, môžeme ísť v podstate až do maximálnej výšky, ktorá je na tento účel vyhradená. Je to vecou poslancov na akej sume sa dohodneme. Ďakujem.

p. Raši, primátor mesta - Ďakujem pekne. Čiže to je 150.000. Hej? Dobre, ďakujem pekne. Pán poslanec Gibóda, po ňom pán poslanec Sidor.

p. Gibóda, poslanec MZ - Ďakujem pekne za slovo. Ja sa teda chcem ale opýtať jednu vec, že teraz riešime dotáciu na 2. polrok 2015. A čo rok 2016 a ďalej? Opäť platí zmluva, ktorá, resp. budeme postupovať podľa tej zmluvy? Čo spravíme s talentovanou mládežou potom a Centrom pre talentovú mládež? A čo ostatné kluby? Rozdelíme tých 300.000?

p. Raši, primátor mesta - To budeme riešiť v rámci rozpočtu na rok 2016. Pretože prešli sme zo systému ročného prispievania na MFK na dotačný systém, ktorý sa vždy schvaľuje na začiatku roku. Čiže teraz riešime len do konca roka 2015 a na zastupiteľstve, ktoré bude schvaľovať rozpočet a dotácie na rok 2016 to bude riešené úplne odznova. Čiže teraz riešime iba čo urobí do konca roku 2015.

p. Gibóda, poslanec MZ - Ďakujem veľmi pekne pán primátor, že ste ma nechal dorozprávať a neskočil ste mi do reči.

p. Raši, primátor mesta - Veľmi rád. Pán poslanec Sidor, nech sa páči.
 
p. Sidor, poslanec MZ - Ďakujem za slovo. Takže doplnil by som ešte informáciu, že v rámci toho návrhu na dotáciu na rok 2015 by to bola čiastka 150.000, tak ako pred chvíľkou bolo povedané. Vzhľadom k tomu, že futbalová sezóna sa stále láme cez kalendárny rok, takže teraz by to bolo len do 31. decembra a následne na decembrovom zastupiteľstve by sa schvaľovala dotácia na rok 2016, či už v podobe 150 alebo už 300.000. Ďakujem.

p. Raši, primátor mesta - Čiže predkladáte to ako pozmeňujúci, ako doplňujúci návrh uznesenia, Igor?

p. Sidor, poslanec MZ - Áno, ako doplňujúci návrh uznesenia.

p. Raši, primátor mesta - Poprosím dať to písomne návrhovej komisii. Pán poslanec Berberich, po ňom pán poslanec Petrvalský.

p. Berberich, poslanec MZ - Ďakujem pekne za slovo. Ja sa chcem ešte opýtať či teda máme k dispozícii, v zmysle dôvodovej správy, tie doklady, že žiadateľ nie je v likvidácii a doklady preukazujúce tých 10 % krytia? A ešte som tam, kdesi zachytil v dôvodovej správe, že neboli vyúčtované doteraz niektoré veci. Tak teraz neviem, či dobre sa pýtam. Ale ak bol termín už na vyúčtovanie, či bolo doručené.

p. Raši, primátor mesta - No neviem, pani hlavná kontrolórka alebo pán riaditeľ. Ivan Šulek je tu? Nech sa páči.

p. Šulek, vedúci referátu športu a mládeže - Vážený pán primátor, vážení poslanci, na prvú otázku odpoviem, či boli doručené doklady, ktoré sú podmieňujúce pre dotáciu podľa VZN číslo 76. Áno, všetky tieto doklady nám doručili. A na druhú otázku, ktorá sa týkala vyúčtovania, tuším termín vyúčtovania, prakticky vyúčtovanie bolo dodané útvaru hlavného kontrolóra, ktorý všetky tieto dotácie kontroloval a následne po doručení dokladov sme my, ako referát športu zahájili nové konanie, pretože sme chceli dať do súladu všetky tie doklady tak, ako majú byť podľa VZN. Tie nám po našom napomenutí opäť doručili spolu so žiadosťou, ktorú dávali podľa VZN 76. Tzn. ešte v septembri na začiatku, keď prikladali žiadosť doručili k tomu aj doklady za minulý rok doplnené podľa toho, ako sme im my to kázali.

p. Raši, primátor mesta - Ďakujem pekne, pán poslanec Petrvalský.

p. Petrvalský, poslanec MZ - Ďakujem veľmi pekne. Ja k tejto otázke chcem len toľko povedať, že pokiaľ si pamätáte, keď sme likvidovali náš vzťah s profesionálnym tímom MFK, teraz dospelým A mužstvom, ja som vtedy tu dosť ostro vystúpil, s čím som si vyslúžil na ďalšom zastupiteľstve hnev fanúšikov MFK. A vtedy boli pokusy zlikvidovať podporu mládežníckeho futbalu, teda pokus zlikvidovať podporu finančnú, akúkoľvek, pre MFK. A ja som povedal vtedy, že teda to nie. Deti a mládežníckemu športu my musíme zachovať podporu preto, lebo tieto deti aj s trénermi, aj so všetkým by sa mohli dostať na ulicu. A predsa to nechceme. Takže môj osobný návrh je taký, že mali by sme dostať tomu, čo sme vtedy schválili, že ich 10 rokov budeme podporovať. A pokiaľ má niekto nejaké otázky alebo niečo, je tu finančný riaditeľ FC VSS Košice. Ja osobne si myslím, že by sme mu mohli dať slovo.

p. Raši, primátor mesta - Áno? Kto je tu z VSS? Pán Šarišský je tu niekde? Čiže pán poslanec Petrvalský, chcete, aby dostal pán Šarišský slovo? Čiže máte slovo až je všeobecný súhlas, ctené dámy, ctení páni je všeobecný súhlas? Áno.

p. Šarišský, FC VSS Košice - Vážený pán primátor, vážení poslanci, ďakujem za slovo. Veľa tu bolo povedané o našom klube. Ja by som ešte doplnil niektoré informácie, aj by som prečítal konkrétne zo správy o výsledku finančnej kontroly jednu vetu. Čisté náklady na činnosť mládežníckeho futbalu v roku 2014 boli vo výške 402.000 eur. Toľko nás stála mládež v roku 2014. Zdokladovali sme na odbor školstva 353.000, čo bolo uhradené, zvyšok sa snažíme uhradiť čo v najbližšej dobe. V roku 2013 nás stála mládež 360.000. Všetky tieto financie boli uhradené. V roku 2012 to bolo 330.000. Všetky tieto čísla sú uvedené v správach hlavného kontrolóra. Náš klub je držiteľom licencie Útvaru talentovanej mládeže. Túto licenciu má len 14 družstiev na Slovensku. Podmienky na získanie tejto licencie sú naozaj dosť tvrdé. Musíme splniť tieto podmienky, čo je určitý počet družstiev, určitý počet trénerov, musíme sa zúčastňovať turnajov, musíme sa zúčastňovať zahraničných turnajov, hrať najvyššie súťaže na Slovensku. Ako pán poslanec Sidor spomínal, máme 12 družstiev z toho 3 dorastenecké družstvá, ktoré hrajú najvyššie celoslovenské súťaže, 4 žiacke, ktoré hrajú tak isto najvyššie celoslovenské súťaže, 4 prípravkárske družstvá, ktoré hrajú turnaje na východnom Slovensku. Ďalej máme družstvo dievčat, ktoré hrajú tak isto najvyššiu súťaž Východ - Stred Slovenska, ďalej máme 5 stredísk na základných školách. V Košiciach dokopy k dnešnému dňu máme približne 400 hráčov registrovaných. Čiže financie na mládež, naozaj, ako by som to povedal, financií 300.000 nám pokryje len určitú časť. Zvyšok si musíme hľadať vo vlastnej réžii.

p. Raši, primátor mesta - Ďakujem. Rozprava. Má niekto nejaké otázky na pána Šarišského? Nech sa páči, rozprava je otvorená k MFK. Ak sa nikto nehlási do rozpravy, uzatváram rozpravu a poprosím návrhovú komisiu, aby uvádzala aj jednotlivé pozmeňujúce návrhy tak, aby sme vedeli, čo je ich obsahom. Ďakujem pekne.

p. Andrejčák, poslanec MZ a člen návrhovej komisie - Takže prvý pozmeňovací návrh od pani námestníčky Lenártovej v znení: „Mestské zastupiteľstvo v Košiciach schvaľuje v návrhu uznesenia sa na koniec dopĺňa nová odrážka, ktorá znie: „pri schvaľovaní akejkoľvek ďalšej dotácie musí mať príjemca dotácie vysporiadané všetky záväzky voči mestu, právnickým osobám, ktoré zriadilo alebo založilo mesto Košice a mestským častiam v meste Košice a to vždy najneskôr pred schvaľovaním rozpočtu na príslušný kalendárny rok“.“

p. Raši, primátor mesta - Ďakujem, prosím hlasujte o tomto návrhu.

Hlasovanie č. 72 -	za: 39, proti: 0, zdržali sa: 1

p. Raši, primátor mesta - Tento návrh sme podporili. Prosím druhý návrh.

p. Andrejčák, poslanec MZ a člen návrhovej komisie - Ak dovolíte pán primátor, ten návrh, ktorý už dal pán poslanec Sidor vo výške dotácie 150.000, už by som premietol do pôvodného návrhu, keďže vlastne tam bola vybodkovaná časť. Ďakujem. Takže návrh na uznesenie: „Mestské zastupiteľstvo v Košiciach schvaľuje dotáciu vo výške 150.000 eur pre FC VSS Košice a.s. účelovo smerovanej výlučne len na podporu mládežníckeho futbalu v roku 2015 s nasledovnými podmienkami (s následkom zrušenia zmluvy o poskytnutí dotácie v prípade ich nedodržania) jednotlivé odrážky:  počas trvania zmluvy o poskytnutí dotácie príjemcovi dotácie nevzniknú žiadne záväzky po lehote splatnosti voči trénerom mládežníckych družstiev; počas trvania zmluvy o poskytnutí dotácie príjemcovi dotácie nevzniknú žiadne záväzky po lehote splatnosti voči mestu Košice ani voči právnickým osobám, ktoré zriadilo, alebo založilo mesto Košice; príjemca dotácie z poskytnutej dotácie prednostne splatí záväzky po lehote splatnosti, ktoré vznikli v priamej súvislosti s účelom poskytovania dotácie v roku 2015; dotácia sa bude poskytovať po častiach vo výške 25.000 eur, ktorá mu bude vyplatená v mesiaci október až december 2015, vždy na rovnaký osobitne zariadený účet príjemcu dotácie; ak príjemca zmení svoj oficiálny názov, nový názov musí obsahovať označenie mesta to je slovo Košice; ak príjemca zmení svoje sídlo, nové sídlo musí mať v meste Košice; príjemca nesmie reprezentovať vo futbale iné mesto ako mesto Košice; účelovo poskytnutá dotácia zo strany poskytovateľa sa nestane u príjemcu predmetom exekučného konania alebo iného konania o výkon rozhodnutia. Ak vznikne odôvodnená obava, že nastane tento prípad, mesto Košice mesačnú splátku nevyplatí; príjemca dotácie si nebude uplatňovať ďalšie poskytnutie dotácie na základe zmluvy o poskytnutí dotácie číslo 2015000423 zo dňa 6. 3. 2015 v zmysle uznesenia mestského zastupiteľstva číslo 16 zo dňa 9. 2. 2015, u ktorej došlo k prerušeniu poskytnutia príslušnej časti dotácie mestom Košice, vrátane už pozmeňujúceho návrhu, ktorý bol predložený pani námestníčkou, ako posledná odrážka.“ 

p. Raši, primátor mesta - Ďakujem pekne, prosím hlasujte.

Hlasovanie č. 73 -	za: 39, proti: 1, zdržali sa: 0

p. Raši, primátor mesta - Uznesenie sme schválili. Ďakujem pekne.
- - -

Bod č. 22
Analýza súčasného stavu za jednotlivé mestské časti a mesto Košice zameraná na redukciu počtu mestských častí na území mesta Košice, plnenie uznesenia MZ č. 154 zo dňa 22. 6. 2015

p. Raši, primátor mesta - Vážené dámy, vážení páni, je prítomná nadpolovičná väčšina poslancov mestského zastupiteľstva, preto prikročíme k ďalšiemu bodu rokovania, ktorým je materiál Analýza súčasného stavu za jednotlivé mestské časti a mesto Košice zameraná na redukciu počtu mestských častí na území mesta Košice, plnenie uznesenia mestského zastupiteľstva číslo 154 zo dňa 22. 6. 2015. Ako si spomínate, prijali sme uznesenie, ktoré bolo navrhnuté ako poslanecký návrh doplnenia uznesenia a to spracovať analýzu súčasného stavu samosprávy zameranú na výkon a deľbu kompetencií mesta Košice a mestských častí, finančnú náročnosť, zabezpečovanie jednotlivých kompetencií, porovnať súčasný stav s jednotlivými koncepciami členenia samosprávy s dôrazom na dostupnosť služieb obyvateľov. Dostali ste materiál, ktorý máte pred sebou, ktorý pojednáva o základných ekonomických parametroch mestských častí. Je tam súčasný stav, sú tam navrhnuté niektoré z alternatív, pričom podotýkam, že alternatíva môže byť prijatá mestským zastupiteľstvom nielen tá, ktorá bola predložená, ale aj môžu to byť prijaté alternatívy, ktoré navrhnete vy. Máte tam aj tabuľku s predpokladanými nákladmi na konanie referenda aj s rezervou v objeme 10 % pre prípadné výdavky referenda, ktoré sa nedajú predpokladať. Potom máte finančné výkazy, príjmy mestských častí a mesta Košice, výdavky mestských častí a mesta Košice, výdavky mestských častí na volených zástupcov v tabuľkovej forme na chodby úradov, výkon na samosprávnej pôsobnosti a potom sú tam rozpísané aj jednotlivé alternatívy, ktoré sú spomenuté vpredu v textovej časti. Ešte raz zopakujem teda základné možno termíny, tým, že sme schválili zmenu Štatútu mesta Košice, aj schválili sme všeobecne záväzné nariadenie, vytvorili sme právny predpoklad legislatívou, ktorá sa týka mesta, aby sme, keď nájdeme zhodu v referendovej otázke alebo v referendových otázkach vedeli pristúpiť k referende o meste Košice. Pokiaľ by sme k tomu išli z môjho pohľadu a myslím si, že aj z pohľadu mnohých z vás, je tým najlepším termínom termín, keď vieme predpokladať účasť na referende v objeme, teda, respektíve v počte viac ako 50 % oprávnených voličov, aby bolo referendum platné s tým, že myslím si, že z hľadiska technicko-priestorových podmienok vieme vytvoriť také podmienky, aby naozaj sa to referendum konalo tak, aby bolo každému dostupné. Samozrejme, k tomu, aby sme mohli až do tejto fázy dôjsť, je potrebné nájsť zhodu poslancov mestského zastupiteľstva na tom, ako by daná referendová otázka mala znieť, ktorá by jasne definovala ako bude mesto Košice vyzerať po prípadne úspešnom referende, teda koľko mestských častí by malo a aké by bolo ich usporiadanie, resp. koľko celkov by malo a aké  by bolo ich usporiadanie. Vrátim sa k samosprávam, ktoré na Slovensku fungujú. Viete, že iba dve mestá majú svoje mestské časti, ktoré sú aj samostatnými vlastne subjektmi. A tým je mesto, hlavné mesto Bratislava, ktorá má 17 mestských častí a mesto Košice, ktoré má mestských častí 22. Ostatné mestá majú tak isto mestské časti, ale tieto mestské časti nemajú svojich volených starostov, zástupcov starostov, kontrolórov a miestne zastupiteľstvá. Nech sa páči, ctené dámy a páni, otváram rozpravu k bodu číslo 22. Pán poslanec Halenár. Pán poslanec Hlinka, to je čo za znak? To je procedúra, či faktická, či rozprava? Aha, dobre. Čiže pán poslanec Halenár, po ňom pán poslanec Hlinka do rozpravy.

p. Halenár, poslanec MZ - Predosielam, že som v možnom konflikte záujmov, tzn. že to, čo teraz poviem, prosím berte, že to je v takom duchu, akože možného konfliktu záujmov hovorené. To, čo sme dostali pred sebou, ja by som teda naozaj nenazval analýzou. Aj keď je to cudzie slovo, môžeme si to vykladať všelijako, ale čo ja viem, tak prehľad nákladov, také sa mi to zdá, ako slovenskejšie, než analýza. Problém je, ktorý vidím v tom výčte je v tom, že jednotlivé alternatívy neprinášajú informáciu alebo zmienku, aspoň, nakoľko sa zmení alebo vylepší stav v tom, čo dnes občania chápu ako bežnú službu alebo servis. Ktoré dostávajú na jednotlivých mestských častiach, teda od samosprávy. Jednoducho je treba aby mal predkladateľ názor. Lebo predkladateľ s charakterom by tam napísal, preferujem alternatívu číslo „XY“. To si ja predstavujem, také niečo, že to robí predkladateľ s charakterom. Chcelo by to naozaj predložiť aj a skutočnú analýzu, akejkoľvek prijatie alternatívy bude mať dopad na rýchlosť, kvalitu a množstvo tých služieb alebo servisu, ktorý dnes dostávajú občania mestských častiach a berú to úplne ako samozrejmé. Je treba povedať, že zamerať sa iba na peniaze a na ušetrenie finančných prostriedkov, je po dvadsiatich piatich rokoch fungovania samosprávy dokonalé nepochopenie úlohy a zmyslu a významu samosprávy. Iste, môžeme hľadať výhovorku v tom, že po štyridsiatich rokoch komunistického režimu vlastne tu bola demokracia šírená smerom zhora dole. Teda ľudia jednoducho neboli ani zvyknutí na to, aby niečo nejakým spôsobom vyjadrovali svoje názory. A tým pádom menej ešte na samosprávu. Tzn. súčasný model samosprávy funguje od roku 1990, viete, ja osobne sa obávam, že volanie časti občanov po zrušení vysokého počtu mestských častí je spojené s ich predstavou, že všetok ten servis, ktorý som tu teraz spomínal, zostane v podstate zachovaný, presne tak ho dostanú ako dostanú predtým, ale naviac ešte budú mať tú čerešňu na šľahačke s tým, že konečne tí, neviem jak by som to nazval dobre, ale tí zbytoční poslanci a starostovia už konečne nebude ich musieť mať pred očami. Len by som rád všetkým pri tej príležitosti pripomenul, že znižovanie mestských častí sa ozýva najčastejšie po prečudesných rozhodovaniach zastupiteľstiev, toho mestského nevynímajúc. Áno. A v konečnom dôsledku je to aj počet ľudí, ktorí pracujú na úradoch. Ak chce niekto ponechať tie úradovne, mal by zobrať naozaj zodpovednosť a povedať, že či tie úradovne v tom obsadení alebo v tom počte, v akom to navrhuje v tých jednotlivých alternatívach budú stačiť na pokrytie toho servisu.

p. Raši, primátor mesta - Ďakujem pekne. Ja som sa niekoľkokrát vyjadril, že pre mňa je každá časť, ktorá sa blíži k redukcii na polovicu a menej mestských častí, akceptovateľná. A naozaj máte pravdu, ste krátko starosta a hovorí z vás konflikt záujmov. Pán poslanec Grega, nech sa páči.

p. Grega, poslanec MZ - Sedemnásteho bolo zastupiteľstvo Starého mesta, kde sa poslanci oboznámili s týmto materiálom. Zobrali ho na vedomie a nesúhlasia s vypísaním referenda k tejto problematike. Ozvali sa hlasy, že je to tendenčný materiál a opíjanie rožkom. Mám pozdraviť od pána profesora Rácza v tejto súvislosti. A ja by som skôr iné veci povedal, nikdy sme sa nebránili a ani sa nebránime znižovaniu počtu mestských častí, dokonca naša časť bola asi ako jediná a prvá, ktorá vyvolala jednanie s Mestskou časťou Sever aj Džungľa ohľadom tohto spojenia. Kedysi, kým to vzniklo, kým prišla decentralizácia bolo menej tých obvodov, kde boli jednotlivé časti združené. A vlastne ten počet narástol až tým, keď sa k tomu priklonili obce, ako to vysvetľoval na tom poslednom zastupiteľstve pamätník pán Süli. A zrejme aj z tohto dôvodu, že z mesta sa tam prispieva na MHD, čiže problém nevidíme v tom znížení počtu, tie alternatívy, kde je len to centrálne riadenie z mesta, tie dve, ktoré sú tu, sú absolútne neprijateľné, pretože je to návrat k centralizácii aká bola známa za čias komunizmu. Skôr, a budem sa zrejme opakovať, ale je potrebné, aby sa vrátili dane alebo časť daní do mestských častí, pretože je to je smiešne, keď sa vyberajú poplatky za psa, idú do mesta, mestská časť to nedostane takmer nič. Za budovy nič. Za letné záhrady, ktoré sú v mestskej časti vyberá mesto financie, mestská časť o tom nevie nič rozhodnúť. Dokonca je paradox, že mestská časť musí sama požiadať správu mestských komunikácií,  aby mohla na svojom území organizovať kultúrne leto! Čiže treba vrátiť kompetencie, peniaze a tým aj zodpovednosť jednotlivým mestským častiam, keď sa hovorí o ekonomickej výhodnosti a ekonomickom hľadisku, treba, ale povedať alebo myslieť predovšetkým na občianske hľadisko. A tzn., že pokiaľ by to bolo centralizované, ja neverím, že by ten servis pre občana sa zlepšil. Naopak, zhoršil by sa, pretože z jedného miesta obsiahnuť rovnomerne všetky mestské časti sa jednoducho nedá. Dajme si ruku na srdce keď tieto slová počúvam aj hovorím.

p. Raši, primátor mesta - Určite pán starosta, je to tvoj názor. Ja si myslím, že ľudia ten názor v referende vyjadria. A možno budete mnohí prekvapení, ktorí si myslíte, že ten názor ich je taký, ako názor váš. Preto je to referendum dôležité. Pán poslanec Hlinka, po ňom pán poslanec, najprv dáme pánu poslancovi Betušovi, lebo ešte nebol v rozprave a potom Halenárovi. Ďakujem.

p. Hlinka, poslanec MZ - Ďakujem za slovo. Ja by som sa chcel pripojiť k tejto diskusii v tom zmysle, predovšetkým, že ja som nikdy nebol a ani nebudem proti zmenám, čo sa týka organizácií územnej pôsobnosti na území mesta Košice. Skôr naopak. Každé dielo, ktoré je urobené v čase, keď sa prijímajú rozhodnutia, napr. na pôde národnej rady je myslené tak, ako doba priniesla. A samozrejme, po určitom období je možné uvažovať aj o inom modeli riešenia. Aj u nás, na území Košíc, čo sa týka pôsobnosti mesta a mestských častí, samozrejme, ekonomická analýza tak ako bolo to už povedané predrečníkom, nemôže byť jediným argumentom. Ale je to veľmi dobrý faktor preto, aby sme sa nad tým vážne zamysleli. Tá analýza nebola robená, chcem podotknúť z iniciatívy ako vedenia mesta, ale je to vlastne úloha, ktorá vyplynula z uznesenia mestského zastupiteľstva, ktoré bolo prijaté v júni tohto roku. Keď som si to prečítal, túto analýzu, tak musím konštatovať, že je síce urobená tak, ako mestské časti a mesto Košice dali svoje podklady, ale jej hodnotenia sú nie také, ktoré by boli absolútne objektívne a ktoré by zohľadňovali faktický stav. Mám na mysli napr. pomer v percentách, čo sa týka nákladov na činnosť volených funkcionárov a chodby miestnych úradov, kde sa vykazuje v percentách vo vzťahu k celkovým príjmom mestských častí náklad zhruba okolo 45 % a vo vzťahu ku mestu Košice je to iba nákladovosť vo vzťahu k celkovým výdavkom 9 %. Čiže keď toto porovnáme, tak vychádza, že viac efektívne je to, keď sa to robí tu na meste Košice. To by som s tým samozrejme musel súhlasiť, aj keď som právnik, ale na druhej strane, keď som si to ešte lepšie pozrel, tak som zistil, že tie mestské časti nehospodária tak zle, ako by sa možnože na prvý pohľad zdalo. Pretože, porovnajme si mzdové výdavky na počet zamestnancov. 22 mestských častí má celkový počet zamestnancov 584, mesto Košice má podľa toho, čo som sa tu dočítal 420. Tzn., že  na meste je oproti mestským častiam o 164 zamestnancov menej, pričom ale mestské časti všetky dohromady majú svoje prevádzkové výdavky na chod úradov 5,8 milióna eura a mesto má 8 a pol milióna eura. Čo je, teda u mesta aj keď majú menej zamestnancov o 164 viac, o plus 2 700 000 eur. Tzn., že tá ekonomika je veľmi rôznorodá. A nemôžeme iba o nej hovoriť. Podľa mňa základným modelom by malo byť pri našej úvahe, aby sme zabezpečili územnú dostupnosť poskytovaných služieb samospráv vo vzťahu k obyvateľstvu a samozrejme zachovali isté prirodzené hranice, ktoré sa vytvorili historicky v Košiciach, podľa jednotlivých obvodov. A nie som, samozrejme, za to, aby sme zostali v Košiciach iba na úrovni každého mesta mimo Bratislavy, čiže bez samospráv, aj na úrovni mestskej časti myslím ako s právnou subjektivitou. Tzn., že ja som za to, aby sme skutočne v tom referende a aby sme ho v decembri teda vedeli odštartovať nejakými vhodnými otázkami. A nech sa občania, nech sa páči, vyjadria. Názor občanov bude pre nás záväzný.

p. Raši, primátor mesta - Ďakujem pekne pán poslanec Betuš, po ňom pán poslanec Halenár.

p. Betuš, poslanec MZ - Ďakujem za slovo, vážený pán primátor, dámy a páni, je pred nami ozaj veľmi zložité rozhodovanie o tom, čo sa v Košiciach už dávno hovorí. A to je, samozrejme, redukcia počtu mestských častí a prístupnosť služieb, čo je priorita ako nakladať s finančnými prostriedkami, čo najúčelnejšie a proste všetky tie ďalšie veci, ktoré nás našou samosprávnou činnosťou sprevádzajú. Aká je priorita? No, priorita je tá, o ktorej hovoril pred chvíľou kolega starosta a to je služby obyvateľom. V prvom rade by sme si mali a to sme si už dali, veď už o tomto rozprávame dlhé mesiace, už sme sa narozprávali na komisiách, stretnutiach o týchto otázkach, a dostať služby obyvateľov tam, kde tí obyvatelia žijú. Teda do mestských častí. Vychádza to tak, že rozpočet je daný. Ten máme. Proste ten mech finančných prostriedkov, s ktorými môže mesto Košice počítať, ten už je daný. Teraz je druhá otázka a to sú tie kompetencie, o ktorých ani nechcem už ďalej rozprávať, pretože budú asi predmetom ďalších vystúpení a sme dosť často o tom hovorili. Každý sa zaoberá určitým číslom, 5 mestských častí, 6 mestských častí, 10, 12. Proste hrať sa tu teraz na takéto matematické veci, myslím, že nie je na mieste. Aj keď my sme vygenerovali v našej mestskej časti tu, spolu s mojim kolegom Petrvalským, model na 10 mestských častí, ale nechcem toto rozoberať, pretože je potrebné sa baviť o kompetenciách. Napr. v našej Mestskej časti Košice - Sídlisko Ťahanovce chýbajú také kompetencie, ako sú psy, starostlivosť o zeleň, stavebný úrad, matrika, dane, cesty, komunikácie. To sú proste všetky tie veci, ktoré si vieme urobiť, vtedy, keď ich potrebujeme urobiť. My potrebujeme kosiť vtedy, keď potrebujeme kosiť. Keď máme rozbité cesty na začiatku jari, po odišlej zime, proste potrebovali sme to robiť okamžite. A vtedy, keď je ten výtlk tam. A proste aby som tu nenariekal dlho, teda poviem to jedným slovom, posilniť postavenie mestských častí kompetenciami. Strategické úlohy tie by sme mali nechať na meste. Nechcem ich tu vypočítavať, pretože určite by sme sa nezhodli, že ktoré je strategické, ktoré nie, ale doprava, civilná ochrana, osvetlenie, odpad, polícia a proste stratégia mesta v európskom priestore, stratégia mesta v priestore Slovenskej republiky, teda tieto úlohy by mali ostať, samozrejme cestovný ruch, a tak ďalšie veci, ktoré si len spomeniete, by mali ostať na úrovni mesta Košice. A tie ostatné veci, ktoré občan naháňa po sídlisku, u nás, tak tie by mal nájsť tam, na tej našej Americkej triede, v tých našich odborných pracoviskách. Ďalšia vec, ktorú, ktorá irituje občanov sú naše odmeny. Viete, koho stretnete, každý hneď, ani vám ruku nepodá a už povie, koľko ty zarábaš? A prečo poslanci majú toľko peňazí? Atď. Tzn., že viete, ja som to už raz tu povedal, taký miestny poslanec keď dostane 50 eur mu to je akurát dosť. Ani tie neminie, pretože necestuje, ja neviem z nejakej Hanojskej triedy na Americkú, ale ide pešo. A ak si nedáva robiť analýzy atď. tak by to bolo, tak by to úplne stačilo. A to sa týka aj úradníkov, to sa týka aj starostu aj ďalších ostatných vecí. Teda aj v tomto by sme mali trošku popustiť, aby ten občan nevidel nadčloveka z neskutočne dobrým platom. O tom sa treba tiež ďalej rozprávať. Takže pán kolega Hlinka tiež teda hovoril o tých vysokých číslach na chod úradov, takže aj táto vec, ale už bola rozobratá, tak sa nebudem nejako hlbšie zaoberať. Ďakujem za pozornosť.

p. Raši, primátor mesta - Ďakujem pekne, ešte dokončíme prvé kolo. Pán poslanec Gaj, po ňom pán poslanec Halenár.

p. Gaj, poslanec MZ - Ďakujem pekne, dámy páni, táto téma už bola na pretrase niekoľkokrát. Niekoľko rokov v minulom volebnom období tiež. Ja by som tlmočil, mne je veľmi, veľmi ľúto, ak sa dívam na niektoré tu údaje, že Sever, jedna najväčšia mestská časť rozlohou nie s malým počtom obyvateľov narába s takýmito číslami. A to je naozaj hanba. A ja vždy mám na pamäti jednu vec. Že tu je zle rozhodnutá kompetencia, čo sa opakujeme, a nespravodlivé rozdelenie podielových daní. Táto analýza, alebo tabuľka ani niekoľko tabuliek, ktoré sú, to nie je žiadna analýza. Toto je pre mňa východiskový údaj, s ktorým môžeme narábať, sa zrovnávať. Ak si niekto popozerá výdaje na volených zástupcov, tak je mi až smiešne, že mestská časť Sever by sa mohla považovať za najlepšiu malú mestskú časť, nie je to 50 % v priemere z veľkej mestskej časti. Čiže opakujem, táto debata nebude mať záver. To som si istý. Čo sa týka demokracie, my sme riešili demokraciu obyvateľov v meste, atď., tak tých mestských častí je možno ešte málo, ak by sme to obrátili na demokraciu a na počet volených zástupcov, ak by sme to chceli premietnuť na koľko občanov, volených, by malo pripomienkovať alebo sa vyjadrovať k jednotlivým problémom mesta. Čiže opakujem sa dookola, treba brať do úvahy percento, pomer podielových daní, ktoré prídu do mesta a následne prídu k nám na mestské časti. Toto je prvá veľká výzva. A si myslím, že tu je veľká nespravodlivosť a následne potom prerozdelenie medzi mestskými časťami je druhá nespravodlivosť. Veľká – malá. Plus Luník IX. Ttoto je veľmi zlý kľúč. Čiže asi v prvom kole toľko. Ďakujem.

p. Raši, primátor mesta - Ďakujem pekne. Dokončíme prvé kolo prihlasovania. Pán poslanec Karabin, po ňom pán poslanec Gibóda.

p. Karabin, poslanec MZ - Ďakujem pekne za slovo. Vážený pán primátor, vážení kolegovia, ako tu počúvam, asi žiaden zo starostov nebude spokojný ako to dopadne alebo aký model sa nakoniec zvolí. Ale v každom prípade treba túto myšlienku posunúť ďalej. Treba urobiť referendum. Nebudeme predsa donekonečna počúvať, koľko my tu prežerieme, koľko je tu starostov, mestských poslancov, aké máme platy. A naozaj, pokiaľ ľudia chcú menej mestských častí alebo chcú zredukovať počet mestských častí, tak v marcovom referende sa k tomu vyjadria. To je najväčší predpoklad s tým, že to bude spojené s parlamentnými voľbami. No a pokiaľ nie, tak to bola len vôľa, snaha, nejakých piatich písalkov nejakého denníka, ktorý už končí alebo nejakých trollov na nejakých verejných diskusiách. Ďakujem.

p. Raši, primátor mesta - Ďakujem pekne. Pán poslanec Gibóda, po ňom pani poslankyňa Jenčová.

p. Gibóda, poslanec MZ - Ďakujem veľmi pekne za slovo pán primátor. Dúfam, že pán kolega nezaradil medzi tých trollov aj pána primátora, lebo aj pán primátor presadzuje referendum. V prvom rade by som sa chcel poďakovať pánovi riaditeľovi Magistrátu mesta Košice. S každým jedným materiálom sa posúvame ďalej. Ale ešte je stále čo zlepšovať. A ako to povedali niektorí kolegovia, toto je ekonomická analýza. Stále táto analýza, ale nedáva odpoveď na to, aké, aké kompetencie a aké služby budú obyvateľom dostupné pri jednotlivých alternatívach. Na to, že pán primátor tu tieto alternatívy prezentoval už pred dvoma rokmi, má dosť mrzí, že nedá si dosť záležať na príprave tohto materiálu, v tom smere, aby ukázal, čo prinesú, ktoré alternatívy pre obyvateľa. Tak presne, ako to kolegovia niektorí a mestskí poslanci a zároveň aj starostovia hovoria, čo to bude znamenať, keď ich mestská časť sa zlúči s inou mestskou časťou. Aké kompetencie budú mať tieto zlúčené mestské časti? Budú mať také isté kompetencie, ako veľké mestské časti dnes alebo ako malé mestské časti? Alebo budú ešte rozšírené tie kompetencie. Tento materiál nedáva žiadne odpovede. Rovnako tento materiál nedáva žiadne odpovede na to, čo to znamená úradovňa. Nie sú tu žiadne odpovede na tieto otázky. Tento materiál sa na to odvoláva, ale nedefinuje to. Preto v záujme takejto dobrej aktivity Magistrátu mesta Košice, ja a pán Polaček, by sme radi predložili návrh na zmenu, pozmeňovací návrh uznesenia v prvej časti: „Mestské zastupiteľstvo berie na vedomie túto analýzu za jednotlivé mestské časti a zároveň ukladá podrobne rozpracovať a opísať návrh postavenia právomocí a náplne činnosti mesta Košice, mestských častí a úradovní, v zmysle spracovanej analýzy a jednotlivých 6-tich koncepcií s dôrazom na dostupnosť služieb pre obyvateľov a časovú náročnosť vybavovania. Zároveň v rámci spracovania opísať priebeh vybavovania najtypickejších a najčastejšie využívaných služieb samosprávy občanmi mesta Košice pre každú zo 6-tich spracovaných koncepcií. Zodpovedný: riaditeľ Magistrátu mesta Košice. Termín: decembrové zastupiteľstvo mesta Košice.“ Ďakujem.

p. Raši, primátor mesta - S faktickou pán poslanec Petrvalský, potom pani poslankyňa Jenčová.

p. Petrvalský, poslanec MZ – Faktická poznámka. Ďakujem veľmi pekne, pán primátor, za slovo. Bolo by dobré, keby sme si uvedomili, že tento materiál sa volá „Analýza“ a potom tu sedí 41 poslancov, ktorým tento materiál má pomôcť k tomu, aby sa na základe tohto materiálu mohli rozhodnúť a zahlasovať. Tento materiál nedáva jednoznačne odpovede na to, že ktorá varianta je najvýhodnejšia, ktorá je menej výhodná. To si musí urobiť každý sám. Toto je analýza, toto sú podklady na to, aby sme mohli ďalej rozmýšľať, ktorú variantu podporíme. Ďakujem.

p. Raši, primátor mesta - Ďakujem pekne. Pani poslankyňa, pán poslanec Polaček na pána poslanca Gibódu s faktickou.

p. Polaček, poslanec MZ - Faktická poznámka. Ďakujem pekne. Ja by som vlastne len doplnil, že bolo to aj povedané a vlastne by som nadviazal na pána Gibódu, s tou analýzou treba ďalej pracovať. Preto sme navrhli toto uznesenie. A ja by som bol veľmi rád, keby sme v tom uznesení, teda v tom rozpracovaní, keď ho schválime a magistrát sa bude naňho pozerať, aby sme zabudli na to, či veľké alebo mestské časti, aby sme zabudli na tieto termíny, pretože my dokážeme pre malé mestské časti v štatúte mesta vyriešiť to, aby ich kultúrne hodnoty nezanikli. Aby sme v štatúte im pomáhali či finančne, či hocijak, aby jednoducho sme zabudli na to, že nejaké obvody - proste, ak chceme tú mestskú časť, mesto, niekde posunúť tak jednoducho poďme do toho, aby sme to úplne pozreli z nového pohľadu. Nie je podľa mňa dôležité vnímať mestské časti jednotlivo. A je jedno, či mala alebo veľká, my dokážeme, ak chceme zabezpečiť aj malej mestskej časti dostatok rozvoja, v rámci hlavne štatútu, podľa môjho názoru.

p. Raši, primátor mesta - Ďakujem pekne, pani poslankyňa Jenčová.

p. Jenčová, poslankyňa MZ - Ďakujem za slovo pán primátor. Na začiatok chcem uviesť, že sa stotožňujem s diskusnými príspevkami pána starostu Hlinku aj Betuša. Keďže sme sa v minulom volebnom období už bavili o redukcii mestských častí, tak môj návrh bol na 9. Ale to nie je podstatné. Tým som len chcela deklarovať, že teda som za zníženie počtu, keďže rozprávame, ako príklad, že Bratislava má len 17, tak to je fajn, ale keďže niekedy v minulosti som čítala aj Štatút mesta Bratislavy, tak ako príklad môžem uviesť, že kým v Bratislave je pomerné rozdelenie kompetencií, tak v meste Košice je to vlastne centralistický model riadenia mesta. Mestské časti v Bratislave majú na starosti zjazdnosť, schodnosť, údržba komunikácie 3. 4. triedy. Ako príklad - sú zriaďovateľmi škôl a školských zariadení, ako príklad vykonávajú agendu stavebného úradu, no a samozrejme k týmto kompetenciám, ktorých je nepomerne viac, to som len ako príklad k týmto kompetenciám, je aj financovanie a to financovanie je nasledovné. 68 % podielových daní ostáva v meste a 32 % ide na mestské časti. U nás je to v podstate necelých 10 %. A čo sa týka dane z nehnuteľností, tak si to pekne delia 50 na 50. A je zaujímavé, že tie mestské časti fungujú. Starostovia vlastne sú svojprávni a nie sú odkázaní na milosť a nemilosť mesta – kedy tú dieru príde mesto zaplátať?! A kedy Kosit príde toto odviezť?! Čiže vždycky tieto dôležité veci sa riešia takto okľukou. Potom je to o tom, že starostovia sa len vyhovárajú na mesto, ale v podstate veľkú šancu inú nemajú, pretože všetko je závislé od štátu, rozdelenia kompetencií a financií. Takže určite pri určovaní toho počtu a v tom celom procese je dôležité riešiť aj štatút. A keď už nevieme vymyslieť nič lepšie, tak zoberme si štatút Bratislavy. Ďakujem.

p. Raši, primátor mesta - Ďakujem pekne, s faktickými pán poslanec Petrvalský a pán poslanec Halenár.

p. Petrvalský, poslanec MZ - Faktická poznámka. Ďakujem pekne, pán primátor, za slovo. Rád by som povedal jednu vec, čo tu ešte neodznelo. A ja ju dosť často opakujem. My nemáme 22 mestských častí. Mestských častí máme len 8. 14 je prímestských. Tzn., že to sú okolité obce, ktoré dokážu fungovať ako samostatné obce bez toho, aby boli pričlenené k mestu Košice. Tak na to treba aj pozrieť. A pokiaľ máme len 8 mestských častí, tak to nie je veľa. Ďakujem.

p. Raši, primátor mesta - Pán poslanec Halenár.

p. Halenár, poslanec MZ - Faktická poznámka. K tomu, čo tu uviedla pani poslankyňa Jenčová. Ináč blahoželám pani poslankyňa, jeden z najlepších vystúpení, aké som, možno najlepšie, aké som zažil za vašej éry alebo mojej, ako poslancov mesta. A nie za to, že ste obhajovali teraz, ale naozaj môžem povedať, že som bol až milo prekvapený. K tým percentám, keď Bratislava dáva 32 % pre mestské časti z podielových daní, tak mesto Košice dalo v roku 2015  12,8!  Ale máte pravdu, po ostatné roky to bolo cca 10. Skrátka je treba sa pozerať aj na tento aspekt, že mesto si naozaj uzurpuje skoro všetky právomoci a mestské časti potom naozaj, ako tu počúvam, sú často hlavne občanmi fackovaní dennodenne za neschopnosť, neefektivitu a pod.

p. Raši, primátor mesta - Pán poslanec Halenár, voľne pokračujte.

p. Halenár, poslanec MZ - Áno. Ďakujem. Takže len aby som vám povedal len na príklade, ako funguje mesto. Zoberme si príklad parkovania. Mesto zadalo zákazku alebo  pardon, verejné obstarávanie, tak že nezadalo riešenie záchytných parkovísk ako súčasť problému alebo vyriešenia problému parkovania. A súčasne mesto ako stopercentný vlastník dopravného podniku nedal žiadne riešenie zo svojej strany, ako chce spojenie MHD a parkoviská a parkovania použiť pre riešenie problému parkovania. EEI teraz celkom prirodzene a normálne hovorí: „My sme záchytné parkoviská nedostali do zadania. My sa nemáme, čo tým zaoberať.“ Hoci každé jedno normálne mesto by takto konalo. To len hovorím o tom, aké je „dobré mesto“ v úvodzovkách v priamom zadaní. Ja mám ešte v živej pamäti naposledy, čo bolo, teda tu bolo ešte SDKÚ, tu bol pán primátor Knapík, išiel návrh na zmenu zákona o meste Košice a pritom mesto Košice príslušnými inštitúciami, kde sa dalo zadanie, nedalo žiadnu podmienku. Nič, nič! Nula!  Bez názoru! A to je najväčší problém tohto mesta. Toto mesto nemá predstaviteľov, ktorí by mali ideu o nejakom meste, nejakú myšlienku, niečo, čo chcú presadiť. A vtedy by nebol problém povedať alebo napasovať počet mestských častí na tú myšlienku. Ak zoberiem len takú úplne prostú myšlienku, určite sa to nikomu z menších mestských častí nebude páčiť, ak by primátor povedzme presadzoval myšlienku spojenia väčších mestských častí a k nim najbližšie susediacich menších mestských častí, už to by bolo aspoň niečo, čo by „aha, no tak asi niečo sa tým sleduje“. Ale púhy výčet z toho a mimochodom pekne to tu poukázal pán poslanec Hlinka, keď mesto rozpráva v  analýze, že mestské časti míňajú 43 % svojho rozpočtu na volených predstaviteľov a na pracovníkov, pričom mesto iba 7 %, to je prosím v analýze inými slovami jasné ukázanie, poďte a poďte všetci pod kuratelu mesta, lebo mesto vie lepšie hospodáriť s finančnými prostriedkami. Keď to prepočítal na počet pracovníkov, tak jasne vyšlo, že mesto má vyššie náklady na volených predstaviteľov a pracovníkov magistrátu. A to je zavádzajúce! To je zavádzajúca informácia, ktorá bije do očú tých 43 a 7.

p. Raši, primátor mesta - Ďakujem pekne, že ste to stihli. Pán poslanec Polaček, potom pán poslanec Jakubov. Pán poslanec Polaček, nech sa páči.

p. Polaček, poslanec MZ - Ja by som rád podporil pána Halenára v tom, čo hovoril o tom, že porovnávať náklady na chod úradov, keď ich porovnávam s príjmami, ktoré vlastne delí mesto, naozaj tá disproporcia tam jednoducho musí vybehnúť. A tým pádom tie naozaj netreba porovnávať, čísla, len z tohto pohľadu. Ale ja by som chcel celú tému posunúť trošku ďalej. Mňa zaujíma, vlastne, aká je predstava mesta v rámci toho celého procesu, ktorý tu teraz rozoberáme, ako chceme kreovať otázky, ak chceme robiť referendum. Poznám teraz, podľa tejto diskusie jeden termín, ktorý mal vtedy v marci. Ale medzi dnešným dňom a marcom je nejaké obdobie, podľa môjho názoru je krátke na to, aby sme, ako som už povedal v bode 11, 12, keď sme riešili túto vec, je to podľa mňa krátke obdobie. A ak by som chcel osobne prispieť, aby to referendum bolo, čo najúspešnejšie, tak mňa ten proces naozaj zaujíma. Čiže ja keď môžem položiť otázku, pán primátor priamo vám, či nám viete objasniť, aká je vlastne predstava mesta? Dnes skončí zastupiteľstvo, máme tu nejaký návrh na uznesenie, kde hovorím o tom, že chcem túto správu zobrať na vedomie. Iné uznesenie tu nie je. A čo ďalej? Mohol by som dostať možno na to odpoveď. A možnože posunieme tú debatu niekde ďalej. Čo bude v decembri? Čo bude vo februári, marci?

p. Raši, primátor mesta - Pán poslanec Jakubov nech sa páči.

p. Jakubov, poslanec MZ - Ďakujem pekne za slovo. Vážené dámy a páni, takto ako som predpokladal, k tejto otázke dnes vystúpili takmer všetci starostovia, ktorí sú súčasne poslancami mestského zastupiteľstva. A zhodou okolností dvaja páni, ktorí vystupujú v podstate ku všetkému. Takže tomu sa nedivím. Padlo tu veľmi veľa názorov. Ja by som chcel upriamiť pozornosť ešte na jeden. My sme sa touto problematikou prvýkrát stretli pred týmto zastupiteľstvom ako nový alebo staronový zbor starostov, kde sme sa dohodli, že do decembra každý mesiac by sme sa mali touto problematikou zaoberať. A každý jeden zo starostov by si mal ujasniť svoj názor na túto problematiku. Vidíte veľmi dobre, že tak, ako som predpokladal, či chceme alebo nechceme, najviac a asi aj najerudovanejšie k tomuto budú vystupovať práve starostovia, pretože sa na to pozerajú aj pohľadom mestských poslancov aj pohľadom miestnych samospráv a samozrejme z titulu alebo z pozície starostov. Takže bez ohľadu na to, ako to tu dnes dopadne, ja si myslím, že tento materiál je taký prvý stimul, ktorý rozprúdil túto diskusiu a určite budeme mať dostatočný časový priestor, aby sme jednotlivé alternatívy prerokovali a dali na stôl. A zastávam ten názor, že pokiaľ rada starostov sa nedohodne na nejakom jednom alebo alternatívnom riešení, či chceme alebo nechceme, celá táto aktivita neuzrie svetlo sveta. Lebo bez toho, aby starostovia sa spolupodieľali a tým pádom aj mestské časti na vytvorení otázok do referenda, bude asi tento pokus, nechcem povedať, že márny, ale takmer márny. Takže chcel by som ešte aj touto cestou vyzvať starostov, ktorí sú aj poslancami mestského zastupiteľstva, aj tí, ktorí tu sedia napravo odo mňa, z jednotlivých mestských častí a nie sú poslancami, aby fakt sme sa pripravili na najbližšie rokovanie rady starostov a aby sme tejto problematike venovali dostatok času, dostatok priestoru a pristupovali k nej konštruktívne. Ďakujem pekne.

p. Raši, primátor mesta - Ďakujem. S faktickou pán poslanec Gibóda, nech sa páči.

p. Gibóda, poslanec MZ - Faktická poznámka. Ja si dovolím nesúhlasiť s vami, pán starosta Mestskej časti Západ, že starostovia sú tí najerudovanejší, ktorí by o tejto veci mali rozhodovať. O tejto veci by mali rozhodnúť obyvatelia mesta Košice. Ale obyvatelia mesta Košice a nie to, ani poslanci nemajú dostatok informácií. Tento magistrát musí tieto informácie vyprodukovať a musí ich posunúť ku obyvateľom. Preto ma mrzí, že tento výpočet napr. nákladov na toto referendum nepočíta so žiadnou informačnou kampaňou. Ďakujem.

p. Raši, primátor mesta - Pani poslankyňa Blaškovičová, nech sa páči.

p. Blaškovičová, poslankyňa MZ - Ďakujem pekne pán primátor. Myslím si, že služobne patrím medzi najstarších poslancov mesta Košice. A naozaj, od roku ´90, teda od decembra ´89 som poslankyňou samosprávy. A tá situácia, čo sa týka kompetencií, sa veľmi, veľmi zmenila za tých 25 rokov. Čo je jasné, že súčasný stav nie je dobrý, to je jasné úplne všetkým, aby bolo 22 mestských častí s kompetenciami aké sú, je naozaj nezmyselné. Tak isto to cíti vedenie mesta, cítia to primátori, cítime to my, ako miestni poslanci. Ja sa ale pýtam, páni kolegovia, všetci, ktorí ste tu vystúpili, však aj vy ste tu viaceré volebné obdobia? Uvedomujete si, že aj vy ste poschvaľovali ten odchod kompetencií postupný z našich mestských častí? Že aj vy ste schvaľovali tie rozpočty a podielové dane, o ktorých teraz hovoríme, že sú nízke? Mám pocit, že sa točíme dokolečka. Že vieme všetci, že tento stav súčasný je zlý, ale nevieme rozseknúť ten gordický uzol. Nikto nie je ochotný vziať na seba to, že povie „a takto by to mohlo byť najlepšie“, počnúc vedením mesta, počnúc radou starostov, počnúc miestnymi poslancami. My akurát vieme povedať „áno, naše kompetencie sú nedostatočné, cítime sa tu zbytoční“. Takže možno naozaj by stálo za to, chytiť sa nejakého rozhodnutia a od neho začať odvíjať to, čo by malo nasledovať. Ja som sa tiež chcela opýtať, aká bude tá referendová otázka? Bude taká, že: „Chcete občania znížiť počet mestských častí?“ Alebo aká bude, keby bola? „Ste spokojní so súčasným stavom?“ Určite by väčšina občanov odpovedala nie. Ale kto dá tú alternatívu? Kto z vás bude ten, kto povie pod toto sa podpíšem. Pod túto otázku s tým, že za ňu bude hlasovať väčšina občanov. Naozaj mám pocit, že sa toho akoby všetci bojíme. A nikto to neposúva niekam ďalej. Že sa točíme dookola a začína byť fakt málo času. Ďakujem.

p. Raši, primátor mesta - Ďakujem. S faktickou pani poslankyňa Jenčová a potom zástupca starostov mestských častí.

p. Jenčová, poslankyňa MZ - Faktická poznámka. Ja budem reagovať na kolegyňu poslankyňu. Som tu síce kratšie, ale tiež dosť dostatočne dlho. Kompetencie sú zo štatútu a pokiaľ ja som tu sedela, tak nepamätám, žeby bola nejaká politická vôľa, alebo vôľa zastupiteľstva do kompetencií a štatútu zasahovať a meniť. A napr. tá Bratislava má rozdelenie financií priamo zo štatútu. Tie percentá, ktoré som hovorila nie je od nejakého hlasovania zastupiteľstva, politického zloženia, primátora, zastupiteľstva, atď. Jednoducho je to určené v štatúte. A majú to tam viac-menej od začiatku. Čiže áno, sedela som tu, ale takáto iniciatíva, bohužiaľ, nebola. Ani politická vôľa. A myslím si, že dozrel čas, aby sme s tým štatútom teraz niečo urobili. Ďakujem.

p. Raši, primátor mesta - Ďakujem pekne. Pán zástupca starostov mestských častí. Nech sa páči.

Kažimír, starosta MČ Krásna - Ďakujem pekne pán primátor. Priznávam sa, tak isto, že som v konflikte záujmov a som kapor v rybníku, ktorému v prípade, že sa zruší mestská časť, tak bude rybník vypustený. Takže z tohto dôvodu, takto aj berte, ale určite chcem povedať jednu vec. Že sme v dobe a určite sa tu zhodneme všetci, že tá samospráva v meste potrebuje ráznu reformu. Samozrejme nikto z nás starostov určite nebude ten prvý alebo keď nie je, tak ma opravte ak sa mýlim, ktorý bude hovoriť, že mestská časť, tú ktorú zastupuje, je zbytočná. A myslí si, že pre obyvateľov nerobí málo. Ja chcem povedať, že čo sa týka informačnej kampane, určite budem hovoriť aj za kolegov, tých ktorý tu sedia, určite budeme ľuďom podrobne vysvetľovať, čo sa stane, keď prejde v referende zrušenie niektorých z mestských častí, o čo prídu, čo budú musieť si vybaviť niekde inde, čo pre nich ten starosta robí. A nech potom ľudia sa rozhodnú či tá ktorá mestská časť je potrebná alebo nie. A určite takéto kompetencie, takéto financovanie mesta, mestských častí nie je dobré. Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu. A nechcem ju ďalej rozvíjať, ale poviem vám pár svojich postojov. To najzákladnejšie je, čo z redukcii častí vyplýva, bez ohľadu na to, v akom objeme sa urobí, je úspora financií, ktoré v súčasnosti idú na chod úradov, na starostu, na zástupcu starostu, na kontrolóra. A každá z dvadsiatich dvoch mestských častí musí mať štruktúru, keď má aj starostu, keď má aj kontrolóra, keď má aj miestne zastupiteľstvo a neberte to nijako osobne, a ja vás chápem, že každý z vás bez ohľadu na to, či to je veľká mestská časť alebo malá mestská časť, budete bojovať za seba, pretože naozaj bojujete mnoho krát za seba alebo o toho, kto by mal pokračovať vo vašej funkcii, keď mestská časť by prípadne bola zlúčená s nejakou inou a celá táto byrokratická štruktúra by v mestskej časti zanikla. Myslím si, že práve preto, že kompetencie mestských častí v meste Košice sú aké sú, je najvhodnejšia a najjednoduchšia doba na to, aby sme s tým niečo urobili. Pretože pokiaľ budeme pri súčasnom počte mestských častí posilňovať kompetencie, tak neurobíme nič iné, iba betónujeme súčasný stav. Ako, bez urážky mi povedzte, čo môže urobiť mestská časť, ktorá má pár 100 obyvateľov, ktorá z príjmov, ktoré dostane, zvládne plat starostu, zvládne zaplatiť kontrolóra, zvládne chod úradu a potom, keď sa nám stane, že dôjde k výmene starostu, tak nemá ani na to, aby vyplatila zákonom stanovené odstupné. No tak asi to úplne v poriadku nie je. Aký je význam sanovať pár sto osobové mestské časti? A pri všetkej úcte k starostom, ktorí tam teraz sú, ktorých si aj vážim, no nemôžu urobiť nič, keď majú, s prepáčením, problém s deratizáciou, ani to nezvládnu, pretože na to nemajú žiadne financie. A to pritom mestské časti dostávajú financie malé mestské časti na osobu vo výrazne vyššom objeme, ako sú to veľké mestské časti. Posilňovanie kompetencií znamená betónovanie tohto stavu. Druhá vec je, spomínali ste Bratislavu, viete, dávať za príklad Bratislavu, je z môjho pohľadu a z pohľadu mnohých ľudí, ktorí vedia ako tam fungovanie je, zlý prípad. Príkladom sú napr. stavebné úrady. Stavebné úrady, ktoré sú prenesené na niektoré z mestských častí a nový primátor, pán Nesrovnal, si chytá hlavu, pretože mu každá mestská časť rozhodne tak, ako si myslí, že je to vhodné, len dokopy to celé nefunguje. A tých príkladov je mnoho, mnoho ďalších. Je to aj školstvo. Napr. u nás sú základné a materské školy pod mestom. Ľahšie sa robí koncepcia výchovy a vzdelávania, ako v Bratislave, kde je to pod mestskými časťami. Vieme robiť spoločné veľké projekty a mnoho a mnoho ďalších kompetencií. Čiže keď to je nastavené historicky tak, že je silné mesto, z hľadiska kompetencií, a menili silné mestské časti, tak keď chceme niečo urobiť, môžeme to urobiť teraz. Výsledkom akejkoľvek redukcie bude úspora finančných zdrojov. A potom sa časť kompetencií vie preniesť na mestské časti, aj vo forme úradovní. Pretože keď budeme mať na mestských častiach úradovne, tak, keby sme mali úradovňu v Mestskej časti Krásna, keby bola zlúčená s niekým iným, tak úradovňu, ktorú by viedlo mesto Košice, môže robiť všetky kompetencie, ktoré sú teraz na meste Košice, aj vo výkone priamo v úradovni, ktorá sa bude nachádzať na mestskej časti. Preto, keď bude potrebné, môžeme si k tomu urobiť aj pracovné rokovania, môžeme analyzovať, dávať vám informácie a rozhodne túto tému nenechajme zaniknúť a využime to, že máme šancu s veľkými voľbami do národnej rady spojiť referendum a získať tak mandát na to, aby sme sa dali vyjadriť nadpolovičnej väčšine všetkých oprávnených voličov. A ešte jedna poznámka. Ľubka, referendová otázka musí byť poskladaná tak, aby sa človek vedel vyjadriť, aké bude usporiadanie mestských častí konkrétne, pri prípadnom úspešnom referende. Tzn., že presne určené, aké bude nové členenie mesta, aké mestské časti budú jednotlivé nové celky obsahovať. Čiže bude jasne vedieť, za čo hlasuje. Ďakujem pekne, poprosím návrhovú komisiu o návrh uznesenia, až nejaký máme aj s pozmeňujúcimi návrhmi.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pána poslanca Gibódu v znení: „Mestské zastupiteľstvo v Košiciach berie na vedomie Analýzu súčasného stavu za jednotlivé mestské časti a mesto Košice zameranú na redukciu počtu mestských častí na území mesta Košice a zároveň ukladá podrobne rozpracovať a opísať návrh postavenia právomocí a náplne činnosti mesta Košice, mestských častí a úradovní v zmysle spracovanej analýzy a jednotlivých 6 koncepcií s dôrazom na dostupnosť služieb pre obyvateľov a časovú náročnosť vybavovania. Zároveň v rámci spracovania opísať priebeh vybavovania najtypickejších a najčastejšie využívaných služieb samosprávy občanmi mesta Košice pre každú zo 6-tich spracovaných koncepcií. Zodpovedný: riaditeľ magistrátu. Termín: decembrové zastupiteľstvo mesta Košice.“ 

p. Raši, primátor mesta - Hlasujeme o pozmeňujúcom návrhu.

Hlasovanie č. 74 -	za: 13, proti: 5, zdržali sa: 20

p. Raši, primátor mesta - Ďakujem, nech sa páči, návrhová komisia.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach berie na vedomie Analýzu súčasného stavu za jednotlivé mestské časti a mesto Košice zameranú na redukciu počtu mestských častí na území mesta Košice.“  

p. Raši, primátor mesta - Prosím hlasujte.

Hlasovanie č. 75 -	za: 30, proti: 1, zdržali sa: 7

p. Raši, primátor mesta - Uznesenie sme schválili. Ďakujem pekne.
- - -

Bod č. 23
Návrh na delegovanie zástupcov zriaďovateľa v radách škôl v zriaďovateľskej pôsobnosti mesta Košice

p. Raši, primátor mesta - Prejdeme k ďalšiemu bodu rokovania, ktorým je bod číslo 23 Návrh na delegovanie zástupcov zriaďovateľa v radách škôl v zriaďovateľskej pôsobnosti mesta Košice. Pani námestníčka, nech sa páči.

p. Lenártová, námestníčka primátora - Ďakujem pekne za slovo pán primátor. Vážení kolegovia, tieto zmeny nastávajú vzhľadom na úmrtie poslanca mestského zastupiteľstva pána inžiniera Mariána Gála. To sa týka všetkých škôl, kde bol v radách školách on. A potom tu máme z Luníka IX jedno vzdanie  sa z dôvodu dlhodobej práceneschopnosti. Ďakujem pekne.

p. Raši, primátor mesta - Ďakujem. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestského zastupiteľstva v Košiciach po A) berie na vedomie zánik členstva v radách škôl podľa predloženého návrhu, po B) odvoláva delegovaného zástupcu zriaďovateľa v rade školy podľa predloženého návrhu, a po C) deleguje do rád škôl pod bodmi 1 až 7 podľa predloženého návrhu.“  

p. Raši, primátor mesta - Ďakujem, prosím hlasujte.

Hlasovanie č. 76 -	za: 39, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 23/1
Personálne otázky v komisii kultúry

p. Raši, primátor mesta - Teraz máme zaradený materiál označený ako 23/1. Je to Personálne zmeny v komisii kultúry, ktorý sme si schválili. Poprosím pani predsedkyňu Blaškovičovú, aby uviedla materiál.

p. Blaškovičová, poslankyňa MZ - Vážený pán primátor, kolegyne kolegovia, obdržala som vzdanie sa mandátu členky komisie kultúry od pani Márie Birošovej. Preto predkladám takýto návrh na uznesenie: „Mestské zastupiteľstvo v Košiciach podľa príslušných ustanovení berie na vedomie vzdanie sa člena - neposlanca, Komisie kultúry pri mestskom zastupiteľstve Mgr. Márie Birošovej.“ Prosím, aby ste schválili toto uznesenie.

p. Raši, primátor mesta - Ďakujem pekne. Čiže toto je návrh uznesenia. Otváram rozpravu k bodu 23/1. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestského zastupiteľstva v Košiciach podľa príslušných ustanovení, berie na vedomie vzdanie sa člena - neposlanca Komisie kultúry pri mestskom zastupiteľstve pani Mária Birošová.“  

p. Raši, primátor mesta - Prosím hlasujme.

Hlasovanie č. 77 -	za: 38, proti: 0, zdržali sa: 0

p. Raši, primátor mesta - Uznesenie bolo schválené.
- - -

Bod č. 24
Občianske združenie FK GALAKTIK – súhlas na prenájom futbalového ihriska na ZŠ Družicová ako dôvod hodný osobitného zreteľa

p. Raši, primátor mesta - Prejdeme k bodu číslo 24 - Občianske združenie FK Galaktik, súhlas na prenájom futbalového ihriska na Základnej škole Družicová, ako dôvod hodný osobitného zreteľa. Poprosím o krátke uvedenie materiálu.

p. Lenártová, námestníčka primátora - Vážený pán primátor, ctené kolegyne, ctení kolegovia, Futbalový klub Galaktik požiadal prenájom ihriská na Základnej škole Družicová po predchádzajúcej súťaži, ktorá prebehla, kde má so školou uzatvorený nájom. Žiada o prenájom na dôvod hodný osobitného zreteľa a ako dôvody uvádza podporu mládežníckeho športu, podporu športových aktivít detí zo sociálne slabších rodín, ktoré fungujú v klube zadarmo a samozrejme, ako podľa zákona, dôvod hodný osobitného zreteľa je štandardne musí splniť určité podmienky a okrem toho, keďže to je dosť veľká plocha, pretože ide o ihrisko s rozsahom 7 200 m², kde náklad na udržiavanie ihriska alebo trávnika je až 15.000 eur sa zaviazuje k údržbe k tohto ihriská a samozrejme aj s tým súvisiacich investícií drobných úprav. Myslím si, že to všetko je to štandardný prenájom, ako dôvod hodný osobitého zreteľa. Ďakujem pekne.

p. Raši, primátor mesta - Ďakujem pekne, otváram k tomuto bodu diskusiu. Pani starostka Kovačevičová.

p. Kovačevičová, poslankyňa MZ - Ďakujem pekne. Vážený pán primátor, vedenie mesta, vážení kolegovia, chcela by som nahlásiť konflikt záujmu, keďže som čestnou predsedníčkou občianskeho združenia, ktoré, môžem povedať, vstúpilo tohto roku do šiestej sezóny, FK Galaktik je to jediný mládežnícky futbalový klub so sídlom a s pôsobnosťou v tejto mestskej časti. Ako bolo spomínané, podporujeme všetky deti, ktoré chcú hrať futbal, ktoré chcú športovať. Samozrejme, podporujeme talentované deti a deti zo sociálne znevýhodnených rodín, tak isto deti z detského domova v tejto mestskej časti. Občianske združenie spravuje aj iné ihriská športoviská a možno keď ste boli na Jazere a prešli ste sa po týchto športoviskách, videli ste, že sú to najlepšie udržiavané plochy na školských dvoroch. Predmetom a cieľom tohto materiálu je vlastne údržba ihriska na Základnej škole Družicová. Toto ihrisko v minulosti 6 alebo 7 rokov nebolo využívané. Deti tejto školy budú ihrisko, samozrejme žiaci, využívať naďalej, len v hodinách vymedzených bude toto športovisko využívať FK Galaktik, ktorý sa bude o toto športovisko starať. Keďže tá údržba je naozaj nákladná, v škole vlastne nevzniknú žiadne náklady na údržbu ihriska. Ďakujem.

p. Raši, primátor mesta - Ďakujem pekne, ďalší v rozprave pani poslankyňa Jenčová a potom pán poslanec Sidor.

p. Jenčová, poslankyňa MZ - Ďakujem za slovo. Ja si k tomuto materiálu dovolím uviesť zopár pripomienok. Keď vznikal Futbalový klub Galaktik a teda prevzali areál Základnej školy na Galaktickej, tak sama som túto aktivitu privítala. Potom, pokiaľ tí, čo ste tu sedeli pamätáte, ako som lobovala za jednoeurové nájomné pre tento futbalový klub. Bohužiaľ dostávala som potom často maily, bolo to aj na Facebooku, to som totiž netušila, že tam v podstate vznikne krčma. Ľudia sa teda takto sťažovali, hluk, očúravanie plotov a pod. Čiže mať pohostinské zariadenie za jedno euro to je zrejmé rarita v Košiciach! V materiáli sa píše, že „zadarmo deti“. No moja skúsenosť je taká, že sme schválili dotáciu, nebola veľká, vo výške 300 eur, tuším s podmienkou akú dávame každému žiadateľovi o dotáciu ako mestská časť, že má napísať zoznam detí vlastne, na ktoré táto dotácia bola použitá. Tento zoznam sme nedostali a FK Galaktik túto dotáciu 300 eur ani nevyužil. Možno že to boli trápne peniaze. Čo sa týka ihriska na Družicovej, je to úplne nové ihrisko, zrekonštruované, trávnaté. Mestská časť má spolu štyri ihriská pri školách základných, tých klasických trávnatých. A pokiaľ schválime tento jednoeurový prenájom, tak vlastne tri bude obhospodarovať jedno občianske združenie. Pýtam sa, kde sa potom môže isť verejnosť, kde môžu ostatné nejaké záujmové združenia? Predtým, pred rekonštrukciou Základná škola Družicová toto ihrisko prenajímala v rámci štandardných podmienok prenajímania mestského majetku. No pokiaľ to už bude obhospodarovať iný subjekt, tak asi ťažko. Škola teda to môže prenajať, v materiáli, nerozumiem prečo v návrhu uznesenia sa píše, že riaditeľ základnej školy súhlasí s priznaním osobitného zreteľa?  Nuž ako, pokiaľ teda pani Kovačevičová je v rade školy a ja by som bola riaditeľ, tak tiež si nedovolím nejakým spôsobom nesúhlasiť. Čiže vlastne zo štyroch ihrísk tri bude obhospodarovať jedno občianske združenie. A to sa mi teda nezdá celkom kóšer a nejak správne. Aj keď nepopieram, že robia záslužnú činnosť, ale zo štyroch ihrísk majú dve. Čiže poprosím vás, keby ste sa pozreli na to aj inými očami.

p. Raši, primátor mesta - Ďakujem pekne, s faktickou pán poslanec Brixi po ňom pán poslanec Sidor do rozpravy.

p. Brixi, poslanec MZ - Faktická poznámka. Ďakujem pán primátor. Kolegyne, kolegovia, ja by som chcel poprosiť pani poslankyňu Jenčovú, aby nevnášala nejaké osobné historické spory do týchto, myslím si pre mesto veľmi dobrých vecí. Ja do športového klubu Galaktik rovnako ako vy mnohí iní chodím. A myslím si, že tu v meste z toho, čo som videl a zažil, nie je subjekt ako je športový klub Galaktik, ktorý by za svoje vlastné peniaze budoval ihriská. To je jedno pani poslankyňa, či v mestskej časti budú mať štyri ihriská zo štyroch alebo dve zo štyroch, robia to najlepšie ako to robiť vedia. Majú základňu detí za akú by sa nemusel hanbiť ani futbalový veľkoklub, ktorý my dotujeme! Robia to, čo nerobí v meste nikto iný. A v mene všetkých rodičov, ktorí sú nielen z Jazera, ale z celého mesta, ktorých deti tento klub navštevujú vás prosím, aby ste do budúcna veľmi zvažovali, že do akej miery staviate svoje osobné rozpory s pani starostkou. Ďakujem.

p. Raši, primátor mesta - Ďakujem. Pán poslanec Sidor, po ňom pani poslankyňa Kovačevičová.

p. Sidor, poslanec MZ - Ďakujem za slovo pán primátor. Dámy páni, ja viac-menej by som sa len ako pripojil k predrečníkovi kolegovi Briximu. Tiež by som chcel len z titulu v minulosti niekoľkoročnej v rámci spolupráce skonštatovať, že ozaj tak ako sa to robí na Jazere, je to jeden veľký príklad pre aj iné mestské časti. To zas nehovorím, že ako v iných mestských častiach sa to robí zlé, ale to je, na jednej strane porovnania typu, že či majú dve ihriská, štyri ihriská, ja im prajem, žeby do ďalšieho obdobia mali ďalších 10 na Jazere, lebo stále ich je tu málo. A v neposlednom rade by som chcel pripomenúť, že stále sa tu hovorí o tom, jak je tu veľa nadšencov, ktorí chcú ten šport robiť, ale v skutočnosti, keď zistia, čo to všetko obnáša, aké sú to skutočnosti náklady pri takýchto letách ako teraz boli, na to, aby ste v tej kondícii ihrisko udržali, aby tam následne v septembri deti mohli vybehnúť, tak to ešte asi zrejme málokto tuší. Ďakujem.

p. Raši, primátor mesta - Ďakujem pekne, pani poslankyňa a starostka, nech sa páči.

p. Kovačevičová, poslankyňa MZ - Ďakujem veľmi pekne. Čo sa týka tých krčiem, áno, je to pravda, ale Mestská časť Jazero je mestskou časťou krčiem. Takže, ktoré v minulosti samozrejme, pani starostka dali ste vy povolenie alebo vlastne súhlas, atď. Takže mi to dnes riešime rôzne sťažností, petíciu občanov na to, čo nám tam vyrástlo a nie na Galaktiku, že je nejaká krčma. Ale to je jedno. Podpora športujúcej mládeže je dôležitá. Je to nevyhnutné, sú tu ľudia, ktorí to dnes robia, robia to zo srdca, robia to s láskou. Trénujú deti z celých Košíc. Dostali sme najväčšie vyznamenanie, a je to, ak poznáte Juventus Turín, ktorý tu bol a s ktorým spolupracujeme, je to najväčšia česť a pocta. To, že vy ste proti všetkému, je to váš osobný problém. Sú to vaše invektívy na moju stranu. Voľby už boli pred rokom a preto treba pracovať pre Jazero, pre jazerskú spoločnosť, pre jazerské deti a pre Košice. Ja som niečo urobila pre túto mestskú časť a možno aj preto občania sa rozhodli, že to nie je len o tom, ale niečo naozaj treba robiť. Ďakujem pekne.

p. Raši, primátor mesta - Ďakujem pekne, s faktickou pani poslankyňa Jenčová, po nej pán poslanec Gaj.

p. Jenčová, poslankyňa MZ - Faktická poznámka. Prepáčte, teraz budem osobná, ale kompetencia starostu mestskej časti nie je povoľovať alebo nepovoľovať krčmy, na to je zákon a nie starosta. Takže ja som žiadnu krčmu nepovolila! Takže nezavádzajte!

p. Raši, primátor mesta - Poslanec Gaj, nech sa páči.

p. Gaj, poslanec MZ - Faktická poznámka. Vážené dámy kolegyne, prepáčte, ste pekné, milé dámy, mne to pripomína Mestskú časť Sever alebo Ťahanovce Sídlisko. Tak poprosím vás, ja vás pozývam potom na kávičku, aby sme si to vydiskutovali, lebo si myslím, že Mestská časť Nad jazerom si to zaslúži, aby takéto ihrisko tam bolo. Ďakujem pekne.

p. Raši, primátor mesta - Ďakujem pekne. Uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom športového komplexu futbalových ihrísk na ZŠ Družicová 4, Košice, nájomcovi Občianskemu združeniu Galaktik, po a) priamym prenájmom posudzovaným ako dôvod hodný osobitného zreteľa, a po b) za nájomné vo výške jedno euro na rok a prevádzkové náklady, ako dôvod hodný osobitného zreteľa, podľa predloženého návrhu.“  

p. Raši, primátor mesta - Prosím hlasujte.

Hlasovanie č. 78 -	za: 33, proti: 0, zdržali sa: 6

p. Raši, primátor mesta - Uznesenie bolo schválené. Ďakujem pekne.
- - -

Bod č. 25
Prenájom ďalších priestorov v objekte bývalej ZŠ Charkovská 1, Košice pre nájomcu Gymnázium sv. Edity Steinovej, Charkovská 1, Košice ako dôvod hodný osobitného zreteľa

p. Raši, primátor mesta - Prejdeme k ďalšiemu bodu programu. Ďalším bodom programu je bod číslo 25. Je to Prenájom ďalších priestorov v objekte bývalej Základnej školy Charkovská 1, Košice, pre nájomcu Gymnázium svätej Edity Steinovej, Charkovská 1, Košice ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom ďalších nebytových priestorov vo výmere 285,8 m² v objekte zrušenej ZŠ Charkovská 1, Košice, pre nájomcu Gymnázium svätej Edity Steinovej, Charkovská 1, Košice, po a) priamym prenájmom, a po b) za nájomné 3 eurá meter štvorcový za rok, a prevádzkové náklady ako dôvod hodný osobitného zreteľa, podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 79 -	za: 37, proti: 0, zdržali sa: 2

p. Raši, primátor mesta - Uznesenie bolo schválené.
- - -

Bod č. 26
Odplatný prevod dopravnej stavby na Poľovníckej ul. vo vlastníctve MČ Košice – Západ, do vlastníctva mesta Košice za kúpnu cenu 1,- €

p. Raši, primátor mesta - Prejdeme k ďalšiemu bodu rokovania. Je to bod číslo 26 Odplatný prevod dopravnej stavby na Poľovníckej ulici vo vlastníctve Mestskej časti Košice - Západ do vlastníctva mesta Košice za jedno euro. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje odplatný prevod dokončenej investície a rozšírenie parkovacích plôch na Poľovníckej ulici v Košiciach zrealizovanej v rámci dopravných stavieb na pozemku podľa predložených návrhov vo vlastníctve MČ Košice - Západ do vlastníctva mesta Košice za kúpnu cenu jedno euro.“ 

p. Raši, primátor mesta - Ďakujem, prosím hlasujte.

Hlasovanie č. 80 -	za: 37, proti: 0, zdržali sa: 2

p. Raši, primátor mesta - Uznesenie bolo schválené.
- - -

Bod č. 27
Odplatný prevod dopravnej stavby na Michalovskej ul. vo vlastníctve MČ Košice – Západ, do vlastníctva mesta Košice za kúpnu cenu 1,- €

p. Raši, primátor mesta - Prejdeme k ďalšiemu bodu programu. Je to odplatný prevod dopravnej stavby na Michalovskej ulici vo vlastníctve Mestskej časti Košice - Západ do vlastníctva mesta Košice za kúpnu cenu jedno euro. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje odplatný prevod dokončenej investície rozšírenie parkovacích plôch na Michalovskej ulici, zrealizovanej v rámci dopravných stavieb na pozemkoch podľa predloženého návrhu, vo vlastníctve MČ Košice - Západ do vlastníctva mesta Košice za kúpnu cenu jedno euro.“ 

p. Raši, primátor mesta - Ďakujem, prosím hlasujte.

Hlasovanie č. 81 -	za: 38, proti: 0, zdržali sa: 1

p. Raši, primátor mesta - Uznesenie bolo schválené.
- - -

Bod č. 28
Zriadenie vecného bremena práva uloženia, údržby a rekonštrukcie inžinierskych sietí pre stavbu, poslanec MZ - Vodovod a kanalizácia – Kuzmányho ulica Košice, na pozemkoch mesta Košice, k. ú. Huštáky, v prospech Východoslovenskej vodárenskej spoločnosti, a.s.

p. Raši, primátor mesta - Ďalším bodom programu je bod 28 Zriadenie vecného bremena práva uloženia, údržby a rekonštrukcie inžinierskych sieti pre stavbu vodovod a kanalizácia Kuzmányho ulica Košice na pozemok mesta Košice v katastrálnom území Huštáky v prospech Východoslovenskej vodárenskej spoločnosti. Otváram k tomuto bodu rozpravu. Uzatváram k tomuto bodu rozpravu a  nakoľko sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zriadenie vecného bremena práva uloženia údržby a rekonštrukcie inžinierskych sietí pre stavbu vodovod a kanalizácia na Kuzmányho ulici na pozemkoch mesta vo vlastníctve mesta Košice podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 82 -	za: 37, proti: 0, zdržali sa: 1

p. Raši, primátor mesta - Uznesenie sme schválili.
- - -

Bod č. 29
Zriadenie vecného bremena práva uloženia, údržby a rekonštrukcie inžinierskych sietí pre stavbu, poslanec MZ - Vodovod a kanalizácia – Jantárová ulica Košice, na pozemkoch vo vlastníctve mesta Košice, k. ú. Skladná, v prospech Východoslovenskej vodárenskej spoločnosti, a.s.

p. Raši, primátor mesta - Prejdeme k ďalšiemu bodu programu. Je to Zriadenie vecného bremena práva uloženia, údržby a rekonštrukcie inžinierskych sietí pre stavbu vodovod a kanalizácia Jantárová ulica Košice na pozemku vo vlastníctve mesta Košice v katastrálnom území Skladná v prospech Východoslovenskej vodárenskej spoločnosti. Otváram k nemu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zriadenie vecného bremena práva uloženia, údržby a rekonštrukcie inžinierskych sieti pre stavbu vodovod a kanalizácia Jantárova ulica, Košice podľa predloženého návrhu.“

p. Raši, primátor mesta - Ďakujem pekne, nech sa páči hlasujme.

Hlasovanie č. 83 -	za: 36, proti: 0, zdržali sa: 1

p. Raši, primátor mesta - Uznesenie bolo schválené.
- - -

Bod č. 30
Zverenie nehnuteľnosti parc. č. 1515/43, k. ú. Južné mesto do správy MČ Košice – Juh

p. Lenártová, námestníčka primátora - Pod bodom číslo 30 je predložený materiál Zverenie nehnuteľnosti parc. č. 1515/43 katastrálne územie Južné mesto do správy Mestskej časti Košice – Juh. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie nehnuteľnosti podľa predloženého návrhu do správy Mestskej časti Košice – Juh.“

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 84 -	za: 38, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 31
Zverenie nehnuteľností do správy MČ Košice – Sídlisko KVP

p. Lenártová, námestníčka primátora - Pod bodom číslo 31 je predložený materiál Zverenie nehnuteľností do správy Mestskej časti Košice - Sídlisko KVP. Otváram k tomuto materiálu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie nehnuteľností pozemkov podľa predloženého návrhu do správy Mestskej časti Košice - Sídlisko KVP.“

p. Lenártová, námestníčka primátora - Ďakujem pekne, nech sa páči hlasujeme.

Hlasovanie č. 85 -	za: 38, proti: 0, zdržali sa: 0

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 32
Zverenie pozemku vo vlastníctve mesta Košice (parcela č. 501/3), katastrálne územie Južné Mesto, do správy Správe mestskej zelene v Košiciach

p. Lenártová, námestníčka primátora - Pod bodom číslo 32 je predložený materiál Zverenie pozemku vo vlastníctve mesta Košice, parc. č. 501/3, katastrálne územie Južné mesto do správy Správe mestskej zelene v Košiciach. Otváram k tomuto materiálu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie pozemku vo vlastníctve mesta Košice podľa predloženého návrhu, do správy Správe mestskej zelene Košice.“

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 86 -	za: 39, proti: 0, zdržali sa: 0

p. Lenártová, námestníčka primátora - Uznesenie bolo schválené.
- - -

Bod č. 33
Odňatie nebytových priestorov vo vlastníctve mesta Košice v dome na Národnej triede 56 v Košiciach zo správy Mestskej časti Košice – Sever

p. Lenártová, námestníčka primátora - Pod bodom číslo 33 je predložený materiál Odňatie nebytových priestorov vo vlastníctve mesta Košice v dome na Národnej triede č. 56 v Košiciach zo správy Mestskej časti Košice – Sever. Otváram k tomuto materiálu rozpravu. Nech sa páči, pán poslanec a starosta Gaj.

p. Gaj, poslanec MZ - Ďakujem pekne. Ja len na vysvetlenie, že ide o priestory, kde je mestská polícia. A z titulu toho, aby sme sa vyhli rôznym prefakturáciam, tak tento priestor dávame späť. Ďakujem pekne.

p. Lenártová, námestníčka primátora - Ďakujem pekne za vysvetlenie. Nech sa páči, pán poslanec Polaček.

p. Polaček, poslanec MZ - Ďakujem pekne. Ja by som do diskusie rád prispel tým, že ako poslanec Mestskej časti Košice - Sever som komunikoval s ostatnými poslancami mestskej časti, ktorí sú toho názoru, a ich názor idem teraz pretlmočiť, že by sa najprv radi s týmto s touto problematikou oboznámili na mestskej časti, a na miestnom zastupiteľstve rozhodli, že či odstúpiť alebo neodstúpiť tento majetok. Jedná sa o to alebo rozprávame o nehnuteľnosti, ktorá sa nachádza na Mieri. Je to budova mestskej polície, alebo teda priestory, v ktorej sídli Mestská polícia Sever. Nakoľko z dlhodobého hľadiska máme za to, že mestská polícia chce naberať nových mestských policajtov a tieto priestory im z dlhodobého hľadiska nebudú vyhovovať, i napriek tomu, že sú obnovené, pekné, moderné a naozaj sme hrdí v akých priestoroch sú, ale z toho, čo tu bolo povedané aj v minulosti náčelníkom mestskej polície, tak jednoducho sa uvažuje o tom, že tých policajtov bude v tomto priestore viac a nebude postačovať. A my, ako poslanci mestskej časti si myslíme, že by sme si tú tému ešte mali doma rozobrať a následne si povedať ako ďalej. Ja by som bol veľmi rád, kolegovia, keby sme rešpektovali možnože názor miestnych poslancov, nejaké ich uznesenie, ktorí nevedia a keby som ich neobvolal cez víkend, by ani nevedeli, že takéto niečo sa ide udiať. Je to majetok, ktorý áno, je to rôzna prefakturácia, ale je to naozaj vec možnože účtovníkov, ktorí s tým majú nejakú robotu, ale v prípade, že by sa mestská polícia v budúcnosti mala odsťahovať, hľadali by sa nejaké adekvátne priestory, tak mestská časť vlastne príde o jedno z mála priestorov. Mestská časť v súčasnosti nemá takmer nič a nám by bolo veľmi ľúto, keby sme posunuli nejaký priestor, ktorého máme tak málo a nedokážeme ten majetok potom vybilancovať niečím iným, nejakým náhradným riešením, náhradnou nehnuteľnosťou. Ďakujem.

p. Raši, primátor mesta - Ja len sa dovolím, teda pri všetkej úcte, upozorniť, že ide o majetok mesta a nie mestskej časti. Tak by som bol rád, teda keby o majetku mesta, kde je mestská polícia, s ktorými pracuje mesto, aby sa vyjadrovali poslanci mestského zastupiteľstva tak, ako mestskí poslanci sa nevyjadrujú k majetku miestnych častí. Dobre? Čiže ide o majetok mesta, čo je dôležitá informácia. Pán starosta Gaj, nech sa páči.

p. Gaj, poslanec MZ - Ja by som ešte doplnil, že Mestská časť Sever má v správe aj iné priestory, s ktorými má dlhodobo problém. A si myslím, že vzhľadom na vývoj v budove, kde je pán Slaný, kde je spoluvlastník mesto, si myslím, že tieto priestory aj tak do budúcna, aj keď mestská polícia, by sa zrušila, nebudeme môcť využívať. Čiže ja si myslím, že z titulu toho, aby sme sa vyhli do budúcna iným. To, že páni poslanci na Severe budú mať iný názor v stredu, tak sa s tým vyrovnám sám. Ďakujem.

p. Raši, primátor mesta - Ďakujem, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestského zastupiteľstva v Košiciach  schvaľuje odňatie majetku mesta Košice zo správy Mestskej časti Košice - Sever podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 87 -	za: 33, proti: 2, zdržali sa: 4

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 34
Prenájom častí pozemkov pre MČ Košice – Nad jazerom za účelom dobudovania statickej dopravy na Raketovej ul. z dôvodov hodných osobitného zreteľa

p. Raši, primátor mesta - Prejdeme k ďalšiemu bodu 34 Prenájom časti pozemkov pre Mestskú časť Košice - Nad jazerom za účelom dobudovania statickej dopravy na Raketovej ulici z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom časti pozemkov v katastrálnom území Jazero pre MČ Košice - Nad jazerom za účelom dobudovania cestnej komunikácie do charakteru obratiská a parkoviska na Raketovej ulici z dôvodov hodných osobitného zreteľa, podľa predloženého návrhu.“

p. Raši, primátor mesta - Ďakujem pekne, prosím hlasujte.

Hlasovanie č. 88 -	za: 38 proti: 0, zdržali sa: 2

p. Raši, primátor mesta - Uznesenie bolo schválené.
- - -

Bod č. 35
Prenájom častí pozemkov v k. ú. Jazero pre MČ Košice – Nad jazerom za účelom rozšírenia parkoviska na Rovníkovej ul. z dôvodov hodných osobitného zreteľa

p. Raši, primátor mesta - Prejdeme k ďalšiemu bodu programu. Je to bod číslo 35 Prenájom pozemkov v katastrálnom území Jazero pre Mestskú časť Košice - Nad jazerom za účelom rozšírenia parkoviska na Rovníkovej ulici z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom časti pozemkov podľa predloženého návrhu pre MČ Košice - Nad jazerom za účelom rozširovania parkoviska na Rovníkovej ulici z dôvodov hodných osobitného zreteľa, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 89 -	za: 37, proti: 0, zdržali sa: 3

p. Raši, primátor mesta - Uznesenie bolo schválené. Ďakujem.
- - -

Bod č. 36
Prenájom nehnuteľnosti - pozemku parcela č. 2599/5, k. ú. Stredné mesto, pre Miestny odbor Matice slovenskej, Hlavná 68, Košice, z dôvodov hodných osobitného zreteľa

p. Raši, primátor mesta - Prejdime k ďalšiemu bodu programu, bod 36 Prenájom nehnuteľnosti pozemku parc. č. 2599/5 v katastrálnom území Stredné mesto pre Miestny odbor Matice slovenskej, Hlavná 68, Košice z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom nehnuteľností pozemku pre Miestny odbor Matice slovenskej z dôvodu hodného osobitného zreteľa, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 90 -	za: 36, proti: 0, zdržali sa: 2

p. Raši, primátor mesta - Uznesenie bolo schválené.
- - -

Bod č. 37
Prevod pozemkov v k. ú. Severné mesto pre Východoslovenskú vodárenskú spoločnosť, a.s.

p. Raši, primátor mesta - Ďalším materiálom je 37 Prevod pozemkov v katastrálnom území Severné mesto pre Východoslovenskú vodárenskú spoločnosť a. s. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nehnuteľného majetku mesta Košice podľa predloženého návrhu pre Východoslovenskú vodárenskú spoločnosť za kúpnu cenu vo výške 134.728 eur.“ 

p. Raši, primátor mesta - Ďakujem, prosím hlasujte.

Hlasovanie č. 91-	za: 39, proti: 0, zdržali sa: 0

p. Raši, primátor mesta - Uznesenie sme schválili. Ďakujem.
- - -

Bod č. 38
Prevod stavby a pozemkov v k. ú. Košické Hámre pre Ing. Juliana Tomaštíka, PhD. 
a Mgr. Magdalénu Tomaštíkovú z dôvodu hodného osobitného zreteľa

p. Raši, primátor mesta - Prejdeme k bodu 38. Je to prevod stavby a pozemkov v katastrálnom území Košické Hámre pre Ing. Juliana Tomaštíka, PhD. a Mgr. Magdalénu Tomaštíkovú z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod stavby Hájenky podľa predloženého návrhu do bezpodielového spoluvlastníctva Ing. Juliana Tomaštíka, PhD. a Mgr. Magdalény Tomaštíkovej za kúpnu cenu 12.600 eur, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 92 -	za: 34, proti: 0, zdržali sa: 5

p. Raši, primátor mesta - Uznesenie sme schválili. Ďakujem.
- - -

Bod č. 39
Prevod časti pozemkov (pod stavbou parkoviska) v k. ú. Stredné mesto pre COMCA, s.r.o.

p. Raši, primátor mesta - Prejdeme k bodu číslo 39. Je to materiál Prevod časti pozemkov pod stavbou parkoviska v katastrálnom území Stredné mesto pre COMCA s.r.o. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti vo vlastníctve mesta Košice, časti pozemkov podľa predloženého návrhu, pre spoločnosť COMCA za kúpnu cenu vo výške 7.110 eur.“ 

p. Raši, primátor mesta - Ďakujem, prosím hlasujte.

Hlasovanie č. 93 -	za: 35, proti: 0, zdržali sa: 2

p. Raši, primátor mesta - Uznesenie sme schválili. Ďakujem.
- - -

Bod č. 40
Prevod pozemku v k. ú. Južné mesto pre p. Petra Arvaya a manželku Miladu

p. Raši, primátor mesta - Bod číslo 40 je Prevod pozemku v katastrálnom území Južné mesto pre pána Petra Arvaya a manželku Miladu. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku vo výmere 17 m² zastavané plochy a nádvoria, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 94 -	za: 35, proti: 0, zdržali sa: 4

p. Raši, primátor mesta - Uznesenie sme schválili. Ďakujem.
- - -

Bod č. 41
Prevod pozemku v k. ú. Južné mesto pre p. Ladislava Šolca a manželku Danielu

p. Raši, primátor mesta - Prejdeme k bodu číslo 41, ktorým je Prevod pozemkov v katastrálnom území Južné mesto pre pána Ladislava Šolca a manželku Danielu. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku vo výmere 18 metrov štvorcových, zastavané plochy a nádvoria, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 95 -	za: 34, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 42
Prevod pozemku v k. ú. Terasa pre Ing. Róberta Tótha z dôvodu hodného osobitného zreteľa

p. Raši, primátor mesta - Prejdeme k ďalšiemu bodu. Je to číslo 42 Prevod pozemku v katastrálnom území Terasa pre inžiniera Tótha z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo schvaľuje prevod pozemku s výmerou 17 m² zastavané plochy a nádvoria, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 96 -	za: 34, proti: 0, zdržali sa: 4

p. Raši, primátor mesta - Uznesenie schválené.
- - -

Bod č. 43
Prevod pozemkov - pod stavbou vrátane priľahlej plochy v k. ú. Sokoľ do vlastníctva pre Mgr. Janu Pellovú

p. Raši, primátor mesta - Bod číslo 43 Prevod pozemkov pod stavbou vrátane priľahlej plochy v katastrálnom území Sokoľ do vlastníctva pre Mgr. Janu Pellovú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Mestské zastupiteľstvo v Košiciach schvaľuje prevod pozemkov vo vlastníctve mesta Košice s výmerou 45 m² podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 97 -	za: 34, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 44
Prevod pozemkov - priľahlej plochy k rodinnému domu v k. ú. Krásna do podielového spoluvlastníctva pre Anetu Vojtekovú a Beátu Uličnú

p. Raši, primátor mesta - Ďalším bodom je bod číslo 44 Prevod pozemkov a priľahlej plochy k rodinnému domu v katastrálnom území Krásna do podielového spoluvlastníctva pre Anetu Vojtekovú a Beátu Uličnú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo schvaľuje prevod pozemkov vo vlastníctve mesta Košice záhrady s výmerou 666 m² podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 98 -	za: 34, proti: 0, zdržali sa: 3

p. Raši, primátor mesta - Uznesenie sme schválili.
- - -

Bod č. 45
Prevod nehnuteľností v k. ú. Terasa medzi mestom Košice a JUDr. Martinou Rodákovou a Ing. Vladimírom Vanikom z dôvodu hodného osobitného zreteľa, formou zámeny s finančným vyrovnaním v prospech mesta Košice

p. Raši, primátor mesta - Prejdeme k ďalšiemu bodu programu. Je to bod číslo 45 Prevod nehnuteľnosti v katastrálnom území Terasa medzi mestom Košice a doktorkou Martinou Rodákovou a Ing. Vladimírom Vanikom z dôvodov hodného osobitného zreteľa formou zámeny, s finančným vyrovnaním v prospech mesta Košice. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti vo vlastníctve mesta Košice pozemky podľa predloženého návrhu do podielového spoluvlastníctva podľa predloženého návrhu za spoluvlastnícke podiely na pozemkoch v podielovom spoluvlastníctve pod písm. A a B podľa predloženého návrhu do vlastníctva mesta Košice. Uvedený prevod sa realizuje z dôvodu hodného osobitného zreteľa, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 99 -	za: 35, proti: 0, zdržali sa: 4

p. Raši, primátor mesta - Uznesenie bolo schválené. Ďakujem.
- - -

Bod č. 46
Prevod nehnuteľnosti - pozemku v k. ú. Terasa pre Elenu Pavelkovú z dôvodu hodného osobitného zreteľa

p. Raši, primátor mesta - Pod bodom 46 je materiál Prevod nehnuteľnosti pozemku v katastrálnom území Terasa pre Elenu Pavelkovú z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností pozemku zastavané plochy a nádvoria s výmerou 18 m², podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 100 -	za: 35, proti: 0, zdržali sa: 4

p. Raši, primátor mesta - Uznesenie bolo schválené.
- - -

Bod č. 47
Prevod nehnuteľnosti - pozemku vrátane oporného múru v k. ú. Furča pre Stanislava Jurača v podiele 2/4 k celku

p. Raši, primátor mesta - Bod číslo 47 Prevod nehnuteľnosti - pozemku vrátane oporného múru v katastrálnom území Furča pre Stanislava Jurača v podiele jednej polovici k celku. Otváram k tomuto bodu rozpravu. Uzatváram rozpravu k tomuto bodu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností pozemku - zastavané plochy a nádvoria vrátane oporného múru vo výmere 753 m², podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 101 -	za: 36, proti: 0, zdržali sa: 4

p. Raši, primátor mesta - Uznesenie sme schválili. Ďakujem pekne.
- - -

Bod č. 48
Prevod nehnuteľnosti - pozemku v k. ú. Severné mesto pre Jozefa Jarolíma

p. Raši, primátor mesta - Prejdeme k bodu 48, je to Prevod nehnuteľnosti - pozemku v katastrálnom území Severné mesto pre Jozefa Jarolíma. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemku s výmerou 23 m², podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 102 -	za: 36, proti: 0, zdržali sa: 4

p. Raši, primátor mesta - Uznesenie sme schválili. Ďakujem.
- - -

Bod č. 49
Prevod nehnuteľnosti - pozemku v k. ú. Čermeľ pre Františka Weaga a manželku Janu

p. Raši, primátor mesta - Prejdeme k bodu číslo 49 Prevod nehnuteľnosti pozemku v katastrálnom území Čermeľ pre Františka Weaga a manželku Janu. Otváram k tomuto bodu rozpravu. Chcem sa spýtať tých „paragrafistov“ či ste prihlásení alebo nie? Ďakujem pekne. Do rozpravy. Ak sa nikto nehlási, uzatváram rozpravu. Nech sa páči návrhová komisia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemku záhrady s výmerou 468 m², podľa predloženého návrhu.“
 
p. Raši, primátor mesta - Prosím hlasujeme. 

Hlasovanie č. 103 -	za: 28, proti: 0, zdržali sa: 3

p. Raši, primátor mesta - Uznesenie sme schválili. Ďakujem pekne.
- - -

Bod č. 50
Prevod nehnuteľností - pozemkov v k. ú. Terasa pre Ing. Dušana Lenga a manželku RNDr. Ivanu Lengovú

p. Raši, primátor mesta - Prejdeme k bodu číslo 50, ktorým je prevod nehnuteľností pozemkov v katastrálnom území Terasa pre Ing. Dušana Lenga a manželku doktorku Ivanu Lengovú. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemkov s výmerou 12 m² parcelné číslo podľa predloženého návrhu a s výmerou 118 m², podľa predloženého návrhu, s výmerou 350 m², podľa predloženého návrhu.“  

p. Raši, primátor mesta - Ďakujem, prosím hlasujte.

Hlasovanie č. 104 -	za: 30, proti: 0, zdržali sa: 3

p. Raši, primátor mesta - Uznesenie sme schválili. Ďakujem.
- - -

Bod č. 51
Prevod nehnuteľností - pozemkov v k. ú. Terasa pre Ing. Petra Ďuricu a JUDr. Zuzanu Kurcinovú do podielového spoluvlastníctva

p. Raši, primátor mesta - Prejdeme k bodu 51 je to Prevod nehnuteľností pozemkov v katastrálnom území Terasa pre inžiniera Ďuricu a doktorku Kurcinovú do podielového spoluvlastníctva. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností pozemkov s výmerami 24 m², 107 m², 14 m², podľa predloženého návrhu.“  

p. Raši, primátor mesta - Ďakujem, prosím hlasujte.

Hlasovanie č. 105 -	za: 31, proti: 0, zdržali sa: 4

p. Raši, primátor mesta - Uznesenie bolo schválené. Ďakujem.
- - -

Bod č. 52
Prevod pozemku v k. ú. Terasa pre Mariána Džuňa

p. Raši, primátor mesta - Prejdeme k bodu číslo 52. Je to Prevod pozemku v katastrálnom území Terasa pre Mariána Džuňa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku s výmerou 16 m², podľa predloženého návrhu.“  

p. Raši, primátor mesta - Ďakujem, prosím hlasujte.

Hlasovanie č. 106 -	za: 31, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 53
Prevod pozemku v k. ú. Furča pre CAMEA car, a.s. z dôvodu hodného osobitného zreteľa

p. Lenártová, námestníčka primátora - Pod bodom číslo 53 je predložený materiál Prevod pozemku v katastrálnom území Furča pre CAMEA car a. s. z dôvodu hodného osobitného zreteľa. Otváram k tomuto bodu rozpravu. Ak sa nikto nehlási do rozpravy, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku vo výmere 4 m štvorcové, podľa predloženého návrhu.“ 

Hlasovanie č. 107 -	za: 34, proti: 0, zdržali sa: 3
p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 54
Prevod pozemku v k. ú. Južné mesto pre Petra Bočeka a manželku Eriku rod. Vajániovú

p. Lenártová, námestníčka primátora - Pod bodom číslo 54 je predložený materiál Prevod pozemku v katastrálnom území Južné mesto pre Petra Bočeka a manželku Eriku rodenú Vajániovú. Otváram k tomuto materiálu rozpravu. Ak sa nikto nehlási rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku vo výmere 19 metrov štvorcových, podľa predloženého návrhu.“  

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 108 -	za: 32, proti: 0, zdržali sa: 4

p. Lenártová, námestníčka primátora - Uznesenie bolo schválené. Ďakujem pekne.
- - -

Bod č. 55
Prevod pozemku v k. ú. Severné mesto pre Jozefa Koľveka a manželku Evu rodenú Donovalovú

p. Lenártová, námestníčka primátora - Pod bodom číslo 55 je predložený materiál Prevod pozemkov v katastrálnom území Severné mesto pre Jozefa Koľveka a manželku Evu rodenú Donovalovú. Otváram k tomuto materiálu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku vo výmere 45 m² záhrady, podľa predloženého návrhu.“ 

p. Lenártová, námestníčka primátora - Ďakujem pekne, nech sa páči hlasujme.

Hlasovanie č. 109 -	za: 34, proti: 0, zdržali sa: 4

p. Lenártová, námestníčka primátora - Uznesenie bolo schválené.
- - -

Bod č. 56
Priamy predaj pozemkov v k. ú. Terasa v lokalite Považská ulica pre Patrika Sajku 
a manželku Jozefínu Sajkovú do bezpodielového spoluvlastníctva

p. Lenártová, námestníčka primátora - Pod bodom číslo 56 je predložený materiál Priamy predaj pozemkov v katastrálnom území Terasa v lokalite Považská ulica pre Patrika Sajku a manželku Jozefínu Sajkovú do bezpodielového spoluvlastníctva. Otváram k tomuto materiálu rozpravu. Ak sa do rozpravy nikto nehlási, rozpravu uzatváram a poprosím návrhovú komisiu o prednes uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemkov vo vlastníctve mesta Košice s výmerou 91 m² a s výmerou 2 m², podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 110 -	za: 34, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 57
Priamy predaj pozemku v k. ú. Baška pre JUDr. Miroslava Baňackého a JUDr. Luciu Baňackú do bezpodielového spoluvlastníctva

p. Raši, primátor mesta - Prejdeme k bodu číslo 57. Je to Priamy predaj pozemku v katastrálnom území Baška pre doktora Baňackého a doktorku Baňackú do bezpodielového spoluvlastníctva. Otváram k tomuto bodu rozpravu. Ešte chcem vás upozorniť, že v zahrňujúcej časti o predaji, strana 3, bod 5, došlo nedopatrením k uvedeniu nesprávneho dátumu vyhotovenia znaleckého posudku. Správny údaj má byť 5. 8. 2015. Čiže znalecký posudok bol robený 5. 8. 2015. Čiže všetko je v poriadku. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemkov vo vlastníctve mesta Košice s výmerou 96 m², podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 111 -	za: 35, proti: 0, zdržali sa: 4

p. Raši, primátor mesta - Uznesenie sme schválili. Ďakujem.
- - -

Bod č. 58
Priamy predaj pozemku v k. ú. Nové Ťahanovce pre spoločnosť MILENIUM MEDIA, s.r.o.

p. Raši, primátor mesta - Ďakujem. Pod bodom 58 je predložený materiál Priamy predaj pozemku v katastrálnom území Nové Ťahanovce pre spoločnosť MILENIUM MEDIA s.r.o. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemku s výmerou 108 m², podľa predloženého návrhu. 

p. Raši, primátor mesta -  Ďakujem, prosím hlasujte.

Hlasovanie č. 112 -	za: 34, proti: 0, zdržali sa: 5

p. Raši, primátor mesta - Uznesenie sme schválili. Ďakujem.
- - -

Bod č. 59
Návrh na zmenu uznesenia MZ č. 667 zo dňa 17. 6. 2013

p. Raši, primátor mesta - Pod bodom 59 je materiál Návrh na zmenu uznesenia mestského zastupiteľstva č. 667 zo dňa 17. 6. 2013. Otváram k tomuto bodu rozpravu. Uzatváram rozpravu, ak sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zmenu uznesenia MZ číslo 667 zo dňa 17. 6. 2013 v časti schvaľuje v bode A. 2 nasledovne: slová „a to v obidvoch prípadoch po dvoch rokoch odo dňa účinnosti nájomnej zmluvy uzatvorenej mestskou časťou na účely prevádzkovania domu seniorov a denného centra slúžiaceho pre seniorov na základe uznesenia miestneho zastupiteľstva Mestskej časti sídlisko KVP číslo 213 zo dňa 30. 4. 2013, a súčasne pri splnení podmienky, že v lehote do dvoch rokov od účinnosti uvedenej nájomnej zmluvy bude vydané kolaudačné rozhodnutie na pavilón SO 01P.“,  sa nahrádzajú slovami: „a to v obidvoch prípadoch po štyroch rokoch od dňa účinnej nájomnej zmluvy číslo 64/2013/SM zo dňa 9. 7. 2013 na základe uznesenia Miestneho zastupiteľstva MČ sídlisko KVP číslo 56 zo dňa 2. 6. 2015 a súčasne pri splnení podmienky, že nájomca bude mať pripravené ku kolaudácii všetky stavebné objekty okrem SO 02L najneskôr k 31. 7. 2017.“ 

p. Raši, primátor mesta -  Ďakujem, prosím hlasujte.

Hlasovanie č. 113 -	za: 39, proti: 0, zdržali sa: 1

p. Raši, primátor mesta - Uznesenie sme schválili. Ďakujem.
- - -

Bod č. 60
Určenie spôsobu prevodu - priamy predaj pozemku v k. ú. Jazero

p. Raši, primátor mesta - Pod bodom číslo 60 je predložený materiál Určenie spôsobu prevodu priamy predaj pozemku v katastrálnom území Jazero. Otváram k nemu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice - priamy predaj pozemku s výmerou 335 m², podľa predloženého návrhu.“ 

p. Raši, primátor mesta -  Ďakujem, prosím hlasujte.

Hlasovanie č. 114 -	za: 36, proti: 0, zdržali sa: 4

p. Raši, primátor mesta - Uznesenie sme schválili.
- - -

Bod č. 61
Určenie spôsobu prevodu pozemkov v k. ú. Myslava v lokalite Pod horou formou priameho predaja

p. Raši, primátor mesta - Prejdeme k ďalšiemu bodu programu, ktorým je Určenie spôsobu prevodu pozemkov v katastrálnom území Myslava v lokalite Pod horou formou priameho predaja. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice - priamy predaj pozemku záhrada s výmerou 217 m², podľa predloženého návrhu.“ 

p. Raši, primátor mesta -  Ďakujem, prosím hlasujte.

Hlasovanie č. 115 -	za: 36, proti: 0, zdržali sa: 4

p. Raši, primátor mesta - Uznesenie sme schválili. Ďakujem.
- - -

Bod č. 62
Určenie spôsobu prevodu nehnuteľnosti - pozemku v k. ú. Pereš formou dobrovoľnej dražby

p. Raši, primátor mesta - Prejdeme k ďalšiemu bodu programu. Je to bod 62 Určenie spôsobu prevodu nehnuteľnosti pozemku v katastrálnom území Pereš formou dobrovoľnej dražby. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice, pozemku záhrady s výmerou 1022 m² formou dobrovoľnej dražby s najnižším podaním vo výške 61.320 eur.“ 

p. Raši, primátor mesta -   Ďakujem, prosím hlasujte.

Hlasovanie č. 116 -	za: 36, proti: 0, zdržali sa: 3

p. Raši, primátor mesta - Uznesenie bolo schválené, ďakujem pekne.
- - -

Bod č. 63 
Určenie spôsobu prevodu nehnuteľnosti - pozemku v k. ú. Grunt formou dobrovoľnej dražby

p. Raši, primátor mesta - Prejdeme k ďalšiemu bodu 63 Určenie spôsobu prevodu nehnuteľnosti pozemku v katastrálnom území Grunt formou dobrovoľnej dražby. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice pozemku podľa predloženého návrhu s výmerou 16 metrov štvorcových v katastrálnom území Grunt, LV podľa predloženého návrhu, formou dobrovoľnej dražby s najnižším podaním vo výške 1.440 eur.“ 

p. Raši, primátor mesta -  Ďakujem, prosím hlasujte.

Hlasovanie č. 117 -	za: 36, proti: 0, zdržali sa: 3

p. Raši, primátor mesta - Uznesenie sme schválili.
- - -

Bod č. 64
Určenie spôsobu prevodu – priamy predaj pozemku v k. ú. Skladná

p. Raši, primátor mesta - Prejdeme k ďalšiemu bodu rokovania. Je to bod 64 Určenie spôsobu prevodu - priamy predaj pozemku v katastrálnom území Skladná. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice priamy predaj pozemku podľa predloženého návrhu a výmere 271 m².“ 

Hlasovanie č. 118 -	za: 35, proti: 0, zdržali sa: 4

p. Raši, primátor mesta - Uznesenie sme schválili. Ďakujem.
- - -

Bod č. 65
Prevod voľného nebytového priestoru v dome na ul. Čapajevova č. 16 do spoločných častí domu – zmena spoluvlastníckych podielov

p. Raši, primátor mesta - Prejdeme k ďalšiemu bodu programu. Je to 65 Prevod voľného nebytového priestoru v dome na ulici Čapajevova číslo 16 do spoločných častí domu - zmena spoluvlastníckych podielov. Otváram k tomuto bodu rozpravu. Ak sa nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru vo výmere 37,7 m² v dome na Čapajevovej ulici číslo 16, podľa predloženého návrhu.“ 

p. Raši, primátor mesta -  Ďakujem, prosím hlasujte.

Hlasovanie č. 119 -	za: 36, proti: 0, zdržali sa: 3

p. Raši, primátor mesta - Uznesenie sme schválili. Ďakujem.
- - -

Bod č. 66
Prevod voľného nebytového priestoru v dome na ul. Jarná č. 13 do spoločných častí domu – zmena spoluvlastníckych podielov

p. Raši, primátor mesta - Prejdeme k bodu číslo 66 Prevod voľného nebytového priestoru v dome na ulici Jarná číslo 13 do spoločných častí domu - zmena spoluvlastníckych podielov, a otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru číslo 81 vo výmere 34,5 m² v dome na ulici Jarná číslo 13, podľa predloženého návrhu.“ 

p. Raši, primátor mesta -  Ďakujem, prosím hlasujte.

Hlasovanie č. 120 -	za: 37, proti: 0, zdržali sa: 2

p. Raši, primátor mesta - Uznesenie sme schválili. Ďakujem.
- - -

Bod č. 67
Prevod voľného nebytového priestoru v dome na ul. Zimná č. 5 - Jarná č. 11 do spoločných častí domu – zmena spoluvlastníckych podielov

p. Raši, primátor mesta - Prejdeme k ďalšiemu bodu programu. Je to Prevod voľného nebytového priestoru v dome na ulici Zimná číslo 5 - Jarná číslo 11 do spoločných častí domu - zmena spoluvlastníckych podielov. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod voľného nebytového priestoru číslo 12 - NP 1 vo výmere 50,05 m² v dome na ulici Zimnej číslo 5 - Jarná číslo 11, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 121 -	za: 38, proti: 0, zdržali sa: 1

p. Raši, primátor mesta - Uznesenie sme schválili.
- - -

Bod č. 68
Prevod nebytového priestoru pre nájomcu OREF, spol. s r.o., Košice v dome na ul. Alžbetina č. 32, 34

p. Raši, primátor mesta - Prejdeme k bodu číslo 68. Je to Prevod nebytového priestoru pre nájomcu Oref s. r. o. Košice v dome na ulici Alžbetina číslo 32 až 34, aj s poznámkou. Pani námestníčka uviedla, že správna kúpna cena je 3.095 eur je uvedená správne v uznesení mestského zastupiteľstva, ale v textovej časti sa omylom vyskytla iná suma. Otváram k tomuto bodu rozpravu. Uzatváram k tomuto bodu rozpravu, nakoľko sa nikto nehlási a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru číslo 12 - 11 s výmerou 5,18 m² nachádzajúceho sa na prízemí bytového domu na ulici Alžbetinej 32, 34 podľa predloženého návrhu za kúpnu cenu 3.095 eur.“ 

p. Raši, primátor mesta - Ďakujem, prosím hlasujte.

Hlasovanie č. 122 -	za: 35, proti: 0, zdržali sa: 5

p. Raši, primátor mesta - Uznesenie sme schválili ďakujem.
- - -

Bod č. 69
Prevod nebytového priestoru pre nájomcu nájomcu Slovdeal, s.r.o. na ul. Hronská č. 6

p. Raši, primátor mesta - Prejdeme k bodu číslo 69, ktorým je Prevod nebytového priestoru pre nájomcu Slovdeal s.r.o. na ulici Hronská číslo 6 a otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru číslo 12 - NP 3 s výmerou 47,12 m² nachádzajúceho sa na prízemí bytového domu na Hronskej číslo 6, podľa predloženého návrhu za kúpnu cenu 22.000 eur.“ 

p. Raši, primátor mesta -  Ďakujem, prosím hlasujte.

Hlasovanie č. 123 -	za: 38, proti: 0, zdržali sa: 2

p. Raši, primátor mesta - Uznesenie sme schválili. Ďakujem pekne.
- - -

Bod č. 70
Interpelácie poslancov MZ

p. Raši, primátor mesta - Prejdeme k bodu číslo 70. Ctené dámy poslankyne, vážení páni poslanci, dávam priestor na vaše interpelácie a zároveň vás prosím, aby ste nezabudli vaše interpelácie, ktoré prednesiete ústne, aby ste dali interpeláciu aj písomne. Ďakujem pekne. Nech sa páči, prvý je pán poslanec Ihnát.

p. Ihnát, poslanec MZ - Áno, ďakujem za slovo pán primátor. Kedy sa vykonajú opatrenia na zabezpečenie protipovodňových opatrení pri garážach na Myslavskej ceste? Dažďová voda tam tečie spádom a zmyla aj asfaltový koberec. Údajne ste sa tam zúčastnil asi pred týždňom alebo pred dvoma určitých jednaní. 
Druhá interpelácia. Z piatich strieborných a jednej zlatej karty vystavených vo februári 2015, ktorí zamestnanci, funkcie a v pracovnom zaradení ich využívajú? A na, aký účel v Bytovom podniku mesta Košice. 
Tretia interpelácia. Ako sa prideľujú náhradné byty pre nájomcov zo Sládkovičovej 3? Prečo si platiaci ľudia musia byty, ktoré dostali ako náhradu upravovať na vlastné náklady? Prečo musia platiť nájom za 2 byty? To je napr. na Sládkovičovej a aj na Popradskej 72. 
Ďalšia interpelácia. Majetkár, či prebehli rokovania, sľúbené rokovania, ohľadom nelegálneho obsadenia oblasti? Aké sú ďalšie plány s riešením tejto problematiky? To je privádzač z Prešova do Košíc. Ďakujem. 
Sad mládeže, už to tu dneska zaznelo. V akom stave je vyčistenie Sídliska Ťahanovce a Sadu mládeže? Aké kroky boli podniknuté? 
Ďalšia. Koľko financií má ešte mesto doplatiť v kauze Strellingstav a koľko už vyplatilo? 
Ďalšia. Aké plány má mesto Košice s obytnými domami na Demeteri? Ako chce predchádzať v nelegálnom osídľovaní okolia domov, budovanie chatrčí? 
Ďalšia. Kedy odstráni mesto Košice odpad z vyčisteného rigolu za Hanojskou ulicou? Železobetón, väčšie dreviny, ako ten odpad bol, to je bahno, ale to sa dalo vlastne na breh a jednoducho obsahuje betón, železo a sťažujú sa ľudia naozaj na to. V akej výške bola finančná úhrada za vyčistenie rigolu nad Hanojskou ulicou na sídlisku Ťahanovce? Práce boli odvedené. Zaujíma ma cena. 
V zmysle odpovede na môj dopyt list BPMK s.r.o. M-5214/3719/15 zo dňa 12. 5. 2015 žiadam o informáciu, v akom štádiu riešenia je priebeh rokovania s mestskou časťou Luníka IX vo veci obnovy doplnkového zdroja úžitkovej vody? Tam bolo investovaných skoro 3.000 eur. 
Ako bude mestom Košice kontrolované dodržiavanie etických kódexov v jednotlivých spoločnostiach s majetkovou účasťou mesta? Kto bude z mesta zodpovedný, na koho sa môže obrátiť alebo, môžem obrátiť v prípade podozrení z porušovania? 
V akej výške prispeje mesto Košice na rekonštrukciu pracovných priestorov zamestnancov výrobnej haly 1 v Bytovom podniku mesta Košice? V akom časovom horizonte? 
V akej výške vynaložili obchodné spoločnosti so stopercentnou účasťou mesta prostriedky na právne zastúpenie v pracovnoprávnych veciach? Koľko bolo neúspešných súdnych konaní, kde boli vznášané aj finančné straty spoločnosťami? Od roku 2010, poprosím. 
V akej výške vynaložilo mesto Košice za rok 2015 doposiaľ náklady za poplatky, súdne konania, vedené spoločnosťou Bytový podnik mesta Košice s.r.o.? Koľko bolo doposiaľ vrátených mestu? 
Ďalšia. V akom štádiu je riešenie osady Mašličkovo? Je už existujúca rómska koncepcia, je v pláne mesta asanovať aj obytné domy na Hrebendovej 26, 28, 30, 32.
Ďalšia. V akom stave a štádiu riešenia sa nachádza odstránenie novinového stánku na Triede SNP 88 v Košiciach? 
Ďalšia. Bola opravená cestná komunikácia Rozvojová ulica a cesta ku prameňu Gajdovka v rekreačnom areáli Anička? Ak nie, v akom stave je rokovanie smerujúce k opravám? 
Ďalšia. Uhradilo mesto pohľadávky správcov za byty vložené do základného imania Bytového podniku mesta Košice s.r.o. v celom rozsahu? Ak nie, aký dlh je voči týmto správcovským spoločnostiam? V akej výške boli za jednotlivé mesiace roku 2014 a ´15 vyplatené odmeny mimo miezd zamestnancov, obchodných spoločností so stopercentnou účasťou mesta Košice? 
Posledná. V akej výške boli na účet obchodných spoločností so stopercentnou účasťou mesta Košice poukázané finančné prostriedky za objednané práce vykonané v prospech zamestnancov u týchto obchodných spoločností doposiaľ a to za jednotlivých zamestnancov osobitne. Ďakujem.

p. Raši, primátor mesta - Ďakujem pekne. Pán starosta Hlinka, nech sa páči.

p. Hlinka, poslanec MZ - Ďakujem. Ja mám iba dve interpelácie. Prvá smeruje k oblasti realizácie stavby Východoslovenskou distribučnou spoločnosťou a to je kabelizácie nízkonapäťovej elektrickej siete na uliciach Mestskej časti Košice – Juh: Milosrdenstva, Rázusova, Lipová, Kupeckého, Vajanského, Javorová, Kalinčiakova, Slnečná, Blesková, Dúhová a Táborská, kde budú v októbri odstránené stĺpy vzdušného elektrického vedenia a aj osvetľovacie zariadenia existujúceho mestského systému verejného osvetlenia, ktoré je v správe Eltodo firmy. V tejto súvislosti apelujem na potrebu urýchleného a plynulého osadzovania nových verejných osvetľovacích zariadení pravdepodobne stĺpov na týchto uliciach už aj vzhľadom na blížiace sa zimné obdobie, aby zástavba rodinných domov nebola bez verejného osvetlenia na týchto uliciach. Podľa mojich informácií v súčasnosti prebieha iba pripomienkovanie k projektu na výmenu týchto zariadení. 
Druhá interpelácia v súvislosti tiež s touto stavbou. Na týchto predmetných uliciach sa realizuje konečná povrchová úprava prekopaných chodníkov a žiaľ nie vždy sú upravované výšky obrubníkov a tak v mnohých prípadoch chodníky budú úplne zarovno s úrovňou verejnej komunikácie cesty. Preto je potrebné zabezpečiť v rámci konečných povrchových úprav zo strany mesta, ako vlastníka cesty, aj chodníkov, úpravu časti obrubníkov a ich doplnenie na predmetných uliciach, ktoré som spomínal v predošlej interpelácií.

p. Raši, primátor mesta - Ďakujem pekne pán starosta. Pán poslanec Žarnay, nech sa páči, máte slovo.

p. Žarnay, poslanec MZ - Ďakujem pekne za slovo. Prvá interpelácia. Zaujímalo by ma, aké kroky podniklo a v blízkej budúcnosti hodlá podniknúť mesto Košice pre realizáciu výstavby cyklistického chodníka medzi Mestskou časťou Košice – Západ, areálom spoločnosti U. S. Steel Košice a Mestskou časťou Šaca? Zamestnanci U. S. Steelu jazdiaci na bicykloch sú pravidelne vystavení nebezpečenstvu na rýchlostnej ceste. Kedy sa mesto odhodlá riešiť tento problém? 
Druhá interpelácia. Zaujímalo by ma, akým spôsobom a z akých zdrojov je zabezpečovaná údržba športových ihrísk pri školách a školských zariadeniach, ktoré sú v zriaďovateľskej pôsobnosti mesta Košice. 
Tretia interpelácia. Zaujímalo by, koľko stála reklamná kampaň k 21. septembru 2015, ktorou sa mesto Košice prezentuje ako Európske mesto športu 2016 a kto ju hradil?
Ďalšia interpelácia. Na základe podnetu obyvateľa Mestskej časti Košice - Západ vás interpelujem vo veci prenajatého pozemku v areáli Základnej školy Slobody 1. Tento pozemok sme na poslednom riadnom zastupiteľstve dali do dlhodobého nájmu akadémií pána Vladimíra Janočka. V harmonograme, v materiáli, ktorý sme schvaľovali v júni sa uvádza termín začatia prác v mesiaci júl 2015 a začatie provizórnej prevádzky v septembri 2015. Zaujímalo by ma, prečo do dnešného dňa nedošlo aspoň k úprave plochy, teda aspoň k vykoseniu. V súčasnosti je celý areál zarastený trávou vysokou viac ako 1 m, kríky prerastajú cez pozemok na priľahlý chodník, na viacerých miestach nie je dokonca ani plot. K tejto veci má preto ešte zaujímalo, koľko by stálo vykosenie predmetného areálu na ulici Slobody 1? 
Posledná interpelácia. Zaujímalo by ma, prečo mesto Košice, pod vaším vedením pán primátor, opakovane odmieta zverejňovať na požiadanie prostredníctvom infozákona informácie o výške miezd a odmien vedúcich pracovníkov mestských podnikov. Pripomínam, že rovnako ako Transparency International, ani mne ako mestskému poslancovi neboli informácie na základe žiadosti sprístupnené. Týkalo sa to Bytového podniku mesta Košice. Ďakujem.

p. Raši, primátor mesta - Ďakujem pán poslanec. Aby ste nežili v napätí celý čas, kým vám odpoviem, dal som pokyn, všetky podniky budú zverovať všetky mzdy aj svojich manažmentov aj členov dozorných a správnych rád, aj keď tvrdia ich právne odbory, že to nie je informácia, ktorú sú povinné zverejniť, ale zverejňovať ich budú. Takže môžete sa hneď zajtra spýtať na kohokoľvek. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne. Moja prvá interpelácia na pána primátora. V akom stave je riešenie asanačného pásma v Mestskej časti Košice –Západ? Aké kroky mesto chystá vo volebnom období v roku 2014 a 2018? Akým spôsobom mesto dohliada a rieši stavby v havarijnom stave v tejto oblasti vo vlastníctve mesta a ako aj v súkromnom vlastníctve? 
Druhá interpelácia, opäť na primátora mesta Košice. Žiadam v zmysle interpelácie číslo 79/15 o poskytnutie neposkytnutého zoznamu osôb a inštitúcií, ktorým boli poskytnuté služobné parkovacie karty spoločnosti EEI. Žiadam o menovitý zoznam, nie o sumarizáciu! Ďakujem. Ja žiadam o zoznam. Dámy a páni, to sú karty, ktoré mesto Košice vydáva pre mestské organizácie. Žiadne osobné údaje tu neobstoja. Sú to vydávané karty, na ktoré má mesto Košice nárok. Takže žiadam o tento zoznam. 
Tretia interpelácia. Akým spôsobom sa primátor mesta Košice vysporiadal s pravidlami predbežnej finančnej kontroly pri podpise rozpočtom nekrytej sumy rekonštrukcie kúpaliska ČH v roku 2016, bez vyžiadania si súhlasu mestského zastupiteľstva. 
Štvrtá interpelácia.  Akým spôsobom plánuje mesto Košice odkomunikovať schválenú koncepciu a pravidlá spoplatneného parkovania v meste Košice obyvateľom mesta Košice a návštevníkom mesta Košice? 
Piata interpelácia. Z akého dôvodu došlo k ukončeniu vydávania mestského mesačníka KE noviny? Uvažuje vedenie mesta o jeho obnovení? 
Šiesta interpelácia na pána primátora. Plánuje pán primátor za mesto Košice informačnú kampaň o dôsledkoch, dôležitosti a dopadoch referenda o mestských častiach v Košiciach? Akú koncepciu kampane plánuje zvoliť a aké finančné prostriedky na to využiť? Ďakujem.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Ďakujem pekne. Ja len dve interpelácie, ktoré smerujú na pána primátora. Prvá. Prečo mesto Košice dlhodobo a chronicky neodpovedá na písomné žiadosti, ktoré ako poslanec som adresoval mestu Košice v zmysle rokovacieho poriadku a, ktoré súvisia s rokovaním mestského zastupiteľstva? Žiadosti tých listov budú v prílohe. 
A druhá. Považujete platné VZN 42 mesta Košice za dostatočne účelné, ak niektoré jeho ustanovenia v súčasnosti vykazujú prvky, ktoré nielen bránia v podnikaní, ale vzhľadom na súčasnú dobu vykazujú známky neaktuálnosti a rozporuplnosti? Z uvedeného VZN vyplýva, že stánky PNS s predajom tabaku sa majú otvárať najskôr o 9:00 hod, pivárne, vinárne, bufety, krčmy, pohostinstva sa môžu otvárať od 9:00 hod a zatvárať najneskôr o 19:00. Všetky herne a kasína majú byť otvorené od 20:00. Domnievam sa, že tieto časy málokto v meste Košice rešpektuje, a preto dopĺňam otázku, v prípade, že mesto Košice považuje VZN za aktuálne, žiadam objasniť, akým spôsobom sa vykonáva kontrola nad jeho dodržiavaním v uvedených prípadoch a zároveň, ak mesto uvažuje o aktualizácii VZN, žiadam o určenie termínu spracovania VZN, ako aj o publikovaní osnovy pripravovaných zmien.

p. Raši, primátor mesta - Koniec? Ďakujem pekne, pán poslanec Špak.

p. Špak, poslanec MZ - Dobrý deň. Ďakujem pekne. Ja mám tri interpelácie. Všetky sú na pána primátora Richarda Rašiho, člena strany Smer – SD. Chcel by som prvú.  Pokračovanie IKD. Tak som to nazval. Ráta sa s pokračovaním projektu IKD? Napr. etapa 2 a 3 v súlade s pôvodným projektom, to je až na Sídlisko Ťahanovce? Ak áno, s akým predpokladaným rozpočtom a v akom termíne? 
Interpelácia číslo dva. Túto tú som nazval Certifikácia – koľaje. Ako je zabezpečená certifikácia a jej spoľahlivosť? V priebehu zhutňovania jednotlivých vrstiev pod koľajami, samozrejme tými novými, predovšetkým v časti, kde má premávať tram-train.
A posledná interpelácia, tá je naša, sídlisková, kde už veľa ľudí je napätých a dosť dlho, nazval som ju „Ťahanovský les“. Kedy a za akých podmienok bude pokračovať prerušený bod „Zámena pozemkov na sídlisku Ťahanovce.“ Vykonal starosta alebo jeho zástupca navrhnuté kroky? A to hľadanie alternatív. Ak áno, aké vykonalo mesto alebo cirkev nejaké kroky? Ak áno, aké presne? Mestská časť vyjadrila nesúhlas s poslednou alternatívou. Prečo nepokračujeme v tomto bode? Ďakujem, všetko.

p. Raši, primátor mesta - Ešte niekto interpelácie? Nie. Uzatváram bod Interpelácie. Pán poslanec Špak, odovzdajte ich písomne, aspoň tak pol na pol, ako váš šéf zvykne.
- - -

Bod č. 71
Dopyty poslancov MZ

p. Raši, primátor mesta - Prejdeme k ďalšiemu bodu rokovania, ktorým sú Dopyty poslancov mestského zastupiteľstva. Nech sa páči, máte priestor na vaše dopyty. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo. Boli na konaných zastupiteľstvách prejednávané elektrobusy. Aké je porovnanie ceny elektrobusu a kĺbového autobusu? Aká je efektivita využívania elektrobusu? Prečo je zabezpečená klimatizácia len v kabíne vodiča? Koľko prostriedkov mesta bolo od 1. 1. 2015 vložených na činnosť Turizmus Košice? Aké zahraničné cesty sa z prostriedkov organizácie uskutočnili? Prečo v Bytovom podniku mesta Košice s.r.o. nemajú všetky vozidlá, vrátane áut na súkromné účely, reklamné označenie spoločnosti, ale len niektoré vozidlá? Koľko motorových vozidiel má namontovaných GPS v Bytovom podniku mesta Košice s.r.o.? Z akého dôvodu ostatné vozidlá nemajú namontované GPS? Či plánuje Bytový podnik mesta Košice s.r.o. namontovať GPS do všetkých vozidiel, vrátane vozidiel používaných na súkromné účely? Z akého dôvodu v konkrétnych vozidlách bolo namontované GPS? Odôvodnenie namontovania GPS! Aby nedošlo k diskriminácii ostatných zamestnancov spoločnosti Bytový podnik mesta Košice s.r.o. Bude pracovnoprávne riešený zamestnanec, technický riaditeľ, ktorý evidentne nedodržiaval pracovnú disciplínu, polhodinovú prestávku na obed a to za čas dlhší ako 10 dní opúšťal pracovisko počas obedov na služobnom vozidle, vo vlastníctve obchodnej spoločnosti Bytový podnik mesta Košice, cesty na Masarykovu ulicu účtoval ako súkromné? A či viedol záznam o týchto cestách? Bude možné prepravovať aj bicykle v dopravných prostriedkoch MHD? Pýtam sa, čím bola spôsobená finančná, hospodárska strata v Bytovom podniku mesta Košice s.r.o. za rok 2014 vo výške viac ako 296.000 eur? Chcem dôslednú analýzu! Žiadam dôslednú analýzu, aké bolo stanovisko dozornej rady Bytového podniku mesta Košice s.r.o. k strate. Ako je možné, že naopak v roku 2013 bola táto spoločnosť v zisku? Aké sú konkrétne plány s trolejbusovou dopravou v Košiciach? To sa pýtam ako neustále, ale vraj majú byť výberové konania. Jednoducho neviem, koľko je toho času bytov vo vlastníctve Bytového podniku mesta Košice s.r.o.? Koľko je z toho prenajatých? Koľko bytov využívajú zamestnanci? V akej výške sú správcom domov platené náklady do fondu prevádzky údržby a opráv a za služby spojené s užívaním bytov mesačne a koľko mesačne získa od nájomcov týchto bytov Bytový podnik mesta Košice? V akej výške boli prijaté na účet Bytového podniku mesta Košice s.r.o. finančné prostriedky za predaj bytov, 14 bytov, vložených mestom Košice do základného imania spoločnosti. Žiadam rozpísať za každý byt osobitne. Zároveň žiadam presne uviesť, na aký účel boli prostriedky použité, teda v prospech ktorých konkrétnych subjektov boli poukázané, v akej výške vynakladá mesačne za jednotlivé oddelenia mzdové prostriedky s uvedením počtu zamestnancov za príslušné oddelenia Bytový podnik mesta Košice s.r.o. Ďakujem.

p. Raši, primátor mesta - Už? Ďakujem pekne, pán poslanec Gibóda, po ňom pán poslanec Halenár.

p. Gibóda, poslanec MZ - Ďakujem veľmi pekne. Môj prvý dopyt je na riaditeľa Magistrátu mesta Košice v nadväznosti na dopyt číslo 46/15. Z akého dôvodu nebola do schvaľovanej parkovacej koncepcie mesta Košice zapracovaná posledná, včas na magistrát doručená pripomienka Mestskej časti Košice - Sever. 
Druhý dopyt je na pána primátora. V zmysle odpovedí povereného náčelníka mestskej polície na dopyt číslo 50/15 dopytujem primátora mesta Košice, akým spôsobom mesto plánuje riešiť otázku určenia a kontroly dodržiavania nočného kľudu v meste Košice?
Ďalší dopyt je na riaditeľa Dopravného podniku mesta Košice. Žiadam o ekonomickú analýzu, ktorou dopravný podnik vo svojej zadlženej situácií argumentujúc stratovosť trolejbusovej dopravy v MHD, obhájil ekonomický prínos nákupu tridsiatich nových elektrobusov? 
Ďalší dopyt je opäť na riaditeľa dopravného podniku. Prečo dopravný podnik aj pri plánovanom nákupe tridsiatich elektorbusov nemá v pláne nákup rýchlo nabíjacej stanice? Ďakujem.

p. Raši, primátor mesta - Pán poslanec Halenár je ďalší.

p. Halenár, poslanec MZ - Z poverenia občana mesta, pána Šípoša, sa vás pán primátor ako štatutára pýtam, či vyhoviete jeho žiadosti a mesto prestane organizovať spomienku k 17. novembru a k 21. augustu. Sú to občianske spomienky a žiada, aby neboli poškvrňované arogantnosťou mesta. Ako dôvod uvádza, že bol na začiatku frašky, ktorú organizoval magistrát. Pred začiatkom poskokovia magistrátu urobili nehorázny čin, začali odstraňovať kvety a kytice, ktoré už pred nimi položili občania.

p. Raši, primátor mesta - Pán poslanec Polaček.

p. Polaček, poslanec MZ – Ďakujem, prvý dopyt smeruje na pána riaditeľa magistrátu. Žiadam ho, aby zverejnil všetky zápisnice týkajúce sa rokovania prevádzky trhoviska Merkúr s Mestskou časťou Košice – Sever, petičným výborom, trhovníkmi, ako aj ďalšími subjektmi, ktoré sa konali za posledných dvanásť mesiacov medzi mestom Košice a týmito subjektmi. 
A druhý,  taký netradičný dopyt. Dopytujem predsedu komisie dopravy a výstavby pri MZ v Košiciach, koľkokrát sa stretla komisia k téme rekonštrukcia električkových tratí v roku 2014 a ´15 a aké prijala uznesenia, respektíve v roku 2015 a aké prijala uznesenia? Bola komisia iniciátorom akýchkoľvek tém alebo diskusie na zlepšenie a riešenie problematiky týkajúcej sa rekonštrukcie  električkových tratí? Ak áno, prosím o poskytnutie výpisu zo zápisníc a uznesení.

p. Raši, primátor mesta - Ďakujem, uzatváram bod Dopyty.
- - -

Bod č. 72
Rôzne

p. Raši, primátor mesta - Teraz otváram bod Rôzne. Nech sa páči. Uzatváram bod Rôzne.
- - -

Záver rokovania

Primátor mesta Košice Richard Raši uviedol, že program rokovania mestského zastupiteľstva sa vyčerpal a najbližšie sa stretnú 30. novembra 2015 na mimoriadnom rokovaní mestského zastupiteľstva s programom Voľba hlavného kontrolóra mesta Košice.
Vyhlásil VI. rokovanie Mestského zastupiteľstva v Košiciach za ukončené.

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 16.10.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Mgr. Jozef Andrejčák .............................................................	Podpísal dňa: 19.10.2015

Mgr. Bernard Berberich ..........................................................	Podpísal dňa: 20.10.2015

Obsah:

1	Úvod rokovania, K programu rokovania
2	Overovatelia zápisnice, Návrhová komisia
2	Správa o činnosti Útvaru hlavného kontrolóra
9	Správa povereného zastupovaním náčelníka Mestskej polície Košice o činnosti MsP Košice od 01.01.2015 do 30.06.2015
10	Správa o odpovediach na interpelácie a dopyty poslancov mestského zastupiteľstva, ktoré boli prednesené na V. rokovaní MZ v Košiciach dňa 22.06.2015 a dňa 13.07.2015
12	Informácia o plnení úloh vyplývajúcich z uznesení MZ od II. rokovania MZ dňa 09.02.2015
13	Zrušenie časti B) uznesenia mestského zastupiteľstva č. 1098 zo dňa 12.04.2010 Projekt energetického zhodnotenia odpadu pre Mesto Košice - MODERNIZÁCIA SPAĽOVNE, a zrušenie uznesenia mestského zastupiteľstva č. 433 zo dňa 10.12.2012
19	Prerokovanie protestu prokurátora proti § 3 ods. 3 VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice a návrh na zmenu VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice
20	Návrh Všeobecne záväzného nariadenia mesta Košice o symboloch mesta Košice
21	Návrh Všeobecne záväzného nariadenia mesta Košice o podrobnostiach výkonu taxislužby a o prevádzkovom poriadku stanovíšť taxislužby (nariadenie o taxislužbe)
22	Návrh Všeobecne záväzného nariadenia mesta Košice o poskytovaní elektronických služieb
22	Návrh zmien a doplnkov Štatútu mesta Košice
23	Návrh Všeobecne záväzného nariadenia mesta Košice o organizácii referenda mesta Košice
30	Návrh Rokovacieho poriadku Mestského zastupiteľstva v Košiciach
55	Informácia primátora mesta o svojej činnosti od III. rokovania MZ
56	Informácia o aktuálnom stave rekonštrukcie električkových tratí (ústna informácia)
62	Pokračovanie rokovania MZ o prerušenom bode z V. rokovania MZ zo dňa 22.06.2015 - Územný plán zóny Košice – Kavečany, Zmeny a doplnky 2014
64	Regulačný plán (ÚPN-Z) Moskovská trieda - KVP Košice, Zmeny a doplnky 2015, zmena č. 1
65	Voľba Hlavného kontrolóra mesta Košice – podmienky spôsobu, účasti a vykonania voľby Hlavného kontrolóra mesta Košice a náležitosti prihlášky
68	Informácia o výsledku výberového konania na obsadenie funkcie riaditeľa príspevkovej organizácie Psychosociálne centrum
69	Vyhodnotenie členstva mesta Košice v združeniach a organizáciách za rok 2014 – informatívna správa
71	Monitorovacia správa programového rozpočtu mesta Košice k 30.06.2015
73	Poskytovanie dotácie FC VSS Košice, a. s. (pôvodne MFK Košice, a. s.)
78	Analýza súčasného stavu za jednotlivé mestské časti a mesto Košice zameraná na redukciu počtu mestských častí na území mesta Košice, plnenie uznesenia MZ č. 154 zo dňa 22. 6. 2015
90	Návrh na delegovanie zástupcov zriaďovateľa v radách škôl v zriaďovateľskej pôsobnosti mesta Košice
90	Personálne otázky v komisii kultúry
91	Občianske združenie FK GALAKTIK – súhlas na prenájom futbalového ihriska na ZŠ Družicová ako dôvod hodný osobitného zreteľa
94	Prenájom ďalších priestorov v objekte bývalej ZŠ Charkovská 1, Košice pre nájomcu Gymnázium sv. Edity Steinovej, Charkovská 1, Košice ako dôvod hodný osobitného zreteľa
94	Odplatný prevod dopravnej stavby na Poľovníckej ul. vo vlastníctve MČ Košice – Západ, do vlastníctva mesta Košice za kúpnu cenu 1,- €
95	Odplatný prevod dopravnej stavby na Michalovskej ul. vo vlastníctve MČ Košice – Západ, do vlastníctva mesta Košice za kúpnu cenu 1,- €
95	Zriadenie vecného bremena práva uloženia, údržby a rekonštrukcie inžinierskych sietí pre stavbu, poslanec MZ - Vodovod a kanalizácia – Kuzmányho ulica Košice, na pozemkoch mesta Košice, k. ú. Huštáky, v prospech Východoslovenskej vodárenskej spoločnosti, a.s.
96	Zriadenie vecného bremena práva uloženia, údržby a rekonštrukcie inžinierskych sietí pre stavbu, poslanec MZ - Vodovod a kanalizácia – Jantárová ulica Košice, na pozemkoch vo vlastníctve mesta Košice, k. ú. Skladná, v prospech Východoslovenskej vodárenskej spoločnosti, a.s.
96	Zverenie nehnuteľnosti parc. č. 1515/43, k. ú. Južné mesto do správy MČ Košice – Juh
96	Zverenie nehnuteľností do správy MČ Košice – Sídlisko KVP
97	Zverenie pozemku vo vlastníctve mesta Košice (parcela č. 501/3), katastrálne územie Južné Mesto, do správy Správe mestskej zelene v Košiciach
97	Odňatie nebytových priestorov vo vlastníctve mesta Košice v dome na Národnej triede 56 v Košiciach zo správy Mestskej časti Košice – Sever
99	Prenájom častí pozemkov pre MČ Košice – Nad jazerom za účelom dobudovania statickej dopravy na Raketovej ul. z dôvodov hodných osobitného zreteľa
99	Prenájom častí pozemkov v k. ú. Jazero pre MČ Košice – Nad jazerom za účelom rozšírenia parkoviska na Rovníkovej ul. z dôvodov hodných osobitného zreteľa
99	Prenájom nehnuteľnosti - pozemku parcela č. 2599/5, k. ú. Stredné mesto, pre Miestny odbor Matice slovenskej, Hlavná 68, Košice, z dôvodov hodných osobitného zreteľa
100	Prevod pozemkov v k. ú. Severné mesto pre Východoslovenskú vodárenskú spoločnosť, a.s.
100	Prevod stavby a pozemkov v k. ú. Košické Hámre pre Ing. Juliana Tomaštíka, PhD. a Mgr. Magdalénu Tomaštíkovú z dôvodu hodného osobitného zreteľa
101	Prevod časti pozemkov (pod stavbou parkoviska) v k. ú. Stredné mesto pre COMCA, s.r.o.
101	Prevod pozemku v k. ú. Južné mesto pre p. Petra Arvaya a manželku Miladu
101	Prevod pozemku v k. ú. Južné mesto pre p. Ladislava Šolca a manželku Danielu
102	Prevod pozemku v k. ú. Terasa pre Ing. Roberta Tótha z dôvodu hodného osobitného zreteľa
102	Prevod pozemkov - pod stavbou vrátane priľahlej plochy v k. ú. Sokoľ do vlastníctva pre Mgr. Janu Pellovú
103	Prevod pozemkov - priľahlej plochy k rodinnému domu v k. ú. Krásna do podielového spoluvlastníctva pre Anetu Vojtekovú a Beátu Uličnú
103	Prevod nehnuteľností v k. ú. Terasa medzi mestom Košice a JUDr. Martinou Rodákovou a Ing. Vladimírom Vanikom z dôvodu hodného osobitného zreteľa, formou zámeny s finančným vyrovnaním v prospech mesta Košice
104	Prevod nehnuteľnosti - pozemku v k. ú. Terasa pre Elenu Pavelkovú z dôvodu hodného osobitného zreteľa
104	Prevod nehnuteľnosti - pozemku vrátane oporného múru v k. ú. Furča pre Stanislava Jurača v podiele 2/4 k celku
104	Prevod nehnuteľnosti - pozemku v k. ú. Severné mesto pre Jozefa Jarolíma
105	Prevod nehnuteľnosti - pozemku v k. ú. Čermeľ pre Františka Weaga a manželku Janu
105	Prevod nehnuteľností - pozemkov v k. ú. Terasa pre Ing. Dušana Lenga a manželku RNDr. Ivanu Lengovú
106	Prevod nehnuteľností - pozemkov v k. ú. Terasa pre Ing. Petra Ďuricu a JUDr. Zuzanu Kurcinovú do podielového spoluvlastníctva
106	Prevod pozemku v k. ú. Terasa pre Mariána Džuňa
106	Prevod pozemku v k. ú. Furča pre CAMEA car, a.s. z dôvodu hodného osobitného zreteľa
107	Prevod pozemku v k. ú. Južné mesto pre Petra Bočeka a manželku Eriku rod. Vajániovú
107	Prevod pozemku v k. ú. Severné mesto pre Jozefa Koľveka a manželku Evu rodenú Donovalovú
107	Priamy predaj pozemkov v k. ú. Terasa v lokalite Považská ulica pre Patrika Sajku a manželku Jozefínu Sajkovú do bezpodielového spoluvlastníctva
108	Priamy predaj pozemku v k. ú. Baška pre JUDr. Miroslava Baňackého a JUDr. Luciu Baňackú do bezpodielového spoluvlastníctva
108	Priamy predaj pozemku v k. ú. Nové Ťahanovce pre spoločnosť MILENIUM MEDIA, s.r.o.
109	Návrh na zmenu uznesenia MZ č. 667 zo dňa 17. 6. 2013
109	Určenie spôsobu prevodu - priamy predaj pozemku v k. ú. Jazero
110	Určenie spôsobu prevodu pozemkov v k. ú. Myslava v lokalite Pod horou formou priameho predaja
110	Určenie spôsobu prevodu nehnuteľnosti - pozemku v k. ú. Pereš formou dobrovoľnej dražby
110	Určenie spôsobu prevodu nehnuteľnosti - pozemku v k. ú. Grunt formou dobrovoľnej dražby
111	Určenie spôsobu prevodu – priamy predaj pozemku v k. ú. Skladná
111	Prevod voľného nebytového priestoru v dome na ul. Čapajevova č. 16 do spoločných častí domu – zmena spoluvlastníckych podielov
112	Prevod voľného nebytového priestoru v dome na ul. Jarná č. 13 do spoločných častí domu – zmena spoluvlastníckych podielov
112	Prevod voľného nebytového priestoru v dome na ul. Zimná č. 5 - Jarná č. 11 do spoločných častí domu – zmena spoluvlastníckych podielov
112	Prevod nebytového priestoru pre nájomcu OREF, spol. s r.o., Košice v dome na ul. Alžbetina č. 32, 34
113	Prevod nebytového priestoru pre nájomcu nájomcu Slovdeal, s.r.o. na ul. Hronská č. 6
113	Interpelácie poslancov MZ
117	Dopyty poslancov MZ
119	Rôzne
120	Záver rokovania